Кристофър Райх

Абсолютен контрол

Тази книга е художествена измислица. Имената, героите, бизнесите, организациите, местата, събитията и случките са продукт на авторовото въображение или се използват фиктивно. Всяка прилика с хора, живи или мъртви, събития и места е напълно случайна.

МАГИЯ

Колко е добре да си мислиш, че преди всичко е било чудесно.

Нещата от миналото винаги изглеждат по-хубави, от-колкото са били в действителност. Малко по-щастливи, по-забавни. Момичетата ти се струват по-красиви, момчетата по-приятни, а всички сме били по-здрави. Времето има този навик - заличава лошото, а доброто изпъква.

Невинаги обаче. Някои случки са наистина специални и ги помним такива, каквито са били. Понякога наистина сме били по-щастливи и сме се смеели повече на шегите.

Понякога животът е магия.

Мери си мислеше за Тайланд. Преди две години. Друг живот или поне друго битие, различно от това, което водеше в момента.

Ко Самуи.

Водите около гористия остров в Южнокитайско море преливаха в десетки оттенъци на синьото, а пясъкът беше като топло кадифе. От обраслите с дървета склонове полъхваше уханен ветрец, но все се усещаха и нотки на дим и тамян, свидетелство за постоянната война на човека със самия него. Мери обичаше всичко това, но най-много харесваше небето по здрач.

Толкова близо до Екватора денят бързо преминаваше в нощ. Когато слънцето започваше да потъва зад хоризонта, по небето плъзваше тъмнина, а синьото се превръщаше в тъмно- виолетово. Звездите се появяваха една по една, сякаш светваха далечни лампи. Вятърът утихваше, а въздухът ставаше изключително чист и прозрачен. Целият свят притихваше. За няколко мимолетни минути тя си мислеше за всичко хубаво от изминалия ден и за обещанията на идващата нощ.

Магическо. Точно такова беше небето миналата Коледа, преди всичко да се промени.

Мери слезе от верандата на хотелската стая на плажа и се затича по пясъка, за да отиде при семейството си и да запалят фенерите. Виждаше ги на около петдесетина метра напред, окъпани от онази специална светлина. Джо беше висок и мускулест, с крака толкова загорели от слънцето, че кожата му беше потъмняла като на местните, предлагащи на туристите разходки с дългите си дървени лодки с извънбордов двигател. Черната му коса беше съвсем късо подстригана, сякаш отново се беше върнал в армията. Джеси подскачаше край него, широките й къси панталони се бяха смъкнали прекалено ниско, косата й беше разрошена до бъркотия и дори в този момент гледаше нещо на телефона си. Грейс, фина като фея, беше поизостанала и край почернелите си баща и сестра приличаше на призрак с рижаво-русата си коса и млечнобелите си крака.

- Изчакайте ме - помоли Мери, когато ги доближи. - И внимавайте с кибрита.

- Не се притеснявай, мила - успокои я Джо, като се обърна и разклати кутийката с клечките. - Мисля, че момичетата са достатъчно големи и могат сами да запалят свещ.

- Само казвам.

Мери хвана Джо за ръката и сплете пръсти в неговите. Вървяха край водата, вълните се плискаха в глезените им. Беше едва пет часът, а океанът беше топъл като вана. От откритото фоайе на хотела се дочуваше музика, разнасяха се тайнствените и мистични тонове на решат ек, тайландски инструмент, подобен на ксилофон.

- Благодаря ти - каза тя и се сгуши в рамото му.

- За какво?

- За това.

- Чакат ни още шест месеца в големия лош Банкок.

- Ще издържа шест месеца неприятности.

- Корав пич си, а?

- Най-коравият. Нали се омъжих за теб.

Джо се спря и я погледна.

- Сигурна ли си, че взе правилното решение?

- Сигурна съм - отвърна Мери без колебание.

- Не те улесних особено.

- Не, никак. Но всичко е наред. Вече съм решила, нали?

- Така е.

- Добре ли ти е с мен?

- Страхотно.

- Не искам нищо повече.

Мери погледна как момичетата подскачат из водата, пусна ръката на съпруга си и се затича по плажа.

- Сигурна ли си? - провикна се Джо след нея.

- Да - отвърна тя, като се обърна и пробяга няколко крачки заднешком. Сигурна беше. Съвсем.

Бяха прекарали последните шест дни в лудуване из водата, плуване, печене на слънце и разходки с лодка покрай брега. Момичетата си направиха косите на плитки, лакираха си ноктите, оплетоха си поли от трева и събираха мидени черупки. Мери и Джо се разхождаха по брега, обядваха само двамата, играеха тенис и дори успяваха да се измъкнат за някои занимания като за възрастни. В един момент тя забрави, че това е първият случай за последната година, в който вижда мъжа си за повече от три поредни дни, че им предстои ново преместване в град, който все още не беше определен. ФБР си беше ФБР и винаги щеше да заема повече място в живота на Джо, отколкото тя.

- Пипнах те!

Джо я настигна, хвана я за кръста и я опръска с вода по краката.

- Тате, престани - възпротиви се Джеси. - Съвсем ще разрошиш мама.

- На мама й харесва да бъде рошава - каза Джо, като придърпа Мери към себе си и притисна лице във врата й.

- Не, не й харесва - настоя Грейс. - Харесва ли ти, мамо?

- Тате, престани - повтори Джеси. - Без публични прояви на любов. Гадно е.

- Момичета, идете да си вземете фенерите - подкани ги Мери.

- Наричат ги фенери кунмин - обясни Грейс. - Хората ги палят, за да празнуват.

- Както и да е, дребосък - прекъсна я сестра й, обърна се към родителите си и завъртя красноречиво очи: - Кога е станала толкова умна? Все едно има мозък вместо харддиск.

- Кой ми го казва, Били Гейтс - не й остана длъжна Грейс и й направи физиономия. - Джаджохолик.

- Забрави за Бил Гейтс. Викай ми Грубиянина.

- Как?

- Грубиянина. Той е най-добрият хакер в света. Печелил е „Плени знамето“ на хакерската конференция „Деф Кон“ пет години поред.

- За какво въобще говориш? - размаха ръце Грейс.

- Няма значение - каза Джеси. - Така или иначе няма да го разбереш, ако не е русалка или вампир.

- И двете сте невероятно умни - рече Джо с ясно изразения си носов бостънски акцент. - Метнали сте се на баща си.

Той беше роден и израснал в бостънския квартал „Саут Енд“ и се гордееше с това. Семейството му беше дошло в САЩ през двадесетте години на миналия век. Тогава фамилията им била Джанини, но преди няколко поколения я бяха сменили на Грант.

- Ей! - изнегодува Мери. - Аз съм магистърът по химия в компанията.

Някога си беше мечтала да стане лекар, по-точно детски хирург.

- Така си е, госпожице Айнщайн - съгласи се Джо.

Той я стисна по задника, а тя му каза да внимава, за да не получи за Коледа подарък, какъвто не очаква и не иска. Роман- тиката не беше сред силните му черти.

- Побързайте, момичета - каза Мери. - И да не забравите да вземете фенери за мен и за баща ви.

Джеси я изгледа, присви подозрително вежди и беше на път да се възпротиви. Погледът беше достатъчен да подскаже на Мери, че ги чакат нелеки години. За нейна изненада Джеси хвана Грейс за ръката и двете изтичаха към групичката гости на хотела, които се събираха на двайсетина метра нагоре по плажа.

- Видя ли? - попита Мери.

- Видях - кимна Джо. - Сигурно е от духа на Коледа.

- Сигурно - съгласи се Мери.

Беше сигурна, че е видяла нещо специално, колкото и да го омаловажаваше.

Грейс и Джеси. Различни като черното и бялото.

Грейс беше тяхното бебче и тъкмо наближаваше пубертета. Беше тиха, мила, вежлива, със силно обострено чувство на съпричастност, което чак й пречеше. Грейс беше момичето, което се качваше в скута ти и те прегръщаше точно когато имаш най-голяма нужда от това.

При Джеси нямаше сядане в скута и прегръдки. Тя беше по- скоро необщителна, свадлива до грубост и сякаш се чувстваше най-добре сама. Беше одрала кожата на Джо - тъмна коса, кафяви очи и структура, която напомняше твърде много за сицилианските му предци. Грейс я наричаше „джаджохолик“, и с основание. Джеси обичаше математиката, компютрите и прекарваше цялото си време в кроене на планове как да отмъкне смартфона на майка си. На дванадесет вече беше израснала до метър и шейсет и пет, а ако можеше да се съди от номера на обувките й, щеше да се изравни, ако не и да задмине баща си с неговите горди метър осемдесет и три.

- Днес получих новини - каза Джо.

- О? - изненада се Мери и се взря в лицето на съпруга си, като се опитваше да отгатне дали са добри или лоши. - Не знаех, че твоите хора работят и на Коледа.

Въпросът, който ги вълнуваше, беше къде ще ги прехвърлят. До момента кариерата му ги беше отвела в Балтимор, Ричмънд, а през последните две години и в Банкок, където Джо работеше с тайландската полиция в звено за борба с пиратството. Тя знаеше, че той много иска да го върнат в главната квартира на ФБР във Вашингтон и да стане ръководител на програмата за специалните агенти в чужбина. За момче от „Саут Енд“ да ръководи мрежата от свързани с Бюрото агенти или легати, назначавани в посолствата, беше възможно най-далечната кариерна точка от Бостън, без да броим Банкок.

- Сакраменто - каза накрая той с крива усмивка.

Мери преглътна. Сакраменто беше затънтено място, девета глуха. Това не беше коледният подарък, който и двамата бяха искали. Тя се стегна, за да не се разкрещи.

- За колко време?

- Две години.

- Две? А след това във Вашингтон?

- Ами, да - отвърна той с пресилен оптимизъм. - Не могат вечно да ме държат настрани.

Мери му се усмихна. Тя знаеше, че той е съкрушен, много по-разочарован, отколкото тя въобще би могла да бъде.

- Ще се справим - каза тя. - В Сакраменто нали има баскетболен отбор?

- „Кингс“. Но са слаби.

- Значи билетите ще са евтини. Ще си вземем хубави места близо до игрището за мача с „Бостън Селтикс“.

- Така те искам - усмихна се Джо по-сърдечно и тя видя как нещо проблесна в очите му.

- Хайде, да вървим. Не искаме да пропуснем големия момент.

Пред тях около двадесет от гостите на хотела се бяха наредили в рехав кръг до прибоя. Повечето вече бяха сглобили фенерите си и държаха големите бели рамки, нетърпеливи да им позволят да запалят свещите вътре.

- Справяте ли се, момичета? - попита ги Мери.

- Джеси вече направи нейния - каза Грейс.

- Беше лесно - рече Джеси и вдигна фенера си да го покаже.

Фенерите представляваха високи правоъгълни кутии от промазана оризова хартия. Във всеки от ъглите трябваше да се промушат бамбукови пръчици, за да ги изпънат добре. Друга пръчка, достатъчно дебела, за да може върху нея да се закрепи свещ, придържаше дъното отворено. Щом свещта бъдеше запалена, горещият въздух се вдигаше нагоре, а хартията го улавяше и задържаше. Той се натрупваше и фенерът постепенно политаше.

- Дай да ти помогна, мишле - каза Мери.

Грейс й подаде фенера и Мери бързо откри, че задачата по сглобяването му е по-трудна, отколкото беше очаквала.

- Мамо, дай на мен.

Джеси взе фенера на Грейс и го завърши за секунда.

- Да сглобя ли твоя и на татко?

- Ние ще се оправим - каза Джо.

Управителят на хотела размаха ръце и помоли за вниманието на гостите.

- Време е - каза той. - Моля, запалете свещите.

Небето беше потъмняло значително за последните няколко минути. Хоризонтът беше обрамчен със синя ивица, а хилядите звезди примигваха над главите на хората. Джеси драсна клечка кибрит и запали свещите една по една. Четиримата застанаха един срещу друг с протегнати ръце, като държаха фенерите си съвсем леко с връхчетата на пръстите.

- Дами и господа, желая весела Коледа на всички ви - поздрави ги управителят на хотела.

Зад тях някой пусна първия фенер и извика. Всички се обърнаха и проследиха как забулената светлинка се издига в небето. Още един фенер полетя, после още един и скоро над десетина бледи сенки се носеха нагоре като свенливи души, възнасящи се към рая.

- Сега ли? - попита Джеси.

Джо погледна Мери, а тя кимна:

- Сега.

Те пуснаха фенерите си едновременно. За миг прозрачните кутии зависнаха на място пред очите им, без нито да се издигат, нито да падат, и Мери прехапа устни, като се надяваше, че не са ги пуснали твърде рано, но скоро всеки се завъртя и се понесе нагоре.

- Тръгвайте - каза Джеси.

- Вървете - додаде Грейс.

Сбралите се гости се смълчаха. Никой не продума. Само вълните нашепваха своя ритъм по пясъка. Мери хвана Джо за ръката, той улови Джеси, а тя Грейс. Грейс се усмихна и пое ръката на майка си. Бяха свързани. Един кръг, едно семейство.

Мери си помисли, че това е всичко, което някога е искала, зачуди се как е имала такъв късмет и се помоли мигът никога да не свършва. Държаха се за ръце, фенерите се издигнаха високо в небето и се отнесоха далеч над морето. Блещукащите светлинки избледняха, примигаха една по една за последен път и изчезнаха.

Някъде край тях гръмна фойерверк, след това още един. Резките звуци нарушиха транса им и плажът внезапно оживя. Мъже и жени викаха, радваха се и крещяха: „Весела Коледа!“ Навсякъде царяха суматоха и веселба.

Мери изгледа семейството си, но никой не каза и дума. Стояха сякаш онемели. След много-много време тя си мислеше, че по някакъв неопределим начин бяха усетили, че това е последният им такъв общ момент. Че светът, какъвто го познаваха, щеше да свърши и някъде зад хоризонта вече се спотайваше сянка, надигнала се да се изпречи на пътя им.

- Весела Коледа - каза Мери.

- Весела Коледа, мамо - отвърна Грейс.

- Обичам ви - усмихна се Джеси.

- И аз ви обичам - каза Джо. - Всичките ми момичета.

И последните фенери се скриха в тъмнината. Накрая четиримата пуснаха ръцете си.

Беше просто магия.

ПОНЕДЕЛНИК

1

- Феликс ще дойде в десет.

- Всичко ясно ли е?

- Тук няма нищо освен тръни и конски фъшкии.

- Добре дошъл в Тексас.

Специален агент Джо Грант от Федералното бюро за разследване дръпна телефона от ухото си и се загледа през прозореца на своя „Шевролет Тахо“. Земята беше пуста и неплодородна, тук-там от прахоляка се надигаха храсти. В двора имаше стара вятърна мелница, а надолу по пътя се виждаше окичен с жици телефонен стълб. Зад него личеше ръждива грамада, която някога е била древен трактор. Той въздъхна. Мястото сигурно беше изглеждало по същия начин и през 1933 г., в края на Голямата депресия.

Джо пак вдигна телефона.

- Когато той дойде, ти стой по-далеч. Не искам да го плашим.

- Сега дори говориш като каубой - каза Фъргъс Кийф, надзираващ специален агент от Отдела за разследване на кибер- престъпления, който ръководеше случая заедно с него. - Във Вашингтон трябва да оценят работата ни.

- Още сме далеч оттам.

- Ако дори само половината от това, което казва Феликс, е вярно, това ще ти даде билет за първия ред на шоуто.

- Ще го повярвам чак когато видя самолетния билет в ръката си.

Бяха му обещали, че Сакраменто ще е последната му спирка по пътя към столицата и след това отива веднага там. Това обаче беше преди да се появи „Семафор“. „Семафор“ слагаше пръти в колелата на всички. Джо си помисли, че ако не беше толкова добър в работата си, вече щеше да бъде във Вашингтон, да гледа купола на сградата на Капитолия и да дава пресконференции там. Вместо това беше паркирал под доста съмнителната сянка на някакъв кедър в изоставено ранчо за добитък, пльоснато по средата на тексаската област Хил Кънтри. Вашингтон беше толкова далеч, че все едно се намираше на обратната страна на Луната.

- Феликс завива по шосе 3410 - каза Кийф.

- Разбрано. Чакай там. Ако види пушилка зад себе си, няма гаранция какво ще направи. И без това е много нервен.

„Феликс“ беше кодовото име на тайния им информатор. Бяха го кръстили на Феликс Ънгър, типа с обсесивно-компулсивно разстройство от филма „Странната двойка“.

- Отбивам и спирам - каза Кийф. - Вече е изцяло твой. И не поемай никакви рискове.

- Смяташ, че носи оръжие? Феликс? Един доктор от Ма- сачузетския технологичен институт? Данъците му за година са четиристотин и една хиляди долара, а това е повече от цялата ми заплата.

- Предпочитам да мисля за него като за тип на хапчета, който два пъти е хващан с алкохол зад волана, а освен това е обвинен и в опасно шофиране.

- Разбрах те - каза Джо и положи длан на дръжката на своя пистолет „Глок“. Кажете на един агент да бъде внимателен и той веднага ще провери дали оръжието му е на място. Джо носеше своето в кобур на кръста отляво и го държеше с дръжката напред, тъй като го вадеше с дясната ръка. Той забрави за пистолета, затвори телефона и се загледа в снимката на Джеси и Грейс на екрана му. Прокара пръст по лицата им, но това не ги доведе при него. Толкова са пораснали. Казваше го всеки път, точно както обещаваше, че ще се прибира у дома по-често и няма да позволява на „работата“ му да измества задълженията му като баща.

Някой ден...

Джо побарабани с пръсти по волана. Термометърът за външната температура показваше 39°С, но се усещаше като много по-горещо. Никаква топка тръни прошумоля в двора. Той се приведе напред и се вторачи във вятърната мелница. Хайде де, помисли си, покажи, че полъхва ветрец. Крилата на вятърната мелница трепнаха, но така и не се завъртяха.

Времената се променяха. Човек вече нямаше нужда от вятърна мелница, за да изпомпва вода от земята, а беше и дяволски сигурно, че не му трябват жици, за да предаде глас по телефона. Джо знаеше всичко за телефоните, кабелите и останалите неща в телекомуникациите. „Семафор“ се беше погрижил за това.

Официално ставаше дума за операция „Семафор“ и точно тя го беше довела в Остин преди два месеца. За протокола това беше рутинно прехвърляне от Сакраменто, за да подсили страдащото от свирепа липса на хора управление в Остин. Пристигна с репутацията на човек, който може да се оправя със случаи на корупция в градската управа и с опит в борбата с пиратството на интелектуална собственост от престоя си в чужбина. Протоколът обаче не казваше всичко.

Носеха се слухове за хроничната му неспособност да следва заповеди, хората говореха, че Джо Грант бил каубой, а където стъпел, трева не никнела. Смятаха, че Остин е последното му убежище, че дори няма да може да се пенсионира и в никакъв случай не бива да си партньор с него.

Слуховете бяха пълна глупост - дезинформация, която му даваше свобода да действа сам. Никой не знаеше за „Семафор“ освен Джо, Кийф и специалното звено във Вашингтон.

Звукът на двигател го накара да се поизправи в седалката. В огледалото за обратно виждане му се мярна нещо червено. Беше ферарито на Феликс. Според Джо моделът беше „Ла Ферари“, който струваше към милион и половина долара, а освен това беше най-биещият на очи автомобил в света. Беше сигурен, че дори момчетата в Международната космическа станция могат да го видят с просто око.

Феликс паркира близо зад колата на Джо. От ферарито излезе мършав мъж е разрошена коса и се забърза напред. Вратата на шевролета се отвори и Феликс се вмъкна на седалката. Очите му бяха подпухнали, а по челото му се стичаше пот.

- Ще ти трябва по-голяма лодка - каза той. - Всъщност нямаш представа колко голяма. Цял танкер.

- Спокойно - каза Джо. - Тук сме в безопасност.

- В безопасност. Да бе, да. Просто си нямаш идея.

Феликс се обърна и се заозърта през рамо. Очите му бяха обрамчени с червени кръгове и подути от умора. Може би тъкмо беше изкарал цяла нощ в писане на кодове в офиса, но Феликс вече не се занимаваше с това. Истинското име на Феликс беше Хал Старк и беше старши вицепрезидент по специалните проекти в „УАН Технолоджис“, най-голямата технологична компания в САЩ. УАН се занимаваше с всичко - софтуер, хардуер, онлайн продажби, безжични комуникации, и представляваше гигантска кръстоска между „Оракъл“, „Гугъл“, „Сиско“ и „Ей Ти енд Ти“.

- Поеми си въздух, успокой се за секунда, после ще ми нахвърляш за какво става дума.

Джо извади пакетче дъвки „Джуси Фрут“ от джоба си.

- Дъвка като вземеш, работата се свършва навреме.

- Това откъде е?

- От кой филм ли? Нямам представа. Жена ми го повтаря от време на време. Вземи си дъвка.

Старк си дръпна две лентички, разопакова ги, сгъна ги два пъти на четири и ги метна в устата си. Секунда по-късно отново се озърна през рамо.

Джо смъкна и двата прозореца.

- Чуваш ли?

- Какво? Нищо не чувам.

- Именно. Това е Дрипинг Спрингс. Остин е на четиридесет километра в другата посока. Нямаш опашка, наблюдавахме те по целия път насам. Не си си взел телефона, нали?

- Ти как смяташ?

- Ами, добре. Проверихме колата ти по-рано, чиста е. Ако някой знае или се интересува, си излязъл от офиса, защото си имал час при лекаря. В безопасност си.

- Хубаво тогава, в безопасност съм. Вярвам ти.

Джо сложи ръка на рамото на Старк.

- Имаше ли някакви проблеми да го измъкнеш?

- Дори не погледнаха - оживи се Старк. - Човекът от охраната го държеше и нямаше никаква идея, че в ръцете му се намират несметни богатства.

- Нали ти казах?

Старк вдигна очи към огледалото за обратно виждане и огледа муцуната на ферарито.

- Има ли нещо по тази кола, което да не бие на очи?

- Точно там е работата - каза Старк. - Нищо по нея не е обикновено.

- Както и да е. Благодаря ти, Хал. Изказвам ти специални благодарности от името на правителството на Съединените американски щати. Сега ми дай нещата, нека да запиша, че се заклеваш, че си свалил информацията по своя собствена воля и те пускаме. Никой никога няма да разбере за нашето сътрудничество.

- Благодарности, друг път - разпали се Старк. - Ами ти? Ще махнеш ли двете шофирания под влияние на алкохол от досието ми?

- Терминът е „заличавам“ - каза Джо. - И, да, двете вече са заличени от досието ти.

- Тънко минахте. Така да използвате слабостите на човек.

- Човек като теб не може да си позволи да си наеме шофьор? Спипват те с алкохол два пъти в рамките на последните дванайсет месеца. И следващия път се постарай да си сигурен, че не излизаш с непълнолетна.

Шофирането под влияние на алкохол беше нещото, за което се бяха закачили, пролуката в бронята на врага. Старк беше прав. Бяха минали тънко, но Джо беше принуден да използва това, с което разполагаше. Все още не беше срещал информатор, който сам и доброволно да е предложил услугите си.

- Нямаш представа какво е напрежението в работата ми каза Старк. - Той е неумолим. Винаги иска повече, иска да е изпипано по-добре и по-бързо. Той не е човек, кълна се. Той е някакъв свръхчовек. Не, той е... супермашина. Хората имат чувства, а той казва, че е над чувствата и се гордее с това. Казва, че се „превръщал“. Можеш ли да повярваш? В какво се превръща?

- Добре, Хал, нека се успокоим. Започни от самото начало. Ще се почувстваш по-добре, когато говориш и махнеш тази тежест, която сякаш смазва гърдите ти и не ти дава да дишаш.

- Заличихте ли и углавното престъпление?

Джо каза, че го е заличил и наистина го беше направил.

Хал Старк се изправи в седалката.

- Добре тогава. Първо трябва да ви е ясно, че все още не знаете дори половината. Това, което вие, момчета, сте открили и заради което ме издирихте, е само връхчето на айсберга. Не, не, това е само връхчето на връхчето.

Джо го слушаше, без да коментира. Усещаше как космите по врата му настръхват, както ставаше винаги, когато беше на път да получи информацията.

- Продължавай.

- Проникването... Ами, знаете, че то не е първото, нали?

Проникването всъщност беше хакерска атака срещу сървъра на ФБР преди осем месеца. То беше светнало червените лампички за тревога и беше стартирало операция „Семафор“.

- Разбира се, че знаем - излъга Джо. - От колко точно време продължава тази история?

Старк се изсмя.

- Не сте знаели. Както казах, той е супермашина. Удивително е, че вие го открихте първи.

- Е, ние не сме глупаци.

- Може би ще е по-добре да ми спестиш коментарите си, докато не кажа всичко.

Джо отмести поглед, привлечен от шумоленето на тръните. Най-накрая беше подухнал вятър. Той погледна мелницата, но крилата й не трепваха, а когато отново се обърна към кълбото тръни, то също вече не помръдваше.

- Какво има? - попита Старк.

- Нищо - отвърна Джо. - Разправяй нататък.

- Всичко е заради една компания, която тъкмо купихме. Онази, която влезе в заглавията на вестниците.

- „Мериуедър“ - сети се Джо.

- Да, тя създава най-бързия суперкомпютър в света, наречен е „Титан“. Той има планове за него.

Старк поклати глава.

- Просто няма да повярваш.

- Ще ни трябва нещо по-голямо, а?

- Бъди дяволски убеден, че ще трябва да вкарате повече ресурси - увери го Старк.

Джо не откъсваше очи от кълбото тръни. Реши, че маранята от жегата си прави шеги с него. Нищо не помръдваше, без вятърът да го духне. Нямаше никакъв вятър, затова нямаше как тръните да са се приближили малко. Той се упрекна, че го гони параноя. Както се казва, няма бивш снайперист. Дрипинг Спрингс не беше Ирак. Той се усмихна, погледна към Старк и тогава видя малкото кълбо пушилка по пътя на около четиристотин и петдесет метра зад тях. Някой се приближаваше, при това бързо.

- Всичко наред ли е? - попита Старк.

- Млъквай - пресече го Джо и вдигна телефона си. - Ботуш, ти ли идваш отзад?

„Ботуш“ беше прякорът на Кийф и само един Господ знаеше кога и за какво го беше получил.

Телефонът мълчеше.

- Ботуш, обади се!

Старк се извърна в седалката да погледне през задното стъкло.

- Залегни - нареди му Джо, извади пистолета си и смъкна предпазителя с палец.

- Какво става? - попита Старк, без да отмества поглед от полуавтоматичния „Глок“. - Нали каза, че никой не ме е проследил?

Джо запали двигателя.

- Закопчай си колана. Може малко да подруса.

Старк измърмори нещо, бутна вратата лакът и скочи извън колата.

- Връщай се вътре - извика Джо.

- И сам мога да се грижа за себе си.

- Влизай веднага!

Старк се огледа из пустошта около тях.

- Правителството никога не е защитило никого. Мога сам да се грижа за себе си.

- Дай ми флашката!

- Ходи се шибай някъде! Бях пълен идиот, че ти се доверих.

-  Хал!

- Аз изчезвам оттук.

Старк направи крачка към колата си, но нещо го сепна и той се обърна към Джо.

- Ей! Сетих се за репликата за дъвката. Тя е от...

Главата на Старк сякаш избухна и пръсна кръв и мозък наоколо, а тялото му се строполи на земята.

Джо успя да зърне отблясъка от изстрела откъм кълбото тръни, но не чу звука. Снайперист, също като него. Той отчаяно скочи на педала на газта и предното стъкло се напука. Джо се хвърли надясно и надолу към съседната седалка, а втори куршум удари подглавника. Той кара на сляпо няколко секунди, после рискува и надигна глава. Друг куршум улучи волана и го пукна, а следващият попадна в блока на двигателя. Изпод капака блъвна пара и колата спря на място.

Джо лежеше на седалката, без да мърда. Телефонът му беше паднал в отделението за краката, той го взе и набра номер.

- Вдигни! - прошепна Джо трескаво. - Отговори, моля те.

Чу как зад него спря кола. Вратите се отвориха, мъжки гласове говореха нещо, долови се и невъзможното за объркване щракване от поставяне на пълнител в автоматично оръжие.

Джо задържа телефона до ухото си.

- Хайде, вдигни.

Внезапно апаратът оживя.

- Здравейте. Аз съм Мери. В момента не мога да приема обаждането ви, но ако оставите съобщение, ще се свържа с вас при първа възможност. Желая ви страхотен ден.

Джо затвори очи.

- Скъпа... къде си?

2

- Само не днес - прошепна Мери и стисна волана малко по-здраво. - Не ме карай да закъснявам днес.

Беше четири часът следобед, а движението по „Мопак“ беше задръстено, докъдето се виждаше. В Остин часът пик започваше рано.

- Всички добре ли са? - попита тя, като погледна през рамо.

Грейс гледаше някъде през прозореца, отпиваше от безалкохолното си „Соник“, а мислите й витаеха някъде далече. Джеси седеше до нея, нахлупила слушалки, вперила поглед в телефона на Мери, а пръстите й яростно тупкаха по екрана.

- Джес, мила, какво правиш с телефона на мама? - попита Мери.

Джеси не отговори.

- Чува те - каза Грейс, - но в момента просто не иска да отговори.

- Какво прави?

- Не знам. Вероятно поства в Инстаграм.

Мери погледна как пръстите на Джеси правят туп-туп- туп по стъкления екран и си помисли, че това прилича повече на писане на статия за енциклопедия. Дочуваше кънтящите баси на музиката, която тормозеше тъпанчетата на голямата й дъщеря тийнейджърка, и някакъв ядосан глас, който крещеше нещо, но знаеше, че надали ще разбере какво.

- Джеси?

Колите пред тях се раздвижиха и Мери забрави за телефона. Тя подкара, измина четиридесет-петдесет метра и трафикът отново замръзна. Ако се движеха с това темпо, щяха да са късметлии, ако се приберяха до пет.

Само не и днес, защото точно днес беше седемнадесетата им годишнина от сватбата с Джо. Мери просто не можеше да повярва. Всички клишета как времето летяло се бяха оказали верни. Тя се погледна в огледалото. Очите й бяха малко по-уморени, кожата й не беше гладка и опъната като преди, но ако се усмихнеше и раздвижеше чертите на лицето си, се справяше доста добре със задачата годинките й да не личат. Дори беше успяла да отслабне с три килограма и вече се побираше в любимата си къса черна рокля. Петдесет и шест килограма не бяха зле за жена, висока сто шестдесет и три сантиметра, на тридесет и девет години и майка на две деца.

Започна да си мисли за вечерта. Щяха да започнат с по едно мартини с джин, вермут, но и с няколко капки от маринатата на маслините в бара на хотела, а после щяха да вечерят в „При Съливан“. Никой не можеше да я спре да си поръча, щом стъпеше в заведение с хубави пържоли. Нямаше да си вземе само месо, трябваше да има и от всички гарнитури - спанак със сметана, намачкани картофи с чесън и голяма салата от охладена маруля айсберг с много дресинг със синьо сирене. Почуди се дали роклята ще й става, след като погълне един каубойски рибай стек с кост.

След вечеря щяха да се върнат в стаята си в „Уестин“ с изглед към езерото Лейди Бърд, малък язовир на красивата зелена река, която се виеше из центъра на града. Тя и Джо имаха нужда от една такава вечер. Напоследък той беше претрупан с работа и отсъстваше дори повече от обичайното. Не бяха водили някакви спорове, поне не и големи, но между тях се беше просмукало напрежение, породено от невъзможността да споделят живота си нормално. Тази вечер щяха да си спомнят защо е трябвало да бъдат заедно. Джо беше обещал да се върне навреме и да се държи по възможно най-добрия начин, което означаваше никакви телефони и никакви разговори за работа - да бъдат само двамата. Другото щеше да свърши късата черна рокля.

Колата пред тях помръдна със сантиметър и Мери видя как плановете й да се върне у дома навреме се сгромолясват. Вината беше нейна, искаше да свърши толкова много неща, а знаеше, че беше планирала специална вечер. Трябваше да приготви вечеря за момичетата, да си вземе душ, да си изсуши косата, да си сложи грим, а след това да се върне в центъра в седем часа. Нямаше как да стане, затова започна да внася корекции в плановете си. Нямаше да прави спагети, а нарязано пилешко и вместо да вари картофите на пара, щеше да ги изпържи. Косата й сигурно щеше да изглежда добре и без душ. Тя улови погледа на Грейс в огледалото за обратно виждане. Нима притеснението й беше толкова очевидно?

-  Скоро ще се приберем. Ще можеш да легнеш и да подремнеш.

- Искам да отида в парка и да играя футбол.

- Сякаш е прекалено горещо да играеш навън, не мислиш ли?

Грейс поклати глава.

- Може да си вземеш лекарството и да починеш малко, преди да излезеш. Ще ти приготвя млечен шейк.

- Не искам млечен шейк. Искам да играя футбол. Не ме интересува, че ще имам синини по краката.

- Догодина ще можеш да играеш. Изчакай и ще видиш.

- Обещаваш ли?

- Обещавам.

Невинната лъжа на Мери беше възнаградена с широка усмивка.

- Освен това - добави тя - сте във ваканция още две седмици.

- Две седмици - намеси се Джеси. - Голяма работа.

- Джеси, внимавай какво говориш - предупреди я Мери.

- Голяма работа не е никаква мръсна дума.

- Знаеш какво имам предвид.

- Казах ти, че те чува - припомни Грейс.

- Затваряй си човката, лигло - отвърна Джеси и пръстите й отново затупкаха по екрана.

- Джес, дай ми телефона.

- Ей сега, само минутка, почти съм готова.

- С какво си готова?

- Може ли да усилиш радиото? - помоли Грейс.

Мери увеличи малко звука на радиото. Някаква млада жена пееше тъжна песен за загубата на младежката си любов. Грейс отпи от безалкохолното и се загледа през прозореца.

- Мразя Тейлър Суифт - каза Джеси, наведе се от седалката си и изключи радиото.

- Ти дори не я слушаш - възрази Грейс. - Нали си със слушалки.

- И през тях я чувам. Много е гадна.

Мери изгледа дъщеря си строго.

- Това е достатъчно, млада госпожице.

- Винаги взимаш нейната страна - каза Джеси.

Телефонът иззвъня.

- Моят ли е това? - сепна се Мери.

- Не ми е добре - каза Грейс.

Джеси направи физиономия и се отмести от сестра си.

- Мамо, мисля, че ще повърне.

- Мамо, искам да се прибираме.

От бледа Грейс беше станала буквално прозрачна. Телефонът иззвъня отново.

- Джес, баща ти ли е?

- Откъде да знам?

- Как така откъде да знаеш? Нали излиза на екрана.

- Е, да, но... - смънка Джеси.

- Какво „но“?

- Мамо - примоли се унило Грейс.

Трафикът изведнъж се раздвижи, все едно някой беше натиснал бутон. Колите тръгнаха отначало бавно, след това по- бързо и пред Мери се освободи място.

- Мамо, давай! - подкани я Джеси.

Мери се концентрира отново върху шофирането и ускори. Колата дръпна рязко напред и Грейс изстена, сякаш се давеше.

- Мамо! - извика Джеси. - Тя ще повърне.

- Не, няма - отвърна Грейс.

Телефонът иззвъня отново.

- Пак ли е... - започна Мери, но се спря. - Ох, забрави!

Вече караха с над сто километра в час, а движението по магистралата се разреди и се успокои като в неделя сутрин. Мери се поотпусна.

- Добре ли си, мишле?

- Може би. Просто искам да съм си у дома.

- Ето! - провикна се Джеси. - Разкодирах го.

Мери чак подскочи в седалката, а Грейс изохка.

- Какво си разкодирала? - попита Мери.

- Телефона ти. Сега можеш да ползваш който си искаш оператор.

Мери мерна широката усмивка на дъщеря си, а само преди две секунди се беше нацупила.

- Това законно ли е?

- Телефонът си е твой - обясни Джеси. - Кой казва, че трябва да си към някоя от големите компании? Сега може да се включиш към някоя, която е сто пъти по-евтина. Не е ли страхотно?

- Вярно ли? Е, щом казваш, скъпа. Все още работи ли?

- Разбира се, запазила съм всичките настройки. А, и онова обаждане е било от татко. Оставил ти е съобщение.

- Наистина ли?

Мери леко се притесни. Джо нямаше да отмени излизането вечерта, знаеше колко важно беше то за нея. Ако беше нещо важно, щеше досега да се е обадил отново или да й е написал есемес. Вероятно просто й казваше, че всичко е наред и ще се видят в седем.

- Дай ми телефона - каза тя весело.

Джеси скръсти ръце.

- Не може да го слушаш и да шофираш. Искаш ли аз да го чуя?

Мери знаеше много добре какви съобщения обичаше да оставя Джо и те определено бяха „неподходящи за работа“ или в този случай - за деца.

- Ще изчакам да се приберем. Просто остави телефона на предната седалка.

Джеси го пусна, а гордата усмивка все още грееше на лицето й.

- Благодаря ти, сладурче. По-късно ще ми кажеш какво точно си направила.

- Мамо, отбивката!

Мери видя знака пред нея, погледна бързо в огледалото за обратно виждане и завъртя волана надясно, като едва успя да се престрои и да вземе завоя.

- Леле, това беше на косъм - засмя се тя.

- Защо не внимаваш? - настоя Джеси. - Живеем тук от два месеца, а ти все още я пропускаш.

Мери премълча хапливия си отговор. Ако тя беше казала нещо подобно на майка си, щеше да получи шамар през лицето. Когато Джеси се беше родила, тя се беше заклела да бъде толкова нежна с децата си, колкото майка й беше строга с нея. Ядът само я принизяваше до нивото на Джеси.

Тя зави към Спайсууд Спрингс и след минута вече караше през новия им квартал. Къщите бяха смели и построени с размах, всяка се ширеше на парцел над половин декар. Зави по „Пикфеър Драйв“ и се шмугна в тяхната алея. Харесваше дома им, двуетажна къща в испански стил. До входната врата имаше фонтан от теракота, а един стар и разклонен дъб хвърляше сянка по моравата.

- Хайде, прибрахме се - каза тя и дръпна ръчната спирачка.

Джеси изскочи сякаш колата гореше. Грейс остана на мястото си, опряла буза в прозореца. Мери излезе и отвори вратата на дъщеря си.

- Добре ли си, мишле?

Грейс промърмори нещо и повърна. Мери отскочи назад и тутакси се почувства виновна от реакцията си. Прегърна Грейс през гърба и й помогна да се измъкне от колата.

- Готово, готово. Нека влезем вътре и да почистим.

Мери бутна вратата на къщата и се провикна нагоре към стълбите:

- Джеси, донеси някакви кърпи!

- Тя издрайфа ли се?

- Джеси, моля те!

Мери заведе Грейс в помещението с пералнята, помогна й да си съблече ризата и дънките и веднага ги пъхна за пране.

- Ето - каза Джеси от вратата, като й подаваше кърпа за бърсане на чинии.

- В колата, съкровище. Не е толкова много.

Джеси не помръдна.

- Не бърша подове или прозорци - упорито настоя тя.

- Стига де, мила, няма да ти отнеме много време.

- Н. Е. - поклати глава дъщеря й.

Мери издърпа рязко кърпата от ръката й и поведе Грейс нагоре по стълбите, без дори да погледне Джеси. Тя я последва, влезе в стаята си и затръшна вратата.

Оправи се с Грейс за половин час. Лекарят не беше споменал, че новите лекарства могат да причинят гадене. Или бяха много силни, или организмът на Грейс беше отслабнал. Ракът беше отвратително нещо.

Мери слезе да почисти колата, а когато влезе в спалнята да се преоблече, часовникът показваше вече пет и половина.

Съобщението на Джо! Как можа да забрави!

Тя грабна телефона от масичката и точно тогава той извибрира в ръката й и започна да звъни. Джо, съжалявам, помисли си тя.

Но не беше Джо. На екрана не се изписваше никакво име, само някакъв номер, който й беше непознат, а в момента нямаше никакво време да приема обаждания от такива хора. Телефонът звънна отново, след това още веднъж и тя осъзна, че първите три цифри от номера са като на Джо.

Внезапно предчувствие стегна сърцето й, а по-гърба й за миг премина студена тръпка. Тя натисна зелената слушалка.

-Ало?

- Мери, Дон Бенет се обажда. Джо е пострадал. Трябва веднага да дойдеш в болницата.

3

Мери почти претича през паркинга и тръгна по табелите към спешното отделение. Походката й беше стегната, брадичката изправена, а раменете опънати назад. В стресови ситуации човек трябваше да действа спокойно и без излишни емоции. Тя беше дъщеря на контраадмирал, членуваше в женската благотворителна организация „Младежка лига“, откакто се помнеше, и беше откърмена с правила.

- Какво се е случило? - попита тя.

- Здравей, Мери.

Дон Бенет, специалният агент, ръководещ офиса на ФБР в Остин, стоеше до вратата на спешното отделение. Той беше набит мъж с около десет килограма излишно тегло, лишен от чувство за хумор, с кафяви очи и тънки мустаци като на моторизиран полицай.

- Нека влезем вътре - подкани я той.

- И тук е добре. Как е той?

Бенет я хвана за ръката над лакътя.

- Джо е доста зле. Нека влезем и да поседнем.

- Не искам да сядам - тросна се Мери и издърпа ръката си. - Жив ли е?

- Да, жив е.

Отговорът беше колеблив, а Мери беше твърде уплашена, за да пита нещо повече. Тя последва Бенет през автоматичните врати към чакалнята. В един от ъглите се беше събрала групичка от агенти, колеги на Джо - десет способни и талантливи мъже в тъмни костюми и къси коси и две жени, които изглеждаха дори още по-добре. Очите на всички се обърнаха към Мери. Страдащата съпруга. Слабото звено. Цивилен. Тя мина край тях, като ускори крачка, твърдо решена да не им позволи да видят колко е притеснена.

Джо е пострадал.

Мери си беше представяща хиляди пъти как чува тези думи или нещо подобно и хиляди пъти ги беше отхвърляла. Не и Джо. Той е специалист по електронно наблюдение. Той подслушваше телефони, вадеше заповеди за следене на нечия комуникация. Прекарваше цели дни в някакви бусове, наблюдаваше и слушаше. Целите му бяха кметове, градски съветници и касиери, които изсмукваха пари от обществените бюджети. Джо не се занимаваше с опасни дела. Беше й обещал, че няма да го прави, когато се роди Грейс, и го беше повторил в деня, когато разбраха, че е болна. Истината обаче беше, че тя не знаеше е какво се занимава той всеки ден.

Бенет я дръпна към един тих ъгъл.

- Ето как са нещата - започна той. - Джо е бил прострелян. Изгубил е значително количество кръв. В момента е в операционната. Само това мога да ти кажа.

- Колко зле е?

- Зле. Куршумът може би е засегнал сърцето. Когато са стигнали до него, е нямал сърдечна дейност.

- Бил е мъртъв?

- В клинична смърт, да.

- Има ли друга?

- Съжалявам.

- За колко време е било спряло сърцето му, преди да го накарат да бие отново?

- Не знам. Може би лекарите от Бърза помощ или хирургът ще могат да ти кажат. Докараха го от Дрипинг Спрингс с хеликоптер на пожарната.

- Къде се намира това място?

- На четиридесет километра на запад по шосе 290.

- Той ми каза, че работи по случай в Бестроп, а това е на югоизток от града.

Бенет погледна настрани.

- Мери, моля те. Знаеш правилата. Не мога да говоря за разследване.

- Защо е бил там? - извика тя и всички се обърнаха към тях.

- Имал е среща с ТИ - каза Бенет, като си даде сметка, че са привлекли внимание, и се приведе към нея. - С таен информатор.

- Знам какво е ТИ.

- Джо работеше сам. Не знам подробностите, но от всичко изглежда, че инструктажът не е бил спазен. Информаторът е бил въоръжен и...

- Стига - прекъсна го Мери. - Говорим за Джо, а не за някакъв зелен новак, току-що излязъл от Куонтико. Той никога не би допуснал до него да се доближи човек, когото смята за опасен, без да го провери дали е въоръжен.

- Знам само, че Джо е бил в колата с информатора, а нито един от двамата не е излязъл.

- Значи и информаторът е мъртъв?

- Господи, Мери!

Бенет се озърна ядосан, сякаш се почувства измамен.

- И бездруго вече ти казах твърде много. Ще ти кажа още, когато получа разрешение. Нека сега се концентрираме върху това да помогнем на Джо да се оправи.

Но Мери не беше в настроение да чака. Тя се взря в Бенет, надникна в уморените му кафяви очи, които постоянно се отклоняваха от нейните, и плъзна поглед по перфектния възел на вратовръзката му и чудесно лъснатите му обувки.

- Кой ще трябва да ти даде разрешение, Дон?

- Мери, моля те.

- Кой?

- Това е просто израз. Не мога да говоря за неща, които не знам. Джо е и мой приятел.

Мери затвори очи и си пое въздух, като си мислеше за обаждането.

- Той е знаел какво ще се случи.

- Моля?

- Джо е знаел, че нещо не е наред.

Бенет се размърда в стола, като беше съвсем нащрек.

- Не съм сигурен, че разбирам какво намекваш.

- Той ми се обади. За да разбера, че е в беда - изхлипа тя и се разплака. Не можеше да се спре. Никаква воля, гняв или срам не можеха да пресушат сълзите й.

- Не успях да вдигна, но той ми остави гласово съобщение. Мисля, че е искал да му помогна.

- Обадил ти се е да ти каже, че има проблем?

- Аз съм виновна. Не вдигнах.

- Не говори така. Вината не е твоя.

-Ако бях...

- Джо знаеше какво прави.

Мери прие това като обида. Тези четири думи прехвърляха вината на плещите на съпруга й и измиваха ръцете на ФБР от всякаква отговорност.

- Да, знаеше - отвърна тя. - И никога не би се оставил да попадне в опасна ситуация с въоръжен човек. Не и ако е бил сам. Ти би ли го направил?

Бенет понечи да отговори, но си прехапа езика и премълча.

- Сега не е времето да го обсъждаме.

- Кой го е покривал?

- Никой. Нямало е втори човек.

- Кой тогава се е обадил за линейка? Кой го е намерил? Какво не ми казваш?

Бенет сякаш не я чу.

- Какво се казваше в съобщението?

- Сам чуй - рече Мери, погледна в чантата си, но не видя телефона. - Оставила съм го в колата.

Но на нея не й трябваше телефон, за да си спомни съобщението. Разпокъсаните думи на Джо все още звучаха в ушите й.

„Мери. Аз съм. Вдигни. Моля те. Там ли си? О, Боже. Аз съм виновен, аз. Въобще не беше логично да идвам чак дотук. Слушай сега. Всичко е тип-топ, мила. Чуваш ли? Ако получиш това съобщение, се обади на Сид. Кажи му, че не съм го взел. Кажи му, че е много важно да продължи да работи. Той е един от добрите. Трябва да знае. Обичам те, Мери. Обичам теб и момичетата повече от всичко на света. Кажи на момичетата. Кажи им... ох, по дяволите...“

Съобщението прекъсваше внезапно и без сбогуване.

- Мери?

Дон Бенет се беше приближил до нея, а вежливият му тон не можеше да смекчи настоятелния поглед.

- Каза, че не е било логично да ходи чак дотам, че не го е взел и че обича мен и момичетата.

- Какво да е взел?

- Не каза.

- Само това? Ти каза, че той е знаел, че нещо не е наред.

Всичко е тип-топ, мила. Наред, мила. Това беше тайният им знак, че всичко се е объркало, че нищо не е както трябва да бъде и е, както Джо обичаше да казва, ТОНД. „Толкова осрано, че нямам думи.“

Мери се засмя в изблик на веселост, който си проправи път през тъгата й, като си спомни кога Джо за пръв път беше употребил израза. Беше по време на медения им месец, бързо тридневно приключение в Ямайка. Тъкмо бяха застанали пред рецепцията, но установиха, че резервацията на Джо я няма, както и че портфейлът му беше изчезнал някъде между летището и хотела. Дебитната карта на Мери беше в нея, но разполагаше само с двеста долара. Накрая се настаниха в порутено хотелче в Монтего Бей, което предлагаше само закуска, спаха на единично легло, в банята нямаше хавлии, вечеряха с манго и папая от сергиите край пътя и обърнаха по няколко бири „Ред Страйп“, за да забравят за глада. Времето се развали, нямаше слънце, валеше, а по средата на втория ден управителят ги изхвърли, защото вдигали твърде много шум. Смееха се, не беше нещо друго. В съзнанието й завинаги се беше запечатала картинката как Джо стои на пътя край камарата с багаж, вдигнал палец на автостоп за летището, а карибският порой се лее отгоре му. Тогава беше казал точно тези думи, съпроводени от кисела усмивка.

- Всичко е тип-топ, мила.

Лицето на Мери помръкна. Беше ги казвал и в други моменти, когато нещата съвсем не бяха наред нито за нея, нито за него.

Тя се окопити и се върна в настоящето. Нямаше как да сбърка какво е искал да й предаде. Страх. Отчаяние. Притеснение.

- Да познаваш някого на име Сид? - попита тя Бенет. - Или Сидни?

- Джо спомена ли това име?

Мери въобще не харесваше нетърпението в погледа на Дон.

- Объркана съм. За нещо друго беше. Съжалявам.

- Ти каза - настоя Бенет, - че той е знаел, че има проблем. Как е разбрал?

Мери реши, че няма да казва нищо повече.

- Просто знам - излъга тя. - Звучеше уплашен, затова.

- Но не е казал нищо конкретно, така ли?

- Не. После сам ще го чуеш.

- Ако не те притеснява особено, бих искал да го чуя сега - притисна я Бенет, но после отклони поглед към някого зад гърба й. - Или може би по-късно все пак. Лекарят излезе.

Мери се обърна и видя висок мъж в зелено облекло на хирург, който идваше откъм коридора. Ниско по крачола му се виждаше петно кръв.

- Госпожо Грант?

- Да.

Лекарят изгледа Бенет сякаш прекалено дълго и отново се обърна към Мери.

- Аз съм доктор Алекзандър. Елате с мен.

4

Мери последва доктор Алекзандър по коридора и в асансьора. Тя слушаше внимателно обясненията му за нараняванията на Джо, за операцията и за шансовете му да оцелее. Задаваше въпроси. Беше спокойната и рационална съпруга, макар и хоризонтът на живота й да се стесняваше, а изгледите да ставаха все по-мрачни. Докато слушаше, мислеше за себе си, за миналото и как се беше подготвила за този момент.

- Планините не стават по-малки, като ги гледаш - отекваше в главата й гласът на адмирала.

Бягството въобще не беше вариант, но Мери никога не беше бягала от предизвикателство в живота си, нито пък от каквото и да било друго. Майка й обичаше да се хвали, че Мери „се бори със зъби и нокти“.

Младостта й беше поредица от храбри оцелявания или божествени чудеса. На седемгодишна възраст падна от първото си пони. Едно от копитата я закачи по главата, подковата сряза кожата на челото от край до край и Мери загуби съзнание за един Бог знае колко време. Когато се свести, успя някак да се довлече с препъване до кухнята, а щом я видя, майка й изпищя толкова силно, че съседите се обадиха на 911, уверени, че у тях изнасилват, обират или измъчват някого с нож.

В болницата след това адмиралът забоде на халата й един от медалите си „Пурпурно сърце“, които се връчват за получаване на бойни рани, и призна, че никога през живота си не е виждал толкова кръв, като това включва и времето, когато е управлявал патрулни торпедни катери в делтата на Меконг във Виетнам.

Мери беше на дванадесет, когато съдбата отново й напомни, че е смъртна. Беше излязла със семейната ветроходна лодка в залива Чесапийк, не прецени промяната във вятъра, при един порив платното се извъртя и я събори във водата. Беше декември, температурата на водата беше пет градуса и половина, а течението се усилваше. Докато успее да се покатери обратно на борда и да се върне в пристана, телесната й температура беше спаднала до тридесет и четири градуса и тя трепереше като... всъщност трепереше точно като сега. Докара си двустранна пневмония и вдигна четиридесет и един градуса температура. Положението й беше толкова зле, че в един момент родителите й викнаха дори свещеник, макар че тя нямаше никакъв спомен. Сещаше се единствено, че когато треската премина и тя отвори очи, видя, че на нощното й шкафче е оставена Библия, а отметката стоеше на двадесет и третия псалм - „Господ е пастир мой. Няма да остана в нужда...“.

После падна тежко с велосипеда си, счупи крак на футбол, а от лакроса се сдоби с мозъчни сътресения. Мери не смяташе, че това е нещо кой знае какво. Раната на челото й беше просто драскотина, пневмонията, която я вкара за две седмици в болницата, беше някаква настинка, а свещеникът, повикан да отслужи последните ритуали край умиращия, беше окачествен като родителска истерия. За нея всичко това беше доказателство, че е неуязвима. Беше изстрадала толкова много и беше преодоляла толкова препятствия, че нямаше как да предизвика някаква нова ситуация, която да я уплаши. Тя беше кралица Мери Лъвското сърце.

Всичко се промени с Грейс. Последните две години бяха изцедили цялата й увереност, че и повече. Дори една майка не можеше да прекара безброй безсънни нощи край леглото на детето и да не спира да реди молитви. Рано или късно дори най- непоколебимите се огъваха.

А сега и Джо. Това предизвикателство беше вече прекалено. Беше планина, която не беше екипирана да изкачи. Не беше готова да бъде вдовица, не и сега. Не и с Грейс и нейната болест и отношението на Джеси. Не и когато пред нея все още имаше толкова много живот, който изискваше усилията й, толкова много дни, през които трябваше да премине. Не и сега. Никога.

Стегни се, момиче. Едната ръка на руля на лодката, едното око към хоризонта.

Асансьорът спря на петия етаж. Вратата се отвори, но Мери не помръдна. Стоеше на място, а баритонът на баща й отекваше силно в главата й.

Отказвам да се подчиня, адмирале.

Мери вече не беше неуязвима. Кралица Лъвското сърце беше готова да слезе от трона.

Тя видя Джо през прозореца. Беше единственият пациент в спешното отделение, лежеше със затворени очи, а тръбичката на аспиратора се подаваше от устата му. В тялото му влизаха и излизаха повече системи, отколкото можеше да преброи. Цяла армия машини следяха жизнените му показатели. Имаше монитор за сърдечната дейност, автоматичен апарат за мерене на кръвното налягане и енцефалограф за мозъчните функции. Отстрани бяха наредени и други, а Мери знаеше имената на всички.

- Трябва ли да си сложа халат или маска? - попита тя, без да отмества очи от неподвижното тяло на съпруга си.

- Няма да е необходимо - каза д-р Алекзандър.

Мери престъпи през прага на стаята и се доближи до леглото.

- Джо - каза тя тихо, сякаш щеше да притесни други хора. - Аз съм. Дойдох веднага щом разбрах. Добре ли си?

Доктор Алекзандър беше съвсем прям в обясненията си за състоянието на Джо и каква е неговата прогноза за възстановяване. Бил е прострелян в гърдите с оръжие с голям калибър. Куршумът е минал на три милиметра от сърцето, засегнал е артерия, после е поразил гръбначния стълб и е излязъл през гърба. Парализата от врата надолу беше предвидимо заключение. По- големият проблем беше загубата на мозъчни функции поради липсата на кислород от продължителното спиране на сърцето.

- Лекарите от Бърза помощ смятат, че когато са открили съпруга ви, сърцето му е било спряло от тринадесет минути. Цяло чудо е, че въобще е жив.

Всяка професия си има свой речник, помисли си Мери. Във ФБР говореха на собствен жаргон. Инструктажите не се спазваха, доносниците бяха тайни информатори. Семействата пък „нямаше нужда да знаят“. Лекарите не бяха по-различни. Говореха за продължително спиране на сърцето, за церебрална кислородна недостатъчност и за значителни поражения по тъканите. Мери също владееше този език и знаеше, че докторът има предвид, че Джо е бил в мозъчна смърт, не е можел да диша самостоятелно, а в гърба му зее дупка колкото топка за тенис.

Какво си правил в Дрипинг Спрингс, запита се тя наум и прокара ръка през косата си. Защо си се обадил на мен, а не на Дон Бенет? Кой е Сид?

Една семейна двойка също има свой език. Всичко е тип- топ, мила. Това означаваше: „Затънал съм в лайна до шия и се нуждая от твоята помощ.“

Мери придърпа един стол по-близо до леглото и седна.

- Тук съм, мили - прошепна тя в ухото на Джо. - Аз и момичетата знаем, че ни обичаш. Не бързай, почивай и се оправяй.

Бузата на съпруга й беше студена, а кожата му сякаш намазана с восък. В асансьора тя беше попитала д-р Алекзандър колко пациенти въобще са оцелели, след като са били мъртви тринадесет минути.

- Не съм чул за такъв случай - отвърна откровено той.

Отговорът не допадна на Мери, но поне беше искрен, а не някаква лъжлива глупост.

Тя промуши ръка през предпазните релси по дългата страна на леглото и хвана ръката на съпруга си. Погледна към екрана на електроенцефалографа, който следеше мозъчната активност. Сивата линия беше съвсем права. Пулс 64, кръвно налягане 90/60. Мери се заслуша в съскането на респиратора.

- Но ако не можеш вече да си с нас, ще го разбера - продължи да говори тя на съпруга си. - Ще направя така, че Джеси да влезе в Масачузетския технологичен институт или в Калифорнийския институт по технология, или където там учат гении като нея. Да ти кажа, днес на връщане от болницата тя раз- кодира телефона ми. Откъде е разбрала как? Ще се погрижа и за Грейси. Лекарят каза, че повишаването на белите кръвни телца е само временно, пристъпите не са се върнали. Не е сигурен защо, но вика да не се притесняваме. Тя повърна, когато се прибрахме. Може да й е станало лошо от движението в колата. Джеси не искаше да ми помогне да почистя. Каза, че не бърше подове и прозорци. Това момиче наистина умее да ме ядоса. Двамата няма как да си приличате повече. Но, както и да е, още три години и Грейс ще прескочи трапа. Може би би могъл да ми помогнеш и да се грижиш за нея.

Ръката на Джо стисна нейната.

- Джо! - подскочи Мери в стола.

Очите й се впериха в монитора на електроенцефалогра- фа. Искаше й се сивата линия да помръдне, да възобнови обичайната си вълнообразна форма, но тя беше съвсем равна. В мозъка на Джо нямаше и искрица електрически импулс, който да свидетелства за някаква дейност. Сърдечният му ритъм не се ускори, другите му жизнени показатели също не трепнаха. Мери стисна ръката му, но тя беше безчувствена. Било е просто спазъм. Някакъв изцяло рефлективен и напълно несъзнателен отговор.

Тя погледна през прозореца и видя, че Дон Бенет и д-р Алекзандър разговаряха в коридора. Безнадеждните изражения на лицата им бяха повече от красноречиви.

Мери държа ръката на съпруга си още час. Разказа му как го е видяла за първи път да се разхожда по поляната Хийли Лоун в кампуса на Джорджтаунския университет. Тъкмо беше приключил второто си лято в кандидатофицерската школа в Ку- онтико. Косата му беше високо подстригана, а мускулите му направо щяха да пръснат ръкавите. Беше просто чуден, сочно парче великолепно месо. И аз искам от него, беше си помислила тогава тя.

Същата есен двамата посещаваха един и същи курс лекции по теология, озаглавен „Иисус през двадесети век“. Включваше много есета от Карл Ранер и Мартин Бубер. Тогава тя видя, че г-н Джоузеф Грант не е някакъв пълен тъпанар. Беше не само умен, но и забавен, а и също като нея вярваше в някаква по-висша сила. Не, не вярваше. Знаеше, че я има. Ранер я наричаше любов и тя беше съгласна.

Тя каза на Джо, че най-щастливият момент в живота й е бил, когато са се оженили, и го попита спомня ли си как е държал Джеси на ръце само час след като се беше родила. Беше толкова мъничка, че цялата се събираше в ръката му до лакътя. Наричаше я „фъстъче“, защото приличаше точно на това, както беше цялата повита и се виждаше само червеното й сбръчкано личице. Рече му, че трябва да отложат отбелязването на годишнината от сватбата за някой друг път. Искаше да каже „докато си по-добре“, но Мери беше сериозно момиче, а Джо харесваше истината да му се казва направо, а не да й вади думите с ченгел. Тяхната връзка се основаваше на честността. Те не се лъжеха един друг.

- Изглеждах доста добре в онази къса черна рокля - уведоми го тя. - Не знаеш какво изпускаш.

Ръката на Джо остана отпусната. Линията на електроен- цефалографа не трепна. Гърдите му се вдигаха и се спускаха, командвани от респиратора.

- Довиждане, скъпи - каза тя. - Когато си готов, тогава.

Тялото на Джо подскочи, сякаш го удари ток. Веднага запищя тревога за „код синьо“, който се подаваше, когато някой пациент се нуждаеше от съживяване или спешна медицинска помощ. Мери не помръдна и остана вторачена в екрана с данните за сърдечната дейност. Цифрите бързо намаляваха. Сестрите се втурнаха в стаята.

- Не правете нищо - каза им тя. - Оставете го да си иде.

- Извинете, госпожо - прекъсна я една от тях, - но вие трябва да си вървите.

Доктор Алекзандър се появи секунда по-късно. Мери го погледна умоляващо и той кимна.

Мери излезе от стаята, долепи длан до стъклото на прозореца и потърси с поглед лицето на съпруга си. Една сестра избутваше количката с дефибрилатора до леглото, хващаше електродите и ги вдигаше към гърдите на Джо. Доктор Алекзандър я спря и категорично поклати глава.

За миг Мери успя да види съпруга си, гордия му профил и повдигнатата брадичка. Тя затвори очи и се опита да го види какъвто беше, какъвто го помнеше, когато го нямаше.

Тя се сети как в Самуи Джо вървеше по плажа пред нея с Джеси и Грейс от двете му страни. Той риташе вода към краката им, те я ритаха към него и тя чу как той вика имената им и се смее. Един щастлив мъж.

Мери отвори очи, за да се сбогува.

Безопасно пътуване, скъпи.

5

Летяха в третата обиколка и Йън Принс изоставаше.

Той сви пръстите на лявата си ръка около лоста за газта на своя „Мустанг P51-D“ и го бутна леко напред, като с едно око следеше оборотите на двигателя, а с другото наблюдаваше панорамата от небе и земя, която се разгъваше зад плексигла- совата кабина, и самолетите под и зад него. Приближаваше третия пилон, боядисан с червени ивици варел от масло, поставен на петнадесетметров телефонен стълб. Дясната му ръка се сви около другия лост и щом самолетът мина покрай пилона, натисна силно. Самолетът се наклони рязко, крилата се обърнаха на деветдесет градуса, а пустинята Невада се разми пред очите му. Той затвори уста, стисна зъби, задържа дъха си и напрегна мускули. Натоварването в завоя беше пет же, раменете му се вкопаха в седалката, а челюстта му хлътна към врата. Двигателят виеше възторжено, като моторен трион, режещ твърдо дърво. Той завърши завоя, изравни крилете, натоварването спадна и плещите му се освободиха от хватката на гравитацията.

Йън се съсредоточи върху опашката на птичката пред него. Това беше „Бойна брадва“ на Гордън Мей, също „Мустанг P51-D“. Корав боец от Втората световна война с бутален двигател на „Пакард“ и четприлопатен въздушен винт. Мей беше боядисал машината си в огненочервено, а логото на компанията му „Мей Микрочипс“ покриваше всеки сантиметър от фюзелажа.

За разлика от него самолетът на Йън изглеждаше като току-що излязъл от фабриката, по сребристата стомана нямаше петънце, а под крилете беше изрисуван знакът на военновъздушните сили на САЩ. Беше изглеждал по същия начин и през май 1945 г„ когато пилотът от 477-а ескадрила Джордж Уестърман беше летял с него над полетата на Бавария и беше свалил четиринадесет германски самолета.

Йън беше спасил машината от депото за вторични суровини, беше я ремонтирал и я беше нарекъл „Лара“, на името на майка си. Самолетът не заслужаваше толкова хубаво име. Точно като майка му, той беше подла и гневлива кучка, която би те убила само да й попаднеш пред очите.

Йън погали газта и метна бърз поглед по приборното табло. Стрелката на датчика за температурата се беше вдигнала високо и бялата игла гъделичкаше червения сектор. Майната му на прегряването. Нямаше за кога повече да чака, иначе преднината на Мей щеше да стане нестопяема.

Йън не харесваше Гордън Мей, но още по-малко харесваше да губи.

Той увеличи скоростта до 400 възела, което беше малко над 740 км/ч, или с почти четиридесет километра в час над максимално допустимата производствена скорост. Самолетът се разтресе, а вибрациите го удариха в гръбнака. Йън държеше здраво лоста за управление. Китките му бяха дебели, а дланите - големи и силни. Силата на здрависването му изненадваше хората. Изпълнителните директори в индустрията на информационните технологии не бяха известни с добрата си физическа форма. В обществото се беше наложило мнение, че коефициентът на интелигентност и физическата сила са в обратнопро- порционална връзка. Йън оборваше това схващане и по никакъв начин не приличаше на човек на такъв пост.

Зад него ниско вляво се плъзна дебел и бавен „Груман Беъркет“. Стара щайга в сравнение с неговия суперкомпютър. Сравнението му хареса и под шлема и очилата се появи усмивка, която обаче бързо изчезна, щом видя, че опашката на Мей проблясва под слънчевите лъчи само на секунда-две пред него. Йън го настигаше.

Когато наближи последния пилон преди завоя, той смъкна самолета на петнадесет метра, толкова ниско, че различаваше лицата в тълпата под него. Двадесет хиляди души се бяха събрали за състезанието в пустинята северно от Рино. Обиколката беше дванадесет километра и осемстотин метра във формата на издължен овал около десет пилона. Победителят се определяше след осем обиколки. През цялото време се караше е газ до дупка, небето се беше изпълнило с пищящи орли.

Йън беше спечелил две състезания и беше изгубил три, като в тях първи беше станал Гордън Мей.

- Този път няма да го бъде - процеди той на глас.

Той завъртя остро около най-външния пилон, а шареният варел от масло за малко да разкъса кабината. Беше все по- близо и по-близо до Мей. Само да можеше да се пресегне и...

Йън се стрелна покрай контролната кула за края на четвъртата обиколка. През следващите две задържа позицията си, като искаше да не се отлепя от опашката на Мей. Стрелката на датчика за температурата беше влязла плътно в червената зона. Нямаше какво да направи. Двигателят или щеше да издържи, или нямаше. Цялата Вселена се състоеше от двоични кодове.

Част от ума му оставаше съсредоточена върху бизнеса дори когато се състезаваше. Денят беше знаменателен по редица причини, а въздушната надпревара беше най-маловажната. На този ден преди двадесет години беше продал първата си фирма „УАНскейп“ на „Ю Ес Онлайн“ за двеста милиона долара. Точно преди година пък беше започнал постъпки за придобиването на „Мериуедър Системс“. Сделката не мина съвсем гладко, но той беше взел необходимите мерки и успя да спечели. С това придобиване стойността на „УАН Технолоджис“ беше надхвърлила двеста милиарда долара.

Йън завърши шестата обиколка. Пламтящо червената опашка на „Бойна брадва“ оставаше на една дължина отпред, но Мей беше вече изтощен. Ако имаше сили, досега да ги беше впрегнал за победата.

Йън натисна лоста на газта и носът на „Лара“ едва ли не се заби в опашката на „Бойна брадва“. Деляха ги едва около шест метра. Той се доближи още, после още малко, а самолетът му се тресеше във въздушната струя на противника.

- По-бързо не можеш ли! - изкрещя Йън към Мей, макар че той не можеше да го чуе. Усещаше вкуса на успеха по езика си, направо изпълваше устата му.

Йън наклони лоста надясно и започна изпреварването. Мей реагира, като измести самолета си към външната страна в опит да го блокира. Йън финтира, че ще мине още вдясно, сякаш искаше да се изравни. Мей се отклони още, но това беше безразсъден ход, в който се криеше катастрофа. Йън го предвиди, гмурна се от вътрешната страна и натисна газта колкото можеше. Скоростомерът му подскочи на 450 възела, или 830 километра в час. Накрая излезе пред Мей и нарочно разклати самолета. Машината на противника му подскочи от развихрения въздушен поток и за да се спаси, той се изтегли от дирята и се издигна високо нагоре, за да потърси по-спокоен въздух.

Мей беше дотук и Йън дори не се обърна назад. Спечели състезанието с аванс от десет секунди.

Йън Принс вървеше по пистата, хванал шлема си в ръка. Беше висок около метър и осемдесет, караше четиридесет и първата си година, беше слаб, но здрав и се чувстваше удобно в летателния си костюм. Очите му бяха скрити зад очила „Рей Бан“.

- Ей! - извика Гордън Мей зад него и се затича, за да го настигне. - Принс, копеле такова, спри за малко. Щеше да ме убиеш!

Той беше на петдесет, дребен, червенокос, тежеше малко над петдесет килограма, но беше бърз, вбесен и лицето му беше станало на петна.

- Аз мога да кажа същото - отвърна Йън, без да забави крачка.

Мей сложи ръка на рамото му и го задържа.

- Изпревари ме от вътрешната страна. Това е против правилата. Ще подам контестация при съдиите.

Йън се спря и се обърна към съперника си.

- Нямах избор - каза той спокойно. - Ти на два пъти се изнесе рязко вдясно. Или трябваше да те подмина от вътрешната страна, или да се сблъскаме. Смятам, че съдиите ще се съгласят с мен.

- Така ли било? Иначе какво? Не всичките ти съперници се блъскат и изгарят.

- Моля? За какво намекваш?

Мей пристъпи напред и завря лицето си в това на Йън.

- За „Титан“ говоря. Джон Мериуедър нямаше да ти продаде компанията си, ако ще това да е последното нещо през живота му. Онези компютри му бяха като деца. Мериуедър беше гений, а не някакво техническо вундеркиндче, което прави един удар, прибира парите и прекарва остатъка от живота си в харчене по магазините и в приписване на заслуги за чужди постижения. Той беше визионер.

- Да - съгласи се Йън, - беше. Ще почетем завета му.

- Сигурно, след като принуди наследниците му да ти про- дадат компанията.

- Направих им оферта, а те я приеха. Завърших сделката от уважение към Джон. Без него компанията не е същата.

- Може пък да са се уплашили, че и техният самолет може да се разбие.

Наоколо се беше събрала цяла тълпа и Йън подбираше думите си внимателно.

- По-тихо, Гордън.

- Разбиваш се и изгаряш - продължи Мей обвинително, като се наслаждаваше на публиката и на шанса да накара Йън да се чувства неудобно. - Без Джон нямаше кой да ти се противопостави.

Йън го сграбчи с юмрук за летателния костюм и го придърпа към себе си. Усещаше погледите върху себе си и чувстваше яростната им жар. Не можеше да се спре и да си тръгне, не и след това, което беше казал Мей.

- Ти си извън играта - просъска той.

- Това ли каза на Джон Мериуедър, когато ти отказа да продаде?

Един мускулест мъж с червендалесто лице и кафеникав костюм си проби път през зяпачите и хвана Мей за рамото.

- Стига толкова - отсече Питър Бригс, шефът на охраната на Йън. - Ако имате проблем, го отнесете към съдиите. Ако не, господин Принс има ангажименти.

Мей обаче нямаше намерение да отстъпва.

- Състезанието е записано - каза той, като мушна Йън с пръст в гърдите. - Тук няма кого да купиш. На никой не му пука за парите ти. Няма нито сенатори, нито конгресмени, които да ти постелят на меко.

- Довиждане, Гордън.

- Последното състезание е следващата седмица. Ще те видя на него. Дано се разбиеш и изгориш, приятелче. Само се опитай да въртиш номера.

Йън не отвърна нищо и Мей тръгна към контролната кула.

- Дребен негодник - процеди Питър Бригс.

- Трябва да се измия.

6

Мери седеше в колата си, прикрита в мрака на паркинга. Беше подписала всички документи и беше взела вещите на Джо - портфейла, часовника, колана и иглата за вратовръзка. Лекарите от Бърза помощ бяха разрязали костюма, за да могат да го смъкнат от него, и й бяха намекнали, че може би не иска да види съсипаните дрехи. Телефонът беше правителствена собственост. Беше благодарила на Дон Бенет и на всички други агенти от управлението в Остин, които бяха дошли в болницата. Беше попитала за Сид, но нито един от тях не се казваше така. Беше плакала, но очите й вече бяха пресъхнали. Бенет я беше попитал дали иска някой да я изпрати до дома, или да остане с нея, а тя беше отклонила предложението учтиво, но твърдо.

Всичко е тип-топ. Езикът на семейната двойка.

Мери взе телефона си от нишата на централната конзола и влезе в гласовите съобщения. Искаше да чуе гласа на Джо за последен път и поне за минутка отново да повярва, че той е още жив. Спомни си как мечтаеше в колата по пътя на връщане. Вечеря в „При Съливан“, една нощ в града, за да отбележат седемнадесетата годишнина от сватбата и да забравят за всичките си беди и несгоди. Една нощ за...

Спри, нареди си тя. Бездната я мамеше и беше твърде лесно да паднеш в нея.

Мери погледна екрана. Първото гласово съобщение беше от Джеси и беше от два без пет следобеда.

- Мамо, чакам те до фонтана. Закъсняваш. Къде си?

Всъщност не закъсняваше и беше стигнала навреме. Летните курсове на Джеси по компютърно програмиране в Текса- ския университет приключваха в два. Второто съобщение беше от Кери Креймър, съседката, която я уведомяваше, че в шест и половина следобед ще е вече свободна и ще може да гледа децата. Имаше още няколко - от приятели, от новото училище и от кабинета на лекаря на Грейси. Но нямаше нищо от Джо.

Мери се надигна в седалката, обзета от странна тревога. Последното съобщение, което беше получила, беше от Джо и трябваше да бъде най-горе в списъка. Усети, че я обзема гняв и влезе в папката на изтритите гласови съобщения. Как е могла да бъде толкова разсеяна? Там обаче също нямаше и следа от съобщението на Джо.

Тя се върна към стартовия екран и провери всички скорошни обаждания. Номерът на Джо излезе горе в списъка - обаждане в четири часа и три минути, продължителност двадесет и седем секунди. Ето го.

Върна се в гласовите съобщения, но там нямаше нищо. Съобщението беше изчезнало.

Мери се намести в седалката и се постара да си спомни какво точно беше направила. Беше оставила телефона в колата и той беше стоял там през цялото време, докато тя беше в болницата. Преди това беше прослушала съобщението два пъти веднъж на излизане от дома си и втори път, преди да се втурне към болницата.

Тя провери отново списъка с входящите обаждания и отново видя, че Джо й беше звънял. Върна се към менюто на гласовите съобщения и на изтритите съобщения и отново към стартовия екран. Нищо.

Мери приведе глава в опит да се пребори с яростната физическа нужда да изкрещи. Това беше невъзможно. Съобщението не можеше да изчезне. За да го изтрие напълно от телефона си, тя трябваше първо да го изтрие от получените съобщения, а след това да изтрие цялата директория с вече изтритите съобщения. Не беше правила нито едно от двете. Къде тогава беше то?

Обхвана я ужас. Джо го нямаше. Завинаги. Вече никога нямаше да може да чуе последните му думи към нея. Усещането за загуба започна да я изпълва и тя се задъха. Бездната я зовеше. Тя пусна телефона на дясната седалка и се погледна в огледалото. Очите й бяха червени. Обезумели. Губеше контрол. Кралица Лъвското сърце я нямаше.

Някой почука по прозореца и Мери подскочи на седалката.

- Съжалявам - каза Дон Бенет, като се привеждаше покрай колата. - Добре ли си?

Мери избърса очи и спусна прозореца.

- Стресна ме.

- Знам, че ти е трудно, и не искам да те притеснявам, но бих искал да те помоля да чуя онова съобщение.

- Няма го вече - каза Мери. - Беше тук, в телефона ми. Прослушах го два пъти, преди да дойда, а сега го няма.

- Изтрила ли си го?

- Не.

- Може да е в папката с изтритите съобщения. На мен ми се случва постоянно.

Лъжеш, помисли си Мери.

- Проверих - отвърна тя. - Няма го там.

Бенет присви устни като услужлив иконом, който може би има решение.

- Би ли имала нещо против да погледна телефона ти? Може да си го пропуснала.

- Не - отрече Мери. - Търсих навсякъде. Просто вече го няма. Никъде го няма.

Бенет мушна ръка през отворения прозорец.

- Дай да видя, моля те.

- Не!

Мери се дръпна рязко, извърна се и притисна телефона към себе си.

Бенет извади ръката си, но остана приведен, лице в лице с нея.

- Мери, това е много сериозно. Ще се задават много въпроси какво точно се е случило с Джо. Ще съм благодарен за всичко, което би могло да хвърли светлина върху тази загадка.

- Не съм идиот. Знам как да ползвам телефона си. Щом аз не мога да го открия, значи и ти не можеш.

Бенет кимна и се усмихна спокойно. Това беше покровителствената му усмивка в стил „Аз съм от ФБР и знам по-добре от теб какво трябва да се направи“. Джо също имаше такава и Мери направо полудяваше, когато я видеше.

- Ако позволиш да занесем телефона ти в лабораторията, ще можем да погледнем по-подробно - каза той. - Понякога си мислиш, че нещо е изтрито, но не е съвсем така.

- Вече ти казах какви бяха думите на Джо. Просто имах такова усещане, нищо повече.

- Не е ли казал нещо конкретно какво точно се е объркало?

- Просто каза, че не му се нрави, че е там, смята, че това не е добра идея, и че ни обича.

- И не ти е казал нищо повече? Например с кого е или какво точно го притеснява?

- Ти не знаеш ли с кого е бил?

- Просто се питам дали не ти е казал нещо повече.

- Не.

- Дори и да е така, бих искал да погледна телефона ти. Може би си пропуснала нещо.

- Казах не.

- Бих могъл да пусна официална призовка и да изискам проклетия ти телефон - заплаши Бенет, като явно губеше самообладание. Очите му изпъкнаха, лицето му почервеня и сякаш стана по-голямо.

- Какво каза?

Бенет се отдръпна от колата.

- Нямах предвид това. Аз също съм разстроен от смъртта на Джо. Просто искам да направя всичко по силите ми да разбера какво точно се е случило.

- А ти не знаеш ли какво точно се е случило? - залови се за думите му Мери. - Нали каза, че информаторът го е прострелял. С кого е имал среща Джо?

- Не мога да говоря за това. Съжалявам...

Бенет се изправи, раменете му се отпуснаха и той вдигна ръце извинително.

- Извинявам се, че те обезпокоих. Ако мога да направя нещо... Аз или управлението... Каквото и да е... Само ни кажи.

Мери гледаше как Бенет се отдалечава. Би могъл да помоли да види телефона й утре или дори след няколко дни. Що за човек би могъл да заплаши една скърбяща жена с официална призовка?

Хрумна й, че може би Бенет не знае какво беше станало с Джо или с кого се беше срещнал съпругът й. Но нещо беше уплашило Дон Бенет, при това силно.

Мери запали двигателя, измъкна се от паркинга и не можа да се сети за нито една друга причина, поради която той да иска толкова много да види съобщението.

Джо, помисли си тя, в чия работа си се набъркал?

7

Йън Принс влезе в щабквартирата си за състезания, един огромен осемнадесетметров кемпер, специално оборудван за неговите нужди. Питър Бригс го последва и затвори вратата зад тях.

- Тоя дребен ирландец ти е набрал.

Бригс беше южноафриканец със смачкан нос, увиснали торбички под очите и руса коса, остригана до четина.

- Мислиш ли, че ще създава проблеми? - доуточни той.

- Гордън Мей е разстроен, понеже от цялата Силициева долина никога не съм се опитвал да купя само неговата компания.

Йън разкопча ципа на летателния си костюм, отвори хладилника и грабна пластмасова бутилка, пълна с кехлибарена течност. Това беше възстановителната му напитка - вода, глю- коза, гуарана и женшен.

- Видя ли как го изпреварих? - попита той, като изгълта половината шише на един дъх. - Само това можех да направя.

- Ти беше тръгнал отдясно, шефе - отвърна Бригс. - Съдиите ще се съгласят с теб. Мей просто не умее да губи.

- Може би.

Йън беше злопаметен към демонстрации на неуважение и обиди, а думите на Мей можеха да минат дори за злословие и умишлено уронване на името му.

Той довърши бутилката и я метна в кошчето за боклук. Пространството зад шофьора беше превърнато в офис. В задната част бяха личните му покои, които включваха спалня, баня и подмладителен център. Той перна един ключ на стената и активира системата срещу подслушване. Все пак кемперът не беше чувствително срещу електронно посегателство информационно съоръжение. Каквото кажеше в Рино, оставаше в Рино.

- Има ли новини?

- Проблемът е решен.

- Много лошо, че трябваше да се стигне дотук.

- Трябваше да се реши и точка.

Бригс беше израснал сред опалените от слънцето равнини на Южна Африка и в английския му се усещаше силен акцент от местния африкаанс.

- Съгласен съм - кимна Йън. - Значи всичко е оправено?

- По конец. Готов си за твоята работа.

- Действам.

Йън Принс си взе душ, седна гол във въртящия се стол, а една висока, мускулеста жена в тесни черни панталони и тениска се зае с него. Казваше се доктор Катарина Фишер и беше неговият личен консултант по дълголетие.

- Не можеш ли да поускориш нещата, Кат? - попита той родената в Берлин лекарка. - Хеликоптерът ще дойде след час. Връщам се в базата, утре е големият тест. „Титан“. Заради него съм такъв мърморко през последните месеци.

- Ти си като нетърпеливо малко момченце. Първо витамините.

Катарина му подаде поднос с тридесет витамина и други добавки. Освен обичайните В12, О, Е, омега-3 и антиоксидан- тите имаше и по-екзотични неща като алфа-липоева киселина, хром, селен и коензим Q10. Йън ги изгълта по пет хапчета наведнъж.

- Сега ще живееш вечно - каза Катарина. Тя беше не толкова красива, колкото с приятна външност, макар и с широка челюст и още по-широки рамене. Гъстата й платинено-руса коса беше подстригана късо над ушите, а сините й очи надничаха иззад очила без рамки.

Йън протегна ръка.

- Измъчвай ме.

Катарина изтегли кръв за анализ. Той знаеше стойностите на лошия и на добрия си холестерол, на мазнините и какви са показателите на черния му дроб. Наскоро си беше направил екзомно секвениране, което беше изследване на част от ДНК веригата, отговаряща за подреждането на гените. Резултатите показаха наличие на маркери за болест на Паркинсон и диабет, което означаваше, че за него те са по-рискови, отколкото при другите хора. Вероятността да заболее от рак беше по-малка, а тази от сърдечен удар дори още по-малка. Резултатите от днешните изследвания щяха да му бъдат изпратени по мейла след час.

- А сега и вълшебната отвара - каза тя, като затваряше стъкленицата с кръв.

- Не е вълшебна. Чиста наука. Поддържа клетките млади. За стареенето са отговорни теломерите. Това са окончанията на хромозомите, като крайчетата на връзките за обувки. Моята „вълшебна отвара“ не им позволява да се скъсяват, така могат да се синтезират копия и живееш вечно.

- Глупости! - отсече Катарина. Като лекар тя беше наясно с тези неща.

Йън се изсмя. Един ден Катарина щеше да се превърне в осемдесетгодишна северноевропейска вещица, циците й щяха да виснат до скованите колене, а тогава той щеше все още да изкачва върхове, да лети със своя P-51D и да се готви за следващите осемдесет години.

Катарина придърпа Стойката на системата по-близо, натри кожата на ръката му със спирт, ловко пъхна иглата във вената и я прилепи с лейкопласт, за да не се размести.

- Никакво мърдане - нареди тя. - Ще се върна след тридесет минути.

- На вашите заповеди - излая Йън, като имитираше немски акцент.

Той погледна бистрия разтвор, който се вливаше капка по капка в тялото му. „Вълшебната отвара“ беше вещество, наречено фосфатидилхолин. То беше една от най-разпространените молекули на човешките клетки, по-точно на клетъчните мембрани. Тялото регенерираше всичките си клетки за една година. Йън обаче искаше всяка една от неговите да е здрава и силна като на млад мъж. Номерът се криеше във вливането на един литър фосфатидилхолин два пъти седмично. Към това той добавяше дневната си доза от деветдесет различни добавки, четири литра алкална вода и се хранеше по средиземноморска диета с много рибни мазнини, ядки и плодове.

Мислите му се върнаха към Гордън Мей и неговото публично обвинение, че Йън има пръст в смъртта на Джон Мериуедър. Според всички данни самолетът на Мериуедър беше паднал при лоши метеорологични условия над Оуенс Вели край Лонг Пайн, Калифорния, а онзи район беше известен с непредвидимите ветрове и турбуленцията. Не бяха открити никакви доказателства за саботаж на машината или друга намеса. Йън прехвърли участието си в случая от началото до края. Нямаше за какво да се притеснява. Всичко беше оправено. „По конец“, както казваше Бригс.

Йън се бореше с тревогите, като насочваше вниманието си към бизнеса. Работата беше универсален лек.

- Предстоящи задачи - каза той и пред очите му като по чудо се появи списък, но без да пречи на видимостта или на зрението.

1. „Титан“. 2. „Блъфдейл“. 3. „Кларус“.

В дясното си око Йън имаше прототип на увеличителна контактна леща, интегрирана с наскоро изобретени оптоелек- тронни компоненти, включително светодиоди, микролазери и най-малката антена, създавана някога.

Той се концентрира върху „Титан“. Шрифтът на надписа потъмня и се увеличи. Йън мигна веднъж и файлът се отвори. Творението на Джон Мериуедър се изобрази в ясна триизмерна форма. Това беше суперкомпютърът „Титан“.

Йън и екипът му бяха направили машината колкото се можеше по-компактна, но въпреки това тя все още беше колкото хладилник. Проблемът обаче не беше в размера, а в загряването. След час работа температурата в компютъра надхвърляше 93°С, което създаваше истински хаос сред чувствителните вериги. За да разреши проблема, Йън беше написал софтуерен пач, за да препрограмира охлаждащата система. Първият тест на суперкомпютъра „Титан“ при максимално работно натоварване беше предвиден за десет часа на следващата сутрин. По това време утре вече щеше да знае дали охлаждането работи.

Йън забеляза, че беше започнал да си чопли ноктите, и спря веднага. Бива ли, все едно беше отново на тринадесет години. Е, не съвсем. Тлъстините ги нямаше, както и кривата захапка и очилата като дъна на бутилки от кола. А и имаше някой и друг долар повече в портфейла си.

Той мигна два пъти и затвори файла.

Банката с вълшебната му отвара се беше вляла наполовина. Йън си представи как веществото прочиства клетките му и прави теломерите му като нови. Смяташе, че след петдесет години ще изглежда горе-долу като сега, с изключение на някой сив косъм тук-там. В крайна сметка не искаше да е като чудовище.

Той отвори очи и се загледа във фигурата си в огледалото. Видя човек с гъста черна коса, сресана назад. Едното му око беше кафяво, а другото малко по-светло, лешниково на цвят. Етническа принадлежност? Космополитна. Баща му беше британец, оксфордски възпитаник, минал и през Нюкасъл, висок, с квадратна челюст, синеок, с гарвановочерна коса и кожа, бледа като на еднодневен труп. Майка му беше платиненоруса красавица от Киев, а монголската й кръв си личеше в скосените очи и острите скули. Йън не беше сигурен кои гени беше наследил. Кожата му беше с цвят на мед, а носът му беше орлов като на римски император. Другите му черти отдавна бяха или заменени, или подобрени и затова не можеха да помогнат особено.

Йън отдавна се беше отказал от идеята за гражданството. Беше роден в Лондон, но прекара детството си из цяла Европа, докато баща му се изкачваше стъпка по стъпка в безкрайната йерархия на британското външно министерство. Това беше обиколка из второстепенните затънтени посолства, като най- значимите от тях бяха в София, Талин и Лайпциг. Въпреки това до петнадесетата си година Йън се смяташе за най-гордия поданик на кралицата, лоялен като самия Джон Бул, митичния персонаж, изобразяващ всичко английско.

Всичко се промени само за миг.

Беше една прогизнала от дъжда понеделнишка сутрин в Брюж, с нищо по-различна от отвратителните януарски дни преди нея. Семейната закуска се състоеше от яйца, боб и наденички - най-близкия вариант на традиционната английска закуска, който украинската му майка можеше да предложи. Сцената беше като жива пред очите му дори повече от двайсет и пет години по-късно. Докато ядяха, се закачаха за футболните мачове от неделята, а после всеки тръгваше по задачите си. Питър Принс излизаше първи, както го изискваше работата му. Бащата и синът се надигаха от масата, за тях това беше всекидневен ритуал. Стискаха си ръцете и се целуваха по бузата. Баща му беше облечен както обикновено - тъмносин костюм на тънко райе и кафяво-червена копринена вратовръзка. Косата му беше разделена на ясно очертан път. Държеше чантата с лявата ръка.

- Чао, сине.

Последен поглед през рамо и затварянето на вратата. И после баща му изчезна. Никой на света нито чу повече за него, нито го видя. Не беше мъртъв, не беше в затвора, не беше и отвлечен. Просто изчезна и нито една от хилядите причини не можеше да го обясни. Питър Сейнт Джон Принс сякаш се беше разтворил във въздуха.

Така започна втората част от живота на Йън. Живот в неизвестното. Той виждаше всичко това всеки път, когато се погледнеше в очите в огледалото. Никога не престана да търси баща си, а сега, ако охладителната система сработеше, щеше да разполага и с инструмента, който да му помогне да го намери. „Титан“.

Йън се отърси от мислите си и се върна в настоящето. Концентрира се върху втората задача. „Блъфдейл“. Той мигна и файлът се отвори. Йън изтегли последните снимки на огромното съоръжение. Наричаха го „Център за данни Юта“ и беше собственост на Агенцията по национална сигурност (АНС), най-тайната разузнавателна организация на Съединените щати.

Центърът се ширеше на почти сто хектара над река Джордън в най-северната част на щата. Беше създаден с една-единствена цел - да събира комбинирания трафик от всичко, което минаваше по интернет: лични имейли, разговори по мобилни телефони, търсения по ключови думи, всичко. Веднъж събрано, то трябваше да бъде анализирано. За тази гигантска задача АНС беше избрала най-мощния суперкомпютър в света.

След два дни Йън трябваше да лети до Източното крайбрежие, за да се види с най-важния клиент на „Титан“. Срещата беше във Форт Мийд, щата Мериленд, а клиентът беше Агенцията по национална сигурност. Правителството на САЩ нямаше да е доволно да научи, че е закупило суперкомпютър със склонност да се стапя, когато работи с пълно натоварване.

Йън затвори файла. Банката с вълшебната отвара беше вече празна. Той извади иглата от ръката си и се изправи, като не забрави да сложи парченце лепенка на раничката.

Отново се взря в отражението си в огледалото. Кой в крайна сметка беше той?

Йън предпочиташе да мисли за себе си в цифри. Ръст: 177,8 см. Тегло: 79,4 кг. Телесна мазнина: 16%. Коефициент на интелигентност: 156.

Последното число му харесаше най-много. 58.

В този неприятно горещ юлски ден Йън Принс струваше 58 милиарда долара.

8

Беше тиха вечер в „Специалния грил бар на Педро“ в Остин, Тексас.

Танк Потър седеше на любимия си висок стол, опрял лакти на бара, и се беше вторачил в плика пред него. Педро държеше заведението полутъмно и Танк трябваше да примижи, за да прочете отпечатаните на лицевата страна думи: Хенри Тедеъс Потър. Лично и поверително.

Бяха дошли само няколко от редовните клиенти. В единия край на бара Доти и Сам, веселяци на около седемдесет години, пиеха коктейли „Маргарита“. На другия край Френч и Боби бяха окупирали телевизора и ругаеха канала ESPN. Столът на Танк беше по средата. Наричаше го „стола на съдията“, тъй като от мястото си можеше да вземе решение по всякакъв спор, който възникнеше. Беше трудно да не го забележиш, без значение къде седеше. Танк беше на четиридесет и две години, тежеше сто и тринадесет килограма при ръст от метър и деветдесет и четири, а раменете му бяха широки метър и петнадесет. Косата му също правеше впечатление - гъста, кафява и непокорна, тя не се подчиняваше на никакви опити да бъде сресана. За да не изглежда немарлив, той се обличаше добре. Тази вечер беше с изгладени бежови панталони, а синята му риза беше така колосана, че можеше да стои изправена. Както винаги, беше с високи ботуши, за да напомни, че е чист тексасец, роден и израснал в щата.

- Педрито - повика той, като вдигна ръка, за да придаде повече драматичност. - Още едно, ако обичаш.

Барманът, пълничък човек на средна възраст със зализана назад черна коса и мустак като на Панчо Виля, му наля текила „Хорнитос“ в чиста чаша.

- Добри или лоши новини?

- Какво имаш предвид?

- Гледаш плика от един час. Ще го отвориш ли или какво?

- Вече го отворих.

Танк почука с плика по бара и усети как листът хартия вътре се мести. По професия беше журналист, но дори и той би се затруднил да изрази по-съдържателно написаното с едва деветдесет и шест думи.

- И?

- Коларски камшик.

- Какво общо има тук тънката ивица кожа, използвана да се удрят коне, теглещи каруци или някоя от хубавите карети в Сентръл парк? Камшик.

- Грешиш - каза Танк, като наведе учтиво бирата, преди да отпие голяма глътка. - И няма нужда да повтаряш думата. Това не е конкурс по правоговор или правопис.

- Как така греша? Че какво друго може да е камшик?

- Технически си прав - призна Танк. - Но не в това е въпросът.

- Не мога да разбера накъде биеш.

- Нали попита за плика?

Педро се облегна на бара.

- Добре. Казвай.

Танк разказа историята.

В началото на двадесети век всички яздели коне. Най- честият начин на транспорт на групи хора на каквото и да било разстояние били фургоните и дилижансите. Няма как да караш фургон, без да имаш коларски камшик. Камшиците били навсякъде, както и компаниите, които ги произвеждали.

Един ден обаче се появили автомобилите. Гледали на тях като на чудо и те бързо се превърнали в обект на завист. В продължение на много години обаче си оставали твърде скъпи за обикновения човек. Лека-полека обаче цената на модерното изобретение паднала. Всяка година все повече хора си купували автомобили и все по-малко се возели във фургони.

- И какво мислиш е станало с камшиците? - попита Танк накрая.

Педро прокара пръст пред гърлото си.

- Точно така. В мига, в който колите поевтинели, търсенето на камшици се сринало. Производителите на камшици опитали всичко, за да подобрят продуктите си и да не бъдат скъпи, но всичко било напразно. На хората не им пукало дали някой камшик изглежда по-красив или издържа повече. Те карали „Форд“ „Модел Т‘, „Крайслер“ и „Шевролет“. Камшикът не бил нужен никому, без значение колко бил елегантен. Дошъл и денят, в който вече никой не се возел с фургони.

Танк пресуши текилата си и удари е чашата по плота.

- Сбогом, коларски камшик.

- Защо ми разказваш всичко това? - попита го Педро.

- Защото в момента гледаш един камшик.

- Камшик? Мислех, че си репортер.

- Все тая. В момента гледаш един жив, дишащ пример на техническа изостаналост. Ходещ анахронизъм. Като сметалото, пишещата машина или факса. А сега и вестника.

- Как така вестникът е като камшик?

- Ами, ето така. За вестника репортерът е като камшика за теглен от коне файтон. Следиш ли ми мисълта?

- Сега вече знам какво има в плика - грейна лицето на Педро.

- Е, няма защо да изглеждаш толкова отвратително щастлив.

Педро се намръщи и се дръпна към края на бара, до- като Танк допие бирата си. Той остави празната бутилка и се завъртя в стола си и огледа висящите от тавана пиняти и портретите на Селена, Дженифър Лопес и Марк Антъни с флуоресцентна боя.

Истинското име на Танк беше Хенри Тедеъс Потър. Първо му викаха Хенри, после Ханк, а след това и Ханк Танк заради безкомпромисната му игра като защитник в щатското първенство по американски футбол с отбора на гимназията „Уестлейк“. След още четири години с екипа на университетския отбор на Тексас стана просто Танк. Прякорът му залепна и така си остана.

Телефонът му звънна и той провери кой го търси.

- Да, Ал.

- В „При Педро“ ли си? - попита настоятелно Ал Солета- но, редактор на „Остин Америкън Стейтсмън“, работодател на Танк през последните шестнадесет години.

- Бети ми каза, че е видяла колата ти отпред. Трябваш ми тук.

- Вече си получих плика.

- А прочете ли докрай какво пише? Новото ръководство се чуди какво извинение да си намери, за да те уволни основателно. Ще си спестят доста обезщетения. Имаш още тридесет дни, докато сделката не се финализира. Дотогава стой далеч от неприятности и провинения. Междувременно изскочи сензационна история. В Дрипинг Спрингс са убили агент на ФБР. Реших, че ще я искаш. Нали знаеш - като за последно.

- Отговарям за щатската политика.

- Това ни е под носовете, на наша територия. Няма да го оставя да се пише по материали от агенциите. Все още ми е останала гордост.

- Искаш да кажеш, че изпитваш недостиг от криминален репортер.

- Пресконференцията е в девет часа в управлението на ФБР.

- Утре сутрин?

- Довечера. Не закъснявай. И, Танк, никакви коктейли повече.

Танк затвори и поиска сметката. Педро сложи касовата бележка на бара с угрижена физиономия.

- Тръгваш ли вече? Сеньоритите още не са дошли.

- Дългът ме зове.

Барманът се усмихна оптимистично.

- Значи още не си уволнен?

Танк шляпна с плика по бара.

- Камшикът си е камшик, Педро. Просто е въпрос на време.

9

Танк пресече улицата и се качи в своя джип „Чероки“ от 98-а година. Двигателят запали след няколко опита, но без да се стига до камшик. Танк побърза да смъкне прозорците. Климатикът не работеше още когато беше купил колата, а вентилацията беше немощна като крилца на плодова мушица. Той се пресегна и бръкна под седалката, където си държеше запас от подкрепително, и отпи две-три глътки текила „Куерво“. Солетано беше казал никакви коктейли повече, но не беше споменал нищо за малко освежаване.

Управлението на ФБР се намираше до булевард „Бен Уайт“ в южен Остин, на петнадесет минути шофиране. Танк направи обратен завой срещу движението и подкара на север. Западното небе пламтеше в червено. Изпаренията от реката се очертаваха като черна вълнообразна линия, която изчезваше във виолетовия здрач на изток. Повей от горещ и вонлив въздух удари в прозорците и Танк се намръщи.

Прилепите.

Всяка пролет милиони прилепи мигрираха на север от Мексико към Остин и образуваха колония край моста на авеню „Конгрес“. Всяка вечер те напускаха влажното си и прохладно укритие под моста и политаха на изток, за да претърсят района за насекоми. Тежката им миризма на плесен стягаше гърлото и изпълваше въздуха.

Танк продължи по „Ламар“ покрай река Колорадо, а небостъргачите в центъра на Остин оставаха от лявата му страна. Мерна „Потър Тауър“, който беше построен от дядо му през осемдесетте години на миналия век. В отговор на въпроса на Педро можеше да каже, че, да, в плика имаше пари. Или поне обещание за пари. Повече пари, отколкото Танк вероятно щеше да види отново накуп.

Състоянието на семейство Потър вече беше в миналото. Нефтените кладенци пресъхнаха, а пазарът на имоти се срина. Освен това майка му не беше първата госпожа Потър и той не беше първият мъжки наследник, който да продължи семейната линия.

Танк пристигна в управлението на ФБР десет минути по- късно. Паркингът беше пълен наполовина и той спря в далечния му край. Огледа се наоколо и удари още една бърза глътка подкрепително. Беше едва осем и половина и той се укори, че си беше тръгнал толкова бързо от „При Педро“. В паркинга влезе още една кола и в нея Танк видя един слаб и нетърпелив на вид човек с риза с къси ръкави и черна вратовръзка да се върти нервно на седалката. Това беше кореспондентът на Асо- шиейтед прес от Далас. Врагът. В наши дни нито един вестник с ограничен пазар не можеше да си позволи да поддържа пълен щат репортери, не и при положение че за последните десет години тиражите бяха паднали наполовина.

Минута по-късно се появиха два черни седана, набиха драматично спирачки пред двойните стъклени врати и от тях излязоха неколцина мъже в костюми. Той разпозна Дон Бенет, агента, който оглавяваше управлението в Остин. До началото на пресконференцията имаше още десет минути, а Танк не си спомняше някоя да е започнала в обявеното време.

Иди по-рано и изчакай. Такъв беше животът на репортера.

Танк отпи още „Куерво“ и усили музиката. Боб Уилс и неговите „Тексаски плейбои“ пееха за изгубена любов и съсипани животи. Нощта беше станала по-прохладна и Танк се облегна назад, за да погледне към притъмняващото небе. Спомни си за жена си, която му кръшкаше с други мъже и си тръгна преди пет години. Оттогава насам не беше попадал на нещо по- сериозно, имаше мимолетни връзки само с момичетата от „При Педро“, но пък тяхната компания му допадаше. Стори му се, че видя падаща звезда, и малко се поотпусна.

И това ако не беше една красива нощ...

Танк се събуди със сепване.

Хвана се за волана, издърпа се нагоре и избърса слюнката, която се беше стекла по бузата му. Беше единадесет без петнадесет. Беше проспал почти два часа. Огледа се наоколо, като все още се опитваше да се осъзнае. Паркингът беше почти пуст. Пресконференцията беше свършила.

Той изскочи от колата, претича до предната врата и потро- па силно. Един наперен млад мъж се появи по коридора и открехна вратата.

- Да?

- Трябват ми материалите от пресконференцията.

- А вие сте...

- Танк Потър. От „Стейтсмън“.

- Пресконференцията приключи преди час.

Младокът едва ли имаше достатъчно години, че да може да пие законно и да е изживял първия си махмурлук. Косата му беше наскоро подстригана доста високо, а ръката му лежеше на хълбока. Истински новак.

- Просто ми дай пресрилийза, става ли? - помоли Танк. - Не се прави на интересен, няма да те затрудни.

Напереният младеж го изгледа и се усмихна.

- Разбира се. Изчакайте тук.

- Благодаря, брато.

Танк слезе по стъпалата и запали цигара. Погледна си телефона и видя, че Ал Солетано му е оставил десет съобщения. Танк изруга през зъби. Не можеха да го уволнят само защото беше пропуснал пресконференция.

Младокът излезе и му подаде листовете с официалното изявление.

- Тръгвате ли?

- Да - отвърна Танк. - Време е за лягане.

Всъщност той се надяваше да се върне до редакцията, да си напише материала и да стигне в „При Педро“ преди дванадесет.

- Ще ви придружа. Вие ли сте спрели там в ъгъла?

- Джипа ли? Да, с него съм. Навъртял е триста и двадесет хиляди километра с оригиналния двигател. Истински боец. Вие от Бюрото ли сте?

- От Полицейското управление на Остин. Детектив Ланс Бъроус. Връзка с ФБР.

- Наистина ли? Детектив? Не знаех, че раздават значки веднага след колежа.

- Аз съм на тридесет и две.

Танк се опита да прочете пресрилийза, но очите му смъдяха, а и светлината беше твърде слаба.

- Изтървах ли нещо?

- Всичко, което съобщихме, е написано в документа. По някое време утре ще има още една пресконференция.

- Не звучи зле.

Танк стигна до колата и Бъроус му отвори вратата. Танк го изгледа за секунда и се качи.

- Още веднъж ви благодаря, детектив. Оценявам помощта ви.

- Къде живеете, Танк?

- В Теритаун - отвърна той, като палеше двигателя. - Защо питате?

- Може и да не успеете да се приберете тази вечер.

- Как така няма да успея? Колата върви отлично. Тайната е да се сменя маслото на всеки зри хиляди километра.

Младокът се беше отдръпнал от колата и стоеше с ръце на кръста.

- Сър, бихте ли загасили двигателя?

Танк наведе глава и го изгледа.

- Защо да го правя?

- Просто правете каквото ви кажа, сър. Загасете двигателя и излезте от автомобила.

- Но...

Танк погледна надолу и видя, че бутилката от „Куерво“ е на дясната седалка. Беше полупразна.

- А сега, г-н Потър, сте арестуван за шофиране в нетрезво състояние.

10

Когато Мери се прибра, беше вече късно. Тя паркира на предната алея, угаси двигателя, но остана зад волана. През предния прозорец виждаше, че момичетата гледат телевизия. До края на живота си щяха да помнят, че са зяпали „Сървайвър“, когато майка им се е прибрала и им е съобщила, че баща им е мъртъв.

Мери излезе от колата и успя да направи няколко крачки към къщата, преди да се спре. Предната врата беше на шест метра от нея, но сякаш беше на повече от километър.

Планините не стават по-малки, като ги гледаш.

Мери не обърна внимание на съвета на адмирала. Тя се вслуша в режещите звуци на цикадите, приглушеното мърморене от телевизора и щракането от включването и изключването на климатика. Още една минута невинност. Още минута, без да знаят. Още минутка да не се чувстват, както тя се чувстваше.

Джеси забеляза колата й и скочи от дивана. Грейс също се надигна. Двете се забързаха към вратата, нетърпеливи да разберат защо се беше забавила толкова. Чувствителните им детски сетива ги бяха предупредили, че нещо не е наред, но нямаха представа какво.

Джеси отвори вратата.

- Защо просто стоиш там, мамо?

- Идвам, фъстъче - отвърна Мери и тръгна към тях.

Грейс се промуши покрай по-голямата си сестра.

- Къде е тате?

ВТОРНИК

11

На следващата сутрин Мери седеше на края на леглото си и четеше вестника. Заглавието беше „Агент на ФБР убит при престрелка в Дрипинг Спрингс“.

„Ветеранът специален агент Джоузеф С. Грант е бил убит вчера при изпълнение на служебния си дълг. Престрелката се е случила приблизително около три и петнадесет следобед в покрайнините на Дрипинг Спрингс на територията на бившето ранчо „Летящите рога“. Говорителят на ФБР Доналд Г. Бенет заяви, че Грант е разпитвал информатор, който е бил смятан за склонен към сътрудничество и неопасен, но той е извадил оръжие и е прострелял Грант в гърдите. Информаторът, чието име се запазва в тайна заради естеството на водещото се разследване, също е загинал на място. Наскоро Грант беше прехвърлен в Остин от Сакраменто, където е бил заместник-началник на местното бюро“.

В горната част на страницата имаше цветна снимка на колата на Джо със счупеното предно стъкло и дупката от куршум. Няколко полицаи бяха попаднали в кадъра, но на земята между тях се виждаше покрито с чаршаф тяло. Информаторът, чиято самоличност не беше известна.

Мери се вгледа в снимката, като се опитваше да си представи какво се беше случило и как Джо е допуснал някакъв информатор да го изненада. Тя се взря и забеляза, че тялото на информатора е на няколко крачки от колата на Джо. От петното кръв до главата му можеше да се съди, че е бил прострелян там, а не в колата. В главата на Мери започнаха да се зараждат въпроси. В нервните и противоречиви обяснения на Бенет имаше неточности.

В съзнанието й отново прозвуча гласът на Джо и накъсани фрази от съобщението. „Всичко е тип-топ. Кажи на Сид. Той е от добрите.“

А кои тогава бяха лошите?

Вратата на спалнята й се отвори и в стаята влезе приятно заоблена привлекателна жена в клин за йога и яке на „Лулулемън“.

- Добре - каза Кери Креймър. - Стига толкова. Долу се е събрала групичка момичета, които те чакат, за да ти предложат рамо, на което да поплачеш. Донесли са достатъчно храна за два хладилника. Надявам се, че ти и момичетата харесвате пилешки пан и грис. Тук това минава за храна, от която да се почувстваш уютно.

Мери остави вестника.

- Ще пропусна.

- А малко кафе?

- Може би по-късно.

Кери седна на леглото до нея. Тя беше съседката, до която се бяха нанесли и се беше превърнала в най-добрата й приятелка от Бог знае откога. Кери беше на нейната възраст, майка на две момичета и съпруга на мъж, който също като Джо работеше твърде много. Марк Креймър преподаваше електроинженерство в Тексаския университет, а наскоро беше поел и работа като консултант в новия комплекс на „Епъл“. Джо си имаше „работата“, а Марк, съпругът на Кери, си имаше „лабораторията“. Също като Мери и тя беше на практика самотна майка.

Двете си приличаха и на външен вид. Бяха блондинки с по два-три килограма над „спортната фигура“ и носеха косите си до раменете. Бяха горе-долу еднакво високи, синеоки, с приветливи усмивки и излишък от енергия. Не можеха да излязат някъде, без някой да ги попита дали не са сестри, а това водеше до разпалена шеговита препирня коя от двете изглежда по-стара. В действителност Мери беше с една година по- възрастна, но в името на добросъседските отношения решиха да отвръщат, че са на едни години. Наричаха се „Тексаските близначки“.

- Тук ли ще висиш? - попита Кери.

- Не мога да спра да си мисля - започна Мери - какво би станало, ако просто бях вдигнала телефона.

- Не си виновна, че си пропуснала обаждането на Джо. Такива неща се случват.

- Не бях до него, когато имаше нужда от мен. Знаех си, че е грешка да оставя Джеси да си играе с телефона ми. Знаех си.

Кери прегърна Мери през раменете.

- Не можеш да върнеш нещата, скъпа. Станалото - станало. А и няма как да знаеш дали въобще си можела да му помогнеш.

- Той ми се обади в четири часа и три минути. Не бях чула съобщението му, докато Дон Бенет не звънна два часа по- късно. Дяволски съм сигурна, че бих могла да направя нещо.

- Ти ми каза, че той не ти е съобщил къде е или какво му трябва. На кого щеше да се обадиш, ако беше чула съобщението по-рано?

Мери се изправи.

- Не знам... На някого, на когото и да е. Това са два часа, Кери. Защо не го прослушах по-рано?

- Защото ти е излязло от главата. Защото е нямало как да знаеш за какво ти звъни Джо. Защото си човешко същество като всички нас.

- А след това съм изтрила съобщението. Не знам как, но съм го направила.

- Откъде знаеш, че ти си го направила? Тия джаджи постоянно се прецакват. Айпадът на Марк понякога просто се изключва. Той постоянно вика, че все губел тази или онази информация.

- Джаджите не губят избирателно последното съобщение, което ти е пратил съпругът ти.

Кери я изгледа изпитателно.

- Какво искаш да кажеш?

Мери отпусна ръце и направи няколко крачки из стаята, вбесена, че не може да си спомни какво е направила.

- Знам само, че съобщението беше там, а в следващия момент го нямаше.

- Значи някой друг го е изтрил?

- Когато отидох в болницата, си оставих телефона в колата. Предполагам, че някой е влязъл в колата след мен, изтрил е съобщението и отново я е заключил. Но дори и така да е, пак щеше да се запази като час и номер в списъка със съобщенията.

Мери знаеше как се мисли логично. Елиминирай невъзможното и това, което остане, е истината, колкото и невероятна да ти изглежда.

- Права си. Трябва да е било от телефона. Няма какво друго да е. Нещо просто се е случило.

- Занеси го в службата на Джо. Дай го на онзи, как му беше името... Дейв.

- Дон Бенет. Шефът на Джо.

- Нека той да го погледне.

- Не го харесвам. Снощи той на практика се опита да изтръгне телефона от ръцете ми. Плаши ме.

- Тия от ФБР ме плашат и мен, мила, но им вярвам.

- Познавам ги по-добре от теб.

Мери се постара да си спомни думите на Джо. Затвори очи и се опита да си представи, но те й се изплъзваха.

- Просто не мога да си спомня всичко, което ми каза.

- Не се мъчи. Ще се сетиш.

Кери кимна към вратата.

- Как са момичетата?

- Джеси се е заключила в стаята си. Грейси се събуди и плака, докато не заспа отново. В шок са.

- Джеси знае ли за съобщението?

- Не - каза Мери насила и чак се изненада от себе си. - Няма да й кажа. Тя не е виновна, че аз пропуснах обаждането. Тя просто правеше това, което винаги прави.

- Наистина много разбира от тия техники - съгласи се Кери. - От програмиране и създаване на приложения.

- Преподавателят й от летните курсове ми каза, че някои хора просто проумяват нещата и Джеси е един от тях. Каза, че тя има дарба.

- Марк беше същият. За него се оказа добре, макар че все още е чудак.

Кери стана и се приближи до Мери.

- Какво ще правиш, мила?

- Не съм сигурна. Не мога да си представя, че пак ще се местим. Училищата са добри, а Грейс харесва новия си лекар. А и къде да отидем?

- Помислих, че може би ще искаш да си по-близо до вашите.

- Всички вече ги няма. Имам брат, който плава на самолетоносач някъде из Тихия океан, а Джо има две сестри в Бостън. Нямам други роднини. Нямам и къде да отида.

- Тексас се отнесе добре към нас. Защо да не е така и с теб?

- Трябва ли да стана републиканец?

- След петата година тук е задължително, иначе ще те изритат.

Кери отиде до вратата.

- Не мога да карам фен клубът ти да чака вечно.

- Слизам след пет минутки.

- Нека да са десет. Ще ги задържа - намигна й Кери и затвори вратата.

Мери отново взе вестника и погледна счупеното предно стъкло и тялото на земята. Сравни снимката с мъглявите обяснения на Бенет какво се беше случило. Нещо не съвпадаше. „Има нещо гнило“, както казваше един стар познат.

Мери отиде до банята, изми си лицето, сложи си грим и се среса. Нямаше да е правилно да им показва колко е съсипана. Адмиралът не би го одобрил. На излизане от спалнята взе телефона си и се спря на вратата, за да отвори папката с обаждани- ята. Веднага видя нужния номер.

- Федерално бюро за разследване. С кого бихте искали да ви свържа?

- С Дон Бенет, ако обичате.

12

В Англия не беше така горещо.

Йън се опита да не бърза, докато пресичаше голямата тревна площ, известна като Моравата. „Крайст Чърч“ и удобствата на климатизирания му офис бяха на едва десет крачки зад гърба му, а той вече се потеше. Продължи по Пътеката на мъртвеца, мина по ул. „Мъргън“, като подмина Ориел и университета преди да стигне до Хай Стрийт.

„Оракъл“ имаше своя „Смарагдов град“, „Гугъл“ своя „Гугълплекс“, но Йън имаше свой собствен личен Оксфорд.

Там бяха още Новият колеж, сградата на Радклиф камера и Боддианската библиотека, течеше дори река Айсис. Постройките бяха точни копия на оригиналите, изградени от същия английски варовик и хоросан на площ от сто двадесет и един хектара над езерото Травис, на осем километри от Остин. Едно малко късче Англия в Тексас Хил Кънтри.

Той пресече ул. „Хай“ и навлезе в лабиринта от улички към „Брейсноус“, „колежа“, в който бяха лабораториите на УАН за изследване и развитие. Във всеки „колеж“ имаше офиси, кафене и място, където служителите можеха да излязат навън и да починат. В „Ню Колидж“ беше сървърното отделение, „Ориел“ беше домът на онлайн продажбите и така нататък.

Камбаната „Големия Том“ удари за четвърт час. Както и оригинала в Том Тауър, тя тежеше шест тона и беше отлята от разтопено желязо. И както Големия Том биеше над сто пъти в девет часа всяка вечер, макар и не в памет на някой от първите преподаватели в колежа „Крайст Чърч“, а за да отбележи всеки милиард долара от годишните продажби на УАН. В лето Господне 2015-о камбаната щеше да бие по двеста и един път всяка нощ.

- Йън! - повика го Питър Бригс, който тъкмо излизаше от „Уайт Стаг“.

- Идвай - подкани го Йън. - Вече ме чакат.

Бригс закрачи редом до него.

- Подхвърлянията на онова копеле Мей са попаднали в статията за състезанието във вестниците в Рино.

- В спортните страници - уточни Йън, който беше видял материала, докато правеше леко проучване на Гордън Мей. - Точно преди частта, в която пише, че съдиите са отхвърли контестацията му.

- Звучи доста сериозен.

- Както казах, не умее да губи. Сега вече всички го знаят. Ако от устата му излезе още една дума за Джон Мериуедър, ще го съдим за клевета и ще го накараме да млъкне веднъж завинаги.

- Това искам да чуя.

- Ще речеш - каза Йън, като отхвърли чудовищните обвинения на Мей, - че Джон Мериуедър му е бил скъп приятел.

Мъжете отминаха още няколко улички, излязоха от основния кампус и продължиха по павиран път към развойния център, правоъгълник от черно стъкло с размерите на жилищен блок, заобиколен от шестметрова ограда.

- Значи сега ще оправите системата на охлаждането? И това е всичко?

- Точно това ще разберем.

- По-добре да са я оправили. В Юта вече са готови за танци. Във Вашингтон не харесват забавянията.

Йън пренебрегна предупредителната нотка в гласа на Бригс.

- Нека аз се притеснявам за Вашингтон.

- Както кажеш, ти си шефът.

Беше истинска красота. Йън прокара ръка по предната част на машината. Вълнообразната линия от касетъчни отделения от черен титан, съблазнителна като извивките на фотомодел, проблясваше под мекото осветление в лабораторията. Съчетание от форма и функция. Логото на УАН беше изрисувано върху панелите е електриковосиньо мастило и сякаш изпъкваше релефно. Апотеоз на дизайн и интелект.

„Титан“. Най-мощният суперкомпютър в света.

Няколко инженери извършваха последни проверки на оборудването. Всички носеха дебели комбинезони с качулки или вълнени дрехи, а един беше облякъл дори пухенка. Температурата навън гонеше тридесет и осем градуса, но вътре беше почти мразовито и едва четиринадесет градуса.

- А, Йън, добре дошъл - посрещна го Дев Пател, главният програмист на проекта „Титан“, като се забърза срещу него. - Искаш ли да ти донесем пуловер?

- Добре съм - отвърна Йън. - Всичко свързано ли е?

- Всичко е според твоите инструкции.

Пател сложи ръка върху „Титан“. Той беше нисък и закръглен човек, родом от Мадрас. За да стигне до УАН беше минал през Индийския технологичен институт, през Калифорнийския технологичен институт и през Националната лаборатория „Оук Ридж“.

- За днешния тест сме свързали двеста машини. Разпрострели сме се общо на триста и седемдесет квадратни метра.

- Двеста? Толкова стигат ли?

- О, Боже, стигат.

Пател подръпна посивяващия кичур коса, който падаше на челото му и го караше да прилича на застаряващ ученик.

- Стигат, че и остават.

Йън го потупа по гърба. Ударът на Джон Мериуедър беше да съчетае графичните процесори с централните процесори и да създаде хибрид, който беше по-ефективен енергийно от всичко преди това и увеличаваше изчислителната мощност хиляди пъти. „Титан“ използваше двадесет и пет хиляди 16-ядрени процесора „АМД Оптерон“ и двадесет и пет хиляди графични процесора „Нвидиа Тесла“.

- Колко памет имаме?

- Седемстотин и десет терабайта - отвърна Пател. - И още четиридесет петабайта място за съхранение на твърдия диск.

Седемстотин и десет терабайта беше еквивалентът на знаците в текста на купчина книги от Земята до Луната.

- Какво ни дава това?

- Теоретично максималното натоварване ще доближи десет ексафлопа - около двайсет хиляди трилиона изчисления в секунда.

- Това означава, че сме най-добрите, нали?

- Никой друг не е дори близо зад нас.

- Подгответе пиар информация - каза Йън през рамо. - Искам това да се качи в интернет минута след като приключим теста.

Той сложи ръка на рамото на Пател и го отведе в един по- отдалечен ъгъл.

- Готов ли е?

- Аз ще спазя моята част от уговорката, ако и ти спазиш твоята.

Частта на Йън беше да се погрижи системата на охлаждането да работи според обещанията. А частта на Пател беше да натовари „Титан“ до предела и да изцеди двадесет хиляди трилиона изчисления в секунда. Отново беше време да вкарат стрелките на приборите в червената зона.

- Добре, тогава. Нека стартираме това бебче.

Инженерите се върнаха по работните си места зад стъклената стена и си сложиха шумоизолиращи слушалки. Жуженето, което Йън беше забелязал, когато влезе в лабораторията, се засили. От машините се чу метално щракане, което се учести, шумът се усилваше с всяка секунда, сякаш някой разбъркваше стотици метални плочки за домино.

- Откъде бихте искали да наблюдавате демонстрацията? Може би от друго място?

- От „Еверест“?

Йън се бореше с желанието да запуши уши с длани.

- Става - извика Пател.

Двамата минаха по коридора до една по-малка и по-тиха стая. Тя беше празна, а едната й стена беше от тъмно прозрачно стъкло. Това беше „Еверест“ - „експериментална визуализационна среда за наука и технологии“. В действителност представляваше тридесет и седем мегапикселова стереоскопична стена, изградена от осемнадесет отделни дисплея.

Максималните способности на „Титан“ щяха да бъдат тествани с три авангардни кода. S3D моделираше молекулярната физика на вътрешното горене в опит да се намалят вредните емисии газове от изкопаемите горива. WL-LSMS симулираше взаимодействията между електроните и атомите в магнитните материали, а CAM-SE симулираше специфични сценарии за промени в климатичните условия и за един ден компютърно време можеше да даде стойности за метеорологичните условия за пет години напред.

- Пускаме CAM-SE - каза Пател. - Между другото можем да открием дали Земята ще я има след петдесет години.

- Бихме могли.

Честно казано, Йън се вълнуваше повече дали след петдесет минути „Титан“ ще бъде годен за работа, или ще представлява купчина пламтящ силиций. Той скръсти ръце и се обърна към стената от черно стъкло. По дължината й преминаваха шест близо разположени линии - червена, жълта, оранжева, зелена, синя и виолетова.

Светлината в стаята помръкна.

В горния ляв ъгъл започна да мига надпис „Фаза едно стартирана“. „Титан“ беше започнал да работи.

Отдолу се отчиташе вътрешната температура на суперкомпютъра. Засега беше двадесет и четири градуса.

Линиите по стъклото се раздвижиха, започнаха да се преплитат и да танцуват една с друга, сякаш подложени на слаб ток. Датчикът за температурата показа двадесет и седем градуса, след това се промени на тридесет. Движенията на линиите станаха по-трескави, всяка сякаш водеше собствен живот и се гънеше по синусоида и косинусоида - с редуващи се големи и малки амплитуди на вълните. Линиите бяха визуално представяне на изчисленията на „Титан“, докато машината напредваше през сложния код и анализираше милиарди възможни климатични модели. Линиите вече не бяха само шест, а двадесет, после станаха тридесет, а накрая не можеха да се преброят и се сляха в спираловидна цветна дъга.

Температурата продължаваше да се покачва. Чу се нов звуков сигнал и надписът се промени на „Фаза две“. „Титан“ вече работеше по-бързо.

Сякаш по команда линиите се изплъзнаха от примката на двуизмерната стена и изскочиха в стаята. Йън и Пател бяха заобиколени от море от многоцветни гънещи се вълнови функции, озоваха се окъпани в неонова светлина.

49°.

65°.

Машината загряваше твърде бързо.

Йън не каза нищо. Ако си беше отворил устата, щеше да изкрещи, затова само погледна косо Пател. Програмистът вече не приличаше на ентусиазиран ученик. Диво виещите се линии осветяваха облото му и доскоро доволно лице в полутъмната стая, но сега изражението му беше като на обречен затворник, очакващ ужасяваща присъда.

77°.

82°.

Йън си тананикаше нещо и примигваше неволно при всяка смяна на показателите. Ако вътрешната температура на „Титан“ надхвърлеше деветдесет и три градуса в продължение на тридесет секунди, суперкомпютърът щеше да се изключи сам. Нямаше да има никаква, среща във Форт Мийд, а гигантското съоръжение в Юта щеше да бъде демонтирано и върнато за поправка. Преработването на охлаждащата система щеше да отнеме месеци.

Въпреки притеснението си Йън усети как успява да се откъсне и да се почувства част от по-голяма схема. Не знаеше как да я нарече, може би интелект или вселена. А защо не прогрес. Първите компютри използваха перфокарти, за да подредят в табличен вид резултатите от изборите. После дойде времето на чиповете, на силициевите платки и на микрочиповете. Последното достижение бяха наночиповете, тънки като човешки косъм, толкова дребни, че трябваше да се гледат с електронен микроскоп. Днес един смартфон за сто долара притежаваше изчислителната мощ да изстреля „Аполо 11“ и двама души да кацнат на лунната повърхност.

„Титан“ беше един милиард пъти по-мощен.

Бог е в машините.

„Еверест“ светна в синьо. Звуковият сигнал прозвуча отново, а ужасният шум се усили. Надписът се промени на „Фаза три“.

„Титан“ беше достигнал максималната си скорост. За една секунда той извършваше толкова операции, колкото първият мейнфрейм компютър за една седмица.

93°.

- Изключи го! - изкрещя Пател. - Ще изгори!

- Чакай - спря го Йън.

Всичко или нищо. Беше време да вкара стрелката в червената зона.

Минаха десет секунди. Петнадесет.

- Йън... Моля те. Изключи го.

- Още секунда.

- Трябва да го изключиш!

В този миг се случи нещо чудесно.

88°.

Температурата започна да спада.

82°.

Числата продължиха да намаляват.

Пател сграбчи Йън за ръката. Той не помръдна и не възрази. От син панелът стана червен. Пател започна да се смее.

- Работи! - възкликна той, макар че гласът му потъна сред оглушителното тракане.

Йън не каза нищо и само кимна. Притеснението му изчезна и спокойствието му се възстанови. Чувстваше се по-уверен от всякога. Искаше му се да каже „Разбира се, че работи“. Все пак той го беше създал.

13

За краткото време в Остин Джо беше приел „При Тредгил“ на улица „Ламар север“ като дом извън дома си. Ресторантът беше местна забележителност, помещаваше се в сградата на стара бензиностанция, беше боядисан в светли тонове и светеше от неон. В мига, в който предложи да се срещнат там, Мери съжали за думите си, но Дон Бенет се съгласи толкова бързо, че тя нямаше време да промени мнението си.

Когато тя пристигна, Бенет вече я чакаше. Беше облечен в костюм с жилетка, седеше в едно от сепаретата и си играеше с джубокса на масата.

- Какво ще пуснеш? - попита тя, като се мушна край масата на коженото сепаре.

- Елвис.

Бенет пусна четвърт долар в процепа и натисна един бутон. Елви Пресли запя „Хрътката“.

- Искаш ли да хапнем?

- Имаш ли време? - изненада се Мери. - Мислех си, че ще искаш да отидеш на местопрестъплението.

- Закрито е.

- Значи си разбрал какво се е случило?

- Вече ти казах.

- Снощи не изглеждаше толкова сигурен.

Бенет я изгледа, но не каза нищо. По бузата му имаше резка, сякаш се беше порязал при бръсненето.

- Информаторът е прострелял Джо, а Джо го е гръмнал, преди да умре. Още ли твърдиш това? - попита тя.

- Такива са фактите.

Мери замълча за момент. Сервитьорът дойде и им даде менюта, но тя остави своето на масата. „При Тредгил“ предлагаха домашна кухня - пържено пиле, сом и листни зеленчуци. Тя и Джо винаги поръчваха едно и също - пилешка пържола на тиган. Тя си взе бисквита от кошничката и я намаза с масло, объркано с мед. Вече нямаше никакво значение дали малката черна рокля й ставаше.

Бенет също остави менюто.

- Как мога да ти помогна?

- Бих искала да погледнеш телефона ми - каза Мери. - Ако все още те интересува, разбира се.

- Няма да е необходимо - отвърна Бенет.

- За теб или за мен? Моля те за услуга.

- Не мога да използвам ресурсите на Бюрото заради цивилно лице.

- Не аз оставих съобщението. Съпругът ми го остави минути преди да бъде убит при изпълнение на служебния си дълг. Мислех, че ще си адски заинтригуван.

- Съжалявам, Мери, но Бюрото не може да ти помогне.

- Не може или не иска?

Бенет се приведе към нея.

- Мери, съпругът ти почина преди двадесет часа. Бюрото изказва своите съболезнования. С удоволствие ще поговоря с теб за последните суми, които трябва да му бъдат изплатени, за застраховката и за всички обезщетения за семейството ти. Но това е всичко. Сега си иди у дома. Бъди с дъщерите си. Дай воля на мъката си.

- Ти не ми казваш какво е станало - настоя Мери.

- Случаят е приключен.

- Кой казва така?

Мери извади сутрешния вестник от чантата си и разгъна челната страница на масата, като я обърна към Бенет.

- Доста гледах тази снимка. Веднага разбрах, че нещо не е наред, но ми отне малко време да осъзная какво. Виждаш ли, Дон, ти ми каза, че информаторът се е качил в колата и нито един от двамата не е излязъл. Погледни, едно от телата е на земята. Добре, това го приемам, сигурно е въпрос на семанти- ка, а ти не си подбрал точните думи. Но ми обясни следното - кога точно информаторът е прострелял Джо? Когато вече е бил извън колата? Не е улучил с първия изстрел и е счупил предното стъкло или е стрелял втори път, след като Джо го е гръмнал? Виждаш ли всичката кръв по чаршафа откъм главата му? Бих казала, че първият изстрел на информатора е улучил Джо, за- щото е адски сигурно, че не е стрелял пак, след като Джо го е уцелил в главата. Питам, защото вчера в болницата хирургът д-р Алекзандър ми каза, че Джо е бил застрелян от упор и не е могъл да дръпне спусъка, след като куршумът го е ударил. Джо би нарекъл това „проблем с хронологията“. Така че, Дон, кажи ми отново какво е станало там.

Бенет замълча.

- Чакам - подкани го Мери.

- Мери, моля те.

- Не ми се моли! - отряза го тя и бутна телефона си през масата. - Да не би да те е страх от това, което можеш да чуеш?

Бенет примига, без да отделя очи от нейните, като избягваше да сведе поглед към телефона.

- Има ли нещо друго, с което мога да ти помогна?

- В интерес на истината, да. Кой точно се е обадил на 911? Ако Джо е бил съвсем сам в Дрипинг Спрингс, то според мен никой не би могъл да го открие часове след престрелката. Никой не му е пазел гърба, нали така? Ти ми го каза. Но екипът на Бърза помощ е бил на мястото двадесет минути след като са го простреляли.

- Разследването е приключено.

- Твоето може и да е.

Бенет се надигна от мястото си.

- Приключихме ли?

- Не - отвърна Мери. - Ни най-малко.

14

Дон Бенет беше на четиридесет и пет години, ветеран от Федералното бюро за разследване с двадесет и три години стаж, специален агент начело на управлението в Остин, бивш лекар от флота, кавалер на „Бронзова звезда“ за храброст, участник в първата война в Залива, запален фен на отбора по американски футбол „Далас Каубойс“ и на Елвис Пресли, а освен това имаше пет деца. Той стоеше под палещото слънце с телефон до ухото и се чудеше какво да каже.

Беше един часът и няколко минути по обед, а Бенет беше пиян. Беше изчакал Мери Грант да потегли от паркинга, върна се в ресторанта, поръча си бърбън „Джак Даниелс“ с лед и го обърна наведнъж. После повтори. Алкохолът не успяваше да замъгли съзнанието му. Той си задаваше същите въпроси като Мери Грант, макар и по не толкова рязък начин. Разполагаше с информация, която тя нямаше, и имаше отговори на въпросите й. На някои... не на всички, но на достатъчно да притеснят дисциплинираната му и спазващата чинопочитание натура.

Бенет вдигна поглед към небето. Беше побеляло от жега, ослепителното петно на слънцето се мержелееше пред очите му. Отново си повтори въпросите, които знаеше, че господарят му ще зададе, и изрецитира отговорите. Бенет се смяташе за тънък познавач на характери и можеше да различи боец, когато го види. Както и костелив орех. Мери Грант беше човек, който би направил нещо само защото си й казал, че няма да успее, и не би се отказала, дори и да си навреди. Това не беше отговорът, който искаше да даде, но беше истината.

В слушалката прозвуча третият сигнал.

Бенет си напомни, че той също е боец. Костелив орех. Беше се измъквал от ситуации, в които братята му по оръжие се проваляха. Но въпреки това имаше правила, които трябваше да бъдат спазвани. Той вярваше в йерархията на командването и че трябва да се подчиняваш на по-висшестоящите. Целият му живот беше изграден на това да прави каквото му казват. И беше успешен живот. Щастлив. Нямаше причина да го променя точно сега.

- Да, Дон - вдигна господарят му.

- Тя задава въпроси.

- Не успя ли да я убедиш по някакъв начин?

- Тя не вярва на официалната версия. Той й се е обадил преди инцидента. Явно е знаел, че нещо се готви.

- Какво й е казал?

- Не съм сигурен. Оставил й е съобщение, но тя го е изтрила. Помоли за нашата помощ да го възстановим. Отказах й.

- По-добре да не знаем.

- Да, сър.

- Ти държа ли си устата затворена?

- Държах я.

- Разбира се, че си - каза господарят му. - На теб може да се разчита, Дон. Оценявам го.

- Благодаря ви, сър.

- Един последен въпрос...

- Сър?

- Тя ще ни създава ли грижи?

Ето го. Въпроса, който предвиждаше, че ще бъде зададен. Би било лесно да излъже, но Дон Бенет следваше заповеди. Той вярваше в чинопочитанието.

- Тя ще продължи ли да задава въпроси? - повтори господарят му.

- Да, сър. Смятам, че няма да спре, докато не разбере истината.

Дълго време в слушалката не се чу нищо. Бенет можеше да усети безпокойството на господаря му и то бързо се предаде и на него.

-Сър?

- Това е всичко, Дон. Почини си до края на деня. Виж си семейството. Смятай, че това е заповед.

Бенет затвори.

Имаше истина и чест. Никога не беше виждал двете да се сблъскват.

15

Проработи.

Йън стоеше в средата на кабинета си и чувстваше как потта засъхва по челото му. Нервите му бяха приятно отпуснати, сърцето му вече не биеше лудо. Какофоничното тракане на „Титан“ беше просто далечен спомен.

- Проработи.

Той превъртя думата из устата си, сякаш беше бонбон. Максималната вътрешна температура на „Титан“, измерена в пика на божествено подредените изчисления на машината, ко- гато всеки от петдесетте хиляди централни и графични процесори беше притиснат до ръба на възможностите си в напън да се реши едно от най-сложните уравнения в света и в отговор генерираше своя „киберпот“ под формата на излъчена топлина, беше точно 96,6°С, с цели десет градуса по-ниска от измерената преди това.

Йън отиде до бюрото си и седна на стола. Стоеше кротко, осъзнал значимостта на момента.

Проработи.

Дума, която даваше ключа към бъдещето... а можеше да отключи и миналото.

От говорителя се разнесе гласът на секретарката му.

- Господин Бригс иска да ви види. Имате обаждания от г-н Роурк от Ню Йорк и от г-н Тагарт от Холивуд. След петнадесет минути лрябва да излезете, за да стигнете навреме за срещата си в центъра.

- Ще върна обажданията, докато пътувам. Кажи на Бригс да ме почака пет минути.

Бригс можеше да почака. Преди това Йън искаше да сподели новината за триумфа си. Той се завъртя бавно със стола и се загледа в чантата в ъгъла на кабинета.

Беше черна, износена и стара, кожата се беше надраскала и напукала, но все още беше здрава. Чанта, направена да издържи векове, но такава беше и самата Британска империя. Затваряше се със закопчалка и кожен ремък. Над закопчалката в кожата беше изрисувано златно листо с релефни инициали ПСП. Бяха открили чантата в гаража до колата на баща му.

Той си помисли, че може би точно това беше шансът му след всичките години, след безкрайните проучвания, безплодните опити, след като беше проследил една по една всички недотам законни пътечки и винаги беше стигал до задънена улица.

Йън повдигна очи, сякаш беше видял нечия сянка. До чантата стоеше мъж - висок и с изправен гръб, облечен в син костюм на тънко светло райе, кафяво-червената вратовръзка завързана с перфектната вдлъбнатина под възела, а черните му обувки с връзки бяха излъскани до блясък.

- Лоб от Лондон. Само най-доброто, нали така, сине?

Черната коса на Питър Принс беше къса, разделена на перфектен път наляво и лъщеше от брилянтин. Той беше джентълмен за пример. Мъж с власт. Не беше човек, който една сутрин излиза от дома си и изчезва безследно. Не беше човек, който си оставя чантата до колата.

- Проработи - каза гордо Йън на баща си. - Аз го оправих.

Питър Принс сведе поглед. Очите му се присвиха, докато оглеждаше стаята.

Йън вдигна ръка за поздрав и лека усмивка заигра по лицето му.

- Татко... тук съм...

- Пет минути, друг път!

Йън се извъртя към вратата, а Питър Бригс нахлу в кабинета му.

- Цял ден ли ще ме караш да чакам? - озъби се той. - Или си мислиш, че съм се отбил просто да си побъбрим? И аз знам как се ползва телефон. Не всички сме идиоти, които не знаят какво означава „Еверест“. Исусе!

- Какво има? - попита Йън.

- Спешно е.

Бригс седна в стола за гости и щракна с пръсти.

- Слушаш ли ме? Това нещо изисква вниманието ти. „Семафор“.

Йън се обърна през рамо. Баща му беше изчезнал, само черната чанта си стоеше в ъгъла.

- Какво за него? Нали каза, че всичко е уредено. По конец.

- Съпругата. Тя задава въпроси.

- Моля? „Съпругата“? Какво имаш предвид?

- Жената на агента. Госпожа Джоузеф Грант. Доста е настоятелна.

Споменаването на съпругата на мъртвия агент подейства на Йън като студен душ.

- Как така? - попита той, като насочи вниманието си изцяло към Бригс.

- Тя не вярва, че съпругът й би могъл да бъде убит от информатор. Твърди, че в историята на ФБР има несъответствия. Иска да знае какво е станало.

Бригс гребна шепа бадеми от купата на бюрото и започна да ги мята в устата си един по един.

- Знаеш какъв тип хора са това. Врат си носа навсякъде. Не знаят кога да спрат и да оставят нещата както са.

- Има ли нещо във версията на ФБР?

- Несъответствия ли? -уточни Бригс и сви рамене. - Не знам. А и няма значение. Заради обаждането е. Той трябва да й е казал нещо.

- Не си спомням нещо подобно.

Йън беше прослушал съобщението на Джоузеф Грант няколко пъти и беше сигурен, че не е забелязал нещо за „Семафор“ или за УАН.

- Както и да е, аз го изтрих от телефона й. Там няма улики.

- Тя е жена. На нея не й трябват улики или доказателства. Тя има интуиция.

- А другото... освен съпругата?

- Уредено е.

Йън извърна поглед. Започваше да му писва от този израз и да го презира.

- Не можем да си позволим никакви проблеми. Нищо, което би застрашило делата ни.

- Разбирам - каза Питър Бригс.

- Знам, че разбираш - съгласи се Йън. - Значи е само съпругата?

Бригс кимна.

- Как се казва?

- Мери Грант.

- Какво е цялото й име?

- Мери Маргарет Олмстед Грант.

Йън си записа името в бележника.

- Давай тогава. Само че внимателно. Без грубости. Първо ниво и стига толкова. Не искаме да разлайваме кучетата.

Йън се изправи в знак, че срещата е приключила.

- Тя така или иначе не може да открие нищо. „Уредено е“, нали? - натърти той, като изгледа Питър Бригс тежко.

- По конец.

Йън се загледа в името в бележника.

Мери Маргарет Олмстед Грант.

Той знаеше какво е да загубиш обичан човек при мистериозни обстоятелства. Знаеше каква е силата на въпросите без отговор. Знаеше, че любопитството се превръща в мания. Освен това знаеше, че не бива да подценява никого, дори и една обикновена домакиня.

Йън се обади на секретарката и й нареди да отложи всичките му ангажименти с петнадесет минути. Той въведе името в търсачката и му излязоха три съвпадения - във Фейсбук, в регистрите на имотите в Остин и един акаунт в Шатърфлай.

Профилът във Фейсбук беше с името Мери Олмстед Грант, личната информация беше достъпна само за приятелите. Обещаващо начало. Имаше снимка на тропически плаж с две деца, вървящи през прибоя. Той предположи, че е правена някъде в Южно Мексико, Коста Рика, филипинските острови или Тайланд. В пейзажа в задния план на снимката на плажа беше монтирана фотография на жена, за която Йън предположи, че е Мери Грант. Беше странен кадър, нарочно изрязан наполовина, така че да прикрие самоличността на човека. Все пак той можеше да се ориентира, че тя е руса, красива и жизнена. Гледаше в обектива.

Като професия беше посочила „домакиня инженер“. Беше учила в Джорджтаун и живееше в Остин. Харесваше Стиви Рей Вон, „Колдплей“ и Алфред Брендел. Освен това беше харесала страниците на Американското общество по клинична онкология, на Детската болница в Сакраменто и на фондацията „Надпревара за лечение“ на Сюзън Г. Комен. Имаше четиридесет и трима приятели.

Пак не беше много, но беше някакво начало.

Явно това беше жена, горда с възпитанието си, която не искаше да се откаже от моминското си име и от всичко, което то означава за нея. Интелигентна и образована жена, която беше пътувала по света. Жена, чийто живот в някакъв момент е бил белязан от рака. Може би не е болна тя, а някой от семейството й. Жена, която цени личното си пространство и не желае да споделя лична информация с непознати. Жена, която подбираше приятелите си внимателно.

Безпокойството на Йън се засили. Това беше опасна жена.

Той отвори дневника на работата си от вчера и откри номера, на който Джоузеф Грант се беше обадил минути преди да умре. Забеляза, че в момента Мери Грант не е клиент на мобилния оператор УАН, макар и това да не му беше попречило да използва оборудването на конкурентния оператор, за да получи достъп до телефона й. Трафикът между различните оператори изискваше сътрудничество дори на най-интимно технологично ниво. Имаше почти неограничен достъп до сървърите, рутерите и предавателните станции на конкурентите си. „УАН Мобайл“ държеше солиден пазарен дял в Сакраменто. Може би е била негов клиент, но при идването си в Остин е сменила оператора.

Той влезе в базата данни на „УАН Мобайл Сакраменто“ и въведе името й. Бинго. Мери Грант наистина е била клиент на „УАН Мобайл“, докато е живяла в Сакраменто.

Той изтегли обичайната информация - дата на раждане, домашен адрес, банкови операции (сметката на Мери Грант се плащаше автоматично по банков път) и номера на социалната й осигуровка. Йън се усмихна вътрешно. Това последно късче информация беше особено важно. Номерът на социалната осигуровка на човек беше ключ, кой можеше да разкрие купища лични, а често пъти и поверителни данни.

Той продължи да търси още няколко минути и смъкна списъка е разговорите й за последните две години. Разрови се по-дълбоко и се сдоби и с паролата за гласовите й съобщения: 71700. Предположи, че това е или датата на сватбата й, или рожденият ден на някой от семейството й, най-вероятно на някое от децата.

На акаунта в Шатърфлай имаше само две снимки, но те се сториха важни на Йън. И на двете се виждаха две момичета, седнали заедно. Едното беше тъмнокосо и с тъмна като маслина кожа, а другото беше русо и болно бледо. Дъщерите на Мери Грант.

Регистрите на имотите показаха, че преди деветдесет дни господин и госпожа Джоузеф Грант са закупили дом на „Пикфеър Драйв“ в северозападната част на Остин за сумата от четиристотин двадесет и пет хиляди долара.

Цялата информация щеше да бъде запазена в отделен файл. Все още нямаше нищо полезно, но можеше да му влезе в работа по-късно. Той я прехвърли в нова папка в своя акаунт „УАН Платинум“ и звънна на отдела за разследвания.

- Йън се обажда. Имам един номер на социална осигуровка. Искам пълна разработка. Това е приоритетна задача.

16

- Господин Бригс - опита се да го спре охраната, - баджа ви.

Питър Бригс профуча покрай будката на охраната на

„Брейсноус“ и продължи към асансьорите. Беше му писнало. Има си някакви граници в това да се мотаеш около пораснали мъже, които се възбуждаха сексуално от разговори за петафлопи, твърди дискове и графични процесори. Беше убеден, че Пател получаваше ерекция, когато се докоснеше до „Титан“.

Бригс се качи на третия етаж и тръгна към оперативната стая. Десетина мъже седяха зад бюра, подредени покрай стените на кабинета. Нито един от тях не даваше и пукната пара за петафлопи, твърди дискове или графични процесори. Бригс беше сигурен в това.

- Пожарът в Куала Лумпур овладян ли е?

- Щетите са ограничени до склад за чипове.

- Заводът възобнови ли работа?

- Да, сър.

- Чудесно.

Да си началник на охраната на УАН беше денонощна работа. Бригс ръководеше хиляди служители, които пазеха офисите и съоръженията на корпорацията в двадесет страни по света. Отговорностите му обхващаха три области - заводи и производство, киберсигурност и лична охрана.

Тези дни киберсигурността му създаваше най-големи главоболия. Сървърите на УАН бяха подложени на непрекъснати хакерски атаки, като повечето идваха от Китай или Източна Европа. Китайските атаки бяха от едно военно подразделение, натоварено със събирането на тайни чрез индустриален шпионаж на западни компании. Атаките от Източна Европа бяха от България и Румъния, където по-малки компании плащаха на организираната киберпрестъпност, за да крадат разработките на УАН. Само от тези места УАН отразяваше по повече от пет хиляди опита за проникване на ден.

При всяко влизане в оперативната стая Бригс по навик поглеждаше към електронната карта на света, която показваше местоположението на директорите на компанията. Днес забеляза, че десет от тях бяха в Остин, четирима в Пало Алто, двама в Мумбай, двама в Гуандун, двама в Берлин и един в Непал.

- Подгответе самолета за Вашингтон - каза той на отговорника за пътуванията. - Петима души и екипаж. Летим призори. Шефът иска да отиде и швабката. Кажете й да бъде на летището в пет сутринта и да си носи чантата с шарлатаниите.

- Чантата с какво? - вдигна поглед отговорникът.

Бригс го потупа по рамото, доволен, че е в компанията на хора, чийто речник беше ограничен почти колкото неговия.

- Няма значение, момче. Просто се обади на Катарина и уреди подготовката на самолета.

- Да, сър!

На картата имаше нов символ, който Бригс не беше видял сутринта. Символът представляваше силует на реактивен самолет и показваше накъде се движат директорите или откъде щяха да хванат полет. Той докосна самолета и информацията се появи на екрана.

УАН 7 / N415GB

ЙЕР – АВС 7:31

0700 МВ – 1900 АЦСВ

УАН 7 беше реактивен бизнес самолет „Боинг“ с регистрационен номер N415GB , който излиташе от Йерусалим в седем часа сутринта местно време и кацаше в Остин в седем часа утре вечерта.

Израелците идваха.

Бригс усети как пулсът му неволно се ускорява. Йън беше прав. Не можеха да си позволят повече грешни стъпки. Не и сега, когато „Титан“ вече работеше. Не и щом израелците пристигаха.

Бригс продължи към кабинета си. Първата му задача беше да погледне браузъра „УАНскейп“, после да провери софтуера, а накрая и хардуера - сървъри, рутери и суичове. Това бяха машините, които изграждаха гръбнака на интернет. Следваше „УАН Мобайл“, безжичният телефонен оператор, а от няколко месеца насам трябваше да се грижи и за „Алайд Артисте“, най-голямото филмово и телевизионно студио на компанията.

Всичко това обаче беше просто прелюдия към израелците. Йън ги наричаше своята преторианска гвардия и говореше за „нов Йерусалим“. Бригс не смееше да пита има ли и нов месия.

Той седна на бюрото си и придърпа доклада от връзката си във ФБР. „Семафор“. Това беше случай, който не искаше да потъне в миналото.

Йън беше казал да внимава и да не прибягва до грубости.

Бригс обаче не беше стигнал до настоящата си позиция, като пипа с кадифени ръкавици. Той извади телефона си и натисна бутона за бързо избиране на отдел „Пожарен“.

- Трябва ми екип, който да свърши малко проучване. Местна работа.

- Ниво?

Първо ниво, или Н1, беше просто следене и прослушване на интернет трафика и обажданията на обекта.

Н2 включваше и безжично следене, както и физическо наблюдение на обекта през определени периоди от деня.

НЗ вече беше пълен дигитален обиск - всичко от предишните нива плюс двадесет и четири часово наблюдение и проникване в дома или офиса на обекта с цел инсталиране на малуер или зловреден софтуер, който да поеме изцяло контрола върху дигиталните устройства на обекта - таблети, лаптопи, настолни компютри, сървъри и устройства за мобилни комуникации.

- Н2 - разпореди се Бригс.

- Кога искате да започнем работа?

- Незабавно.

- Имате ли някого предвид?

В крайна сметка имаше само един екип, на който той можеше да повери работата.

- Джолана и Къртицата да дойдат при мен.

17

Време е за шоу.

Танк Потър спря в дъното на паркинга на редакцията и провери в огледалото как изглежда. Изкъпана коса. Леко зачервени очи. Ризата чиста и изгладена. В крайна сметка не беше особено зле след дванадесет часа в дранголника. Той бръкна в чантата на седалката до него и извади кутийка лейкопласт. Ръцете му потрепериха, когато извади един, и трепнаха още по-силно, докато се опитваше да го разлепи.

Имаше нужда от подкрепително.

Той пусна лепенката, бръкна под седалката за тайните си запаси и се наведе чак под таблото, за да отпие от бутилката текила. Сега ръцете му бяха стабилни като скала, той измъкна лейкопласта от опаковката и го лепна на челото си.

- Благодаря ти, X.

Хосе Куерво, не Христос.

Около минута Танк гледаше редакцията на „Стейтсмън“. Още тридесет дни и всичко това щеше да бъде история. Не беше изненада. Всеки вестник в страната орязваше щата си, а той не беше печелил „Пулицър“. Но все пак мислеше, че ще бъде по-лесно.

Още глътка да си успокои нервите и беше готов.

Той прибра бутилката, порови в жабката за ментовите дражета за освежаване на дъха, отброи пет и ги метна в устата си. Излезе от колата с прилив на сили, чувстваше се способен, спокоен и съвсем леко махмурлия.

- Потър!

Ал Солетано стоеше извън остъкления си кабинет в средата на нюзрума с ръце на хълбоците, а лицето му беше тъмночервено като домат. Танк махна за поздрав, докато вървеше по средната пътека. Нюзрумът беше море от безлюдни работни места. Все едно е вилняла чума, помисли си той и влезе в кабинета на Солетано.

- Седни.

- И така ми е добре.

- Казах да седнеш.

Танк се настани в стола за гости.

- Как се чувстваш?

Солетано беше нисък, с коремче, чернокос, но олисял по темето, а като викнеше, се чуваше в шест окръга наоколо.

- Не зле, като вземем всичко предвид.

- Как ти е главата?

- Боли, но ще се оправя.

Танк се беше обадил на Солетано веднага щом го пуснаха от ареста. Беше си съчинил и история, че се е чукнал леко с колата, ударил си главата и прекарал нощта в спешното отделение.

- Не е нужно да караш бързо, за да се нараниш.

Танк внимателно докосна лепенката.

- Напълно си прав.

- Ей, приятел, направи ми услуга. Би ли ми подал чашата с вода, че ожаднях.

Танк се озърна надясно, където на ръба на бюрото беше оставена пълна до ръба чаша с вода. Солетано се беше облегнал на стената и го гледаше. Танк вдигна чашата. Водата се разля по бюрото и той я остави.

- Чакам.

Танк си вторачи в ръката си, като му се искаше тя да спре да трепери. Стана, взе чашата и тръгна към главния редактор. След две крачки ръката му трепна в нов спазъм и водата се плисна по пода.

- И това е, след като си си сръбнал на паркинга - каза Солетано. - Между другото, къде си се ударил? Не видях чукнато по колата. Поне не и ново.

Танк замълча.

Солетано се доближи до него и дръпна рязко лепенката от челото му.

- Чух, че снощи си се видял с един мой приятел. Ланс Бъроус. Младо момче. Детектив.

Солетано заобиколи бюрото и вдигна лист хартия.

- Това е докладът за арестуването ти - обясни той. - Дре- герът е показал 1,34 промила. Това е четири пъти над допустимото от закона. Трябва да съм честен, Танк. Бог ми е свидетел, че и аз обичам да удрям по една-две чашки, но 1,34 промила... И Годзила ще припадне от толкова пиене.

- Последните няколко дни бяха доста стресиращи.

- Нощите също. Имаме федерален агент, убит под носа ни, а аз плащам за историята на сътрудника на „Асошиейтед прес“ от Далас. Малко е смущаващо.

- Поне ще знаеш как става, когато костюмарите завършат сделката - каза Танк.

Костюмарите бяха частни инвеститори от Уолстрийт, които през последния месец управляваха вестника и измисляха начини за намаляване на разходите.

Солетано не отвърна на заяждането. Стоеше с кръстосани ръце и поклащаше глава.

- Едно време беше приличен журналист.

Танк се обиди силно от тона. Беше много по-добър от „приличен“.

- По-късно днес следобед има нова пресконференция - каза той. - Ще отида. Прочете ли официалното съобщение? Бе- нет ни разиграва. Щом открием самоличността на информатора, бързо ще разберем какво са търсили федералните. За Бога, това е станало в Дрипинг Спрингс. Това говори ли ти нещо?

- Може информаторът да е бил от Дрипинг Спрингс.

- На мен ми говори, че случаят е доста голям, щом се срещат с тайния си информатор на четиридесет километра от града, за да са сигурни, че никой няма да ги види.

Танк започваше да се поти въпреки климатика.

- Знаеш ли колко федерални агенти са били убити при изпълнение на служебния си дълг през последните двадесет години?

- Четирима.

- Да, четирима. Не са много. Тази история няма да приключи скоро. Усещам, че има нещо скрито. Нека аз да я поема.

Танк се усмихна стеснително.

- На всеки му се е случвало да го пипнат с алкохол зад волана. Не е голяма работа.

- Малко си позакъснял, друже. Казах ти да прочетеш внимателно писмото.

- Едно шофиране под влияние на алкохол. Стига, де. Това е дребна простъпка.

Солетано щракна с пръсти към доклада.

- Забрави да споменеш, че това ти е второ нарушение. За десет години два пъти те хващат с алкохол. Това вече не е дребна простъпка и се наказва с отнемане на книжката за една година и глоба до десет хиляди. Това, което си направил, е повече от достатъчно за едностранно прекратяване на взаимоотношенията.

- Уволняваш ли ме?

- Ти сам се уволни. Видя костюмарите тук. Ако имат възможност да си спестят сто бона разходи, няма да я пропуснат.

Танк вдигна ръце. Обезщетението му гарантираше по една месечна заплата за всяка година работа във вестника. Общата сума леко надхвърляше сто хиляди долара.

- Дай ми историята, Ал. Ще ти докажа, че съм същият репортер като едно време.

- Каква история? Това, че от Бюрото не изплюват името на информатора, не означава, че има история. Вероятно изчакват ден-два да си подредят нещата, да съобщят на семейството на човека и после ще го оповестят. Това не е Уейкоу и обсадата на сектата „Клонка Давидова“, нито пък престрелката в Руби Ридж. Не те чака „Пулицър“. Просто един агент е допуснал тъпа грешка.

- Не съм толкова сигурен...

- Аз съм - отряза го Солетано. - Нима история. Ти си свършен. Духнал си 1,34 промила на дрегера. Не си някакъв сладур, който се е напил за пръв път. Ти си чудовище. Проумяваш ли го? Промил и тридесет и четири. Изненадан съм, че не си избухнал спонтанно в пламъци. Не ми трябва репортер, който кара пиян из целия град. Думата надеждност нещо говори ли ти?

Солетано отвори вратата и махна на Танк да си върви.

- Махай се оттук. Изчезвай. Потърси помощ. Ти си болен човек.

Танк вървеше към колата си с ръце в джобовете, а раменете му бяха изправени като дъска, в случай че Солетано го гледаше. Отвори вратата и се метна на седалката. Внезапно цялата напереност го напусна и той опря чело във волана.

Ръката му напипа тайната бутилка и Танк отпи солидна глътка. Майната му на Солетано. Да гледа каквото си ще.

Пусна бутилката и взе днешния брой на вестника от дясната седалка. Заглавието беше „Агент на ФБР загива при престрелка в Дрипинг Спрингс“. Под статията стояха инициалите на „Асошиейтед прес“, но нямаше име. Бъдещето на печатната журналистика, помисли си Танк унило.

Уводната част на текста преразказваше пресрилийза от Бюрото, а в изложението нямаше нищо, което да напомня за истинска репортерска работа. Нямаше предположения по какъв случай е работил агентът, нито пък някаква информация за него освен сухите факти. Не беше включен и ред думи на вдовицата, но най-важно за Танк беше, че нямаше и намек за самоличността на информатора. Би могъл да напише такъв материал и от килията в ареста.

Танк чукна вратичката на жабката с юмрук и извади плика с неговото име. Преди час писмото съдържаше обещание за нов живот. Сто хиляди долара стигаха за много работи. Беше пресметнал, че след данъците ще има пари да виси в „При Пе- дро“ по пет нощи в седмицата, през есента да отиде на лов в Накодочес, да отскочи на юг до Саут Падре Айлънд за Коледа, че дори и от време на време да се подстригва. Рецепта за висок стандарт.

Той запали двигателя и леко го форсира.

Приличен журналист.

Думите на Солетано засегнаха нещо дълбоко погребано в него. Не беше сигурен дали е гордост или честолюбие. Но така или иначе събудиха нещо, което беше потискал дълго време. Предполагаше, че това беше амбиция, която преди години имаше в изобилие.

Той целуна плика, скъса го на две и хвърли парчетата през прозореца. Мечтаното бъдеще се беше изпарило. Сега зависеше само от него да си изгради друго.

Танк развъртя капачката на бутилката текила и я долепи до устните си. Дявол да го вземе, той беше журналист и половина.

Свали бутилката и по някаква неизвестна причина изхвърли и нея през прозореца. Ал Солетано можеше да му почисти боклуците.

Танк включи на скорост и натисна педала на газта. Докато излезе до паркинга, вече беше вдигнал телефона до ухото си. Дон Бенет увърташе за едно нещо и това беше информаторът. Танк все още имаше една връзка, която можеше да му помогне.

- Патологията на Остин.

- Свържете ме с Карлос Канту - помоли Танк. - Кажете му, че е спешно.

18

Мери стоеше в преддверието на дома си, а полъхът от кли- матика не можеше да укроти гнева й. Беше си тръгнала от срещата е Дон Бенет преди четиридесет минути, но все още беше бясна от поведението му. В един момент изтръгваше телефона от ръцете й, а в следващия не искаше и да го погледне. Не трябваше да си гений, за да се сетиш, че нещо или някой беше променил мнението му.

Мери тръсна глава, като се зарече, че няма да остави работите така, и влезе в кухнята. Хвърли чантата си на плота и извади бутилка вода от хладилника. Погледът й се спря на шарените кутийки с енергийни напитки, подредени спретнато в ъгъла в дъното. Напитките на Джо. Тя мислеше да ги изхвърли, но след това се отказа. Имаше нужда още малко да го усеща до себе си. Или може би още дълго време.

Телефонът й изжужа. Номерът беше на един стар приятел. Още едно обаждане за изказване на съболезнования. Не вдигна, а остави да се включи гласовата поща. Имаше по-важни неща на главата си - трябваше да подготви нещата за погребението, да запазва билети за самолети и хотелски стаи. Нямаше кога да скърби, имаше твърде много задачи. Но първо трябваше да обърне внимание на нещо друго.

Ако Дон Бенет не искаше да й каже с какво се е занимавал Джо, тя можеше дяволски добре да го открие и сама.

Мери бутна вратата на стаята на Джеси и я отвори.

- Здравей, сладурчето ми. Може ли да вляза?

Джеси лежеше на леглото си, а ръцете й висяха отстрани.

- Махни се.

Мери пристъпи малко по-близо. Сега не беше време да спорят. Имаше световно примирие между всички майки и дъщерите им тийнейджърки.

- Имам нужда от помощта ти - каза тя. - Търся моя домашен ИТ екип.

Единственият отговор беше изсумтяване.

Тя влезе внимателно в стаята. Целият под беше покрит с дрехи. На бюрото стоеше чаша сладка безалкохолна бира, а до нея се виждаше и опаковка от сладолед. Картините на коне и плакатите на момчешки банди ги нямаше отдавна. На едната стена имаше литография с цитат от Джулиън Асандж за „информацията, която иска да бъде свободна“, а на другата беше закачена улична обява за „ДефКон“, хакерската конференция в Лас Вегас. Стаята беше истинско бойно поле, фронтова линия в сблъсъка между подрастващите и възрастните.

Мери седна на леглото. Тя очакваше гневен изблик, нареждане да стане веднага или просто едно жаловито „Мамо!“, но Джеси не проронваше и звук. Има напредък, помисли си Мери. Тя погали дъщеря си по гърба. Петнадесетгодишна, но вече по-висока от майка си. Първородното дете на Мери вече беше млада жена.

- Става дума за телефона ми - продължи тя. - Мисля, че едно съобщение ми е изчезнало.

- И?

Мери се пребори с рефлекса си да дръпне ръка.

- Беше от баща ти.

- Откога?

- От вчера.

Минаха още няколко секунди, без Джеси дори да помръдне. Мери бавно стисна чаршафа в юмрук. Щеше да изчака до три Джеси да направи някакво движение или да покаже поне намек за цивилизовано държание.

Едно... две...

Джеси изсумтя отново и се надигна на лакът.

- Дай ми го.

Мери й подаде телефона си.

- Мислех си, че ще можеш да ми кажеш как точно е изчезнало и дали мога да го възстановя.

- Може и да мога.

Мери седна и стъпи на пода. Тя хвана телефона с две ръце и приведе глава към него, сякаш свещеник благославяше свещен гост.

- Той се обади в четири часа и три минути - каза Мери. - Но аз не проверих съобщението докъм пет и половина.

- Виждам го.

Сърцето на Мери прескочи.

- Съобщението?

- Не, обаждането - отвърна Джеси.

Мери потисна разочарованието си. Надникна в екрана и видя редове букви, цифри и символи, неразбираеми като клиновидно писмо или санскрит. Дъщеря й беше истински Шамполион.

- Тук няма съобщение - каза Джеси.

- Реших, че съм го изтрила, без да искам.

- А след това си изтрила и папката с изтритите съобщения? Е, това щеше да е наистина куцо.

- Не съм го направила. Можеш да провериш.

- Старите съобщение са си все още там. Мога да чета.

- Прослушах го веднъж у дома, а след това още веднъж, когато отидох в болницата да видя баща ти. Казах на г-н Бенет, че съм го получила и...

- Защо?

Джеси се поизправи, отметна косата от лицето си и прибра кичурите зад ушите си. Погледна майка си в очите за пръв път, откакто тя беше влязла в стаята. На Мери й се стори, че невинният й поглед излъчва ужас.

- Помислих си, че ще му е интересно да разбере какво е казал баща ти.

- Какво е казал татко?

- Няма значение. Беше нещо за неговата работа - въздъхна Мери. - И когато се върнах в колата и проверих телефона, съобщението вече го нямаше.

- Защо тогава толкова си се разбързала да го възстановяваш?

Мери се поколеба, а ченето й направо увисна. Как Джеси беше успяла да поеме контрола върху разговора?

- Баща ти каза, че може би е в беда. Каза, че обича всички ни много.

- Бил е в беда? Каква?

- Не знам.

- Какво е казал?

- Не си спомням съвсем точно. Бях много разстроена, ко- гато го чух.

Мери посочи телефона си, като нямаше търпение да се измъкне от тези опасни води.

- Смяташ ли, че можеш...

- Значи ти се е обадил, докато аз разкодирах телефона ти?

Мери кимна.

- И това е било преди...

Джеси се спря. Очите й пробягаха разсеяно по стаята, докато си подреждаше картинката.

- Искаш да кажеш, че аз съм виновна?

- Не, мила, разбира се, че не. Просто те моля да ми помогнеш и да видим дали няма начин да възстановим съобщението.

Джеси й хвърли телефона, изправи се и мина край нея, като леко я закачи.

- Опитваш се да ми кажеш, че ако не бях разкодирала телефона ти, си щяла да получиш съобщението и може би сме щели да можем да направим нещо, за да помогнем на татко.

Мери се изправи.

- Разбира се, че не. Ти нямаш нищо общо.

- Наистина? А защо тогава ми казваш?

- Защото от ФБР не искат да ми помогнат. Защото не знам кого другиго да попитам.

- Той е мъртъв. Какво значение има? Тате е мъртъв.

Джеси се хвърли обратно на леглото.

- Защо ми каза за съобщението?

Мери седна и сложи ръка на рамото й.

- Джес, моля те.

Джеси отблъсна ръката й.

- Вината не е моя. Махай се.

- Джеси.

- Чу ли ме? Излез от стаята.

Джеси зарови глава във възглавниците и гърдите й се разтресоха от ридания.

Мери тръгна към вратата. Грейс стоеше до нея и надничаше с разширени очи.

Мери се върна до леглото и коленичи до Джеси.

- Вината не е твоя - прошепна тя. - Никога не си го и помисляй.

От възглавницата се дочу плач, който можеше да разбие сърцето на една майка.

- Защо ми каза, мамо? Защо?

19

Мъжът на име Джолана караше по „Пикфеър Драйв“. Беше късно следобед и кварталът беше пълен с деца на велосипеди и с майки с колички по тротоарите. Никой не обърна внимание на буса по поддръжката на най-големия мобилен оператор и интернет доставчик в страната.

Джолана паркира на ъгъла на „Пикфеър“ и „Локърби“, от другата страна на улицата, срещу дома на обекта.

- Стигнахме - каза той.

Откъм работното отделение не се чу никакъв отговор. Той погледна през рамо към Къртицата, който се беше настанил в отсека за наблюдение и не откъсваше очи от монитора.

Джолана се измъкна от седалката и отиде до плъзгащата се врата. Беше едър и силен, а гръдните му мускули опъваха униформата на техник. Спря се и почука на вратата, преди да я отвори.

- Давай да свършваме. По улицата има твърде много хора, а това не ми е по вкуса.

- Обектът е в къщата, но в момента не използва телефона си. Същото се отнася и за момичетата.

Къртицата не отлепяше поглед от монитора. Той беше дребен, жилав и блед. Ако униформата на Джолана беше твърде тясна, неговата беше прекалено широка. Всеки сантиметър от тънките му дълги ръце беше покрит с татуировки на змии, ками и черепи.

Джолана се наведе навътре в буса, за да види монитора. Екранът беше изпълнен с десетина деветцифрени номера. Това беше „Кингфишър“, протокол за безжично прехващане, който работеше, като излъчваше сигнали, които имитираха тези на най-близката клетка, и така обираше всички обаждания от мобилни телефони.

- Какви са тези момичета? - попита Джолана.

- Тя има две дъщери. Те също имат телефони.

Джолана излезе от буса, без да пита откъде Къртицата знае за момичетата.

- Просто се концентрирай върху жената. Господин Бригс каза Ниво 2. Не се увличай.

Къртицата отмести поглед към Джолана.

- Ти заповеди ли ми даваш?

Джолана беше израсъл в Кабрини-Грийн в Ниър Норт Сайт в Чикаго. По онова време кварталът беше известен като „Малкия ад“. Беше служил в армията, а след това беше минал и през трудностите на щатския затвор във Флорида. Беше виждал доста корави типове, но нито един от тях нямаше очи като на Къртицата. Бяха черни като еднодневна съсирена кръв и потънали дълбоко в орбитите.

- Направи каквото трябва и да мърдаме оттук.

Къртицата стана от седалката и взе работнатата си чанта на излизане от буса. Разпределителната кутия беше на няколко метра от ъгъла и представляваше бежова колонка, малко по- ниска от метър. Той отиде до нея и махна пластмасовия капак. Захапа фенерче и огледа терминалите и връзките, като четеше ръчно изписаните адреси до всеки от тях. В ръцете си държеше обикновени инструменти. Едно време беше истинска звезда сред студентите в Медийната лаборатория за компютърни науки на Масачузетския технологичен институт. Любимият помощник на основателя й Николас Негропонте. Сега обаче беше жичкаджията.

Къртицата се спря на „10602/Грант“ и откачи фиброоптичния кабел, който доставяше стационарния телефон, интернета и кабелната телевизия в дома. Със свободната си ръка извади от чантата парче троен у-кабел и свърза единичния му край с терминала. Прикрепи фиброоптичния кабел към едното от разклоненията, а към другото закачи малка черна кутийка. Провери дали връзките са стегнати и сложи капака на място.

- Давай - подкани го Джолана, който му пазеше гърба и се озърташе за нежелано внимание. - Никой не те гледа.

Къртицата избра един близък дебел дъб, от който се откриваше чиста видимост към къщата на обекта и прикрепи към кората му микрокамера с висока резолюция. Тя беше колкото копче за риза и щеше да бъде напълно незабележима, щом я маскираше с малко кафяв маджун.

Камерата и черната кутийка бяха само първите мерки. Камерата предаваше безжично изображения на къщата с висока резолюция, като сигналът се улавяше в радиус от осем километра. Кутийката пък улавяше целия цифров трафик към и от дома на обекта и го препращаше към Питър Бригс - стационарния телефон, кабелната телевизия и интернета. Записваше какви номера бяха избирали целите, какви разговори са провели по телефона, кои уеб страници са посетили, какви статии са чели, какви шоупрограми са гледали онлайн по „Нетфликс“, „Хулу“ и „Амазон Прайм“, какви книги са поръчали - абсолютно всичко.

Това обаче можеше да даде само мъглява идея за действията, а и по-важно, за намеренията на обекта. Имейлите не можеха да бъдат разкодирани, нито пък банковите трансакции. Всичко, което изискваше парола, беше извън достъпа им. Но имаше и по-добър начин. Начинът на Къртицата.

Той се вгледа в къщата и си представи обитателите й. Един възрастен и две деца. Беше си написал домашното и ги беше проучил. Толкова лесно беше да разбере всичко за тях. Казваха се Мери, Джеси и Грейс. Можеше да стигне до предната врата за три секунди, а след още десет вече да бъде в къщата. Имаха поне един лаптоп, вероятно и таблет, както и телефон за всеки от семейството. Всяко такова устройство беше точка за достъп, вратичка, през която да проникне в живота им и да задълбае в него.

Къртицата се замисли за момичетата. Едното беше на петнадесет, другото на единадесет. Щеше да бъде много интересно да разбере нещо повече за тях. Например дали харесваха момичета или момчета, дали пиеха или взимаха наркотици, дали гледаха порно. По-голямото момиче беше смугло и високо. Малкото беше русо, с бяла кожа и фино. Харесваше му да си представя тънките й китки и нежното й лесно ранимо вратле.

- Приключи ли? - попита го Джолана. - Не ми се ще някой да почне да ме пита какви филми ще дават по специалния канал този месец.

Къртицата се качи в буса, без да отговаря. Секунда по- късно беше седнал отново на мястото си, а тъмните му, потънали в черепа очи се бяха вперили в машините, сякаш беше някакъв дроид, който се зареждаше.

Джолана знаеше за какво си мисли партньорът му. Не беше нищо хубаво.

20

Вината не е твоя.

Джеси седеше на леглото си и гледаше разсеяно през прозореца. Беше със слушалките, а музиката беше толкова силна, че изтикваше всякакви лоши мисли. Думите на майка й се въртяха отново и отново като основен мотив в тежката музика, заглушаваха баса, потискаха китарите и надвикваха всичко. Всичко освен баща й.

Татко й разбираше. Татко й знаеше за кодовете, софтуера и колко готина беше технологията. Той не смяташе за странно, че тя харесва нещата, които харесва. Той беше напълно наясно с онази нейна частица, която обичаше да потъва в интернет и която оживяваше, когато хванеше телефон. Когато се беше свързала.

А сега го нямаше. Беше мъртъв. А мъртъв значеше, че го няма завинаги. Тя се опитваше да разбере „завинаги“, но не можеше. Беше твърде плашещо.

Джеси взе своя смартфон, евтин апарат с платформа на „Андроид“, и отвори имейла, който си беше пратила. В него беше скрийншотът на лога от телефона на майка й. Смарт- фоните помнеха всичко. Някъде из тях имаше запис за всяко обаждане, за всяка посетена интернет страница, за всеки бутон, който потребителят беше натиснал. Можеш да изтриеш есеме- сите, имейлите или гласовите съобщения, но не можеше да изтриеш следите, които те оставяха. Единственият начин беше да унищожиш самия телефон, да го разбиеш на хиляди парченца. Дори и тогава обаче оставаше запис при интернет доставчика, а вероятно дори и в безжичния оператор.

Тя доближи екрана до лицето си, за да прочете вихрушката от букви, числа и наклонени черти. Знаците, показващи целия трафик към телефона, бяха достатъчно ясни - изходящи обаждания, входящи обаждания, гласови съобщения, време, продължителност. Тя забеляза обаждането на баща й в 16:03:29 часа до 16:04:05 часа (телефоните използваха двадесет и четири часовата скала). Пресметна, че гласовото съобщение е било двадесет и пет секунди, тъй като поздравленията на майка й при включването на гласовата поща траеха цяла вечност.

- Здравейте. Аз съм Мери. В момента не мога да приема обаждането ви, но ако оставите съобщение, ще се свържа с вас при първа възможност. Желая ви страхотен ден - произнесе Джеси на глас. Майка й беше толкова жизнерадостна, толкова оригинална... толкова досадна. Ей, мамо, помисли си тя, имам една новина за теб - те знаят, че си ти. Нали са избрали твоя номер. Джеси прегледа следващите редове код и видя, че няма други гласови съобщения. В 17:31 часа майка й най-после беше прослушала съобщението от баща й. В 18:30 часа го беше чула втори път. Джеси обаче не забеляза никъде в редовете на кода указание за изтриване на съобщението. Майка й поне не я лъжеше. Но пък с възрастните никога не може да си сигурен.

- Вината не е моя - смъмри Джеси майка си. - Твоя е, за- щото не си прослушала съобщението по-рано.

Тя се върна към един ред код, който беше по-различен от останалите. Представляваше пълна бъркотия от букви и символи. Нямаше никакъв смисъл. Беше сигурна, че познава почти всеки вид компютърен език, но такъв не беше виждала.

Тя пусна кода с есемес до Гарет, единственият друг гимназист от курсовете й в Тексаския университет. Не беше Грубиянина, но имаше ум в главата си. „Г. КПД е това? Намерих го в телефона на майка ми. Помощ.“

Джеси пусна смартфона на леглото, смъкна слушалките и стана. Чувстваше се различна, чувстваше се като преди. Осъзна, че докато гледаше телефона си, не беше мислила за баща си. Това обаче беше достатъчно да я накара да се разплаче отново. Хлипа около минута и спря. Беше твърде уморена, за да плаче повече.

Тя си обу дънки и си облече тениска на „Лед Цепелин“ (турнето „Стълба към небето“ от 1974 г.). Среса си косата и се огледа старателно в огледалото, за да се убеди, че няма пъпки и лицето й не е подпухнало или на петна. Дръпна тениската стегнато около гърдите. Ненавиждаше колко големи ставаха.

Излезе от стаята си и мина по коридора. Вратата на стаята на Грейс беше отворена. Тя лежеше на леглото и четеше.

- Ей - каза Джеси, като надникна вътре.

Грейс я погледна и продължи да чете.

Джеси видя, че на корицата пак имаше някаква русалка. Уф. Тя приседна на ръба на леглото.

- Хубава ли е книгата?

Нямаше идея откъде й дойде този въпрос. Тя мразеше русалки и Грейс го знаеше, но нямаше никакво понятие какво друго да каже. Тя беше голямата сестра и трябваше да утешава малката.

Грейс остави книгата.

- Ако искаш, да ти я дам да я прочетеш, като я свърша?

- Да бе, как ли пък не - каза Джеси, но след това смекчи тона си. - Искам да кажа, не, благодаря.

- Няма нужда да си мила с мен.

- Напротив, има - настоя Джеси, като потисна импулса си да стане и да излезе. - Как си, мишле? По-добре ли се чувстваш?

- Мисля, че съм добре - отвърна Грейс и се обърна на една страна. - Онзи път май само ми беше станало лошо от колата.

- Трябваше да почистя изцапаното.

- Няма проблеми. Мама го почисти.

- Нямах това предвид. За татко говоря.

- Мъчно ми е. Не мога да говоря за него, защото започвам да плача.

- И аз съм така.

- Мама как е?

- Мама си е мама. Тя ще се оправи.

- Каза, че ще трябва да си облечеш рокля за службата и погребението.

- Знам.

- Ще облечеш ли?

- Да. Заради татко.

Джеси погледна към празната клетка върху масичката на Грейс.

- Ще си вземеш ли нов хамстер?

- Може би. Лъки все още ми липсва.

- Лъки не правеше кой знае какво, само ядеше и спеше. Като го хванеш, се изакваше в ръката ти. Защо не си вземеш нещо по-добро? Игуана, да речем?

- Не!

- Ами змия? Боа удушвач?

Очите на Грейс се разшириха от ужас. Преди да успее да отговори, телефонът на Джеси извибрира. Беше есемес от Га- рет.

- Трябва да тръгвам.

-Но...

Джеси изтича в стаята си и тръшна вратата. Есемесът гласеше „Леле. Това е сериозна работа. Мисля, че е НИТРОН.“

- Да бе, няма начин. НИТРОН е за БО.

НИТРОН беше софтуерен език, използван изключително от безжични оператори, или БО, а по-точно от мобилни оператори като „Спринт“, „Ей Ти енд Ти“ и „УАН Мобайл“.

„Да не си бъзикала слушалката? Това може да ги е ядосало“, написа Гарет.

Джеси никога не беше помисляла, че съобщението на баща й може да е било изтрито заради нещо, което тя е направила.

„Не съм я пипала. Кълна се.“

„Не бери грижа. Ще питаме Лайнъс от курса.“

Лайнъс беше Лайнъс Янковски, асистентът, който водеше летните компютърни курсове на Джеси. Курсът се наричаше „Упражнения по извънучилищно програмиране“, но всички му викаха Хакерската бърлога.

„Да, той ще знае със сигурност“, написа Джеси. Тази мисъл й донесе известно облекчение. Никой не беше по-наясно с хакването от Лайнъс. Миналата година той почти спечели „Плени знамето“ на „ДефКон“.

„Наистина съжалявам за баща ти. Гадно е.“

„Добре съм.“

„Не, наистина. Съчувствам ти.“

„Благодаря.“

„Ще се видим по-късно.“

Джеси се облегна на вратата. Молеше се Гарет да греши, че кодът е НИТРОН. Беше излъгала, че не е пипала апарата. Ако кодът идваше от мобилния оператор, това означаваше, че го бяха изпратили, понеже тя беше разкодирала телефона, а това не беше по правилата. Кодът вероятно представляваше автоматичен отговор, за който тя не знаеше, и сигурно правеше нещо шантаво с телефона.

Джеси се плъзна надолу, докато седна и покри главата си с ръце. Може би наистина е виновна, че последното съобщение на баща й е било изтрито.

21

Мери стоеше в коридора пред кабинета на Джо. Беше четири часът следобед, а цялата къща беше прекалено тиха. По това време Джеси трябваше да рови из хладилника и да се оплаква, че няма нищо за ядене. Грейс трябваше да е в дневната и да гледа епизод на „Малки сладки лъжкини“ за Бог знае кой път. Вместо меланхолия и чувство на загуба я обзеха гняв и желание да направи нещо. Тишината й подейства като призив „На оръжие!“, наелектризиращ като бойна тръба. Тя осъзна, че никой няма да й помогне.

Мери чукна ключа на осветлението. Кабинетът на Джо беше малка стая с облицовани с дърво стени, плътни вертикални щори и ратанов вентилатор на тавана. Тя се огледа и седна зад бюрото. По него имаше списания, папки, няколко книги с меки корици, както и последните сборници от „Хоум Депо“ за десетина проекта „направи си сам“. Не видя нищо интересно, което може да беше свързано с работата му. Нямаше съдебни заповеди, папки със случаи, призовки или искания за съдебно разпореждане.

Някъде трябваше да има следа към нещата, с които се беше занимавал. Джеси каза, че всичко, което правиш с телефона, оставя следа. Хората също оставяха следи.

Мери отвори чекмеджето. Вътре беше пълна бъркотия от моливи, химикали, гумички и ластичета, все още неразопаковани нови дивидита и блистери „Зантак“ срещу стомашни киселини. В една кутийка стояха визитките му, а в друга бяха онези, които беше получил, повечето от други агенти и от колеги от правоохранителни служби. Тя мушна ръка по-навътре и пръстите й напипаха още една кутийка, пълна с най-различни флаш памети. Някои бяха съвсем стандартни, но други бяха изработени с повече въображение и дизайнът им прикриваше обикновения алуминий. Откри сребърен медальон във формата на сърце, голям и масивен ключ от кола, кутийка кибрит и опаковка дъвки, които тя толкова харесваше.

Мери отнесе флаш паметите в кухнята и ги провери една по една в настолния компютър. Всички бяха неизползвани, в нито една нямаше съхранена информация. Още една задънена улица.

Тя се върна в кабинета на Джо. На бюрото имаше само един предмет за украса - малка пиринчена статуетка на ухилен Буда, сувенир от годините в Банкок. Двамата често бяха канили на гости тайландските му колеги, правеха барбекюта на терасата на апартамента им с изглед към река Чао Прая. Джо имаше обичай да облъчи всички с чара си още при пристигането на новото място. Канеше специалния агент начело на местното бюро, хората, с които работеше, както и всички други на по-важни постове. Едва сега Мери осъзна, че Джо не беше довел на гости нито един от новите му колеги в управлението в Остин.

Имаше и нещо друго. Хрумна й, че Джо беше спрял да говори за работата си пред нея. ФБР не гледаше благосклонно, ако агентите споделяха подробности по случаите с половинките си, но разпорежданията не бяха толкова строги, колкото в ЦРУ В Бюрото нямаше нещо такова като абсолютно мълчание, агентите не бяха обвързани от свещена клетва да не продумват нищо освен един на друг. Въпреки това тя не можа да се сети кога Джо й беше споменал за нещо конкретно, по което работи, ако не броим епизодичните пътувания до Сан Антонио по належащи бюрократични дела.

Тя остави статуетката на Буда на мястото й и стана. На вратата се спря и се огледа още веднъж. Нещо не й изглеждаше наред, но разбра какво е едва след малко. Отговорът беше „нищо“. Просто стаята беше твърде чиста.

Джо беше прибран колкото осемгодишно дете. Беше се случвало да чисти кабинета му цял час, а след само десет минути той пак изглеждаше сякаш през него беше минал ураган. Последният й опит да въведе някакъв ред в хаоса беше преди пет дни. Знаеше, че Джо беше стоял до късно няколко нощи оттогава досега, но подът не беше заринат от хартии, а в кошчето нямаше празни кутийки от „Ред Бул“.

Е, и? - запита се тя. - Какво от това?

Не знаеше. Но имаше нещо... сбъркано.

Всичко... и всички... оставяха следа.

Мери пристъпи отново в стаята и започна да я обхожда покрай стените. Бутна библиотечката, за да види няма ли нещо зад нея, надникна зад фотьойла и пролази на четири крака да огледа и под бюрото. Откри каквото търсеше, затиснато между машината за унищожаване на документи и стената. Смачкан на топка лист хартия. Тя го разгъна трескаво и го изпъна върху бюрото, като го приглади с длани.

Страницата беше изпълнена с почти нечетливия почерк на Джо. Повечето бяха номера, един адрес, няколко имена и какви ли не драсканици. Не приличаше на скритото съкровище, което беше търсила.

В горния край на страницата беше изписан телефонен номер с името „Карузо“ под него и бележка „Експ. потвърдено 7/29“.

Какво беше „Експ.“? Експедиция? Двадесет и девети юли беше преди едва няколко дни.

Няколко сантиметра по-долу имаше адрес, изписан диагонално по листа - „17990 по магистрала 290 Изток. 3 сл. обд.“ А още няколко сантиметра по-долу пишеше „ФК. Ореховокафявото кафене. 1 сл. обд.“.

Мери поклати глава. Само в Тексас можеше да има „Ореховокафяво“ кафене.

Под адресите следваха поне десетина драсканици на чертички и триъгълници.

Мери отиде забързано до спалнята си, взе си айпада и се върна в кабинета. Въведе адреса в полето за търсене. Появи се сателитна снимка на изгорената от слънцето пустош в Централен Тексас, а бялата линия по средата обозначаваше магистрала 290. Кръстчето, показващо местоположението на адреса, се падаше по средата на някакви шубраци. Тя увеличи изображението и се появи пунктир, очертаващ границите на частен имот. Следващото увеличение показа и името - ранчо „Летящите рога“.

Мери намали снимката, докато на запад се появи градчето Дрипинг Спрингс.

Джо беше убит точно в ранчо „Летящите рога“.

Мери въведе „Ореховокафявото кафене“ в полето за търсене и се оказа, че то имаше собствен сайт и се представяше като ресторант и място за музика на открито. На снимките се виждаше дълга и ниска постройка встрани от магистралата. Името беше изписано върху големия бял сенник, а един шестметров неонов каубой, въртящ ласо, приветстваше посетителите. Тя чукна върху адреса и се появи карта, на която се видя, че кафенето е на магистрала 290 на двайсет и пет километра източно от Дрипинг Спрингс.

ФК. Ореховокафявото кафене. 1 сл. обд.

Тя предположи, че вчера Джо се беше срещнал с някого в кафенето в един следобед. Дали пък той не беше „ФК“?

Тя прехвърли наум имената на колегите на Джо, като се опитваше да се сети за някого, чието име започваше с „Ф“. Не успя и въведе в търсачката „УАНЛуук“ „списък с имена на момчета с Ф“. Излезе дълъг списък, но тя не се сещаше за някой Фарли, Франк или Фредерик.

Дали пък „ФК“ не бяха инициалите на информатора? Мери не смяташе така, понеже нямаше логика да се срещаш с таен информатор на публично място, а после да отидеш с колата до скрито ранчо, за да се видиш с него отново няколко часа по-късно.

Тя погледна телефонния номер най-горе на листа и го набра от своя апарат. След четири прозвънявания някой вдигна:

- Анджело Карузо слуша.

- Здравейте, г-н Карузо.

- Кажете за какво ме търсите.

Гласът беше като на възрастен човек, дрезгав и пресипнал от тютюн.

- Аз съм Мери Грант.

- Познавам ли ви?

- Съпругът ми беше Джо Грант.

- Кой?

- Специален агент Джоузеф Грант от ФБР. Беше убит вчера.

Карузо помълча и се прокашля.

- Съжалявам за загубата ви, госпожо. Но не смятам, че бих могъл да ви помогна.

- Видях името и номера ви в бележника му и...

- Значи тогава знаете, че аз съм съдия във Върховния съд на щата Тексас, окръг Травис. Каквато и работа да съм имал със съпруга ви, трябва да остане и ще остане поверителна. Мога ли да ви попитам защо се обаждате?

- Имам няколко въпроса относно неговата работа. Видях вашето името в бележника му. Помислих си, че може би...

- Госпожо Грант, съпругът ви беше федерален агент. Като такъв неговата работа не засяга семейството му. Предлагам ви да прекратите тези проучвания. Лек ден. Още веднъж - наистина съжалявам за загубата ви.

Карузо затвори.

Мери смъкна телефона от ухото си, поразена от рязкото сопване на съдията. Ако бяха очи в очи, сигурно щеше да й удари шамар. Кой беше той, че да твърди, че работата на Джо не я интересува и че трябва да прекрати проучванията си?

- И на теб да ти го начукам, съдия Задник - изруга тя на глас.

В този миг Мери Маргарет Олмстед Грант възприе официално ролята си на адвокат и защитник на съпруга си и на негов глас пред света.

Ще открия какво ти се е случило, Джо, обеща тя на духа му. Нямаше никаква идея в какво би могла да се забърка, но точно сега не й пукаше. Някой се опитваше да скрие нещо от нея и тя искаше да узнае какво.

Мери огледа отново намачкания лист и очите й се спряха на драсканиците в долната му част. Триъгълниците бяха два по два, оцветени в тъмносиньо, а от едната страна стърчаха чертички.

Не, не беше това, не беше разбрала правилно. Чертичките се допираха под ъгъл в единия си край като стрелките на ръчен часовник, а всяка водеше към един от сините триъгълници. Те обаче бяха разположени различно. Ако бяха в кръгъл циферблат, първият щеше да покрие сектора от дванадесет до три часа, а вторият щеше да заеме мястото между четири и единадесет. Това можеше да означава какво ли не. Джо беше драскал нещо, докато е говорел по телефона.

Мери сгъна листа на две и стана. Хрумна й, че не само Дон Бенет криеше нещо. После се сети, че все още не беше погледнала още едно нещо. Беше го взела от болницата заедно с обувките на Джо, колана, часовника, иглата за вратовръзка от морската пехота и любимия му медальон на св. Кристофър, покровителя на пътниците. Носеше го на врата си от тринаде- сетгодишен.

Тя изтича нагоре по стълбите.

22

Вещите на Джо бяха върху масичката, където ги беше оставила предишната вечер. Обувките и коланът бяха в торбичка с шнур. Часовникът, иглата за вратовръзка и медальонът на св. Кристофър бяха отделени в малка чантичка с цип, а портфейлът беше в друга такава. Беше съвсем обикновен сгъващ се кожен портфейл, износен и протрит. Момичетата му го бяха подарили преди три години за Коледа, за да смени ужасния портфейл с лепка от велкро, който ползваше от сума ти време. Тя го отвори и погледна вътре. Както винаги, се улуди колко малко кредитни карти носеше Джо. Имаше една издадена от ФБР „Виза“ за служебните му разходи и „Американ Експрес“ за лична употреба.

Джо вярваше, че всеки месец трябва да изчисти задълженията си. Това беше хубав принцип, макар и малко старомодно причудлив в ерата, когато всеки ученик имаше лаптоп, а лекарствата по рецепта струваха по шестстотин долара на месец. Затова със семейните финанси се занимаваше Мери и си беше заслужила почетна степен по жонглиране с баланса между четирите си „Мастър Кард“ и банковия си кредит. Тя плъзна пръсти в отделенията зад джобовете за картите. В едното имаше няколко училищни снимки на момичетата, карта за донорство на органи и визитка на специалиста по покриви, който беше дошъл в къщата миналата седмица, за да погледне един теч, с който Джо не беше успял да се справи. На дъното откри малко сгънато листче, тънко като паяжина и разпадащо се от старост. Някога е било синьо като небето, но сега беше бяло. Тя го разгъна внимателно и гърлото я сви, когато осъзна какво държи в ръцете си.

Думи, изписани с красивия и пълен с надежда почерк на млада жена: „Ти ме направи най-щастливата в света. Обичам те. М.“

Мери бързо отмести поглед. Това беше бележката, която беше дала на Джо в деня на сватбата им, само няколко часа преди церемонията. Оттогава не се беше сещала за нея, но ето че я виждаше отново - изтъняла и протрита по краищата, очевидно разгръщана и четена много пъти през годините. Небесносинята хартия, нейният младежки невинен почерк, налудничаво оптимистичното послание бяха неизлечим спомен от един ден през живота й. Това беше нещо, което трябваше да се цени и да се пази грижливо. Нещо вечно. Тя прочете думите още веднъж, сгъна бележката и я пъхна в портфейла.

Нямаше нищо повече.

Мери въздъхна. Радваше се, че беше намерила бележката от сватбата, но беше разочарована, че Джо не беше оставил друга следа. Не беше сигурна какво очакваше да намери... просто още нещо, което да добави към оплетената информация от смачкания лист от кабинета на Джо.

Тя отвори отново портфейла, за да преброи парите. Имаше десетачка, пет долара, четири банкноти по долар и касов бон. Беше от „Ореховокафявото кафене“ от вчера. Тя излезе на по- светло, за да я прочете.

Часът на бележката беше 2:05 следобед. Сметката включваше един чийзбургер, пържени картофи, кока-кола, омлет с белтъци и зелени чушки и едно кафе. На образната страна Джо беше записал „НСА ФК 7/29“.

Мери забрави за разочарованието си. ФК се появяваше отново. Все още не можеше да прави догадки за името му, но беше една стъпка по-близо. НСА означаваше „надзираващ специален агент“. Който и да беше ФК, той не беше информаторът, а работеше за ФБР.

Това откритие, колкото и дребно да беше, допълнително разпали страстта й да разбере какво беше станало.

Дрешникът беше голям колкото детската спалня на Мери. Двата гардероба стигаха почти до тавана - десният на Мери, а левият на Джо. Тя отвори този на съпруга си. Миризмата му я лъхна. Сандалово дърво и цитруси. Ароматите бяха силни и остри и тя за малко да се разплаче отново. Мери се стегна и се концентрира върху задачата си. На горния рафт бяха разпилени няколко чифта бельо и тениски. До тях се беше озовала и кутийка кибрит от „При Чуй“, забавно мексиканско заведение в центъра.

Тя премина към костюмите. Джо имаше шест или седем, обикновено си купуваше по два нови на година, а два изхвърляше. В Бюрото рядко имаше поводи за по-свободно облекло. В един от джобовете откри салфетка от „Уотабъргър“, няколко монети от по десет цента, носна кърпа и бонус карта от местна автомивка. Колкото повече растеше разочарованието й, толкова повече се забавяха движенията й. Тя се отказа да връща костюмите по закачалките и започна да ги хвърля на пода. Джобовете на всичките бяха празни.

Щом приключи, Мери сложи ръце на кръста си и въздъхна. Беше успяла единствено да разхвърля дрешника. Тя вдигна панталоните един по един и ги окачи. Оправи саката по закачалките и ги подреди както си бяха - на сантиметър едно от друго.

„Нищо хубаво не идва лесно“, обади се в главата й адмиралът.

В ъгъла се беше натрупала купчина мръсно пране. Тя я взе, занесе я до леглото си и я хвърли отгоре му. Три ризи и смачкан маслиненозелен костюм. Първо провери панталоните и откри две монети по цент, хартиена кърпичка и салфетка на „Американ Еърлайнс“ с петно от доматен сок, което значеше, че е от сутрешен полет.

Обзеха я спомени за Джо.

Той седеше до нея по време на някакъв полет, не помнеше откъде и закъде, но беше рано сутринта и Джо тъкмо беше поръчал доматен сок. Тя го гледаше, докато той сипваше сока от кутийката в пластмасовата чашка, а после Джо вдигна поглед и се взря в очите й. Не рече нищо, но казваше всичко, казваше „Обичам те“.

Мери се видя сякаш отстрани как поклаща глава, усмихва се предпазливо и си мисли „Не разливай това на бялата си риза“.

- Аз ли? - каза Джо. - Никога не бих го разлял.

Мери трепна при звука на гласа му.

- Джо - повика го тя. - Тук ли си?

Там беше. С нея в спалнята.

Ехото от думите й я сепна. Гласът на съпруга й звучеше само в ума й. Джо не беше тук и никога вече нямаше да бъде.

Не спирай, нареди си тя. Все още не си свършила.

Мери прокара ръка по маслиненозеленото сако. Бръкна в джоба и напипа късче хартия. Подръпна го, то се закачи, дръпна пак и извади откъсната бордна карта.

„Американ Еърлайнс“. Грант, г-нДж. Полет 83. Ост - СХ. Място 130. Дата 6/1.

На първи юни г-н Дж. Грант беше взел полет 83 на „Американ Еърлайнс“ от Остин до Сан Хосе.

В главата й светна предупредителна лампичка.

Тя провери отново отрязъка. Да... Сан Хосе.

Мери изтича надолу по стълбите до кухнята и седна пред масичката с телефона. Отвори бележника със семейните задачи и прелисти назад, докато стигна до първи юни.

„Дж. Г. - Сан Антонио“, прочете тя написаното от Джо с главни печатни букви.

Мери отново погледна бордната карта. Не беше Сан Антонио, а Сан Хосе. На почти две хиляди и шестотин километра.

Имаха си правило. Без значение колко важен и поверителен беше случаят, Джо трябваше да й казва кога ще пътува надалече. В замяна тя беше обещала никога да не пита защо или за какво му се налага. Правилото беше ненарушимо. Тяхната връзка се основаваше на честността.

Мери затвори бележника сякаш тръшна врата и избърса сълзите, които се стичаха по бузите й. Джо я беше излъгал.

Не, не Джо, поправи се тя. Бюрото. То го беше принудило да излъже.

Но тя не можеше да приеме и това. Никой не можеше да принуди Джо да направи нещо. Ако я беше излъгал, значи решението беше негово.

Джо, защо, настоя тя, а частица от нея все още се чудеше дали той все пак не я чува. Какъв е този толкова важен случай, че да рискуваш да загубиш доверието на жена си, да изложиш на опасност брака и дори семейството си?

23

- Не го прави.

Джеси гледаше през прозореца си как Грейс скача все по- високо и по-високо на батута в съседния двор. На четвъртия скок се завъртя в предно салто. Стъпи добре при приземяването, но инерцията я запрати в мрежата на ограждението. Май се удари в стоманения опорен стълб и падна на една страна.

- Ох! - рече Джеси. - Ставай.

Тя отмести поглед към кухнята на Креймърови. Мама естествено също държеше Грейси под око. Плъзгащата врата се отвори рязко и майка й се втурна към батута. В тяхната къща всичко винаги се въртеше около Грейс.

Джеси извади електронната си цигара от джоба и си дръпна. Не ревнуваше от вниманието към Грейс. Не беше това. Просто се дразнеше, че всички очакваха тя винаги да се оправя сама. „Джес си има компютрите.“ Или „Джес не обича да я притесняват“, или „На нея й е по-добре сама“.

Да бе, така е. Не че имаше някакво значение.

Всъщност тя се гордееше със сестра си. След цялото време в болницата, след всичките процедури, които й направиха, след повръщането и след като косата й окапа, сега тя се държеше все едно нищо такова не се беше случвало. Света Грейс.

Джеси погледна как сестра й се изправя на крака и се кикоти, а майка й се връща обратно, пребледняла като платно.

- Още веднъж! - извика тя и отново заподскача по батута.

Джеси поклати глава. Сестра й беше доста кораво копеле, признаваше й го.

Тя си дръпна още веднъж от електронната цигара и легна на леглото с лаптопа си. Уолпейпърът на екрана беше снимка на „Деф Лепард“, покрита с иконките на любимите й приложения и програми и множество линкове към (уж) любимите й сайтове. Тя чукна клавиша за криптиране, „Деф Лепард“ изчезнаха и се появи пиратски флаг, изпъстрен от край до край с иконите на наистина любимите й сайтове.

Джеси чукна два пъти върху иконката с голямо Б. Отвори се началната страница на сайта sugardaddies.com и тя усети приятното гъделичкане на вълнението. Щеше да бъде непослушна и невъзпитана. Тя въведе потребителското си име „Лолита2000“ и паролата и влезе в профила си. Беше сложила снимка на висока слаба брюнетка по бански, но това определено не беше тя. Описанието под снимката гласеше: „Добро момиче, което е станало лошо. Непослушно, но, ох, колко хубаво.“ Следваше и кратко прелъстително послание: „Търсят се само най-покровителствените джентълмени. Аз съм умна, млада и мотивирана жена, която иска да бъде наставлявана от успял джентълмен. Живея в Северна Калифорния, но имам желание да пътувам и направо умирам да видя света. Харесвам отличната кухня, стимулиращите разговори и дългите целувки с език, които ме карат да се чувствам като истинска жена.“

Не беше сигурна за последната част, но пък много от другите момичета на сайта бяха написали подобни работи.

За последните два дни в пощенската й кутия се бяха събрали шестдесет и седем съобщения. Някои от заглавията бяха „Хей, елегантна лейди“ от Моряка от Нантъкет, „Колко лошо по-точно?“ от Рич от Ню Йорк и „Ти си адски готина!“ от Хулио Дж. Стъдли. Джеси беше съвсем сигурна, че това не е истинското му име.

Някъде по средата на списъка видя познат прякор - „На 40, Богат и Отегчен“. Пулсът й се ускори и тя отвори съобщението.

„Здрасти, Лекси.“ Лекси беше псевдонима й в интернет. „Все още чакам онази специална снимка, която обеща да ми пратиш. Аз ти пратих мои. Видя ли ги? Надявам се, че петстотинте долара са ти свършили добра работа. Смятай ги за авансово плащане за приятното прекарване, когато се срещнем. Споменах ли, че тъкмо си взех новата в класа на „Мерцедес“? Бъди добро момиче - или пък лошо! - и ще купя такъв и на теб. Трябва да бягам. Изпрати ми онази снимка, красива лейди!“

Тя чукна върху ника и се отвориха няколко снимки на добре изглеждащ мъж с тъмна коса и загар до беемве. На четиридесет години беше стар, но не чак толкова. Стар е да си на петдесет. На четиридесет си почти стар, а този тип изглеждаше дори по-млад. Даже имаше плочки по стомаха.

Тя отвори нов прозорец, въведе името на сайта на банката си и влезе в акаунта си. Балансът по сметката й беше три хиляди петстотин седемдесет и пет долара. Петстотинте долара от „На 40, Богат и Отегчен“ бяха пристигнали вчера. Поне знаеше, че не я лъже, че е богат. Преди месец вече й беше пратил хиляда долара. Мисълта за тях изнерви Джеси и тя изпита срам. Знаеше, че не е редно да краде пари, но пък това не беше точно кражба. Тя молеше и мъжете й ги пращаха. Разбира се, тя обещаваше, че ще им прати нейна снимка и ще им покаже колко я бива, когато се срещнат. Дори и така те знаеха, че рискуват. Сигурно под душа се самозадоволяваха, до като си мислеха за нея. Перверзници. Ако бяха толкова глупави да пращат пари на всяко момиче, което ги помоли, значи заслужаваха да ги загубят.

Джеси се надигна и погледна през прозореца, за да се увери, че Грейс и майка са все още при съседката. Застана пред огледалото и пробва няколко пози, които смяташе, че са секси. Повдигна риза, за да оголи корема. Дори белите мечки имаха повече тен. Обърна се и поизпъчи дупе. Господи, Джес, не. Задникът ти е колкото трактор.

Може би трябва да му прати снимка, каквато той й беше пуснал. Да е чисто гола. Тя взе телефона си, чукна върху икон- ката на фотоапарата и отново усети гъделичкането на онова немирно чувство, което я караше да продължи и да го направи...

Предната врата се тръшна. Джеси замръзна от ужас. По стълбите се чуха стъпки и Джеси се метна на леглото. Секунда по-късно Грейс отвори вратата и нахълта в стаята.

- Джес, познай!

Джес побърза да натисне клавиша за криптирането. Сайтът sugardaddies.com изчезна и на екрана се появи фалшивият уол- пейпър с „Деф Лепард“. Тя погледна сестра си с безкрайно отегчено изражение, макар че сърцето и щеше да се пръсне.

- Сега пък какво?

- Мама каза, че може би ще си вземем куче.

- Уф.

- Няма ли да е страхотно? Нали толкова отдавна искахме. Ще си имаме куче!

Джеси отново се загледа в лаптопа си.

- Да. Направо прекрасно.

24

Танк Потър пристигна в офиса на патолога на окръг Травис в девет вечерта. Вратите бяха заключени, а в края на коридора светеше самотна крушка. Танк почука по стъклото и се постара да стои стегнато. Цял следобед се беше ограничавал и си позволяваше само по глътка от запаса си на час, и то заради строго медицински причини. До утре треперенето щеше вече да е в миналото.

Иззад ъгъла се появи слаб мъж с тъмна коса, облечен в лабораторна престилка, и забърза по коридора. Танк вдигна юмрук и изпъна кутре и показалец в поздрава на футболния отбор „Лонгхорнс“.

- Смачкайте ги, „Хорнс“!

- Смачкайте ги, „Хорнс“! - отвърна Карлос Канту, вдигна ръка в същия поздрав и отвори вратата. - Здрасти, приятел. Вече разтуряме сергията, мога да ти отделя пет минути.

- Ще стигнат.

Танк влезе в сградата и последва Канту по коридора до „хладилника“, помещението, в което държаха труповете. Кабинетът на патолога беше в градската морга и той извършваше аутопсии за Травис и още пет околни окръга, като в тях попадаше и Дрипинг Спрингс. В интерес на истината Канту не беше истински патолог или криминалист, беше просто помощник в моргата и Танк го познаваше от времето, когато играеше американски футбол. Тогава Канту беше студент, помагаше на лекаря на отбора, превързваше му глезена, переше му екипа и му сгъваше кърпата. През годините Танк продължи да поддържа връзка с него, макар и само заради работата на Канту.

- Мислех, че напоследък отразяваш политика - каза Канту. - Отдавна не си се отбивал.

- Върнах се към старите неща - избягна въпроса Танк. - За нищо на света не бих пропуснал този случай.

- Около този тип има нещо, дума да няма.

- Наистина ли?

Моргата не се беше променила откакто, беше идвал тук за последен път преди три години - нисък таван, флуоресцентно осветление, бели плочки по пода и стените и вездесъщата миризма на амоняк, от която ти се насълзяваха очите.

Канту изтегли едно от отделенията. Тялото на информатора беше в зелен чувал.

- От ФБР бяха тук цял ден и задаваха доста въпроси.

- Дон Бенет също ли беше?

- Кой е той?

- Ръководителят на управлението на Бюрото в Остин. Плешив, с мустак и изглежда сякаш някой му е натикал лопата в задника.

- Тук беше. Но не той ръководи нещата.

- А кой?

- Един нисък тип със сива коса. От Ню Йорк. Много сериозен и делови.

- Как се казва?

- Май Тед. Или Ед - поклати глава Канту. - Знам само, че нареждаше на доктор Донет и му казваше какво да прави с телата.

- Какво имаш предвид? По закон патологът е длъжен да направи аутопсия.

- Така седят нещата. Пращат труповете във Вашингтон, там ще ги изследват. До утре на обед зрябва да ги подготвя да зранспортиране.

- И двата?

- Типа с половината глава и пича от ФБ Р.

Танк осмисли чутото. Беше съвсем сигурен, че изпращането на телата извън щата не е стандартна процедура. Аутопсиите на жертвите на убийство се извършваха от най-близкия патолог. Беше въпрос на разходи, удобство и бързина. Разлагането на трупа започваше в секундата, щом сърцето спреше да бие, а с времето процесът се ускоряваше.

Карлос Канту посегна към ципа.

- Не си вечерял бурито с боб и сирене, нали?

- Не.

- Предупредих те.

Канту смъкна ципа, Танк надникна и бързо отмести очи, като си пое рязко въздух, за да се сдържи. Събра сили и плахо погледна отново „типа с половината глава“. От лицето беше останало едното око, долната половина на носа, устата и брадичката. Останалата част от черепа и мозъкът бяха отнесени чисто, като от удар с лопата.

В официалното съобщение на ФБР се казваше, че специален агент Джоузеф Грант е бил смъртоносно ранен при разпит на информатор, но е успял да убие въпросния информатор, преди сам да умре. Танк беше виждал много трупове. Докато се занимаваше с престъпления и убийства, беше научил много за изящното изкуство на огнестрелните рани - от калибър .22, които изглеждаха едва ли не като изгаряне от цигара, до куршумите калибър .44 Магнум, които правеха големи дупки на влизане и още по-големи при излизане. Нито един пистолет не можеше да причини такова увреждане. В детството си Танк беше ходил много пъти на лов за елени и диви прасета пекари и опитът му подсказваше, че само пушка с голям калибър е способна да пръсне череп по този начин с един изстрел.

- Мога ли да видя другия тип? Онзи от ФБР.

Канту пъхна ръце в джобовете на лабораторната си престилка.

- Казах ти как стоят нещата, Танк. Трябва да съм изчезнал оттук в девет и петнадесет.

Танк извади двайсетачка и я мушна в ръката на Канту.

- В славните стари времена щях направо да купя каса бира „Хайнекен“.

- Стигат ми и шест тъмни бири „Шайнър“.

Канту натика банкнотата в джоба на панталона си, мина надолу по редицата шкафове и издърпа отделението с тялото на Джоузеф Грант. Разкопча ципа и разгърна чувала на гърдите, като разкри смъртоносната рана. Виждаше се, че тялото е пристигнало направо от болницата - около устата още имаше лепенки, а гръдният кош и торсът бяха покрити със засъхнала кръв. Грант беше прострелян с един куршум в гърдите. Входната рана беше с диаметъра на средния пръст на Танк - кръгла черна дупка.

- Може ли да го повдигнеш?

Канту надигна тялото и показа изходната рана. Беше с размера и вида на смачкан грейпфрут. Две неща направиха впечатление на Танк. Първо, нито един пистолет не нанасяше такива поражения и, второ, диаметърът на входящата рана беше твърде голям, за да бъде причинена от пистолетен куршум. Всичко това водеше до един факт, който нямаше как да бъде отречен. Дон Бенет лъжеше.

Беше очевидно, че от ФБР искат да пратят труповете в приятелски ръце и да ги държат далеч от любопитни очи и от репортери като Танк.

- Вече мога ли да го пускам? - изсумтя Канту.

- Можеш, пускай го.

Танк се върна при информатора. Вече свикваше с гледката на страховития труп и краката му не се подкосяваха.

- Този тип няма ли си име?

- Джон Доу. Самоличността му е неизвестна.

- Къде му е портфейлът?

- Всичките му ценни вещи са взети.

- Сне ли му пръстови и зъбни отпечатъци?

- За какво? Федералните знаеха кой е той.

- Дай да видя протокола.

- В кабинета на патолога е заедно с ценните вещи. Под ключ.

Танк огледа тялото по-внимателно. Прецени, че човекът е на четиридесет и две-три години, висок около метър и седемдесет и пет. Ръцете и краката му бяха тънки като солети, коремът беше мек и отпуснат, нямаше татуировки, а ноктите му бяха добре поддържани. Повдигна една от дланите и видя, че няма мазоли, драскотини или белези. Мъж, който не се беше занимавал с физическа работа и един ден през живота си, явно костюмар. Забеляза, че на безименния пръст на лявата ръка има вдлъбнатина от пръстен, но нямаше по-бледа ивица по кожата. Заключи, че информаторът се е разделил с жена си или се е развел някъде преди три месеца. Скоро щеше да липсва на някого.

Танк извади телефона си и направи няколко снимки на телата.

- Без снимки - прекъсна го Карлос Канту. - Знаеш правилата.

- Няма да ги качвам в Ютюб.

- Изтрий ги. Моля те.

- Не мога. Не и този път.

Канту застана пред вратата със скръстени ръце, като блокира изхода. Танк измъкна още две двайсетачки от щипката си и му ги протегна в нещо като опит за подкуп и мирно споразумение. Канту взе банкнотите.

- Изгаряш мостовете зад гърба си, Танк.

- Това може да е последният мост, по който минавам.

25

Карлос Канту се върна в „хладилника“, за да прибере телата. Беше на четиридесет години и взимаше подкупи, за да свърже двата края. Не беше очаквал животът му да се развие така.

Той плъзна отделенията с труповете обратно и почисти помещението, като си припомняше слънчевите следобеди на „Роял Стейдиъм“, играчите в оранжево-кафяви екипи, бягащи напред-назад, осемдесетте хиляди гръмогласни зрители по трибуните и гърмежите от стария топ при всеки тъчдаун.

Доброто старо време.

Канту се изсмя обезсърчено. Беше твърде слаб, за да играе, но му харесваше да е в медицинския екип. Мечтата му беше да стане лекар, но се отказа в последната си година в колежа, тъй като трябваше да се грижи за болната си майка. Времето минаваше, майка му почина, той все така искаше да бъде лекар или поне физиотерапевт, но някак си не успя да вземе диплома.

Карлос приключи с почистването, угаси осветлението и заключи вратата. Провери дали всички кабинети са празни, за да е сигурен, че ще си тръгне последен и няма да остави някой в сградата. На излизане се спря до бюрото си, отключи чекмеджето за папки и извади торбичка с цип, в която имаше портфейл, златна гривна и ръчен часовник. Беше излъгал Танк. Задачата да прибере ценните вещи на информатора беше негова. Той чинно сложи портфейла и гривната в плик за веществени доказателства и го запечата. Часовника остави за себе си. Беше швейцарски „Патек Филип“ с вечен календар, изработен от осемнадесеткаратово злато и с каишка от крокодилска кожа. Според един сайт в интернет цената му беше сто двадесет и шест хиляди долара. Надяваше се да го пусне на търг и да вземе поне половината от тези пари.

Канту обърна часовника в дланта си и забеляза, че на задния капак има гравирани инициали.

„НаХ. С. Благодаря. Й.“

26

Мери Грант оживяваше пред очите му. Снимка по снимка и пиксел по пиксел.

Не нейна снимка, Йън Принс не се интересуваше от физическия й вид. Беше няколко минути преди десет вечерта, а той стоеше по средата на кабинета си и гледаше истинската й личност, живота й, определен от онлайн активността й.

Йън беше индексирал Мери Маргарет Олмстед Грант.

Кабинетът беше широк и просторен, с размерите на тенис корт, е дървен под и окачен таван. През прозорците се откриваше изглед към Моравата и Големия Том. Йън обаче не гледаше осветената камбанария, а холографските изображения, които се издигаха от височината на коляното и образуваха кръгла кула около него - обгръщаха го като съшито от кръпки одеяло, но всяка кръпка беше интернет страница, която Мери Грант посещаваше редовно.

Показваха се началната й страница в Амазон, входната страница в сметката й в банка „Чейс“, профилът й във Фейсбук и акаунтът в Шатърфлай. Мяркаха се Мапкуест и Гугъл, сайтът за медицинска информация WebMD , онлайн радиото „Пандора“, страницата на кредитните карти „Ситикардс“ и на банка „Уелс Фарго“. Виждаха се и сайтовете на вестниците „Остин Американ Стейтсмън“, „Ню Йорк Таймс“, „Хъфингтън Поуст“ и „Дръдж Рипорт“. Излезе и порталът на здравноосигурителната й компания. Устройството, поставено на оптичния кабел към дома й, показваше, че някои от страниците са посещавани наскоро, но повечето бяха изтеглени от историята на браузъра.

На друг панел бяха сайтовете, свързани с номера на социалната й осигуровка. Сред тях бяха извлеченията по кредита й, информация за ипотеката, жилищния кредит (от Сакраменто ) и декларацията за федералните данъци.

Самото добиване на информацията беше просто. Всички сървъри на УАН работеха със софтуер, който съдържаше цяла колекция от филтри, до които достъп имаше само Йън. Филтърът отсяваше всякакви лични данни, всичко от телефонни номера и номера на кредитни карти до номера на социалната осигуровка. Щом ги откриеше, ги запазваше завинаги. Деветдесет и един процента от целия интернет трафик минаваше през сървър, рутер или суич, произведен от УАН.

Той докосна един екран, който висеше във въздуха пред носа му. Страницата на „Остин Американ Стейтсмън“ се отвори и Йън забеляза, че Мери е чела статията за съпруга й. В това нямаше нищо странно. Той докосна екрана отново и го сви до първоначалния му размер.

Отвори входната страница на Мери в банка „Чейс“. Нямаше как да разрови по-надълбоко, докато не получеше паролата. По същия начин нямаше и достъп до подробните извлечения по кредитните й карти или до застрахователните й акаунти.

Йън докосна екрана и страницата се смали.

Засега индексирането на Мери Грант беше само предпазна мярка. Ако тя се превърнеше в заплаха, той щеше да се добере и до паролите й. Нямаше да е трудно и щеше да се разрови по- дълбоко. Кръглата кула щеше да стане по-голяма и да съдържа стотици страници. Можеше да узнае всичко, което Мери Грант беше извършила в миналото, и всичко, което вършеше в настоящето.

Но най-важно беше, че ще знае какво ще направи и в бъдещето.

27

Беше късно и момичетата спяха. Или поне Грейс спеше. Без съмнение Джеси беше на лаптопа си и правеше каквото там правеше до късно през нощта. Мери слезе по стълбите до кабинета на Джо. Беше се облякла с долнище на анцуг и е една от тениските на Джо от университета в Джорджтаун. Той постоянно присъстваше в мислите й, чак й се струваше, че все още е жив, макар и под някаква друга форма. Той премахваше всякакво съмнение, успокояваше всеки страх. Тя трябваше само да каже „Не мога“ и той щеше да й отвърне „Разбира се, че можеш“.

Мери остави чашата си с чай и айпада на бюрото. Седна на стола и извади бордната карта от джоба си. Погледът й се спря на кода от седем знака под името - 7ХС5111. Това беше членският номер на Джо в групата на редовните пътници на „Американ Еърлайнс“.

Тя отвори интернет страницата на авиокомпанията, чукна върху „Програма „Награди“ и написа номера на Джо. Отвори се ново поле за паролата, тя я въведе и беше препратена към страницата на Джо.

Миличък, обърна се тя към Джо наум, толкова си лесен.

Мери беше подготвена. Където имаше пушек, имаше и огън. Ако Джо не й беше казал за пътуването до Сан Хосе, можеше да има и други такива случаи, било то до Сан Хосе или някъде другаде. На страницата бяха изброени скорошните полети на Джо. Тя започна да ги брои от горе на долу и прегледа още две страници. Общо двадесет и седем пътувания. Тя отвори бележника и започна да отбелязва всеки, за който имаше запис. Много от полетите съвпадаха съвсем точно и тя си спомняше коментарите на Джо за случаите, по които работеше тогава. Тези не я притесняваха.

Но имаше и такива, които не й харесваха. Два през ноември, един през декември, три през януари и така нататък чак до юли.

В главата й светна не просто предупредителна лампичка, а направо зави сирена за пожар.

Телефонът звънна. Обаждаха се от погребалното бюро.

- Госпожо Грант, аз съм Хорас Фийли. Съжалявам, че ви безпокоя толкова късно, но, изглежда, имаме проблем.

Мери извъртя стола с гръб към бюрото.

- Слушам ви.

- Накратко, не можем да вземем тялото на съпруга ви. Обикновено патолозите го освобождават, след като са направили аутопсията. В този случай обаче явно има забавяне.

- Какво забавяне?

- В изследванията. По настояване на ФБР патологът е упражнил правото си да задържи тялото на съпруга ви колкото е необходимо. Бих казал поне седмица.

- Седмица? Но... - Мери преглътна думите си. Гневът нямаше да промени нищо. Благодари на погребалния агент и затвори.

Тя остави телефона. Никой не я беше уведомил, че ще се извършва аутопсия. Какво различно от хирурзите би могъл да открие патологът? Тя осъзна, че всичко е част от общата схема. Първо Дон Бенет отказа да й помогне за възстановяването на съобщението на Джо, после съдия Карузо й рече да престане да разпитва, а сега и закъснение от поне седмица за изследванията на тялото.

Това не беше схема. Беше конспирация.

Но каква, запита се тя и се изсмя подигравателно на собствената си наивност. Нима конспирациите не бяха винаги за едно и също нещо?

Мери се извъртя към бюрото и подреди находките си. Като се започне от ноември миналата година, Джо беше летял шестнадесет пъти до Сан Хосе, без тя да знае. Дванадесет пътува- ния, докато семейството й беше още в Сакраменто, и още четири след преместването в Тексас. За последните пътувания в семейния дневник беше отбелязано „Бастроп“, „Сан Антонио“, „работа на терен“ и така нататък. Нямаше и дума за Сан Хосе.

Шестнадесет полета бяха повече от достатъчно.

Мери остави молива. Изводът се налагаше от само себе си и всичко беше ясно като бял ден. Джо не беше пратен в Остин да работи по случаи на корупция в градската управа. Беше дошъл да довърши случай, започнат в Сакраменто, а разследването му е налагало да лети до Сан Хосе, Калифорния, при това често, и всичко беше завършило с прострелването му от информатор, докато е седял в колата си в някакво изоставено ранчо по средата на нищото.

Мери изключи айпада си. Около час просто стоеше, пиеше чай и обмисляше новата реалност. В нея имаше лъжи, имаше измама, а накрая лъсваше и един таен живот.

Хрумна й идеята, че Джо не й се беше обадил просто за да й каже, че е в беда. Знаел е, че тя ще може да му помогне. Беше се обадил да й каже истината.

Джо също е знаел за конспирацията.

28

Тъмнина.

Тъничък лъч от фенерче химикалка осветява част от стена. Върху лавица има наредени награди. Баскетболна топка. Бледата светлинка се спира върху плакат на играч по американски футбол, номер 52 от отбора на „Сан Франциско Фортинайнърс“. Камерата се приближава, за да се види автографът: „На Били Мериуедър. Твой приятел, Патрик Уилис.“

Светлината се раздвижва отново. Сега е върху лицето на момче. То спи на леглото си, чаршафите са издърпани до брадичката. Изглежда на девет или десет години. Русо. Камерата се приближава отново, достатъчно близо, за да покаже мъха по бузата. Една мъжка ръка посяга към лицето на момчето. Държи нож. Стилето, острието е дълго, тънко и остро като бръснач. То проследява извивката на брадичката, на носа и спира на косъм от затвореното око на момчето. Също толкова плашеща е и татуировката на ръката на мъжа - череп с усойници, които се гърчат да излязат от празните очни ябълки.

- Умри - прошепва мъжът.

Край.

Всичко това в шест секунди.

Повторение.

Тъмнина.

Тъничък лъч от фенерче химикалка осветява част от стена. Награди...

- Колко пъти ще го гледаш? - запита Джолана.

- Не ти ли харесва? - отвърна му с въпрос Къртицата.

- Първите двайсет пъти много ми хареса.

Двамата бяха заменили белия работен бус с направен по поръчка ван „Мерцедес Еърстрийм“ и бяха спрели на паркинга на търговски комплекс на около километър и половина от къщата на Мери Грант.

Къртицата остави телефона си. Беше направил още няколко къси клипчета от по шест секунди и ги беше качил в интернет. Всички бяха със сходно съдържание, само актьорите се сменяха.

Беше заснел първото влизане в къщата на брата на Джон Мериуедър, клипът показваше спящата двойка и отворения сгъваем бръснач на Къртицата. Второто видео беше от дома на съоснователя на „Мериуедър Системс“, който беше и вторият най-голям акционер. Последният клип му беше любимият, беше го направил в дома на дъщерята на Джон Мериуедър. Също като видеото, което беше изгледал току-що, и на него се виждаше дете - шестгодишно момиче с черна коса и симпатично родилно петно на бузата. Нощта беше топла и момичето спеше върху завивките. В последния кадър Къртицата докосваше родилното петно с върха на острието.

- Клипчетата свършиха работа - каза той. - Сделката с Мериуедър се осъществи, не е ли така?

- Те това ли искаха?

- Не се ебавай с мен - пресече го Къртицата. - Знаеш много добре. Бригс ги хареса. Каза, че дори на него са му изкарали ангелите.

Джолана се премести в задната част на вана и се излегна.

Къртицата изгледа клипа още веднъж. Мислеше си за момичетата в къщата. Искаше да заснеме и тях.

СРЯДА

29

В седем сутринта слънцето напичаше асфалта на летище „Бен Гурион“ в предградията на Тел Авив. Лятото в източната част на Средиземноморието беше горещо. За последен път беше валяло преди сто дни. На север маслиновите горички в Юдея бяха започнали на вехнат, а река Йордан се беше смалила до поточе. Прогнозата за следващите няколко дни не предлагаше никакво облекчение. Държавата Израел беше под обсада за пореден път в измъчената си история.

Групичка от десет мъже се размотаваше спокойно в климатизирането фоайе на терминала за частните полети. Повечето бяха на около четиридесет или петдесет години. Всичките бяха слаби, със загар и в добра форма. Бяха облечени сходно - с тъмни леки сака, ризи без вратовръзка и добре изгладени панталони. Навикът за носене на униформа беше втъкан твърде дълбоко, за да бъде отхвърлен. Говореха приглушено и не повишаваха гласове. Това също им беше навик. В един таен свят дори шепотът можеше да бъде твърде висок. Мъжете знаеха това-онова за слушането.

Транзитният автобус пристигна, мъжете излязоха от сградата и се качиха. Никой не седна, докато автобусът прекоси летището, като се провираше между огромните джъмбо джетове „Боинг 747“ на „Луфтханза“ и средните „Боинг 787“ на „Ел Ал“, които рулираха за излитане. Всички гледаха съсредоточено през прозорците, сякаш се опитваха да запомнят обстановката.

Автобусът се насочи към южния край на летището. Целта му беше блестящо бял „Боинг 737“, спрял в далечния ъгъл. Самолетът нямаше никакви обозначения освен стилизираната римска цифра I на опашката. Една руса стюардеса посрещна мъжете при качването на борда и ги поздрави поименно с широка усмивка.

- Добро утро, генерал Голд... Полковник Волкович... Майор Аарон...

Мъжете бяха впечатлени, макар че никой не го коментира. Бяха минали години, откакто някой се беше обръщал към тях с чиновете им, а и никога не им се беше случвало това да е приятно налята руса жена с привлекателен провлечен тексаски акцент.

Всеки можеше да седне където си избере. В самолета имаше тридесет места, по две в редица. Всяко място предлагаше удобства за спане, имаше кушетка със сваляща се облегалка, бюро и кът за забавления. В задната част на салона имаше дивани, бюра, кухня с гурме храна и напълно зареден бар. Стюардесата мина покрай всеки и взе поръчката за питиетата преди полета. Деветима от мъжете поискаха портокалов сок, още един навик на стар войник. Само Давид Голд пожела бира, но той беше ръководител на групата и не беше длъжен да се подчинява на правилата. Бирата беше тексаска „Лоун Стар“. Че каква иначе.

Голд се озърна и погледна към Аарон и Волкович, към Щерн и Силвърман. Сякаш миналото се беше завърнало. Виждаше ги в новите им току-що раздадени маскировъчни униформи, с остригани глави, как стоят мирно в казармите в Глилот. Колко ли отдавна беше? Преди двадесет години? Тридесет?

Дори и тогава бяха просто брилянтни. Най-добрите сред завършилите програмите по електронно инженерство и компютърни науки в университета на страната. Нямаше как да им спести мъките и униженията на основното обучение, нито пък имаше желание да го прави. Те никога нямаше да хванат в ръка оръжие, за да защитят страната си, но въпреки това отношението трябваше да бъде строго. Задачата да слушаш изискваше невъобразима издръжливост.

- Сега сте членове на Част 8200 - беше им обявил той преди толкова много години. - Най-важната част в състава на израелските отбранителни сили. Вашата задача е да се грижите за безопасността на страната.

Част 8200 започна работа през 1952 г. с една стая излишно американско радиооборудване. Беше известна още като „Централна част за събиране на информация“ или „Разузнавателен корпус“ и носеше отговорност за всички електронни разузнавателни операции на държавата. Трябваше да следят всички свързани със сигурността данни от телевизията, радиото, вестниците, а отскоро и от интернет. В САЩ с подобна функция беше натоварена Агенцията по национална сигурност. Във Великобритания еквивалентната единица се наричаше Правителствен комуникационен щаб“.

Никой не беше по-добър в шпионажа от израелците. Бяха далеч по-добри от съюзниците и враговете си в инженерните умения, творчеството в оперативната работа и ги превъзхождаха по смелост.

Голд беше начело на частта години наред и превръщаше зелените наборници в най-хитрата банда от истински артисти в наблюдението, която светът някога беше виждал. Но това беше тогава. Човек трябваше да се грижи и за прехраната си, да издържа семейство. Работата с държавна заплата не беше особено привлекателна.

Така че когато Давид Голд напусна армията, той взе със себе си своите хора и уменията им и основа компания, за да продава тези умения на предложилия най-добра цена. Кръсти компанията „Кларус“ и тя процъфтяваше.

Стюардесата затвори предната врата и няколко минути по- късно ги помоли да заемат местата си и да сложат предпазните колани. Самолетът потрепна и се насочи към писта двадесет и девет. Капитанът приветства ценните си пътници с добре дошли на борда и обяви, че полетът до Остин, Тексас, ще продължи седемнадесет часа, включително и кацането за презареждане в Тенерифе на Канарските острови.

Самолетът беше леко натоварен и се издигна стръмно в ясното синьо небе. Мъжете надничаха през прозорците и хвърляха последни погледи към дома си, земята на Исак и Авраам. Самолетът зави на запад и след минути вече се носеше на крей- серска височина от дванадесет хиляди и петстотин метра над Средиземно море.

Директорите от „Кларус Корпорейшън“ се отпуснаха и се отдадоха на мислите си. Доста време нямаше да се върнат в Израел. Нито един обаче не съжаляваше за избора си.

Всички щяха да станат невероятно богати.

30

Ставане на зазоряване.

Мери беше дъщеря на моряк, обучена да става без размотаване. Докато стъпи на пода, вече си беше съставила списък с десетина задачи, подредени по важност. Изми си зъбите и лицето и се среса. Избягваше да среща погледа си в огледалото. Днес не беше ден за душевни терзания и самосъжаление. Джо не би го приел. Беше ден за действие.

Тя излезе от банята и мина по коридора да види как са момичетата. Джеси лежеше разперила крака върху завивките, а телефонът й беше на една ръка разстояние. Беше като таен агент, който никога не спи без пистолет под възглавницата.

Мери затвори вратата и надникна в стаята на Грейс. Тя лежеше кротко завита с чаршафа, дишането й беше спокойно и не беше помръднала, откакто Мери я зави.

Извърти се. Бори се. Изритай чаршафите.

Щеше й се Джеси да беше по-спокойна, но се молеше и Грейс да бъде по-енергична. Едното дете се бореше прекалено много, а другото беше едва ли не апатично.

Тя внимателно отмести чаршафа и направо остана без дъх. На бедрото на Грейс, където се беше ударила в ограждението на батута, имаше синина колкото топка за тенис. Дали не беше нещо друго? Нещо, отслабило организма на Грейси толкова много, че беше повърнала, когато взе новото лекарство.

Болестта беше позната като остра лимфобластна левкемия, или ОЛЛ. В най-основната си форма представляваше рак на белите кръвни телца. Някаква мутация в ДНК на Грейс караше костния й мозък да произвежда злокачествени и незрели бели кръвни телца, които изместваха нормалните кръвни телца и след това се разпространяваха из органите. Лечимостта при децата беше осемдесет процента, но лекарите се притесняваха, че заболяването на Грейс може да е в по-агресивен вариант с потенциал да се развие наистина бързо и да бъде фатален само за седмици или дори за дни. Болестта беше овладяна и под контрол, но Мери не можеше да не се притеснява. Всяка синина беше повод за тревоги. Постоянната несигурност беше най-лошият кошмар за една майка.

Мери зави Грейс като преди, но детето дори не помръдна. Тя целуна пръстите си и докосна дъщеря си по челото.

- Обичам те, мишленце.

Мери си направи чаша кафе в кухнята, пусна настолния компютър и отвори сайта на местния вестник. Нямаше търпение да види каква е новата информация от ФБР за смъртта на Джо, а особено се вълнуваше дали са разкрили самоличността на информатора. За нейно удивление на първа страница не пишеше нищо за престрелката. Трябваше да отиде чак на девета страница, за да намери статия за смъртта на съпруга си, но материалът не беше нищо особено - нито дума за информатора, а новото касаеше кариерата на Джо в Бюрото. Един от редовете я измъчваше много: „По-рано тази година Грант е бил пропуснат за повишение в главното управление и вместо това е бил прехвърлен от Сакраменто, за да помогне в криминалните разследвания на Бюрото в Остин.“

Мери побесня. Кои бяха те, че да твърдят, че Джо е бил пропуснат? Отново съзря пръста на Дон Бенет в цялата статия. Те се размърда неспокойно в стола и се сети за предварително готовото му обяснение: „Разследването е приключено. Казах ти какво се е случило.“

Лъжец.

Мери провери сайтовете на „Ню Йорк Таймс“ и на „Вашингтон Поуст“, но там нямаше нови разкрития за смъртта на съпруга й. Още по-лошо беше, че и в двата вестника пишеше, че Джо е бил пропуснат за повишение. Това беше чисто и просто очерняне, умишлен опит за опетняване на репутацията му и за прехвърляне на вината за престрелката върху него, а не върху Бюрото.

Мери отвори чекмеджето си и извади отрязъка от бордната карта за полета от Остан до Сан Хосе. В миналото Джо често пътуваше с колега агент на име Ранди Бел. Беше им идвал на гости много пъти. Мил и добронамерен мъж, с десет години по- възрастен от Джо. Едва тогава тя осъзна, че Ранди не се беше обадил, за да изкаже съболезнованията си.

Мери имаше номера му в телефона си. В Остин беше шест часа сутринта, което значеше, че в Сакраменто е четири и тя си напомни да не забрави да му звънне по-късно.

В следващите няколко минути Мери изчете имейлите си и провери баланса по банковата си сметка. Мислите за бъдещето не й даваха мира, притесняваше се за пари, за Грейс, за... ами, за всичко.

Почукването на плъзгащата се остъклена врата я накара да подскочи. Кери Креймър стоеше отвън, облечена в екипа си за бягане, и сочеше часовника си. В шест сутринта в понеделник, сряда и петък двете излизаха да тичат. Щом слънцето се издигнеше над върховете на дърветата, ставаше прекалено горещо за нещо повече от кратка разходка.

- Днес не мога - каза Мери, като отключи вратата.

- Как така не можеш? Шест часът е. Давай да тръгваме.

Мери си помисли за Грейс, за синината, за бордната карта и за обаждането до Ранди Бел.

- Не мога, имам твърде много...

- Само пет километра, преди да е станало горещо. Хайде. Трябва да го направиш.

Мери остави айпада си. Кери беше права. Тичането проясняваше ума й и й помагаше, а днес се нуждаеше от такава почивка повече от всякога.

- Дай ми само секунда.

Върна се след пет минути, погледна Кери и се разсмя. И двете бяха в сини къси панталонки, бели тениски и бели бейз- болни шапки, а вързаните на опашка коси бяха изтеглени през отвора над закопчалките.

- Като близначки - отбеляза тя.

- Спят ли още момичетата?

- Няма да отворят очи преди осем - каза Мери безгрижно, като отказа да се притеснява за Грейс, докато се върне. - Права си. Трябва да потичам. Нека минем отпред.

- Контролно време от двадесет и девет минути.

- Давай.

31

- Нещо се случва - каза Къртицата.

Двамата с Джолана седяха в работното отделение на техния „Мерцедес Еърстрийм“. Вътре гъмжеше от монитори с висока резолюция и най-модерно оборудване за наблюдение. Ванът беше създаден за нуждите на правоохранителните служби, произведен от „Гардиън ОТН“ (ОТН означаваше „оборудване за техническо наблюдение”), една от стотиците компании, собственост на „УАН Технолоджис“. По екраните се виждаха изображения от камерата, която Къртицата беше инсталирал предишния ден. Мъжете видяха как жените излязоха от къщата и отидоха да бягат.

- Коя си избираш? - попита Джолана. - На мен ми харесва тая с жълтите маратонки и готиния задник. За теб остава оная с големите цици.

- Не е мой тип - отвърна Къртицата.

- А, да, бе. Забравих, че такива не ти допадат.

- Какви такива?

- Зрели.

На друг екран се виждаше цялата онлайн дейност на компютрите в къщата на „Пикфеър Драйв“. Всяко устройство се идентифицираше с петнадесетцифров IP адрес. Къртицата провери наскоро посетените адреси. „Остин Американ Стейтсмън“, „Ню Йорк Таймс“, „Вашингтон Поуст“. Той кликна върху всеки от тях и беше възнаграден с линкове към статиите, които Мери Грант беше чела, и видя колко време беше прекарала във всеки сайт. Беше проверявала за материали за съпруга си, но в това нямаше нищо чудно.

После беше влязла в пощата си, но сайтът беше криптиран и той нямаше как да види чии писма беше чела или до кого беше пратила имейли.

Дотук тази сутрин Мери Грант се държеше като добро момиче.

Къртицата стана и отиде на шофьорското място.

- Какво правиш? - попита го Джолана.

- Ще се повозим. Няма цял живот да седя в този ван.

Къртицата излезе от паркинга, мина покрай къщата на семейство Грант и спря на половин пряка по-надолу.

- Недей - спря го Джолана и го хвана за рамото.

- Махни си ръката, преди да съм я отрязал.

- Ако Бригс разбере...

- Ако? Нали точно това е целта на упражнението.

Джолана изгледа Къртицата. Дребен човек. Сто седемдесет и два-три сантиметра с вдигнати ръце, нямаше и седемдесет килограма с мокри гащи. Можеше да разкъса такъв с голи ръце, но въпреки това от Къртицата го побиваха тръпки, сякаш гледаше смъртта в лицето. Джолана пусна рамото му.

- Както кажеш, човек.

Къртицата се изкиска, а езикът пробяга по устните му.

Плъзгащата се задна врата на къщата беше отключена. В кухнята сякаш нямаше никого. Къртицата дръпна вратата и влезе. Наклони глава и се ослуша. Този момент му харесваше най-много - тръпката от незаконното проникване. Той прекоси стаята и надникна зад ъгъла. Не видя никого. Обърна се и обиколи кухнята, като се оглеждаше за телефона на Мери Грант. Видя таблета, но той беше заключен, а разбиването на паролата щеше да му отнеме твърде много време.

Пак огледа плотовете и масата, но телефона го нямаше никъде.

Къртицата се върна в коридора. В една купа до предната врата имаше ключове за кола, дъвки, ментови бонбони, нищо интересно. Той тръгна нагоре по стълбите. От двете страни на коридора имаше по една врата, по-близката беше открехната и той я бутна. Една руса глава се подаваше изпод завивките. Златиста коса, зачервени бузи. Дъхът му секна. Това беше Грейс, по-малкото момиче.

Той пристъпи в стаята сякаш не по своя воля и забрави за телефона на Мери Грант. Искаше трофей. Извади телефона си и измъкна стилетото с дългото тънко острие. Протегна ръка, така че да влезе в кадър и да се видят татуировките, и започна да снима.

Ръката прокара острието покрай бузата на момиченцето, край рубиненочервените устни и потрепващите клепачи. Можеше да помирише дъха й.

От другата страна на коридора се чу стъпка и подът изскърца под тежестта на човек.

Къртицата побърза да излезе от стаята. Погледна към голямата спалня и видя телефона на нощното шкафче. Една сянка се мярна под вратата само на няколко сантиметра от него. Беше другата дъщеря.

Къртицата не побягна. Стисна ножа по-здраво и се запита дали моментът най-после не беше дошъл. Дали най-накрая ще действа както му се иска. Пръстите го засърбяха в очакване.

Тя просто трябваше да отвори вратата.

Сянката помръдна, той слезе по стълбите и напусна къщата.

32

- Ти спечели.

Мери стоеше приведена напред с ръце на коленете си и дишаше тежко. Потта капеше от челото й по земята.

- Днес не се брои - каза Кери, застанала по същия начин до нея.

- Мерси.

- Права ли бях?

Мери се изправи и най-после успя да нормализира дишането си. Бяха пробягали пет километра за двадесет и осем минути. Не беше най-доброто им постижение, но далеч не беше и най-лошото.

- Да, права беше - призна тя. - Имах нужда от това.

- По кое време ще тръгнете утре?

- Няма да тръгваме. Ще задържат тялото на Джо по-дълго за аутопсия.

- О? - учуди се Кери. - Това нормално ли е?

- Управителят на погребалното бюро каза, че е нормално. Нищо не мога да направя. Честно казано, дори изпитвам облекчение. Момичетата не харесват Бостън.

Мери мина по алеята и влезе в къщата. В кухнята наля на двете по чаша вода. Кери изпи своята и остави чашата в мивката.

- Започна ли да мислиш какво ще правите ти и момичетата?

- Не още.

- Джо остави ли ви нещо?

- Пенсията му и застраховката „Живот“.

- А спестявания?

- С две деца и на правителствена заплата? Поне ще се ползваме от здравните му осигуровки. Така или иначе ще ми се наложи отново да започна работа.

- Ами медицинското училище? Каза ми, че искаш да бъдеш лекар. Това може да е шансът ти.

- Четири години учене, после стаж и чак тогава практика. Да, бе.

- Значи си мислила за това?

- Достатъчно дълго, за да знам, че няма как да стане.

Мери погледни Кери и отмести очи. Щеше да помисли за възможностите си по-късно, след като разбереше какво се беше случило със съпруга й.

- Ако междувременно имаш нужда от нещо... нали знаеш, колкото да се оправиш. Напоследък Марк изкарва доста пари. Може би ще успее да намери нещо за Джес в „Епъл“ от следващото лято. Някакъв стаж например.

- Много мило, но ще се оправим.

Мери прегърна Кери и дълго време я стискаше здраво.

- Благодаря ти.

Кери погледна часовника си.

- Трябва да изчезвам. Ще направя закуска на мъжлето. Налага се да го гледам как си яде овесените ядки и си пие протеиновия шейк. Това минава за сутрешен секс.

Мери прегърна приятелката си още веднъж и тя излезе през плъзгащата се врата.

Мери се качи горе, взе си душ и си напомни да се обади на Ранди Бел веднага щом се оправи. Спомняше си, че той си падаше по скоча. Може би щеше да го хване с махмурлук и в настроение да изплюе камъчето за пътуванията им с Джо до Сан Хосе.

Излезе от банята и изтри косата си с хавлия. Един-два пъти й се стори, че чува някакъв слаб шум, ослуша се, но нямаше нищо. Среса се и се облече за втория ден на вдовството си. Не носеше черно. Избра си светлокафяви къси панталони и синя тениска. На Джо би му харесало. Влезе в спалнята и чу звука отново. Някой стенеше.

Грейс!

Тя изтича по коридора и отвори вратата на стаята на дъщеря си. Момичетата лежаха на леглото, Джеси сочеше синината на бедрото на сестра си и се смееше.

- Прилича на играчка Миньон, мамо. Жълто с голяма черна точка по средата.

Грейс бутна ръката на Джеси.

- Кажи й да спре да ме дразни.

- Не, не е като Миньон - не преставаше да я сочи Джес. - Като изакано от гарга е. Дори още по-зле.

Около моловете и паркингите в града се събираха големи ята от стотици от тези шумни и неприятни птици.

- Джес, моля те - спря я майка й. - Бъди по-мила.

- Грейс има изакано от гарга на крака си.

- Мамо!

- Джеси, престани да тормозиш сестра си.

- Тя ме нарече дебела.

- Не съм. Гледах един клип, а Джес дойде и започна да ме дразни.

Мери приседна на леглото до Грейс.

- Боли ли те?

- Не, нищо ми няма - отвърна тя.

Мери отиде да донесе торбичка лед от фризера. Когато се върна, видя, че момичетата отново бяха първи дружки, лежаха рамо до рамо и гледаха някакъв клип на лаптопа. Тя внимателно сложи леда върху крака на Грейс, но тя не обърна никакво внимание.

- С какво се занимавате толкова рано, момичета? - попита ги Мери.

- Ти ме събуди - отвърна Джеси и я погледна. - Чух те, че ходиш из стаята на Грейс.

- Наистина?

- После те чух как затвори плъзгащата се врата.

- Но Кери и аз излязохме през предната.

- Както и да е - Джеси отново се зазяпа в клипа.

Мери не обърна внимание на думите на Джеси. Тя просто си беше такава. Наведе глава и погледна екрана на компютъра. Дъщерите й гледаха някакво животно в детска кошарка. Беше се хванало с лапи за преградата и имаше глуповато изражение.

- Какво, за Бога, е това?

- Ленивец - каза Джеси.

- Какво?

- Двупръст ленивец. Живее по дърветата в Южна Америка - поясни Грейс, като се кикотеше. - Не е ли сладък?

Мери се извърна, избърса тайно една сълза и си нареди да се отпусне. Когато отново погледна към лаптопа, вече се усмихваше.

- Да, сладък е - съгласи се тя, като се опитваше да влезе в духа на ситуацията. - Просто ти се иска да го нагушкаш, нали?

Джеси се надигна рязко на лакът.

- Може ли да си вземем един? Моля те!

33

Щом майка й и Джес излязоха от стаята, Грейс провери какво пише за ленивците в „Уикипедия“. С изумление разбра, че спят по двадесет и три часа в денонощието и им е нужен цял час, за да изминат сто метра. Наистина бяха много бавни, както смятаха всички. Тя реши, че ленивците й харесват, въпреки че майка й беше казала, че няма никакъв шанс да си вземат един за домашен любимец.

Грейс затвори лаптопа и седна. Рязкото движение я накара да потръпне. Усещаше крака си като залепен за хълбока. Не можеше да го помръдне. Погледна към вратата, за да се увери, че е затворена и никой не я гледа, и стана. Не успя веднага, а и много я болеше. Беше доволна, че никой не я вижда.

Отиде в банята и дръпна пижамата си. Натисна бедрото си с пръст и изохка. Синините обикновено не боляха чак толкова. Може би беше другото нещо. Мисълта я изплаши така силно, че за малко да се разплаче, но си захапа пръста, за да спре. Нямаше да е честно да каже на мама. Не и сега, когато татко вече го нямаше. Мама си имаше достатъчно проблеми.

Грейс закуцука обратно към леглото си. Около минута поговори с баща си наум и го запита дали е добре, но той не й отговори. Помисли си, че е така, защото все още не е в рая. Тя всъщност не вярваше наистина в рая. Поне не както го описваха в Библията. Вярваше в нещо друго. В нещо също толкова хубаво. Там беше топло и приятно и се намираше някъде в нощното небе. Знаеше, че баща й беше някъде там и щеше да й отговори, когато можеше.

Грейс искаше да го попита за синината. Лекарят каза, че е по-добре, но тя беше прочела много за болестта, която се беше опитала да я убие. Знаеше, че не всички момичета успяват да се излекуват. Все някой трябваше да бъде едното или двете на всеки десет, които не можеха да се преборят.

Тя отново огледа синината и си каза, че е от батута. Не беше от рака. Бог не би причинил това на семейството и, не и след като прибра татко и.

Реши да не казва на майка си за болката в крака. Не смяташе, че тя ще успее да го понесе точно сега.

34

- Мое.

Форт „Джордж Г. Мийд“ се простираше върху над две хиляди хектара сред хълмовете и полетата на щата Мериленд и се намираше на четиридесет и един километра североизточно от Вашингтон, окръг Колумбия. Отворен за пръв път през 1917 г., той беше избран за дом на Агенцията по национална сигурност през петдесетте години на миналия век, тъй като беше близо до столицата на страната. Студената война беше в разгара си, споменът за Кубинската криза с ядрените ракети беше все още пресен и се смяташе, че „Форт Мийд“ е достатъчно близо до Вашингтон, за да се стига лесно, но и достатъчно далеч, за да оцелее при ядрен удар срещу града. В момента във „Форт Мийд“ работеха над четиридесет хиляди служители, а много от тях имаха достъп и до най-секретните документи.

Фортът имаше свои собствени поща, пожарна и полицейско управление, а целият периметър беше ограден с метални мрежи, по които течеше ток. Камери за наблюдение и датчици за движение покриваха всеки квадратен метър. Всяка от над хиляда и тристате сгради в комплекса беше облицована с мед, за да не се допусне излъчване на електромагнитен сигнал.

Йън Принс чакаше на пропускателния пункт, докато проучваха документите му, и гледаше през редиците огради към правоъгълната сграда от черно стъкло на осемстотин метра от него, където се намираше щабът на най-тайната разузнавателна организация в страната.

- Мое - повтори си той.

Задачата на АНС беше да събира и да анализира всички комуникационни сигнали и данни, имащи връзка към външното разузнаване, с всякакви тайни или явни методи. Преди тридесет години това означаваше прехващане на подозрителни радиоемисии, телефонни разговори и сателитен трафик. Днес означаваше всичко това плюс следене на интернета - не само наблюдение на целия онлайн трафик за улики за лоши намерения, но и защита на всички правителствени комуникации и информационни системи на Съединените щати от външна намеса и пробив. В този слънчев и влажен ден Йън и колегите му бяха дошли да предложат подкрепата на УАН и за двете задачи.

- Заповядайте, сър - каза охраната и върна личните карти на Йън и спътниците му Питър Бригс и Дев Пател. - Добре дошли във „Форт Мийд“.

Йън забеляза изпитателния поглед на човека.

- Нещо не е наред ли?

Това не беше първото му посещение във „Форт Мийд“, нито пък второто, третото или дори десетото. От октомври 2001 г. идваше тук тайно по три или четири пъти на година и винаги го посрещаха с този слисан вид.

- Не очаквах, че вие ще карате - каза охраната. - Мислех, че ще имате шофьор.

- Винаги аз карам - отговори Йън и вдигна ръка за поздрав.

- Да, сър. Приятен ден.

Вратата се вдигна, а едновременно с това дебелата стоманена преграда се скри в земята. Йън потегли по дългата виеща се алея, която водеше към черната сграда, известна официално като ОПС2А. Спомняше си чувството на страхопочитание при първите си визити, силната тръпка от това, че е толкова близо до най-мощната апаратура за събиране на данни в света. Тогава идеята му хрумна за пръв път.

С времето страхопочитанието се притъпи, тъй като той и УАН станаха партньор на АНС, макар и таен и прикрит. Днес беше на крачка от осъществяването на мечтата си, смяната на поколението наближаваше и той изпитваше единствено гордост. Бащинска гордост. Един ден, съвсем скоро, всичко това щеше да бъде негово.

- Мое.

Когато Йън пристигна, Императора вече го чакаше в конферентната зала.

- Радвам се да те видя, Йън - посрещна го генерал Тери Улф от военновъздушните сили на САЩ, директор на Агенцията по национална сигурност, началник на Централната служба по безопасност и командир на Кибернетическото командване на САЩ. Всички в разузнаването го знаеха като Императора.

- Нима минаха шест месеца?

- Седем - отвърна Йън. - Мисля, че идвах през декември.

Улф поздрави Пател топло, като се обърна към него с „доктор Пател“. Бригс остана да чака отвън.

- Времето лети - отбеляза Улф, като ги поведе към масата. - Сигурно си идвал преди цялата онази глупост с Мериуедър.

- Така беше - каза Йън. - Смятам, че всичко това вече е зад нас.

„Глупостта“ беше продължителното разследване на ФБР по обвиненията в подкупи и изнудване около придобиването на „Мериуедър Системс“ от УАН. Същите беше отправил и Гордън Мей преди два дни на самолетната писта в Рино, макар че не се и споменаваше за някакво участие в самолетната катастрофа, отнела живота на Джон Мериуедър.

Точно в отговор на тези обвинения Йън сметна за необходимо да проникне в централната компютърна система на ФБР. Беше успял да събере достатъчно информация, за да спре проучванията на Бюрото, но цената беше висока. Работата му не остана незабелязана от отдела за разследване на киберпрестъ- пления на ФБР и от специален агент Джоузеф Грант.

- Така казват и от ФБР. Кой съм аз, че да споря?

Улф зае мястото си начело на конферентната маса и махна на Йън да седне от дясната му страна.

Директорът на АНС беше среден на ръст и със средно телосложение. Косата му оредяваше, имаше пухкаво и приятно лице и някак плахи сини очи, които примигваха често зад очилата без рамки. Не приличаше на император, а по-скоро на баща на средна възраст, който беше седял до късно през нощта, а на другия ден е помогнал на детето да си напише домашните. През времето като ръководител на АНС беше успял да превърне някога полузаспалата и незабележима агенция в най-хваления борец срещу тероризма. Когато генерал Тери Улф искаше нещо, Конгресът и военните пристигаха на бегом с бележник в ръката, готови да записват.

Йън отвори бутилката минерална вода пред себе си и изчака генералът да спомене „Семафор“, но думата така и остана неизречена.

С Улф беше и Боб Голдфарб, директор на Националната лаборатория „Оук Ридж“, водещия център за компютърни изследвания в страната. Голдфарб беше доста възрастен и приличаше на гном, а по ушите му имаше толкова косми, колкото и по покритата със старчески петна глава.

- Здрасти, Боб - поздрави го Йън. - Отдавна не сме се виждали.

- Ексафлопи - прошепна Голдфарб. - Възможно ли е?

Йън само се усмихна загадъчно. Хубавите неща се случват на хората, които умеят да чакат.

- Да преминем ли към важните неща? - започна Улф. - Да разбираме ли, че сте разрешили въпроса с прегряването?

- Точно така - потвърди Йън.

- Тъкмо навреме - каза Голдфарб. - Позабавихме се, нали?

- Не можем да рискуваме друг инцидент - вметна Улф дипломатично. - Напоследък „Блъфдейл“ ни е приоритет номер едно. Доста инвестирахме в демонстрацията.

В Блъфдейл, щата Юта, се намираше „Център за данни Юта“. Скоро той щеше да се превърне в най-голямото хранилище за разузнавателни данни, а шест месеца по-рано АНС беше инсталирала там двеста суперкомпютъра „Титан“. Смятаха го за „свръхмодерно съоръжение, създадено да подкрепя разузнавателната общност в мисията й да поддържа и защитава националната кибернетична сигурност“. В действителност „Център за данни Юта“ беше прахосмукачка, създадена да погълне толкова от световния интернет трафик, колкото позволяваше технологията. Той събираше трафика от кабелите по дъното на океана и подземнито фиброоптични кабели, от сателитите горе високо в небесата и от чиниите по земята. Сървърите му бяха толкова големи, че измерваха обема не с гигабайтове, те- ребайтове или дори с петабайтове. Те измерваха паметта си с йотабайтове, а един йотабайт се равняваше на петстотин квинтилиона (500 000 000 000 000 000 000) страници текст.

Основната цел на „Център за данни Юта“ беше да събира и съхранява целия комуникационен трафик, създаден от целия свят през следващите десет години.

- Той е и наш приоритет - каза Йън. - Но това беше преди шест месеца, веднага след като поехме проекта от Джон Мериуедър. Както ще видите, направихме някои подобрения.

- Честно казано, момчетата от „Оук Ридж“ са скептично настроени - рече Голдфарб. - Едва няколко души не смятат така.

- До вчера и аз имах съмнения. Но мога да ви обещая, че параметрите са точни.

- Ексафлопи. Наистина ли? - учуди се Голдфарб.

- Това беше нещото, което екипът ни обмисли много внимателно, когато поехме управлението на проекта - включи се Пател. - Скоростта е основен фактор, когато се изпълняват алгоритмични стратегии.

Стратегиите, за които говореше Пател, се отнасяха до дешифриране на кодирани съобщения, или казано по-просто - до „разбиване на кодове“. АНС искаше най-мощния суперкомпютър в света по една-единствена причина. „Титан“ беше прегрял при първия тест и тогава Улф не беше толкова дипломатичен. Втората демонстрация беше насрочена за утре сутринта, щяха да присъстват множество високопоставени хора от правителството, включително и вицепрезидентът. Това щеше да е вторият и последен шанс на „Титан“ и всички в стаята го знаеха.

- Сигурен съм, че ще имаме възможност сами да преценим - каза генерал Улф в ролята си на миротворец. - И така? Какъв ще е тестът?

Йън кимна на Пател, който подаде по един комплект подвързани документи на хората от АНС. Йън ги помоли да ги прочетат спокойно. Никой не каза и дума, докато правителствените служители проучат подробния доклад от теста предишния ден. Когато приключиха, се спогледаха и отново се обърнаха към Йън. Той си помисли, че Франклин Рузвелт и съветниците му сигурно са изглеждали по същия начин, когато Роберт Опен- хаймер им е съобщил за успешния тест на атомната бомба през май 1945 г.

- Ексафлопи - каза Голдфарб.

- Ексафлопи - потвърди Йън.

- Ексафлопи - повтори генерал Улф, като взе думата.

- Деветдесет и три градуса. Звучи ми малко - усъмни се Голдфарб.

- Всъщност деветдесет и пет - уточни Йън. - За шест секунди, после се включи системата на охлаждането.

- И тогава вътрешната температура на „Титан“ се понижи до осемдесет и два градуса - добави Пател.

- Как? - попита Улф. - Това е направо някакво чудо.

- Поиграхме си малко - отклони отговора Йън. - Сложихме по още един вентилатор тук-там.

- Каквото и да сте направили, искаме „Титан“ във „Форт Мийд“ - отсече Улф.

- Вярвам, че това означава нов договор - каза Йън.

- Скоро ще имате монопол - кимна Улф. - Във Вашингтон няма да има и една мрежа, която да не е на УАН.

- Един ден може и това да стане - съгласи се Йън, като прикри усмивката си.

Скептицизмът на Боб Голдфарб се беше изпарил. Тъмните му очи блестяха алчно, той опря лакти в масата и се приведе напред.

- Колко скоро можем да го инсталираме?

- Дев може да работи с вашите хора и още днес да инсталира софтуерния пач. Ако всичко мине както трябва, можем да продължим с плана за демонстрацията утре сутрин.

- Почти няма време - каза Улф. - Сигурен ли си?

- Не смятам, че ще останете разочаровани.

- Значи остава за утре сутрин.

Улф отиде до масичката в края на конферентната зала, наля по чаша газиран ябълков сайдер и предложи на другите.

- За „Титан“ - вдигна тост той.

- За „Титан“ - повториха всички.

Йън се чукна с всеки и изпи сайдера си.

Питър Бригс дръпна Йън настрана и му стисна ръката.

- Кралят е мъртъв. Да живее кралят! - каза той.

- Искаш да кажеш императора - поправи го Йън.

35

Мери се обади на Ранди Бел точно в осем. Той вдигна още след първото прозвъняване и звучеше бодро и съвсем нащрек. Дотук с плановете й да го улучи с махмурлук, непредпазлив и със свален гард. Кариерата й на следовател не започваше обещаващо.

- Ранди, Мери Грант е - каза тя.

- Исусе, Мери, толкова съжалявам за Джо. Получи ли съобщението ми?

Гласът на Ранди беше висок и младежки. Той самият беше в средата на петдесетте си години с бяла като сняг коса, но по телефона звучеше като двайсетгодишен.

- Имейл ли си ми пуснал? Нямах време да ги прегледам всичките, но ти благодаря. Съжалявам, ако съм те събудила.

- Девет часът е. Станал съм преди два часа.

- В Сакраменто?

- Във Вашингтон съм.

Бел помълча малко, но после добави:

- Просто да видя старите момчета. Господи, Мери, просто не знам какво да кажа. Съкрушен съм. Не мога да повярвам какво се е случило. Никой от нас не може. Държиш ли се?

Тя отвърна, че е наред и се справя, а и децата ще го преодолеят. Внезапно се изнерви и си пое дъх, като не знаеше как да започне.

- Ранди, знам, че ти и Джо бяхте приятели. Кога говорихте за последно?

- През юни. Точно след плейофите на Националната баскетболна асоциация.

- Как ти звучеше?

- Като Джо. Малко беше като луд, защото „Бостън Селтикс“ загубиха. Но звучеше добре.

- Приказвахте ли за работа? Нали все това ви е в устата на вас, момчетата?

- От шест месеца съм в пенсия - каза Бел. - Вече не съм в играта.

- Но Джо често се сещаше за теб.

- Той беше добро хлапе.

Той избягна въпроса на два пъти, помисли си Мери и влезе в кабинета на съпруга си. Жълтият бележник беше на бюрото, където го беше оставила. Тя се вгледа в почерка на Джо, в смешните малки знаменца по цялата страница и се зачуди как по-неусетно да насочи Ранди Бел към въпроса за пътуванията на Джо до Сан Хосе.

- Кой беше случаят, по който работихте двамата? Нали все разправяше за един, за азиатския престъпен синдикат, който пиратстваше устройството на реактивните самолети.

- Ония смотаняци хакваха главния компютър на „Боинг“, сваляха дизайна на новото крило, което компанията разработваше, и го продаваха на китайците.

- А какъв беше другият случай? - продължи тя. - Сещаш се, онзи, заради който все летяхте до Сан Хосе. Джо ми разправяше с кого се е срещал, но съм забравила.

Ранди Бел не отговори.

- Ранди... Чуваш ли ме?

- Защо питаш за това?

- Просто се опитвам да намеря връзката.

- Каква връзка?

Вече се беше разкрила и нямаше как да хитрува. Мери изостави всякакви преструвки. Не беше никакъв следовател, а просто съпруга, която искаше да знае истинските обстоятелства около убийството на мъжа си.

- Пътуванията са шестнадесет. Джо твърде често е ходил до Сан Хосе, без да ми каже. Двамата сте били партньори поне през осем от тях. Продължил е да лети дотам дори и след като се преместихме. Предполагам, че точно заради това дойдохме в Остин, за да може Джо да продължи работа по случая, само че оттук. Предполагам, че затова са го убили.

- Мери, не мога да говоря.

- Има нещо гнило в обясненията за смъртта на Джо. Не са верни.

- Ти чу ли ме? Не мога да обсъждам това.

- Стига, Ранди. Говорим за Джо. Ти му беше като по-голям брат. Допускаш ли, че той би влязъл в кола с въоръжен информатор? Смяташ ли, че ще го направи?

- Мери, моля те...

- Изкарват, че е по негова вина, но не е така. Джо знаеше, че е в беда. Беше изплашен. Един уплашен човек няма да се качи в един автомобил с някого, за когото смята, че би могъл да го нарани.

- Мери, спри се. Откъде знаеш, че е бил изплашен?

- Той ми се обади преди, да го убият. Не говорих с него, но ми беше оставил съобщение. Знаеше, че нещо се е объркало. Каза ми да намеря някой на име Сид. Знаеш ли кой е той?

- Не. Не бих могъл да кажа, че знам.

- Ами съдия Анджело Карузо? От Върховния съд на окръг Травис?

- Откъде изрови всичко това? Последния път, когато погледнах, случаят на Джо беше класифициран като поверителен.

Мери поклати глава. Беше се втренчила в бележника и повтаряше с химикала контурите на глупавите сини знаменца. Още една задънена улица. Зачуди се дали Дон Бенет не се беше добрал и до Ранди?

- Сигурен ли си, че наистина не познаваш някого на име Сид? - попита тя отново. - Джо каза, че бил един от добрите.

- Мери, моля те. Престани да задаваш такива въпроси.

Мери се загледа в сините знаменца, които Джо беше нарисувал по цялата страница. Изведнъж се сети какво означаваха те. Ама, разбира се. Беше съвсем очевидно.

- „Семафор“ - изрече тя.

- Какво каза?

- „Семафор“. Защо?

- Мери, млъкни.

- Моля? Да млъкна ли ми каза? Ранди... там ли си?

- Тук съм. Каквото и да правиш, не произнасяй тази дума отново.

- Коя дума?

- Никога не я казвай. Чуваш ли? А сега чао.

- Ранди?

Той беше прекъснал разговора. Тя го набра отново, но се включи гласова поща.

„Ранди. Какво имаш предвид никога да не произнасям тази дума? Коя дума? „Семафор“?"

36

- Тя е в опасност - каза Ранди Бел. - Трябва да я издърпаме.

- И какво да правим с нея? - запита Дилън Уолш, шеф на отдела за разследване на киберпрестъпления на ФБР. - На моето място ли да я сложа? Заедно с момичетата?

- Може би Кийф ще успее да помогне?

- Той е на трупчета още три дни. Не може и да се доближи до службата, преди да отиде при психаря.

- Трябва да направим нещо - настоя Бел. - Тя е между чука и наковалнята, от едната страна е Мейсън, от другата е Принс, няма да оцелее и минута.

- Успокой се - каза неотстъпчиво Уолш. Той беше висок, привлекателен и здрав, четиридесет и две годишен, завършил университета „Карнеги Мелън“ с докторат по компютърни науки. Носеше син костюм, косата му беше сресана идеално и представляваше жив пример за новото лице на ФБР.

- Разбирам загрижеността ти и оценявам лоялността ти към семейството на Джо. Аз също не искам нещо да се случи с Мери. Но трябва да разгледаме всички парченца от пъзела.

Бел кимна с недоволно съгласие.

- Ти си шефът.

Уолш го потупа по рамото.

- Добре тогава. Разправи ми всичко още веднъж.

- Тя го каза: „Семафор“. Просто ей така, като гръм от ясно небе. Това не е дума, която се използва всеки ден.

- За това си прав.

Дилън Уолш потри врата си и направи няколко крачки из кабинета си на петия етаж в главното управление на ФБР във Вашингтон. Като за начало „Семафор“ беше малка операция. Участваха само четирима агенти, включително и той. Броят им беше ограничен по необходимост - нямаше нужда от тръби и фанфари, когато разследваш човека, хакнал компютърната система на Бюрото. Не и когато този човек беше Йън Принс. Предохранителните мерки ставаха двойно по-строги, когато Принс държеше в джоба си основния ти съперник в организацията.

Отделът за разследване на киберпрестъпления беше формиран преди пет години, за да помогне в справянето със заплахи за националната сигурност като удари срещу компютри или по-точно опити за хакване - незаконно проникване в правителствени системи или системи на частни предприемачи. Затова Уолш следеше съвместната работата на екипа си с всички членове на разузнавателната общност на САЩ (ЦРУ АНС, Министерството на вътрешната сигурност и т.н.), както и с щатските и местните правоохранителни агенции. През тези пет години първият „пожарен“ екип от десет души се беше разраснал в сто отдадени на работата си агенти, като почти всички имаха научни степени по компютърни науки, а задачата им беше да предотвратяват прониквалия в компютри и мрежи, кражби на самоличност и интернет престъпления.

В Бюрото съкращението на отдела за разследване на киберпрестъпления би трябвало да бъде ОРК, но помежду си агентите го наричаха „Специални интернет дейности“ или СИД. Така се избягваше и объркването с другия ОРК, или отдела за разследване на криминални престъпления.

- Все пак - продължи Уолш, - това, че тя го е казала, само по себе ни се означава нищо.

- Тя знае, че Дон Бенет прикрива нещо. Това й стига. Познавам я, Дилън, тя няма да се откаже, докато не открие истината за смъртта на мъжа си.

- И аз не бих се отказал.

Бел сръбна кафе от чашата си.

- Чува ли се нещо от Мейсън?

- Вчера е летял дотам, за да наглежда нещата. Демонстрация на загрижеността на Бюрото за един от нашите.

- На такова прилича.

- Мейсън продължава да дрънка едно и също. Той смята, че ако на УАН, на Йън Принс или на онзи негов суперкомпютър се случи нещо лошо, това ще застраши способността на АНС да си върши работата. А нашата работа не е да спрем лошите типове да си врат носовете из нашите компютри само и само Мейсън и Императора да могат да правят каквото си искат.

- За това не знам - каза Бел, - но ми е ясно, че ако вярваме, че Мери Грант ще продължи да рови, значи Йън Принс ще направи същото.

- Именно - кимна Уолш, като стана и отиде до прозореца, за да погледне през алеята към белия обелиск на Вашингтонския монумент и сградата на Смитсоновия институт. - Точно на това разчитам.

37

- Не мога просто да седя тук - каза Джеси на майка си в кухнята. - Депресиращо е. Вчера пропуснах курс. Не мога и днес да го пропусна.

- Трябва да си тук със сестра си.

- Грейс е добре. Може да отиде при Креймърови и да си играе.

- Джес, моля те - изгледа я Мери. Изражението й стана по- строго, а устните й се опънаха по зъбите. - Не и днес.

- Но... - Джеси се опита да приложи номера на Грейс. Държеше ръцете си до тялото и не се прегърбваше. По-трудно й беше да говори с изтънял и звънлив глас като сестра си. - Добре, мамо. Ще остана, ако имаш нужда от мен.

- Благодаря ти, захарче. Много мило от твоя страна. Оценявам го.

Мери сведе глава на една страна, изражението й омекна и от раменете й сякаш падна някаква тежест.

- Като се замисля, Грейс наистина ще е добре.

- Сигурна ли си? Не е чак толкова наложително да ходя.

Мери се усмихна и погледна часовника си.

- Курсът започва в единадесет, нали?

- От единадесет до един. Но след това мога да се помотая.

Джеси се сепна и си напомни да внимава какви думи използва. Родителите смятаха, че „да се помотая“ означава да си потърсиш малко трева или да извършиш престъпление, за което ще попаднеш в затвора.

- Искам да кажа, че бих могла да остана и да поговоря с преподавателя. Той е адски умен.

- Професор Грич?

- Не, асистентът Лайнъс. Той води курса.

- Лайнъс? Не съм го чувала. Като Лайнъс и Чарли Браун от комикса „Фъстъчетата“ ли?

- Да - каза Джеси любезно и чуруликащо като Грейс. - Точно като тях.

Майка й я изгледа и тя реши, че е прекалила, но Мери взе ключовете за колата.

- Готова ли си?

Грейс кимна, като полагаше всички усилия да не изглежда твърде ентусиазирана.

- Годни сме за действие - потвърди тя. Това беше един от изразите на баща й, останал от времето, когато е бил в армията, в корпуса на морските пехотинци или някъде там.

- Ще кажа на Грейс.

Мери тръгна към вратата, но се спря почти на прага.

- Джес?

Ето на, помисли си Джеси. Сега ще си промени мнението.

- Да, мамо?

- Смяташ ли, че би могла да останеш на курса до два часа? Твърде далече е да се връщам и после пак да излизам, за да те взема, а и имам няколко задачи.

Джеси се насили да преброи до три, преди да отговори.

- Да, мисля, че бих могла.

- Добре. Няма да закъснея и минутка след това.

Когато Джес влезе в класната стая, тя вече беше пълна. Смъкна раницата от рамото си и тръгна по пътеката към мястото си, като усещаше, че всички я гледат. Тя беше не само най-младият курсист, но и единственото момиче. Повечето от другите бяха сбирщина загубеняци и цупльовци, които искаха да попаднат в хайтек компаниите в Редмънд. Но не и Гарет. Тя го мерна с периферното си зрение. Беше почти готин, стига да си падаш по високи типове с права руса коса, влизаща в очите им, вечно усмихнати и говорещи с всички. Забеляза, че беше с тениска на британската рок група „Мъмфорд енд Санс“. Странна птица.

Асистентът Лайнъс влезе в стаята с чаша кафе в ръка. Строго погледнато, той беше д-р Янковски, но беше казал на всички да му викат на първо име. Беше нисък, с брада и въобще не беше готин, но всички млъкнаха в секундата, в която го видяха.

- Здравейте - поздрави той и метна чантата си на бюрото. - Преди да започнем, г-н Кларк иска да каже нещо. Давай, Гарет.

Джеси сведе поглед към чина си и едва виждаше с ъгълчето на окото си как той става прав.

- Хмм... да - смути се Гарет. - Джеси, знаем, че в момента ти е тежко. Всички искаме да кажем, че наистина съжаляваме за баща ти. Смятаме, че си наистина страхотна, най-малкото защото си тук. Ти си на колко, на четиринайсет? Това е направо невероятно. И си много смела, щом се връщаш в курса толкова бързо. Така че... хмм, както и да е. Идвай, ще ти бъде все по- добре.

Джеси се опита да благодари и да го поправи, че всъщност е на петнадесет години, но думите заседнаха в гърлото й. Не смееше да погледне другите. Не можеше, иначе щеше да се разплаче. Някои от курсистите изказаха и лични съболезнования. Тя кимна, но не отмести поглед от чина. Усещаше, че Гарет я гледа. Вероятно нейната тениска на „Лед Цепелин“ не му допадаше, точно както и тя не харесваше неговата на „Мъмфорд енд Санс“.

Лайнъс обяви, че темата днес е разбиване на криптиращи алгоритми. Той изнесе лекция от деветдесет минути и изписа всички дъски с кодове. В един без петнадесет остави маркера на бюрото.

- В оставащия четвърт час ще правим тест. Не, не точно тест, нека го наречем състезание. Да видим кой най-бързо ще успее да измисли елегантно хакване. Или може би трябва да кажа дали някой ще успее да го измисли въобще.

Лайнъс обясни правилата и написа условието на дъската.

- Проникнете в компютъра като администратори и пленете знамето. Съвсем просто. Победителят получава бутилка „Хайнекен“. Имате петнадесет минути. Давайте.

Джеси се озърна наоколо. Всички бяха заболи носове и тракаха по клавиатурите като луди. Гарет й метна поглед изпод вежди, забеляза, че тя го наблюдава, и направи ужасена физиономия, сякаш това беше най-трудната задача на света. Джеси отмести очи. Мислеше за откъса от кода, който беше открила в телефона на майка си. Никой в чата нямаше никаква идея какъв е и какво би трябвало да прави. Все пак й казаха, че не е НИТРОН, но какъвто и да беше, беше уникален.

След още минута Джеси се съсредоточи върху условието. Беше добра в проникването в компютри и реши да се пробва. Какво имаше да губи?

- Времето изтече.

Лайнъс Янковски огледа стаята, като се подсмихваше, сякаш знаеше, че никой не е открил решението.

- Кой може да ми каже отговора?

Петима студенти вдигнаха ръце, повечето бяха от за- лизаните отличници, които се целеха в „Майкрософт“ или в „Оракъл“. Лайнъс ги повика един по един, написа отговорите им на дъската и ги отхвърли също един по един, като направо ги разкъса на парчета, без да пести реплики от рода на „Благодаря, умнико, но не“, „Няма как да сбъркаш повече“ и „Сериозно, това ли е най-доброто, което измисли?“. После застана в средата на залата.

- Някой друг? Не се стеснявайте, очаква ви само позорно унижение и силно неудобство.

Джеси продължаваше да гледа надолу и беше скрила отговора си с ръце.

- Гарет? - обърна се асистентът към него. - Имаш ли нещо за мен?

- Успях да кракна само пет или шест хеша.

- Има над десет сайта, които биха могли да ти покажат как да го направиш.

- Съжалявам, Лайнъс. Може би другия път ще се справя по-добре.

Преподавателят мина надолу по пътеката.

- Джеси? Написа ли нещо? Поне нещичко?

Тя трепна, като чу името си. Усети, че Лайнъс я гледа, и се размърда в стола си.

- Нищо? А някой друг?

Лайнъс отново се подсмихна, като изглеждаше изключително доволен от себе си.

- Добре тогава...

- Ами... - обади се Джеси.

- Госпожице Грант?

Джеси вдигна глава. Всички други курсисти бяха вперили погледи в нея.

- Чакаме ви.

Джеси погледна хората в очите, като прие предизвикателството от всеки, а нещо в нея набираше сила.

- Имате цялото ни внимание - каза Лайнъс.

- Лесно е.

Джеси излезе отпред, нахвърля отговора върху дъската и започна да обяснява решението си.

- Ето - каза тя, като приключи и седна. - Знамето е пленено.

Лайнъс огледа работата и се върна до чина й.

- Никога преди не сте виждали тази задача, нали? - прошепна той, като се беше привел толкова, че брадата му можеше да я одраска по бузата.

Джеси поклати глава.

- Заклеваш ли се?

- Заклевам се.

- Добре. Приключихме с това.

Джеси се почувства обезсърчена. Беше уверена, че отговорът й е верен.

Лайнъс бръкна в чантата си и извади бутилка „Хайнекен“. Дръпна халката на капачката със зъби и изгълта бирата. Оригна се, мина по пътеката и остави празната бутилка на чина на Джеси.

- Поздравления, госпожице Грант. Отговорът ви е точно в десетката.

Целият курс гръмна от овации. Гарет скандираше името й. Джеси гледаше право напред, гърдите й се издуваха от гордост, а бузите й внезапно пламнаха и станаха по-горещи от Слънцето.

Лайнъс се наведе и прошепна:

- Не съм казвал, че бутилката ще бъде пълна.

38

- С настоящето обявявам сесията на изслушването при закрити врати на Сенатската комисия по разузнаване за открита.

Йън зае мястото си на масата на свидетеля и намести възела на вратовръзката си. Адвокатът му седна до него и го потупа по ръката, сякаш Йън беше обвиняем и имаше нужда от подкрепа. Той прие потупването като нещо, което се включва в адвокатската такса от седемстотин долара на час. Питър Бригс седна зад него заедно с тримата помощници на адвоката. Те взимаха по четиристотин долара на час. За тези пари може би трябваше да държат Бригс за ръката.

- Събрали сме се за шестмесечния преглед на нашата програма за съвместно подпомагане с „УАН Технолоджис“ - каза сенатор Бейли Фиск от Тенеси, председател на подкомисията. Той беше възрастен, енергичен и през последните двадесет години неизменно носеше тупе, сякаш направено от стоманена вълна.

- „УАН Технолоджис“ е представена от Йън Принс, основател и председател. За протокола бих искал да изразя нашите най-дълбоки благодарности за вашето присъствие днес и нашето признание за дългогодишно сътрудничество с правителството на Съединените щати. Добре дошъл, г-н Принс.

- Удоволствието е мое - отвърна Йън. - Все трябваше да направя нещо, за да си заслужа паспорта и гражданството, нали?

Той огледа четиримата мъже и двете жени, седящи пред него на издигнат подиум. Познаваше ги лично, всъщност доста по-добре, отколкото те самите подозираха. Сенатор Фиск и сенатор Боудън бяха клиенти на „УАН Мобайл“. Той рутинно записваше всичките им разговори и запазваше снимките и съобщенията от телефоните им.

Знаеше например, че сенатор Фиск въртеше авантюра с двадесет и един годишен стажант мъж (имаше снимки и текстови съобщения със сексуално съдържание) и че сенатор Боудън беше отказала да се лекува от зависимостта си от алкохол и медикаменти. Наскоро се беше сдобил и с един разговор между сенатора и съпруга й, в който тя с пиянски глас му заявяваше, че да се наслади на две бутилки каберне на вечер е нейно право и че „американският народ може да ходи да се шиба“, ако си мисли, че тя е пияна.

Йън не възнамеряваше да използва тези материали... засега. Приемаше ги като бели пари за черни дни. Струваше си да си по-спестовен.

- В дневния ни ред днес са включени четири точки - каза Фиск. - „Обелиск“, „Ос“, „Розета“ и „Прайм“. Ще започнем с „Обелиск“.

Йън се усмихна любезно. Имаше публичен Вашингтон и скрит Вашингтон. Първият действаше в полза на медиите и на несъзнаващото гражданство. Вторият правеше каквото смяташе за нужно и плюеше на критиците.

Публичният Вашингтон бичуваше разузнаването за твърде ревностната му природа и за намесата му в неприкосновеността на личния живот в името на борбата с международния тероризъм и наднационалната престъпност. Същевременно обвиняваше корпоративна Америка (Йън и другите като него, притежаващи най-големите технологични компании), че твърде бързо и твърде охотно приема изискванията на разузнавателната общност.

През цялото това време скритият Вашингтон измисляше още по-мащабни и сложни начини да продължи да събира всякакви разузнавателни данни, които биха помогнали за защитата на гражданите, и падаше на натъртените си и окървавени колене да моли частния сектор за сътрудничество.

- Ако ми позволите - започна Йън, - бих искал още веднъж да отклоня щедрото предложение на правителството да ни компенсира за всички предоставени услуги. Като глобален гражданин на тази страна УАН с удоволствие ще поеме всички правни и административни разходи на нашите адвокати и екипи по поддръжка, които се занимават с „Обелиск“.

Сега беше негов ред да потупа адвоката по ръката.

- Слава Богу, те не са толкова скъпи, колкото личният ми съветник, който седи днес до мен.

Сенатор Фиск се изсмя лаещо и тупна с длан по масата. Той и Йън бяха две добри стари момчета, които се разбираха просто прекрасно. Липсваше им само бутилка от специалното уиски на неговия щат, макар че Йън, разбира се, не пиеше.

- И така, „Обелиск“. Докъде сме стигнали? - запита сенатор Фиск.

„Обелиск“, доскоро известен като „Призма“, беше програма, която разрешаваше на правителството достъп до централните сървъри на УАН и на всеки от по-големите интернет доставчици. Правителството филтрираше целия интернет трафик - както вътрешния, така и международния, и търсеше ключови думи, които биха могли да подскажат за предстоящи терористични актове и да разкрият хора или организации, неприятелски настроени към каузата. Самата „кауза“ обединяваше всичко, имащо макар и далечно отношение към националната сигурност на Съединените американски щати.

Щом филтрите засечаха някоя от ключовите думи, правителството представяше на УАН заповед, с която изискаше копия на всички имейли и/или други комуникации, свързани със собственика на акаунта, което включваше скайп, интернет търсения, безжични комуникации и така нататък. Често дори само една червена лампичка водеше до лавина от лична информация.

- Докъдето и да сме, това ни води до „Ос“ - уточни Фиск.

В „Ос“ участваше софтуерният отдел на УАН. Инженерите на Йън оставяха задна вратичка в целия софтуер, предназначен за международни продажби и експорт - програми за текстообработка, електронни таблици, презентации и бази данни, като така всеки с „универсален ключ“ или парола имаше пълен и неограничен достъп до тях.

Един от по-скорошните примери за работата на „Ос“ беше е „УАНУърд“, текстообработваща програма, лицензирана за Министерството на отбраната на Германия. Йън чинно беше информирал Пентагона, преди да подпише договора, а оттам бяха изискали той да включи в софтуера код, който автоматично копира всеки написан и съхранен от германските военни документ и го изпраща във Вашингтон.

За последната година подобни поръчкови кодове бяха включени в софтуер, продаден на институции и учреждения в Индия, Пакистан, Полша, Холандия, Индонезия, Сингапур, Франция и Япония. Но само Йън Принс имаше паролата за всичко.

- Преминаваме и към „Розета“ - подкани Фиск.

Концепцията на „Розета“ беше сходна, но касаеше хардуера, произведен от УАН - сървъри, рутери, суичове, лаптопи, таблети и те подобни. Всяко устройство имаше задна вратичка някъде в ДНК веригите си, без значение какво правеше и кой беше крайният потребител. Когато бъдеше продадено на клиент, към който правителството проявяваше интерес, Йън показваше как се влиза през скритата вратичка.

- И стигаме до последната точка от дневния ред - каза Фиск. - „Прайм“.

Йън се поизправи в стола си. Първите два часа на изслушването бяха просто загрявка. Това вече беше основното събитие.

Фиск погледна към колегите си на подиума.

- Подкомисията подготвена ли е да предложи препоръките си относно покупката на хардуер и софтуер на УАН за новата интранет мрежа, разработвана за Централното разузнавателно управление?

„Прайм“ се наричаше свръхсекретна комуникационна мрежа или интранет, специално разработвана за ЦРУ С нея управлението щеше да избегне отворения формат на интернет. В съчетание с „Титан“ в АНС в Юта „Прайм“ щеше да осигури на Йън пълен достъп до всички разузнавателни мрежи на Съединените щати.

Питър Бригс сложи ръка на рамото на Йън.

- Шефе, приключвай с това. Имаме проблем.

Йън вдигна пръст.

- Само минутка, сенатор Фиск.

- Разбира се, г-н Принс.

- Какво има? - прошепна Йън през насилената си усмивка. - Надявам се не е Гордън Мей.

- Не - отвърна Бригс. - Жената е.

Нямаше нужда да пита коя жена. Напоследък имаше само една.

- Сега пък какво?

- Разпитва за „Семафор“.

- Как така?

- Ами така. Сега това е най-важното.

Йън се извърна към подиума.

- Моля, продължете, сенаторе.

Отговори на следващите въпроси колкото се можеше по- сбито и кратко. Това беше най-дългият час в живота му.

39

Танк Потър провери изписания на бордюра номер и угаси двигателя. Без да помисли, бръкна под седалката за подкрепително. Една оголена пружина го убоде по пръста, той подскочи и си трясна главата във волана. Старите навици умират трудно.

Пречистеният Танк отиде до вратата и натисна звънеца със стабилна ръка. Имаше домашния номер на семейство Грант, но не се беше обадил предварително. Първо правило на журналиста - никога не позволявай да знаят, че идваш.

Едно бледо момиче по клин и тениска отвори вратата.

- Здравейте.

- Здравей - каза Танк. - Майка ти вкъщи ли е?

- А кой пита?

-ТанкПотър. Аз съм репортер. Получавате ли „Стейтсмън“?

- Това какво е?

- Вестник. Виждала ли си го?

- Мама чете „Ню Йорк Таймс“ онлайн. Ние сме абонирани за списание „Пийпъл“.

Момичето протегна ръка.

- Казвам се Грейс. Радвам се да се запознаем.

Ръчичката й направо изчезна в лапата на Танк.

- И аз се радвам.

- Много си грамаден.

- Майка ми искаше да е сигурна, че всички ще ме забелязват.

- Получило й се е. В момента мама я няма. Води сестра ми на лятно училище. За татко ли сте дошли да питате?

- За него. Съжалявам за случилото се.

- Не можем да разберем как някой толкова умен като него ще допусне някой лош тип толкова близо, че да го застреля.

- Майка ви ли казва така?

- Не. Аз го казвам. Тя все още е много разстроена, че е изтрила гласовото съобщение на тате. Обвинява сестра ми, но Джеси се кълне, че само е разкодирала телефона и не е пипала съобщението.

- Разбирам - усмихна се Танк, сякаш знаеше за какво говори тя. - Имаш ли представа кога майка ти ще се...

Свиренето на автомобилни гуми при острия завой към алеята го прекъсна. Един новичък „Нисан“ спря точно пред предната врата.

- Ето я мама - каза Грейс.

Танк помаха срамежливо. Не искаше да изглежда заплашително, но с неговите габарити това беше доста трудно.

Една добре облечена и привлекателна жена излезе от колата и забърза по пътеката.

- С какво мога да ви помогна?

- Госпожа Грант? Казвам се Танк Потър. От „Стейтсмън“ съм.

- Това е вестник - добави Грейс.

Мери Грант се спря на около крачка от него, погледна зад рамото му, за да се увери, че дъщеря й е добре, и го изгледа явно недружелюбно.

- Защо днес във вестника нямаше нищо ново за Джо?

- Дойдох да говорим точно за това. Първо, моля ви да приемете съболезнованията ми.

- Благодаря - кимна Мери и го посочи с пръст. - Казахте Потър? Статията вчера не беше написана от вас.

- Бях ангажиран с друго събитие.

Мери мина покрай него и се обърна към дъщеря си.

- Грейс, влез вътре. Остави ни за минутка с г-н Потър.

- Казва се Танк - уведоми я Грейс и извъртя очи.

- Затвори вратата, миличко - подкани я Мери.

- Чай, Танк - каза Грейс и затвори вратата.

- И така - продължи Мери, - защо се забавихте толкова?

- Моля?

- Защо чак сега разбрахте, че от ФБР лъжат? Затова сте тук, права ли съм?

Танк кимна предпазливо. Негова работа, а не нейна, беше да допусне, че от ФБР лъжат. Той се зачуди какво беше убедило Мери, че е така.

- Има ли нещо, което искате да ми кажете?

- Не, има ли нещо, което вие искате да кажете на мен! - пристъпи напред Мери. - Добре ли сте, г-н Потър?

- Всичко е наред.

Танк се прокашля и се поизправи. Усещаше, че по челото му избива пот, устата му беше пресъхнала, а езикът му сякаш беше посипан с пясък.

- Можем ли да говорим вътре?

- След като видя прескартата ви.

Танк извади картата си от „Стейтсмън“. Мери Грант го хвана за китката и дръпна ръката му към себе си, за да разгледа документа по-добре.

- Хенри Тедеъс Потър.

- Харесвате ли американски футбол? - попита той, докато тя сравняваше лицето му с това на снимката. - Играех в Текса- ския университет.

- Учила съм в Джорджтаун. Там предпочитахме баскетбола. Влезте.

- Тя има посетител - каза Къртицата.

Джолана смъкна рязко краката си от плота с контролната конзола и се приведе напред, за да погледне по-добре монитора.

- Едричко момче, а?

- Какъв мислиш, че е? Роднина? Приятел?

- Приятел. Със сигурност не прилича на никой от тях. Видя ли регистрационния номер на колата му?

- Не ми трябва регистрационния номер. Имаме лицето му.

Къртицата копира последните шестдесет секунди от предадените от скритата камера изображения и ги пусна на съседен монитор. Двамата с Джолана изгледаха как джипът спира до бордюра и високият червендалест мъж излиза от колата. За секунда той погледна точно към камерата.

- Пипнах те.

Къртицата улови изображението на пауза и го качи в програмата „ПитПат“.

- Добре, бебче - каза той, - залавяй се за работа.

„ПитПат“ означаваше „Разпознаване на образци

„Питсбърг“ и беше софтуер за прецизно лицево разпознаване, разработен от университета „Карнеги Мелън“, за да помогне за залавянето на терористи след атаките от единадесети септември. УАН беше купила „ПитПат“ преди година и леко промени технологията за различни цели. Идеята беше програмата да се лицензира за търговци на всякакви стоки, които да я използват за разпознаване на клиентите си и на базата на миналите им покупки и на обществено достъпната информация - възраст, пол, пощенски код и кредитна история, да им изпращат новини за разпродажби и ваучери за намаление дори директно на смарт- фоните. Единствените терористи, от които се интересуваше, бяха тези с добър кредитен рейтинг и златна карта „Американ Експрес“.

- Изображението прието - произнесе досаден женски глас. - Въвеждането завършено.

Къртицата и Джолана изчакаха, докато „ПитПат“ претърси всички общодостъпни бази данни в интернет за снимки, които съвпадат с тази на посетителя в къщата на Грант. Програмата ровеше във Фейсбук, Инстаграм и в изображенията на Гугъл, проверяваше „Tumblr“, Ютюб, Match.com, Picasa и хиляди други подобни сайтове.

Софтуерът обаче работеше и с частни бази данни, сред които и НЦИП, Националния център за информация за престъпления, Инспекцията по автомобилния транспорт и съответните учреждения във всичките петдесет щата, Националната система за изчезнали и неидентифицирани хора и Интерпол.

Изображенията изпълниха екрана, по шест снимки на всеки ред, а редовете бързо се натрупаха толкова много, че трябваше да скролнат с мишката надолу. Първата снимка беше на състезател по американски футбол, тичащ по терена.

- Танк Потър - прочете надписа Къртицата. - Никога не съм го чувал.

- Знам, че не си. Но той беше почти известен.

- Я да проверим по-дълбоко.

Къртицата зададе на „ПитПат“ търсене за по-подробна и лична информация. Името Хенри Тедеъс Потър ги отведе до регистъра с недвижимата собственост, където видяха, че той е собственик на къща в Теритаун и бивш собственик на къщи на „Бланшард Драйв“ и ул. „Ред Ривър“. Семейният тръст на Потърови се споменаваше и в уведомление за банкрут на името на г-жа Джоузефин Уилис Потър, където беше посочен един син, Хенри Тедеъс, както и датата и мястото му на раждане.

„ПитПат“ извърши всичко това за 0,0005 секунди.

- Все още чакаме за джакпота - каза Къртицата. - Ето го!

Името на Потър в съчетание с датата и мястото на раждане помогна на програмата да извади партиди номера на социални осигуровки, издадени в Хюстън на рождения ден на Потър или малко по-късно. Алгоритъмът отново и отново сравняваше името на Потър с вероятния номер на социалната осигуровка. Шансовете за успех при всеки опит бяха малки, но програмата упорито проверяваше всичките, докато накрая не откри съответствие, в този случай кредитен доклад, в който присъстваха и последните четири цифри на номера на социалната осигуровка.

Къртицата изчете всичко до края на списъка. За десет секунди беше научил за Хенри Тедеъс „Танк“ Потър повече, отколкото най-близките му приятели щяха някога да узнаят. Разбра например, че е обеднял наследник на някогашно голямо състояние, че е бил звезда в университетското първенство по американски футбол, минало спортно величие в колежа, че е разведен, баща на две деца, които живееха с майка им в Арканзас, и е журналист.

- В крайна сметка никакъв приятел на семейството не е - обобщи Джолана. - Репортер е.

На екрана се появи последната снимка. Беше фотографията на Танк Потър от полицейското управление преди две нощи.

- И пияница - усмихна се самодоволно Къртицата.

40

Часът свърши.

Джеси не бързаше да си прибере лаптопа и държеше под око предната част на залата, където по-възрастните курсисти разговаряха с Лайнъс. Обикновено тя първа отиваше при него, но днес си имаше причина да почака.

- Това беше просто хипер супер - каза Гарет, като седна до нея и отметна русата коса от лицето си. - Дори не сме говорили за това. Как го направи?

- Предполагам, че просто се сетих.

- Може би ще ми обясниш. Искаш ли хамбургер или нещо друго за обяд?

- Ядох по-рано.

- Ами кафе? Мога и да те откарам до вас, ако искаш. На осемнайсет съм. Имам книжка.

- Майка ми ще ме вземе.

- Ами, хм... - заекна Гарет и Джеси изпита едва ли не съжаление.

- Госпожице Грант.

Лайнъс беше дошъл и стоеше пред чина й. Гарет се изправи, махна за довиждане, измънка „Ще се видим“ и побърза да излезе.

- Здрасти - каза Джеси.

Лайнъс седна до нея.

- И така, млада лейди. Имате ли нещо против да ми кажете как успяхте да го направите?

- Вече обясних.

- Имам предвид как сте се сдобили с тези знания.

- Просто ми изглеждаше очевидно.

- Наистина? Обикновено това не е дума, която чувам относно сложни алгоритми за разкодиране, но щом казваш. Защо не се обади още когато попитах първия път?

- Не харесвам вниманието - отвърна Джеси. - Направо полудявам.

- Скромност. Каква концепция само.

Лайнъс гледаше Джеси, без да мига.

- Знаеш ли кой е последният човек, решил тази задача? Грубиянина на „ДефКон“ миналото лято. Направи го и спечели „Плени знамето“.

- Грубиянина я е решил?

- Не само той, но той беше най-бърз. Точно за пет минути. Аз бях трети, на три минути след него. А на вас, госпожице Грант, ви трябваха тринадесет минути и седемнадесет секунди.

- Но, откъде знаехте, че аз...

- Наблюдавах ви. Никой от другите умници в курса нямаше никакъв шанс. Впечатлен съм, госпожице Грант.

Лайнъс стана, взе си чантата и бездънната чаша с кафе.

- Утре няма да съм тук. Ще се видим след това.

- Да, разбира се. Довиждане.

Джеси гледаше безпомощно как той излиза от стаята.

- Лайнъс - повика го тя, като стана от чина си и изтича в коридора. - Нуждая се от помощта ти за едно нещо.

- Домашно?

- Не съвсем. Нещо лично.

- Не сега.

- Но...

- Довечера. „Короната и котвата“. В девет часа.

„Короната и котвата“ беше бар на булевард „Сан Хасинто“.

- Не, в десет.

- Още по-добре. В десет.

Джеси излезе от стаята и заслиза по стълбите. Седна отвън до фонтана. Натопи ръка в студената вода, като се питаше какво беше направила. Да се срещне с Лайнъс в бар в десет вечерта? Той луд ли е? Не й беше позволено да излиза от къщата сама през нощта. Даже и да успееше да се измъкне, как щеше да стигне чак до центъра... и да се върне? Ами ходенето на бар? Дали въобще имаше право да стъпи там?

Тя извади едно плодово руло от раницата си и го изяде. Как можеше някой толкова умен, че да реши хакването на компютъра за „Плени знамето“, да бъде толкова глупав?

- А, ето те.

Джеси вдигна глава. Една блеснала под слънцето руса коса се настани до нея.

- Здрасти, Гарет.

- Имах късмет, че те видях.

Тогава и хрумна. Решението на проблема е било пред нея през цялото време.

- Да, щастливо съвпадение - усмихна се Джеси. - Ти не спомена ли, че имаш кола?

41

Йън изтича по стълбичката на „УАН 1“ и влезе в салона на самолета си, без да се обърне.

- Исусе Христе, как мразя това място - въздъхна той. - Като Инквизицията, но без купона.

Една стюардеса взе сакото му и му подаде бутилка пречистена вода „Пента“.

Питър Бригс го последва в самолета, затвори вратата и я заключи.

- Активирайте СЕП.

Стюардесата отиде до контролното табло и включи системата срещу електронно подслушване на самолета.

Йън се стовари в едно кресло.

- Какво, по дяволите, прави тя сега?

Бригс седна в креслото насреща.

- Разпитва за „Семафор“. Произнесла е думата в разговор с бившия партньор на съпруга й, специален агент Рандал А. Бел.

- Как е възможно?

- Аз откъде да знам? - сопна се Бригс. Лицето му беше по-зачервено от обикновено, а изражението в бледите му сини очи подсказваше, че няма да търпи предизвикателствата. - Може мъжът й да е оставил папката със случая отворена на бюрото си. Може би тя чете писмата му. Може да й го е прошепнал в ухото, докато я е чукал през нощта, преди да умре. Има ли значение как! Казала го е. Ето, чуй сам.

Бригс остави телефона си на масата и пусна записа на разговора между Мери Грант и Ранди Бел.

- Звучи ми като догадка. Стрелба напосоки - каза Йън.

- Няма такова нещо.

- Но тя се е опитала да се обади на Бел още веднъж и да го пита, която дума трябва да не казва отново. Ако е била сигурна, че това е „Семафор“, нямаше да търси потвърждение.

- Ами, има го, и то благодарение на Ранди Бел. Той направо закачи радиомаяк на думата. След обаждането тя е започнала да търси в интернет какво ще излезе за „Семафор“ и го е пробвала и в комбинация с ФБР, ЦРУ, киберпрестъпност, пиратство и какво ли още не.

Бригс удари с юмрук по облегалката на креслото и вдигна пръст.

- Мейсън ни каза, че тя е костелив орех, голям дразнител и няма да се откаже.

- Ед Мейсън смята, че всеки, който не работи за него, е или голям дразнител, или заплаха за националната сигурност.

Заместник-директорът на ФБР Едуард Дж. Мейсън III беше или най-големият му приятел, или най-големият му враг. Йън отиде до предната част на салона, за да се увери, че никой от екипажа или стюардесите не слуша.

- С какво друго се е заела нашата дръзка вдовица?

- Виж сам.

Бригс му подаде разпечатка на данните от наблюдението на дома на Грант. Йън разгледа списъка с онлайн активността. Някой в къщата обичаше да гледа клипове на сладки животинчета в Ютюб. Котенца, кученца и ленивци. Ленивци. Той се усмихна въпреки лошото си настроение. Собствените му синове прекарваха часове наред в гледане на сладки животинчета в ютюб. Йън нямаше нищо против. Беше по-добре от прекарване на часове наред в гледане на не чак толкова сладки клипове на мъже и жени, които можеха да се открият също толкова лесно. Дванадесетгодишните момчета нямаше все да гледат котенца, разхождащи се по клавишите на пианото.

- Ще се оправим с това, като се върнем. Дотогава...

Бригс вдигна ръка и го прекъсна. Държеше телефона до ухото си, а лицето почервеня още повече.

- Какво каза?... Кой?... Какво?... Ох, Исусе Христе! Мамицата му!

- Какво има? - попита го Йън.

Бригс остави телефона си на масата.

- Тя си има посетител. Репортер от вестник. Още ли искаш да изчакаме, докато се върнем?

42

Танк седеше с Мери Грант на масата в кухнята. Беше благодарен, че не е отвън в жегата и още по-благодарен за студения чай, който тя му предложи. Беше разбрал, че тя не е от Юга, тъй като в чая нямаше нито достатъчно лимон, нито достатъчно захар. Но беше студена течност и беше изпил половината чаша, дори преди да разбере.

- Добре, защо смяташ, че от ФБР лъжат - попита той, като остави чашата.

Мери седеше на ръба на стола и излъчваше притеснение от всяка пора на тялото си.

- Според тях случаят е разкрит и вече е приключен. Джо е позволил на въоръжен информатор да се качи в колата с него и информаторът го прострелял.

Танк извади телефона си, остави го на масата и помоли за разрешение да запише разговора. Мери кимна и продължи. Разказа за гласовото съобщение, което беше получила от съпруга си (Танк сметна, че това е същото съобщение, за което беше споменала и Грейс), и за противоречивото и нервно поведение на Дон Бенет.

- Първо искаше да вземе телефона ми, а след това не искаше да има нищо общо с него. Отказа ми в прав текст да ми помогне за съобщението. Защо?

- Може би е знаел какво се казва в него.

- Цялата история просто не се връзва - каза Мери, вече по- спокойна. - Лекарят рече, че куршумът, убил Джо, е засегнал гръбначния стълб. Това би го парализирало от гърдите надолу на секундата. След това не би могъл да простреля който и да било. Просто не разбирам - въздъхна тя и погледна Танк в очите. -А най-вече, г-н Потър, просто знам, че те лъжат. Познавам Джо и знам, че той не би се забъркал в такава ситуация. Вие сте на ред. Защо дойдохте?

Танк допи студения си чай. Не беше сигурен колко да й разкаже. Тя не биваше да знае, че той също имаше някои въпроси относно кой кого е прострелял. Едно от основните правила на репортера беше да не разкриваш много-много идеите си.

- Споделям мнението ви, че от ФБР съвсем не са били внимателни с този случай - каза той. - Ако успеем да открием кой е бил информаторът, ще сме много по-близо до изясняването на нещата. Може ли да ми кажете нещо, по което съпругът ви е работил наскоро?

- Причината да дойдем в Остин уж беше Джо да работи по слушай на корупция в градската управа, но това беше лъжа. Никакъв такъв случай нямаше.

- Откъде знаете?

- Просто знам.

Тя се поколеба за миг, но продължи:

- Той работеше по нещо друго. Слушай, който беше започнал още в Сакраменто.

- Наистина ли? Преди колко време?

- Девет месеца. Може би дори десет. От миналия октомври или ноември.

Тази история беше златна, Танк го надушваше, но не искаше да прибързва и да притиска жената. Трябваше да я остави сама да изкаже подозренията си. Тя му наля още студен чай и се обърна да вземе чаша и за себе си. Сърцето на Танк заби по- силно. Тя щеше да се разприказва.

- Ето какво знам - каза тя, като седна и се втренчи в него с решителните си сини очи. Описа подробно действията си след смъртта на съпруга си - как е претърсила дрехите му и е намерила бордната карта, как е узнала за тайните му пътувания до Сан Хосе, започнали още през ноември и продължили до миналата седмица, как е открила за контактите му със съдия Карузо, а накрая разказа и за странната реакция на бившия партньор на съпруга си Ранди Бел, когато тя споменала думата семафор.

- Нещо от всичко това звучи ли ви смислено? - попита го тя накрая.

- Не смятам, че е необичайно агент на ФБР да работи по поверителен случай. Но ако вие смятате, че има нещо объркано, вероятно е така.

Танк отмести очи, тъй като не искаше да става част от надеждите й. Погледна ръцете си и забеляза колко отвратителни са ноктите му. Вероятно целият изглеждаше така. Вдигна очи и видя, че Мери все още го гледа. Проблемът му беше, че винаги беше честен до глупост. Директният разговор беше пролуката в бронята му.

- Снощи ходих до патологията - каза той. - Опитах се да разбера нещо за информатора. Не успях, но видях нещо, което ме убеди със сигурност, че от ФБР не казват истината. Не е много приятно.

- Продължавайте, г-н Потър, ще сметна, че съм била предупредена.

Танк се постара по възможно най-внимателния начин, на който беше способен, да й каже, че раните на Джо Грант и на неговия информатор с неизвестна самоличност не са били нанесени от пистолет и затова не съвпадат с официалното обяснение на ФБР.

- Какво се опитвате да кажете? - запита Мери.

- Онзи лекар в болницата ви е казал истината. Вашият съпруг е нямало как да простреля информатора. Не смятам, че и информаторът е стрелял в него. Моето мнение е, че вашият съпруг и информаторът са били убити от трето лице, при това с пушка, а не с пистолет.

Мери Грант се облегна в стола. Той виждаше как тя се опитва да осмисли чутото и сякаш почти не по своя воля стига до заключението, че подозренията й са били оправдани. От ФБР лъжеха. Съпругът й е бил убит, а някой дирижираше операция по прикриването на този факт. Очите й се насълзиха и за момент Танк си помисли, че тя ще се пречупи и ще се разплаче. Тя погледна встрани и си пое дълбоко въздух. Сякаш погълна камък и чертите й се стегнаха в мрачна гримаса.

- Казвали ли сте това във вестника? - попита тя.

- Не съвсем.

- Защо не?

- За мен е важно първо да се сдобия с необорими доказателства. Само моето мнение не е достатъчно.

- Но вие сте видели телата...

- Дори и така да е. Трябва ми доказателство.

- Направихте ли снимки?

- Не е позволено - излъга Танк, без да му мигне окото.

- Аутопсията няма ли да разкрие с какъв куршум е бил убит съпругът ми?

- По принцип може.

- Снощи говорих с г-н Фийли от погребалното бюро. Той каза, че от ФБР ще задържат тялото на съпруга ми за още няколко дни. Резултатите трябва да докажат, че това, което твърдите, е вярно.

- Всъщност аутопсията няма да се извърши тук. Пращат тялото на съпруга ви в криминологичната лаборатория на ФБР в Куонтико. Там ще го аутопсират.

- Това нормално ли е?

- Не бих могъл да знам. Но аутопсиите се извършват в окръга, където е настъпила смъртта.

- По принцип. Значи ще откраднат тялото му, за да прикрият какво е станало.

- Не бързайте толкова - успокои я Танк, макар че хранеше същите подозрения. - Нямаме идея защо искат да пратят тялото в Куонтико. Може да има поне десет други причини за извършването на аутопсията там.

- Кога ще транспортират тялото на съпруга ми?

- По някое време след дванадесет часа на обед.

- Днес?

- Да, госпожо.

Мери скочи бързо на крака и метна чантата си на рамо.

- Грейс! - извика тя към стълбите. - Ще те заведа при Кери. Трябва да тръгваме. Веднага!

Танк се изправи, а Мери грабна ключовете от колата и изведе дъщеря си навън.

- Къде отивате? - попита той.

- До центъра. До патологията. Няма да им позволя да вземат Джо без бой.

43

Мери отиде до колата си и се спря, преди да се качи.

- Вие няма ли да дойдете?

Танк Потър стоеше и я гледаше с ръце в джобовете, наклонил рошавата си глава.

- Не е моя работа да се карам с ФБР - каза той.

Мери стъпи с един крак извън колата. Осъзна, че е отишла твърде далеч. Той гонеше история и материал за вестника, но тя преследваше много повече.

- Не очаквам да ми помагате, г-н Потър, но не бих имала нищо против един свидетел.

Потър не помръдна и с нищо не показа, че ще тръгне с нея.

Мери се качи в колата и запали двигателя. С почуда за- беляза, че бензинът й е на привършване и стрелката сочи към резервата.

- Не потегляйте още - повика го тя, докато Танк се качваше в джипа си. Мери бутна вратата с лакът, изскочи от колата и се затича нагоре по улицата. - Имате ли достатъчно бензин да ме закарате до центъра?

Пет минути по-късно джипът боботеше по „Мопак“, а скоростомерът приближаваше сто и двадесет километра в час. Мери седеше сковано, държеше се с една ръка за подлакътника и беше стъпила от двете страни на зеещата в пода дупка, като се молеше да не се натъкнат на камък или на някакъв случаен клон.

- Добре ли сте, г-н Потър? Преди малко ми изглеждахте малко бледен.

- Нищо ми няма - отвърна Потър с анемична усмивка. Ако тя не си беше помислила, че той е с махмурлук, сега си помисли точно това.

Обедният трафик беше слаб. След десет минути прелитаха край ботаническата градина, Потър зави на изток по шосе 183, край което се редяха гигантският нов комплекс на „Епъл“, „Национални полупроводници“, Ай Би Ем, а накрая и на „УАН Технолоджис“. Мери се сети за Джес, нейния малък Бил Гейтс... Не, кой беше онзи, когото тя веднъж беше нарекла „най-великия програмист“. Нейният собствен малък Грубиянин.

- Движим се добре - отбеляза Танк. - Да се надяваме, че все още няма да са преместили тялото на съпруга ти.

- Да се надяваме - съгласи се Мери. - Благодаря ти.

- За какво?

- Че задаваш въпроси.

- Това ми е работата.

- Дори и така да е. Това означава много за мен.

- Аз съм репортер. Не ти правя някаква услуга.

- Не беше длъжен да ме закараш.

Танк я изгледа и присви очи.

- Наистина ли мислиш, че ще можеш да ги спреш и да им попречиш да изпратят тялото на съпруга ти във Вирджиния?

- Не. Но поне ще знаят, че не ги изпускаме от поглед.

- Лейди, не съм сигурен, че това е хубаво нещо.

Мери забеляза предупреждението в гласа на Потър. То й напомни за Ранди Бел и категоричното му настояване никога повече да не споменава „Семафор Хрумна й, че си вре носа там, където не бива, и че нейните проучвания може да не бъдат подминати с лека ръка. Но все пак това беше ФБР. Бюрото на Джо. Те може да й се ядосат, но нищо повече. Тя беше американски гражданин и имаше право да задава въпроси.

- Трябва да се обадя на моя авер - каза Танк. - Цялата работа може да излезе бързане нахалост и гонене на тоя, дето духа.

Ванът „Мерцедес Еърстрийм“ се движеше по магистралата на около осемстотин метра зад очукания джип и поддържаше сходна скорост. Джолана караше, а Къртицата седеше в работното отделение и поддържаше наблюдението. Не виждаха джипа, но нямаше никакъв шанс да им се изплъзне. Освен десетките снимки на Танк Потър „ПитПат“ беше открила и телефонния му номер, при това много лесно, на страницата на „Стейтсмън“ с профилите на служителите. Проверката показа, че Хенри Тедеъс Потир е клиент на „УА Н Мобайл“.

- Мой си - прошепна Къртицата и поиска следене на номера в реално време. На комуникационната конзола постоянно се подаваше информация, а една пулсираща синя точка показваше местоположението на Потър, установено по джипиеса на телефона му, върху карта на трафика и терена.

После Къртицата качи на телефона на Потър скрито приложение за наблюдение. Процесът приличаше на обновяване на операционната система на апарата, само че не изискваше съгласието на клиента. Приложението всъщност клонираше телефона, копираше всичките му имейли, списъка с обажданията му и всичко останало, запазено в четиридесет и седемте други апликации. Така телефонът на практика принадлежеше на Къртицата. Потър само го беше взел назаем.

Къртицата криеше и още едно асо в ръкава си. Беше проникнал тайно в настройките на пленения телефон и беше активирал вградения микрофон, така че сега той щеше да долови всяка изречена в колата дума. Беше превърнал микрофона в „бръмбар“.

Къртицата пусна микрофона към говорителя. Качеството не беше добро и той заключи, че Потър държи телефона в джоба си. Дори и така беше нужна съвсем лека дигитална обработка и вече съвсем ясно чуваше как „Раскал Флетс“ пеят „Бързи коли и свобода“.

- Изглежда, е тръгнал към центъра - обади се Джолана.

- Редакцията на вестника не е ли там?

- От южната страна на реката.

- По-тихо - нареди Къртицата. - Обажда се на някого.

На екрана се изписа телефонният номер, на който звънеше Танк Потър. Само секунда по-късно се появи и името на абоната. „Канту, Карлос. „Сейджбръш Роуд“ №78, Бюда, Тексас.“ На екрана излезе и снимка на Канту, а на съседния монитор се показа карта с адреса и координатите на местоположението на телефона: ул. „Сабин“ №1213, Остин, Тексас. Патологията на окръг Травис.

Къртицата натисна бутона за запис.

- Карлос, Танк се обажда.

- Какво има?

- Звъня ти за онези тела. Нали се сещаш, на федералния и на информатора.

- Какво за тях?

- Още ли са тук?

- Да. Опаковани и натоварени. Бенет и шефът му довършват документите. Остана само да вземат кръвта и пробите от течности.

- Кога ще потеглят?

- След час, може би и малко повече. Не ми изглеждат забързани.

- Добре, благодаря. Оценявам го.

Разговорът приключи.

- За какво беше това? - попита Джолана.

- Не знам - отвърна Къртицата. - Но мога да ти кажа накъде са се запътили. Към кръстовището на Дванадесета улица и улица „Сабин“.

Йън Принс и Питър Бригс се намираха на десет хиляди и шестотин метра над земята и на хиляда и триста километра оттам, но също изслушаха разговора на Танк Потър с Карлос Канту.

- Изчакайте в готовност за инструкции - каза Бригс, когато Потър затвори.

Йън прекоси салона и седна на работната си конзола. На една карта на Остин в реално време се показваше местоположението на автомобила на Потър и движението му на юг по магистрала 35. Той си сложи слушалки и отвори директна линия към хората на Бригс на земята.

- Защо отиват към моргата?

- Не знам - отвърна Къртицата.

Йън имаше свои идеи по въпроса и те се въртяха около възможността Потър да е открил, че версията на Бенет за събитията в Дрипинг Спрингс се различаваше сериозно от действителността.

- Дайте ми историята на разговорите на Потър.

На монитора се появи списък с телефонни номера. Йън го прегледа и видя, че Танк Потър е говорил с Карлос Канту, човека, на когото се беше обадил преди минути, и предишната вечер.

- Потър пращал ли е някакви съобщения?

- Едно - каза Къртицата. - Предавам го в момента.

Текстовото съобщение се появи на екрана в отделен прозорец. Пишеше: „Тук съм. Чакам отвън.“ Беше изпратено в 21:07 часа.

- Разровете и ми дайте джипиес координатите на мястото, от което е пратено съобщението.

- Пратено е от „Сабин“ № 1213. Патологията на окръг Травис.

Питър Бригс стоеше до Йън.

- Потър сигурно е ходил до моргата снощи. Според доклада от разследването на случая Грант и Старк са били убити с по един изстрел от снайперска карабина. Ако Потър е огледал телата, значи е разбрал, че версията на Бенет е погрешна. Не е чудно, че е отишъл при Мери Грант. Мисли, че е напипал материал за добра статия.

Йън свали слушалките и се отдалечи до един по-тих ъгъл на салона, за да проведе личен разговор по телефона.

- Мейсън.

- Здрасти, Ед. Идват ти гости.

- Какво става? - попита Едуард Мейсън.

- Към теб са тръгнали Мери Грант и един репортер от „Стейтсмън“. Тя не е особено щастлива, че ще местиш съпруга й в Куонтико.

- Откъде, по дяволите, тя знае за това? А като стана дума, ти откъде знаеш?

- Покажи малко уважение. Ние сме тези, които хакнаха мейнфрейма ви. Просто свикни с идеята, че знаем всичко.

- Английско копеле.

- Какво беше това, Ед? Нещо не разбрах.

- Нищо.

- Предлагам ти да побързаш с твоята работа. В момента госпожа Грант се движи в дясната лента на магистрала 35 и се насочва към изхода за Дванадесета улица. Според мен имаш шест минути.

44

Танк паркира от другата страна на улицата срещу сградата на патологията на окръг Травис, голяма двуетажна бяла постройка, простираща се на цяла пряка дължина.

- Давай - подкани я той. - Кажи им, че си най-близкият родственик. Имаш право да видиш тялото на съпруга си.

Мери излезе от колата и обиколи откъм предницата на джипа. Тръгна да пресича, но някакъв тъмен форд седан излезе от алеята, ускори рязко и я принуди да отскочи крачка назад. Отблизо го последва вай на патологията на окръг Травис. Преди да успее да пресече, мина още един форд, а шофьорът му я изгледа. Тя разпозна лъсналото плешиво теме и обвинителния поглед. Фордът натисна спирачки, гумите изсвириха и даде на заден. Дон Бенет смъкна прозореца.

- Какво правиш тук, Мери?

- Защо карате Джо във Вирджиния?

- Не е твоя грижа.

- Той ми е съпруг. Разбира се, че е моя грижа.

На мястото до шофьора седеше друг мъж. Беше по- възрастен, добре облечен и излъчваше власт. Беше виждала лицето му в бюлетин на ФБР или нещо такова, но името й убягваше.

- Отивай си у дома. Ние държим всичко под контрол.

- Каза го и преди два дни. Все още не ти вярвам. Какво криеш, Дон?

Бенет вдигна прозореца и подкара надолу по улицата. Мери се затича няколко крачки край колата, като удряше с юмрук по стъклото.

- Какво става, Дон? Какво е „Семафор“?

Фордът ускори, остави Мери зад себе си, подмина знак стоп и се изгуби от поглед. Мери изтича до джипа и скочи на дясната седалка тъкмо когато трети форд излезе от паркинга на патологията.

- Попитах го за „Семафор“.

- Това го стресна. Потегли, сякаш го гонеха хиляди дяволи.

Танк направи обратен завой и подкара зад конвоя на ФБР.

- Какво правиш? - учуди се Мери. - Не можем да ги догоним с тази барака.

- Няма и нужда - каза Танк.

Едуард Мейсън приглади вратовръзката си и се намести в седалката за пътуването до международното летище „Бергст рьом“.

- Госпожа Джоузеф Грант, предполагам.

- Да - потвърди Дон Бенет.

- Не беше споменал, че е толкова привлекателна.

- Имали някакво значение?

- Или толкова настоятелна - добави Мейсън. Според него Бенет изглеждаше притеснен и неспокоен.

- Вие ме попитахте дали тя ще се откаже. Аз казах, че няма. Това квалифицира ли я като достатъчно настоятелна?

Едуард Мейсън долови гнева на подчинения си. Започваше да се чуди дали Бенет е напълно лоялен към цялата програма.

- Мамка му - процеди Бенет. - Джипът се качи на магистралата на около четиристотин метра зад нас.

Мейсън се извърна, за да погледне, и забеляза един син автомобил да се мярка на шест-седем коли зад тях.

- Не искам никой да знае, че сме прехвърлили тялото на Грант в Куонтико. Ако обществеността разбере, че предприемаме нещо различно от стандартните мерки по отношение на случая, хората ще искат да разберат защо. Ясен ли съм, Дон?

- Да, сър - кимна Бенет.

- Впечатли ме тогава.

Джипът се мъчеше със сто и десет километра в час по магистралата, двигателят виеше, а воланът се тресеше като в епилептичен пристъп. Дон Бенет и ванът на патолога бяха някъде далеч напред.

- Мъжът ти никога ли не е споменавал, че трябва да ходи до Дрипинг Спрингс? - запита Танк.

- Бих запомнила Дрипинг Спрингс и със сигурност нямаше да забравя „Ореховокафявото кафене“. Щяхме да се посмеем.

- А „Семафор“? Никога ли не си чувала да го споменава?

- Вече ти казах. Гледах драсканиците на съпруга ми по бележника му и думата просто се появи в главата ми.

- Като гръм от ясно небе? Бум, и... „Семафор Просто ей така?

- Да. Заради всичките сигнални знаменца. Когато разбрах какво е рисувал, думата просто се изплъзна от устата ми.

- Значи всичко, с което разполагаме, е „Семафор“, тайни пътувалия до Сан Хосе и касова бележка от „Ореховокафявото кафене“ - изброи Танк.

- Не забравяй и съдия Карузо - каза Мери. - А и факта, че ти смяташ, че Джо не е бил убит с пистолет, което означава, че информаторът не го е прострелял.

- Не смятам - поправи я Танк. - Знам го.

Той се отклони от шосе 290 и излезе на шосе 71 в източна посока. Мери погледна през прозореца и видя табела „МЕЖДУНАРОДНО ЛЕТИЩЕ ОСТИН-БЕРГСТРЬОМ 15 КМ“. Градът беше останал зад тях. От двете страни на пътя се простираше необработено поле, осеяно със складове от гофрирана ламарина, потрошени огради и занемарено земеделско оборудване. С периферното си зрение тя забеляза една бърза черна сянка.

- Внимавай! - викна тя, а един „Шевролет Тахо“ ги засече рязко.

Танк скочи на спирачките и Мери се люшна напред, но предпазният колан я задържа да не се удари в таблото.

- Гледай къде караш, задник! - изруга високо той. - Извинете ме, госпожо.

- Къде си тръгнал бе, шибаняк! - избухна и Мери. Тя погледна към разширените от изненада очи на Танк и двамата се засмяха нервно. - Извинете ме, сър.

Танк мина една лента вляво, но черното „Тахо“ направи същото, като му блокира пътя.

- Добре, смешко, схванахме картинката. А сега ми се махни от пътя.

- Изпревари го - подкани го Мери.

- Не мога, в съседната лента има кола.

Мери погледна надясно. Зад тях имаше още един високо- проходим автомобил, който поддържаше скоростта на шевролета отпред и ги блокираше.

- Намали и го заобиколи - каза тя.

Танк отпусна газта до осемдесет километра в час. Черното Тахо отпред направи същото, както и другата кола вдясно.

- Зад нас също има някой.

Мери се озърна през рамо. Трети черен високопроходим автомобил караше точно зад тях. Шофьорът беше с костюм и тъмни очила. Тя погледна надясно и забеляза, че и този шофьор беше бял мъж с черен костюм и слънчеви очила. Автомобилът също й се струваше познат. Джо караше такъв от автопарка на ФБР.

- Бенет се е обадил на хората си да ни обградят - каза тя. - Разпознах единия от болницата. Зарежи тази работа, г-н Потър. Показахме каквото искахме. Нека си вървим.

- Това е нашият шанс да направим снимки как Бенет откарва тялото на съпруга ти в Куонтико.

- Не съм сигурна, че ще са от полза.

- Нека аз се погрижа за това.

Мери погледна часовника си и видя, че вече е два часът. Джес.

- Трябва да прибера дъщеря си от училище и вече закъснявам - притесни се тя.

- Може да те изчака.

- Но... - Мери потисна тревогата си. Джес щеше да се оправи. В интерес на истината тя беше свикнала да чака.

Танк продължи да шофира по-бавно от максималната разрешена скорост. Зад тях се беше образувала колона. Той намали още и даде мигач. Намеренията му бяха ясни - отказваше се от преследването. След няколко секунди колата отдясно ускори и им отвори пролука да минат. Танк се престрои точно когато подминаваха табелата

„ЛЕТИЩЕ ТОВАРЕН ТЕРМИНАЛ 500 м“.

Водещото „Тахо“ ускори. Автомобилът зад тях също се откъсна и целият конвой на ФБР се изгуби от погледа им за секунди. Забавеният трафик се втурна напред, колите се лееха край тях, сякаш бяха камък в забързан поток.

- Сложила ли си колана? - попита Танк.

- Да, защо?

- Дръж се.

Танк зави рязко вляво, като смъкна на трета предавка и натисна газта. Зад тях се чуха свирене на гуми и гневни клаксони. Джипът пресече и двете ленти и удари бордюра на разделителното островче между двете платна на магистралата. Предните гуми подскочиха и колата се приземи с разтърсващ гръбнака удар. Танк слезе от банкета в насрещното движение. И двете близки ленти бяха празни. Той прекоси магистралата и влезе в отклонението за включване.

- Внимавай! - изкрещя Мери.

На около петдесет метра един голям камион идваше право срещу тях. Мери виждаше единствено огромната му хромирана предна решетка и фаровете. Можеше да се закълне, че те гледат право в нея. Камионът изрева с клаксона си, Мери сграбчи подлакътника и се стегна за удара. Танк насочи джипа плътно вляво, вратата му се триеше в мантинелата, хвърчаха искри. Разминаха се с камиона на сантиметър, толкова близо, че ушите на Мери изпукаха от рязката смяна на въздушното налягане.

Тя покри главата си с ръце и изпищя.

Камионът отмина. Танк излезе от отклонението, зави надясно, мина под магистралата и продължи по пътя.

- Какво направи? - попита Мери, стиснала здраво дръжката на вратата.

- Нарича се „Страх по магистралата“. Стара колежанска игра.

- Ти сериозно ли? Имаш предвид, че си го правил и преди?

- Имах идеална видимост. Не бяхме в опасност и за секунда.

- Ами камионът?

- Е, тук ме хвана. Направо изскочи от нищото.

Мери пусна подлакътника, а уплахът й се смени с гняв.

- Защо го направи? И без това сме твърде назад, за да ги настигнем. Сигурно вече са се качили на самолета.

Танк не изглеждаше объркан или развълнуван. За пръв път от началото на деня не приличаше на човек, който всеки момент ще повърне.

- Имайте ми вяра, госпожо Грант. Ще стигнем там преди тях.

45

Конвоят на ФБР изчакваше на място при входа към пистата за частните самолети на международното летище „Бергстрьом“. Вратите се отваряха бавно.

- Закъснели сме - каза Мери.

Разделяха ги двеста метра. Танк Потър беше решил да мине по стария строителен път зад летищния комплекс. Беше по- дълъг, но нямаше ограничителни знаци, а колите бяха по-малко. Тя гледаше нервно как вратите продължаваха да се плъзгат. Черното „Тахо“ и другият високопроходим автомобил, които ги бяха заклещили на магистралата, се изтеглиха зад седаните. Последната кола даде назад и се извъртя, така че да блокира и двете ленти на пътя. Бяха ги забелязали.

Танк взе последния завой с твърде висока скорост и се насочи към входа на пистата за частните самолети. Вместо да спре при импровизираната блокада, той завъртя волана рязко наляво, качи се на бордюра, ускори по тревата край пътя и се върна отново на асфалта.

Вратата се беше отворила на три четвърти и първият седан помръдна напред.

- Намали - каза Мери.

Танк продължи да кара право към форда.

- Спри - настоя Мери. - Караш твърде бързо.

- Сега играта може да загрубее. Дръж се - каза Танк и натисна спирачката. Джипът поднесе и се блъсна в предния ляв калник на форда.

Агентите на ФБР се изсипаха от колите и обградиха джипа с извадени оръжия, насочени към Танк и Мери. Дон Бенет крачеше към тях.

- Излезте от колата!

Танк отвори вратата и стъпи на асфалта с вдигнати ръце.

- Беше нещастен случай.

- Млъквай, г-н Потър - пресече го Дон Бенет. - Считай се за арестуван.

Един по-млад агент мина зад гърба му и го удари с юмрук в бъбреците. Танк падна на коляно. Агентът изви ръцете му зад гърба и ги закопча с белезници.

- Няма да ви оставя да го откарате - обърна се Мери ядосано към Бенет.

- Мери, дръпни се, иначе ще те закопчая и теб.

- Нека всички се успокоим - намеси се слабият и властен мъж, като се приближаваше и закопчаваше сакото си.

- Господа, приберете оръжията си - нареди той, като се завъртя и махна на агентите да върнат пистолетите в кобурите.

- Госпожо Грант, аз съм Едуард Мейсън, заместник-директор на ФБР. Бих ли могъл да поднеса най-искрени съболезнования - както лични, така и от името на Бюрото?

- Знам как се казвате.

- Признавам, че не съм свикнал да блъскат колата ми на тарап.

- И аз не съм свикнала да ме блокират на магистралата.

Устните на Мейсън се стегнаха в нещо средно между усмивка и гримаса.

- Сигурна съм, че Дон Бенет ви е обяснил всичко по пътя насам - каза Мери. - Защо откарвате Джо в Куонтико?

- Законът изисква да направим аутопсия на тялото на съпруга ви, а нашата политика е да извършим процедурата във Вирджиния с нашия собствен доверен екип от лекари.

- Това не е вярно - обади се Танк.

- Разбирам, че вашето желание е Джо да бъде погребан в Бостън - продължи Мейсън несмутен. - Естествено, ние ще направим всичко по силите си да ви изпратим тялото веднага когато е възможно.

- Колко скоро би могло да е това?

- Не мога да обещая, но една седмица би трябвало да ни стигне. Най-много десет дни.

- За да извършите аутопсията? - не спираше Танк. - Тя вече би трябвало да е направена. Джо Грант и информаторът, с когото се е срещал, са били убити с по един изстрел от пушка с голям калибър. Защо се опитвате да запазите този факт в тайна?

Мейсън хвана Мери над лакътя и внимателно я отмести по- далеч от Потър и Бенет.

- Госпожо Грант, Мери, бихме ли могли да поговорим насаме?

Мери погледна през рамо към Танк Потър, паднал на колене с извити зад гърба ръце.

- Да - съгласи се тя.

Мейсън я поведе към колата си и двамата седнаха на задната седалка. Двигателят работеше и в купето беше хладно и приятно.

- Така - каза той и въздъхна многозначително. - Как, за Бога, се озовахме в тази ситуация?

- Дон Бенет ме излъга за обстоятелствата около смъртта на Джо. А сега вие откарвате тялото му от Остин, за да можете да излъжете за резултатите от аутопсията. Възнамерявам да открия как и защо е бил убит съпругът ми. Бих казала, че това обобщава нещата.

- Добре речено - кимна Мейсън. - Ясно. Стегнато. Не е като глупостите, които обикновено ми сервират.

- Не се дръжте покровителствено с мен.

- Нямах такова намерение. Предполагам, че и аз бих искал да узная същите неща. Дон ми каза, че сте получили обаждане от Джо, което е сигнализирало, че е в някаква беда.

- Точно така.

- Бихте ли могли да ми разкажете по-подробно какви са били думите му?

- Нима признавате, че сте излъгали мен и пресата за смъртта на Джо?

- По-скоро предполагам, че вие и аз може би работим за една обща цел.

Мери обмисли казаното от Мейсън. Ако искаше да чуе неговата версия на историята, трябваше да каже своята.

- Не си спомням всичките думи на Джо. Обаждаше се да ми каже, че е в опасност. Страхуваше се за живота си.

- Това ли е казал?

- Не толкова многословно.

- Но не е споменавал нищо конкретно за случая, по който е работел.

- Не.

- Нито пък за човека, е когото се е срещал?

- Вие не знаете ли е кого се е срещал?

- Знаем, но е важно нито вие, нито който и да било друг да знаете... поне засега. Нека бъда честен е вас, но, моля ви, това, което ще кажа, трябва да си остане между нас.

- Имате предвид, че не бива да казвам нищо на г-н Потър?

- Бих го оценил.

- Добре.

Мейсън си пое дъх.

- Джо работеше по един много деликатен случай. „Поверителен“ дори не е близко като описание. Не мога да навлизам в подробности, но ще ви кажа, че тази работа засяга най-високите нива на националната сигурност. Джо отложи повишението си във Вашингтон, за да продължи работа по него. Един ден, при това скоро, ще прочетеш за него във вестниците. Ще научиш всичко. Но засега трябва да си държим устите затворени. Това включва и пазенето на самоличността на информатора в тайна. Ако името му бъде разкрито, това ще има неблагоприятен ефект върху разследването. Бих казал дори, че направо ще го приключи. Знам, че не би искала да поставиш в опасност нещо, за което Джо е дал живота си.

Мери се взря внимателно в Едуард Мейсън, мрачното и официално лице на правителството. Забеляза добре подстриганата сива коса, вратът беше обран на два сантиметра над яката, непомръдващите сини очи, изгладената и закопчана риза и черната вратовръзка. Мейсън беше вторият човек в Бюрото и с лекота носеше мощта на службата си. Имаше солидното и вдъхващо сигурност излъчване, което обикновено се свързваше с пилотите на самолет, астронавтите или с филмовите звезди, които на екрана провеждаха отчаяни мисии въпреки обезкуражаващо ниските шансове за успех. Ако се съди по иглата за вратовръзка, той беше колега на Джо от морската пехота. Мъж на място. Джо с радост би го последвал в битка.

А Мери? Ами тя? Тя беше добър гражданин, лоялен и патриот. Дъщеря на семейство с горди традиции във военноморския флот. Коя беше тя, че да поставя под въпрос действия на ФБР? Коя беше тя, че да се съмнява в думата на Едуард Мейсън? Да откаже на честната му молба?

И все пак...

- Ами това, което каза Танк Потър? - попита Мери.

- За огнестрелните рани?

Мери кимна.

- Не бих се осланял много на думите на г-н Потър.

- Той е репортер. Работата му е да открива истината.

- Не точно - възрази Мейсън. - Той е бил репортер.

- Моля?

- Преди две нощи г-н Потър е бил арестуван за шофиране в нетрезво състояние. Вече не работи за „Стейтсмън“. От това, което разбрах, той е много болен човек. Може би бихте могли да допуснете възможността г-н Потър да ви е манипулирал, за да може да изфабрикува материал и да си върне работата. Така да се каже, задачата на репортера е да притиска източниците си, докато те не пропеят.

- Ами снимките?

- Снимки? На съпруга ви...

- И на информатора. Пистолет не може да причини такива рани. Или поне така казва г-н Потър.

- Може би ще е разумно да ги види експерт.

- Може би - съгласи се Мери.

Мейсън я изгледа с нетрепващите си очи.

- Единственото, което трябва да знаете в момента, е, че Джо загина геройски в служба на страната си. Съединените щати ще са едно по-безопасно място благодарение на неговата работа. Ще се погрижа пенсията му, която ще получавате, да бъде върху заплатата, която щеше да взима след повишението си в старшето ръководство. Когато всичко приключи, вие и семейството ви може да очаквате и похвала от президента.

- От президента? - изненада се Мери, макар че в момента мислеше единствено за огромния ефект върху семейните финанси, което би имало повишението му в старшето ръководство.

- Най-високите нива на националната сигурност, Мери.

Въпреки това тя любопитно настоя да разбере още нещо.

- Какво тогава е „Семафор“?

Мейсън наклони глава.

- Това пък какво е, Мери?

Намекът беше достатъчно ясен. Тя отново чу гласа на Ранди Бел, който й нареждаше никога повече да не произнася тази дума.

- Нищо - отвърна тя. - Сигурно не съм чула нещо правилно.

Мейсън сложи ръка върху нейната.

- Мери, ти си цивилно лице. Нашата работа може да бъде опасна. Мога ли да разчитам на думата ти, че повече няма да се натъкваме на теб... в твой собствен интерес?

- Да - каза Мери.

- Обещаваш ли?

Мейсън протегна ръка и тя я стисна, като го гледаше право в очите.

- Обещавам.

- Благодаря ти за съдействието. Виждам, че Джо е бил късметлия.

Мери посегна към дръжката на вратата.

- И, Мери - каза Мейсън, но вече със съвсем различен тон. Милият чичо беше заменен от адмирала в някое от мрачните му настроения. - Увреждането на автомобил чрез умишлен сблъсък е сериозно нарушение. Углавно престъпление. Добави към това и възпрепятстване на федерално разследване. Ти и г-н Потър за малко щяхте да си докарате сериозни неприятности. Не смятам, че децата ти трябва да видят майка си във федерален затвор, при това след като са загубили баща си.

- Благодаря, г-н Мейсън.

- Викай ми Ед, моля те.

Мери излезе от колата. Докато говореха на четири очи, някой беше дръпнал джипа от форда. Въпреки удара и оглушителния трясък от сблъсъка по колата на Танк Потър нямаше особени щети. Фордът нямаше такъв късмет, но изглеждаше годен за каране.

- Освободете Потър - нареди Мейсън, докато заобикаляше предницата на седана.

- Но... - възпротиви се Дон Бенет, като се забърза срещу началника си.

- Освободете го - повтори Мейсън.

Танк Потър се изправи и изчака, докато агентът преряза пластмасовите белезници. Мейсън се доближи до него и му прошепна нещо. Мери не чу какво, но Потър изстена. Тя реши, че е бил предупреден по същия начин, но без захаросаната глазура. Не си ври човката в делата на ФБР, иначе отиваш в пандиза.

- Свободен сте да си вървите, г-н Потър - каза Едуард Мейсън. - На ваше място бих си проверил спирачките.

- Благодаря, г-н Мейсън. Със сигурност ще отида с колата на преглед в сервиз.

Танк изгледа как Мейсън се запъти към автомобила си и отиде до Мери.

- Какво ти каза той?

- Вярно ли е? - отвърна му Мери с въпрос, изненадана от гнева, който се надигна в нея. Беше му бясна, той я беше манипулирал повече, отколкото Бенет или Мейсън. Техните действия, макар и от позицията на наемници, бяха оправдани в името на страната. Потър обаче гонеше чисто лични облаги.

- Кое? За шофирането под въздействие на алкохол? Да, вярно е. Но това не означава, че...

- И вече не си в „Стейтсмън“?

- Строго погледнато...

- Работиш ли там или не?

- Не, госпожо. Вече не съм служител на вестника.

- Значи си дошъл при мен, за да си изфабрикуваш статия и да си върнеш работата. Дойде в дома ми, за да ме притиснеш, докато се разприказвам?

- Да ви притискам? Откъде пък ви дойде наум? Аз съм репортер. Интервюирам хора. Задавам въпроси. Такава е работата ми. Не съм ви притискал.

- Ти си бил репортер - поправи го Мери, а гласът и тялото й трепереха от ярост. - Сега си просто безработен пияница, който притиска вдовици да издадат лична информация.

- Съвсем не е така. Нищо такова не правя. Питайте Мейсън, той знае, че не е така. Защо смятате, че местят телата?

Мери изпъна гръб и вирна брадичка.

- Нямам какво повече да ви кажа, г-н Потър. Оставете мен и семейството ми на мира, ще го оценя.

- Какво ви предложи той, лейди?

- Просто истината. И те съветвам следващия път да направиш същото. Довиждане.

Мери отиде до колата на Едуард Мейсън и почука по прозореца.

- Ще може ли някой от вашите агенти да ме откара у дома?

- С удоволствие.

- Извинявам се за неудобството. Няма да се повтори.

46

Когато „УАН 1“ започна спускането си към Остин, Йън беше в личните си покои и тананикаше мелодия от любимия си мюзикъл. „УАН 1“ беше изработен по поръчка „Боинг 737-900ER“, произведен по неговите изисквания. Разполагаше с прожекционна зала, фитнес, кабинет и спалня. Неговите помещения бяха в задната част на самолета. Кабинетът беше същият, като кабинетите му в Остин, Пало Алто, Гуанджоу и Бангалор, макар и по-малък като площ - килими в тъмен цвят, мебели от бреза, с оскъдно, но изчистено и ефективно оборудване.

- Искал си да ме видиш - каза Бригс.

- Влизай и затвори вратата - покани го Йън.

- Да не си ме викнал да си пеем песнички?

- Знаеш ли някоя?

Бригс изгледа Йън, сякаш беше луд.

- За какво си толкова щастлив, по дяволите? Имаме проблем и трябва да го приключим.

- Мислех си, че ти ми каза, че бил „уреден“. „По конец“. Веднъж или дали не бяха два пъти.

- Е, наречи ме джентълмен, ако щеш. Жените са ми слабост.

- И какво предлагаш?

- Не ти трябва да знаеш.

- Не чу ли какво каза Мейсън? Мери Грант се е извинила, че е попречила на разследването. Обещала е да не обърква нещата повече.

- Ти вярваш ли й?

Нямаше смисъл да отговаря на въпроса. Вярата беше нещо субективно, а Йън работеше със сигурни неща. Той излезе иззад бюрото си и седна. Бригс беше такъв, какъвто е, и никога нямаше да се промени.

- Покажи на дърводелеца пирон и той ще го закове с чук.

- Моля?

- Ти си дърводелец - каза Йън. - Да, със сигурност отличен дърводелец, но въпреки това дърводелец. Понякога е нужно да се намери по-елегантно решение.

- Жената трябва да бъде премахната. Това достатъчно елегантно ли е?

Йън се надигна, мина зад бюрото си и седна отново. През последния половин час беше обмислял нещата от различни гледни точки. Да елиминираш агент на ФБР беше едно - отделен, добре организиран акт, всичките парченца от пъзела бяха наредени по местата си, за да можеш да контролираш евентуалните щети. Но да елиминираш съпругата на агента беше нещо съвсем различно. Смъртта й само дни след убийството на съпруга й нямаше да мине между капките. Въпросите щяха да завалят, историята имаше всички белези да се превърне във вестникарска сензация. Едуард Мейсън владееше голяма мощ, но не държеше лостовете да контролира убийството на цивилен или как ще го отрази пресата.

Имаше и нещо друго. Йън не желаеше да остави две млади момичета сирачета. Знаеше какво е да израснеш без баща. Той не искаше да се отървава от Джоузеф Грант, но накрая нямаше избор. Грант беше твърде упорит и неотстъпчив, а Хол Старк имаше достъп до прекалено много информация. В крайна сметка решението беше колкото негово, толкова и на Ед Мейсън.

- Ами онзи репортер? - попита Йън. - Онзи със снимките. Как се казваше?

- Потър. Танк Потър.

- Да, какво става с г-н Потър и неговия недискретен приятел от патологията...

- Канту.

- Да, господин Канту - кимна Йън и потропа с пръсти по бюрото. - Ето тези двамата са пирони. Чувствай се свободен да размахаш чука си и да ги заковеш.

Бригс се поразведри като куче, изведено да потича.

- Ами снимките?

- Кажи на Къртицата да направи така, че да изчезнат. Смятам, че това е напълно в рамките на уменията му. Нека аз се погрижа за жената.

- Сигурен ли си за това елегантно решение?

Йън се завъртя със стола си и се загледа през прозореца.

- Добре тогава. Ще го направим по твоя начин - съгласи се Бригс, тръгна към вратата, но се спря на прага. - А каква е песента? Май съм я чувал.

Йън вдигна крака на бюрото и запя с глас „Как да се справиш с проблем като Мария?“.

- От филма „Звукът на музиката“ - поясни той.

Бригс се извърна, сякаш му беше станало лошо, и побърза да излезе.

Йън поклати глава. Ясно, че Бригс мразеше „Звукът на музиката“. В него никого не убиваха. Той продължи да пее все по-високо и по-високо, като театралничеше с ръце. „Как сръце да хванеш лунен лъч?“

Имаше отговор.

С ленивци, разбира се.

47

Танк Потър влезе в редакцията и се отправи директно към кабинета на Ал Солетано.

- Имам доказателство - каза той, като държеше телефона над главата си. - Казах ти, че от това ще излезе материал. Ето го. Доказателство.

Малцината репортери проточиха вратове да надникнат над ръбовете на преградите на работните си места. Някои го повикаха по име, но Танк ги подмина като пътни знаци. Китките му горяха от ожулванията от назъбените ленти на пластмасовите белезници, гърбът го болеше от удара в бъбреците, но най- лошо беше пострадала професионалната му чест.

- Ал! - извика той. - Тук ли си? Излез от заешката си дупка!

Солетано се появи на вратата на кабинета си, понесъл в едната ръка сгънати на руло листове и чаша кафе в другата.

- Какво правиш тук, Потър? - запита той отегчено.

- Бях прав за онази история, за Джо Грант.

- Въобще не искам да те слушам.

- Доказателство - настоя Танк, като размаха телефона си.

- Занеси го някъде другаде. Вече не работиш за този вестник.

- От ФБР крият нещо. Знаех го през цялото време.

- Ти чуваш ли ме?

- Имам снимки, които показват, че Грант и информаторът не са били убити с пистолет. Те директно оборват официалната версия на Бенет.

- Съжалявам, Танк. Не мога да ти помогна.

- Ти чу ли какво казах? Снимки. Доказателство.

- Не, ти чу ли какво казах? Разкарай се.

- Чудесно. Ще ги занеса в „Асошиейтед прес“. И съм сигурен, че в АП ще ги погледнат с радост. И когато го направят, материалът ще е техен.

Солетано се вторачи в него за секунда и кимна с глава към кабинета си.

- Вътре. Сядай. Говори.

Танк влезе и седна.

- Между другото да ти се намира чаша вода? Направо умирам от жажда.

- Гледай ти кой ми се прави на умник - изръмжа Солетано, като го последва и затвори вратата. - Един ден без пиене и си мисли, че заслужава медал.

Той приседна на ръба на бюрото и кръстоса ръце пред корема си.

- Слушам те.

Танк едва побираше огромното си тяло в стола. Описа с най- големи подробности посещението си в патологията предишната нощ и уликите, които го бяха убедили твърдо, че Джоузеф Грант и информаторът са били убити не с пистолет, а с изстрел от мощна карабина. Преди да покаже снимките на Солетано, разказа и за разговора си с Мери Грант от сутринта, като започна с притесненото гласово съобщение, оставено от съпруга й (което после било мистериозно изтрито), и завърши с обаждането й на Ранди Бел, бившия партньор на Джоузеф Грант.

- Тя смята, че случаят, по който са работели съпругът й и Бел, се нарича „Семафор“.

Накрая Танк пресъздаде и стъпка по стъпка посещението си на патологията отпреди три часа и надпреварата да стигнат до летището преди ФБР, за да бъдат свидетели на транспортирането на труповете в Куонтико.

- Блъснал си кола на ФБР с джипа си? - не повярва Солетано.

Танк кимна.

- И не са те арестували?

- Ето ме тук.

- Имаш кураж, Потър, признавам. Цяло чудо е, че не си в затвора - рече главният редактор и се отблъсна от бюрото. - Дай да видя доказателството ти.

- Можеш да покажеш снимките на криминалист. Пистолет няма как да причини това. Рани с такъв размер са от пушка.

Танк отвори директорията със снимките. Тези на Танк и на информатора бяха последните направени и трябваше да излязат първи. Странно, но ги нямаше.

- Само секунда - каза той. - Отварям ги.

Солетано не изглеждаше особено впечатлен.

Танк затвори приложението за снимките и го отвори наново. Последната направена снимка винаги се виждаше в кадърче в долния ляв ъгъл на екрана. Той чукна два пъти с пръст върху нея и беше награден с качествена фотография на напращелите гърди на Джанет, една от любимите му налети блондинки от „При Педро“.

- Когато си готов - подкани го Солетано.

Танк се върна към галерията със снимките.

Нищо. Нула.

Кадрите, които беше направил в патологията, ги нямаше. Танк беше истински майстор в бързите изводи. Първо, гласовото съобщение на Джоузеф Грант е било изтрито от телефона на съпругата му. Сега беше ред на Танк. Докато стигне с колата от летището до редакцията на „Стейтсмън“, някой беше хакнал телефона му и беше изтрил снимките.

Но кой?

Никой не знаеше за снимките освен него, Мери и, разбира се, Карлос Канту. Федералните можеха да заключат, че той има снимки, тъй като беше признал, че е видял телата, но нямаха доказателство. Освен ако Мери Грант не беше казала на Мейсън. Но пък те така или иначе не разполагаха с номера му или с айпи адреса на телефона.

Или пък ги имаха?

Танк си спомни, че Мери Грант го беше питала дали е отишъл при нея, за да я притисне да се разприказва. Това му звучеше познато, и то защото беше написал същото в имейл до един приятел от вестника. А защо агентите от ФБР се изнасяха на пожар от сградата на патологията, когато едва петнадесет минути по-рано Карлос Кашу му беше казал, че не са се разбързали особено. Те отнякъде са знаели, че той идва. Подслушвали са ги, дори преди Танк и Мери да са доближили летището.

Всичко това му мина през главата за по-малко от секунда.

- Е, ще ми ги покажеш ли или не? - попита Солетано.

Танк остави телефона си.

- Всъщност... не.

- Как така „не“? Дай да ги видя!

Танк поклати глава.

- Знаеш ли какво, Ал? Имаш право. Не съм убеден, че от това ще излезе добър материал.

- Ти ебаваш ли се с мен? Вдигаш ми кръвното, притесняваш ме, а сега няма да ми покажеш нищо?

- Съжалявам, Ал. Виноват. Ще се върна, когато съм сигурен.

- Хич не си прави труда. Вече пропиля достатъчно от времето ми. А сега се разкарай.

Танк се спря в стаята за почивка на приземния етаж и си купи кутийка кола. Загубата на снимките не го беше обезкуражила, тъкмо обратното. Фактът, че от ФБР или от някоя друга заинтересована страна бяха хакнали телефона му и бяха подслушали разговорите, му подейства като допинг. Никой не унищожава доказателства, освен ако не е извършил престъпление. Танк беше на прав път.

Той погледна телефона си. Предател. За измяна наказанието беше само едно.

Танк излезе от сградата и тръгна забързано към джипа си. Приклекна и натика телефона зад задната гума, като го заклещи между грайфера и асфалта. Метна се зад волана и включи на заден ход. Чу изхрущяване, после още едно, когато гумата мина през апарата. Въпреки това не беше доволен. В днешни дни телефоните бяха корави ситни копелета. Беше изпускал своя поне десет пъти, но той пак работеше, въпреки че стъклото на екрана беше напукано, а панелите доста нащърбени.

Той бутна лоста в позиция за паркиране и слезе да огледа апарата. Телефонът беше потрошен, но изглеждаше, кажи-речи, наред. Танк си представи, че някъде в него една батерийка е все още свързана с предавател, който продължава да излъчва сигнал, а някой с подходящата апаратура можеше да го проследи.

Танк настъпи с ток екрана и натика стъклото, пластмасата и метала в асфалта. Завъртя крак и вдигна апарата. Нямаше как да не се зачуди на изработката. Все още не изглеждаше унищожен.

Хрумна му една идея. Хвърли телефона на дясната седалка и подкара покрай фасадата на сградата. На двадесет метра от нея течаха зелените и бързи води на река Колорадо. Той излезе от колата, отиде до брега и запрати телефона колкото можеше по-далеч. Гледаше как апаратът се превърта във въздуха отново и отново, като проблясва под слънцето, и пада тихо във водата.

Нека сега го проследят, помисли си той.

Доволен, че беше сам, наистина и безусловно сам, без някакви невидими преследвачи наоколо, които да записват всяка негова дума и движение и да ги докладват на господаря си, Танк се върна при колата, потегли и излезе от паркинга.

Беше почти пет часът следобед. Щастливият час на намалението. На света имаше само едно място, където искаше да отиде.

48

- Знаеш ли кой е Одисей? - попита Йън Катарина, докато влизаше в спа помещението. „УАН 1“ се беше приземил преди малко, но той трябваше да остане на летището, за да посрещне израелците.

- Един грък - отвърна Катарина. - Бог ли е бил или човек?

Йън затвори вратата и свали халата си.

- Човек. Воин. Пичът, който е повел другите вътре в троянския кон.

Катарина носеше къси панталонки и потник, който разкриваше възхитителните й бицепси. Тя му подаде третата порция добавки. Днес нямаше да има магически преливания. Йън си взе хапчетата и легна на масажната маса. Катарина се съблече, остана гола и започна да го разтрива, като се концентрира върху врата и раменете и размачкваше мускулите със силните си пръсти.

- Защо питаш за Одисей?

- Просто съм любопитен.

Катерина напипа свито на възел дълбоко схващане и го масажира цяла минута. Йън си пое въздух през стиснати зъби. Удоволствието беше напрано мъчително.

- Ти никога не си просто любопитен - каза тя. - Защо си мислиш за троянския кон?

- Ах, Катарина, понякога си чак прекалено умна.

Германката премести длани малко по-ниско, разтри ръцете една по една, после мина на гръдния кош, а след това слязоха още по-надолу. Йън изпъшка. Дланите се движеха експертно, с клинична точност, професионалните движения следваха едно след друго. Той затвори очи и се остави на удоволствието да го погълне. Не мислеше нито за жена, нито за мъж, нито за нещо дори бегло физическо. Мислеше за Одисей. Не за война, а за софтуера, който беше сътворил. Той беше далеч по-секси.

„Одисей“ беше малуер - зловреден софтуер, създаден да поеме контрола върху компютъра независимо от потребителя. Беше го написал да изпълнява три задачи - да следи и да предава всяко натискане на клавиш, да копира и да предава съдържанието на твърдия диск и на всички свързани флаш памети, бекъп дискове или помощни запаметяващи устройства, както и да осигури на Йън пълен контрол върху платформата, така че той да може да се движи из нея на воля, да редактира, да изменя, да копира, да краде или да уврежда неща както намери за добре.

Преди кацането той се затвори в личните си покои и прекара доста време в сърфиране из интернет, за да намери най-възхитителния видеоклип на животно. Изгледа десетки дзен котки, говорещи кученца, танцуващи рибки, смеещи се жирафи и какви ли не още сладурести, гушкави и като цяло очарователни животни.

Разбира се, изгледа и клипа с ленивеца. Ленивецът далеч не беше най-сладкото животинче, но ако се съди по историята на браузъра им, момичетата на Грант доста му се бяха радвали.

Йън бързо откри още три клипа на ленивци, които според него бяха особено неустоими. Неустоим беше ключовата дума в старанията му. Накрая избра един, който смяташе, че момичетата наистина ще харесат най-много.

Капанът беше съвсем прост. В пощите на момичетата щяха да пристигнат имейли, адресирани до Грейс и Джеси и озаглавени „Най-сладкият ленивец на света!“. Щом отвореха имейла, момичетата щяха да видят линк към клипа, който Йън беше подбрал. Успехът на замисъла зависеше от това някое от момичетата да кликне върху линка. Щом го направеше, видеото на ленивеца щеше да се отвори, но прикачен към него и готов да пролази в най-дълбоките и тъмни дебри на компютъра на Грант щеше да бъде „Одисей“ - потаен и лукав като гръцкия воин на древната мъдрост.

Пръстите на Катарина го галеха с умението на експерт, напълно безстрастно. Гърбът му се изви като дъга и тя положи уста върху него. Йън си позволи да се освободи от напрежението, но устните му останаха плътно стиснати, за да заглушат всякакъв звук.

Катарина го избърса бързо и чисто.

- Йън, може ли да те попитам нещо?

- Да.

- Какво е станало с Одисей?

- Никой не знае. Умрял е, предполагам. Всеки трябва да умре.

Катарина се засмя и го изгледа със студените си сини очи.

- Да, Йън, всеки. Дори и ти.

Той я зашлеви.

- Никога повече не казвай това.

49

- Угасна - каза Къртицата.

- Как така?

- Сигналът изчезна.

- Нали току-що го следеше?

Джолана погледна през рамо. Къртицата стоеше на конзолата си със смъкнати на врата слушалки и не откъсваше очи от монитора. Джолана отново се концентрира върху пътя. Беше час пик и трафикът по магистрала 35 едва пъплеше.

- Откри ли го?

- Няма какво да откривам - отвърна Къртицата. - В единия момент предава ясно и чисто, в следващия угасва. Призрак.

Той пусна отново протокола за търсене, като въведе номера на мобилния телефон на Танк Потър. На екрана се появи съответстващият номер на апарата - единадесет знака с цифри и букви. Потър беше клиент на „УАН Мобайл“ и на теория би трябвало да е лесно да го засекат. Къртицата пусна пинг към номера. Пинг беше програма за проверка на достъпността до даден компютър, която пращаше съобщение с искане за отговор. Към апарата на Потър беше пратен сигнал, за да се установи местоположението му в реално време, замерено от вътрешния джипиес чип, какъвто имаше във всички телефони. Преди две минути апаратът, а вероятно и Танк Потър, се намираха в сградата на „Остин Америкън Стейтсмън“ на „Южно авеню Конгрес“ № 305. Сега обаче пулсиращата червена точка, която показваше местоположението му, беше изчезнала.

- Той знае - каза Къртицата.

- Време беше. Ти изтри снимките му преди около час. Целият му материал изпуши.

- Иди до последното му известно местоположение. Да се надяваме, че ще установим визуален контакт.

Джолана зави към паркинга на „Стейтсмън“ пет минути по- късно.

- Няма да е трудно да забележим прогнил от ръжда джип „Чероки“ - отбеляза той.

Къртицата се плъзна в предната седалка до него и огледа паркираните автомобили.

- Не ни върви - отбеляза Джолана, след като завърши обиколката на паркинга. - Сигурен ли си, че е бил тук?

- Джипиесът не лъже.

- Отишъл си е.

- Давам му десет минути преднина.

- Какво предлагаш? - подкачи го Джолана. - Да оближем пръст, да видим откъде духа вятърът и да познаем накъде е тръгнал?

- Отбий и си трай.

Джолана спря вана на празно място в задния ъгъл на паркинга.

- По-добре побързай. Бригс иска да се погрижим за тоя тип.

Къртицата започна трескаво да набира команди на конзолата. Въпросът не беше да познае накъде е потеглил Потър, а да анализира миналите му действия, за да предскаже къде, статистически погледнато, е най-вероятно да отиде. Правилният въпрос беше: „Къде би могъл да бъде открит Танк Потър след пет часа следобед?“

Къртицата първо изиска от сървърите на „УАН Мобайл“ да му дадат историята на движението на Потър между четири и шест следобед на базата на джипиес данните от телефона му. Като срок на търсене Къртицата посочи изминалите петдесет и две седмици с точки на данни от четири случайни позиции на всеки час. Цял калейдоскоп от почти три хиляди точки почти задръсти екрана. Веднага се виждаше, че беше прекарвал по- голямата част от времето си в редакцията на „Стейтсмън“ или близо до нея.

Къртицата стесни параметрите на търсенето само до четвъртъците, като запази срока от една година. Останаха около четиристотин точки, които само потвърдиха, че Потър рядко е напускал района от три квадратни километра около редакцията. Проблемът беше, че много от координатите бяха от моменти, когато Потър беше шофирал, и не подсказваха накъде се е движел. Въпреки това имаше четири малки, но статистически важни струпвания на точки на определени места около „Стейтсмън“.

Къртицата огледа списъка с всички текстови съобщения, пратени от телефона на Потър в четвъртъците между четири и шест следобед, като съкрати времевата рамка до последните шест месеца. Самите съобщения не го интересуваха, вълнуваше се откъде бяха изпратени. Появиха се двеста нови точки. От четирите скупчвания останаха две, без да се брои редакцията.

Къртицата активира функцията на картата за показване на обектите. Екранът се изпъстри с имената на всички близки банки, ресторанти, бутици и бензиностанции. Потър беше изпратил сто и седем есемеса от място с площ едва петдесет квадратни метра.

Къртицата избра няколко съобщения наслуки и ги отвори на съседен монитор.

„В „При П.“ съм. Идваш ли?“

„Били, момчето ми, идвай насам. Купонът тече!”

„Здрасти, сладурано! Седя в „При П.“. Кога да те очаквам?“

И трите бяха пуснати от ул. „Бартън Спрингс Роуд“ № 16415. „Специалния грил бар на Педро“.

Къртицата отвори сайта на заведението на екрана си. Появи се снимка на картина на Салма Хайек по бельо върху черно кадифе. „Четвъртъци на спомените. Намаление на цените от четири следобед до осем вечерта“.

- Имам добри новини - обади се Къртицата. - Спипахме го.

50

- Така - каза Джеси, - какво беше всичко това?

Мери помаха, докато фордът се изтегляше на заден ход от алеята.

- Трябваше да поговоря с някои от колегите на баща ви.

- А защо не шофира ти?

- Намери се кой да ме откара.

Предната врата на къщата се отвори и Грейс излезе навън.

- Къде е Танк?

Мери се поколеба и Джеси не пропусна момента да се нахвърли върху нея.

- Кой е Танк? - попита тя, тъмните й очи станаха мигновено подозрителни и тя застрелка между Мери и Грейс за някакви признаци на предателство.

- Нека влезем вътре, Джес - усмихна се Мери. - Навън е твърде горещо.

Джеси беше прекалено изумена от гледката на майка й, возена от млад и хубав агент на ФБР, за да задава някакви въпроси по време на пътуването от Тексаския университет. През целия път беше изненадващо учтива и през цялото време разправяше как тя единствена от целия курс решила някаква доста предизвикателна задача.

- Хакване - обясни Джеси накъсо. - Грубиянина го е направил за пет минути. Добре, аз не съм като него, на мен ми трябваха тринадесет минути, но поне го направих, мамо. Плених знамето. Добра съм колкото Грубиянина, а той е най- добрият в света.

Мери затвори предната врата и отиде до кухнята, а дъщерите й я следваха като кученца.

- Кой караше колата, мамо? - поинтересува се Грейс.

- Един от ФБР - рече Джеси. - А сега мирувай. Мама още не ми е отговорила на въпроса. Кой е Танк?

- Той е репортер - обади се Грейс.

- От „Стейтсмън“ - добави Мери неволно. - Е, поне нещо такова.

- Нещо такова? Това пък какво означава?

- Той е адски висок и има рошава коса - изкикоти се Грейс.

- Шт! - прекъсна я Джеси, без да отделя очи от майка си.

- Искаше да пита нещо за баща ви. Това е всичко.

- За гласовото съобщение от татко ли?

Явно това беше причината за притеснението на Джеси. Мери беше допуснала твърде лековерно, че успокояващите думи ще приспят страховете на дъщеря й, че тя е виновна за изтриването на съобщението от Джо.

- А, не - отвърна тя, като се стараеше да звучи лековато и безгрижно. - Пита за работата му. Нищо, което да се отнася до вас двете.

Тя извади бутилка портокалов сок от хладилника и сипа в две чаши.

- Ето. Защо не намерите нещо за гледане по телевизията?

- Мамо, нещо не е наред - не отстъпи Джеси. - Виждаме го. Не се държиш нормално.

- Ами, да - съгласи се Грейс. - Чух, че преди с Танк разговаряхте.

- Той тук ли е бил? - настоя Джеси. - В кухнята?

- Какво наистина се е случило с татко? - додаде по-малката дъщеря. - Той какво имаше предвид, като каза, че те лъжат за оръжието, с което е бил прострелян?

- Кой лъже? - погледна Джеси сестра си. - Грейс, какво е казал репортерът?

- Не съм сигурна - смънка Грейс. - Но той не искаше те да откарват татко във Вирджиния. Затова мама отиде с него до центъра.

- Мамо, трябва да ни кажеш какво става. Достатъчно големи сме да знаем.

Мери изгледа дъщерите си. Черно и бяло. Не можеше да намери думи. Колко точно да им каже? Бяха ли достатъчно възрастни да споделят тревогите й? Почувства се приклещена в ъгъла. Щеше й се Джо да е тук и да й помогне.

- Кажи ни истината - настоя Джеси. - Става дума за тате. Имаме право да знаем.

- А какво е „Семафор“? - попита Грейс.

- Грейс, млъквай - подскочи Мери.

Очите на дъщеря й плувнаха в сълзи.

- Мамо! - не издържа Джеси. - Ти млъквай!

- Не смей да ми говориш така - не й остана длъжна Мери.

- Спрете и двете! - изхлипа Грейс и застана между тях, като ги гледаше. - Не се карайте. Мразя да се карате.

Грейс я прегърна силно.

- Стига, мишленце. Всичко е наред. Не исках да кажа това. Мама е просто разстроена. Съжалявам.

Тя целуна русата главица на Грейс и забеляза как по лицето на Джеси пробяга сянка на обида. Мери пусна Грейс и махна на по-голямата си дъщеря да се доближи.

- Ела тук, фъстъче.

Джеси поклати глава и скръсти ръце.

- Моля те - каза Мери.

Джеси не помръдна от място и продължи да гледа майка си упорито. Мери седна с Грейс на масата и я държа в прегръдката си, докато не се успокои и не спря да плаче. Забеляза, че откак- то се беше върнала, дъщеря й на няколко пъти се присвиваше сякаш от болка.

- Какво има, мишле? - попита тя. - Какво става?

- Нищо - отвърна Грейс.

- Сигурна ли си?

- Не сменяй темата - прекъсна я Джеси. - Нали ти каза, че е добре. Престани да й трепериш. Тя не е някаква крехка порцеланова чаша.

- Нищо ми няма, мамо - увери я Грейс с усмивка, като бършеше сълзите си.

- Наистина ли?

- Съвсем.

Джеси сви рамене, въздъхна драматично и само дето не завъртя очи.

- Кажи ни за татко.

- Първо - започна Мери, - няма за какво да се притеснявате.

- Че кой е казал, че сме притеснени?

- Мери си приказките, госпожице! - сопна й се Мери с пламнал поглед. Джеси преглътна и сякаш се смали с два-три сантиметра. Мери си пое дъх и заговори спокойно: - След като баща ви беше убит, имах някои въпроси какво точно се е случило. Г-н Потър също имаше някои въпроси, но той и аз няма да говорим повече за това. Това е нещо, което само аз мога да разреша.

Джеси си дръпна стол и седна.

- Какво смяташ, че е станало? - попита тя кротко и без сърдене.

- Не съм сигурна. Но просто...

- Те откараха ли татко във Вирджиния?

- Да.

Мери разказа за разговора си с Едуард Мейсън, като подчерта думите му за героизма на баща им. Тя не се съмняваше, че Джо е действал като герой, точните обстоятелства около смъртта му нямаха отношение към това. Въпреки това усещаше, че не е искрена.

- Звучи ми като пълна глупост - каза Джеси.

- Без такива приказки, госпожице.

- Или какво?

Мери се приведе напред и я потупа по крака.

- Или ще ти измия устата със сапун.

- Гадост - отврати се Грейс. - Сапунът има вкус на ако.

Мери се усмихна и дори Джеси се разсмя.

- И какво ще правиш? - попита Грейс.

- Господин Мейсън ми каза, че баща ви е работил по много важен случай за безопасността на страната. Каза, че скоро ще разберем всички подробности. Баща ви ще получи похвала от президента.

- Леле! - възкликна Грейс с грейнало лице. - Това е страхотно!

Джеси обаче сви устни, сякаш беше сдъвкала лимонова кора.

- Ти вярваш ли му?

Мери погледна по-голямата си дъщеря. Косата й падаше в лицето, а очите й направо я пробиваха като лазер. Проблемът беше, че Джеси е твърде умна. Тя никога не приемаше нещо за чиста истина, докато сама не се убедеше. Беше платила висока цена за цинизма си - беше чула твърде много лекарски обещания, беше видяла твърде много лекарства, които нямаха никакъв ефект, и беше седяла край леглото на сестра си твърде много дни. Животът я беше научил да вярва на делата, а не на думите.

- Може би - отвърна най-накрая Мери. Това беше най- близко до истинските й чувства, доколкото можеше да ги разкрие пред децата.

Отговорът удовлетвори Джеси. Тя кимна и гримасата й изчезна. Беше по-безопасно да се отнасяш към света с недоверие и Мери осъзна, че за момента и тя споделя това мрачно усещане.

- Ще направя вечеря - каза тя, като стана и потри ръце. Умирам от глад.

- Панирани пилешки филенца - поръча Грейс. - С пържени картофки и горчица.

- Ще повърна - рече Джеси. - Аз искам хамбургер.

- Кучешко повръщано - доразви темата Грейс.

Мери се усмихна, доволна дори и на това малко облекчение.

Редът беше възстановен. Засега.

51

Джолана намали скоростта, докато минаваше покрай „Специалния грил бар на Педро“ на ул. „Бартън Спрингс Роуд“.

- Там ли е? - надникна Къртицата иззад работната си конзола.

- Тук е, точен като часовник.

Джолана се загледа в спрения пред заведението син джип „Чероки“. Паркингът беше пълен. Той зави на ъгъла и продължи надолу по улицата. За негово учудване нямаше никакво свободно място.

- Сигурно е известно място - каза Къртицата. - Сякаш половината Остин е дошъл.

Джолана продължи до края на улицата и пак зави. Зад ресторанта също нямаше свободно място за паркиране и той спря пред задния вход на заведението.

- Има ли камери?

- Отвън няма. Това е добре.

- Ела на волана, аз ще вляза вътре. Да се убедя, че нашият човек е там.

- Не прави сцени.

- Ако ми се отвори възможност, няма да го оставя да се измъкне. Този въпрос трябва да се реши бързо. Онова твое стилето се забива много лесно. Леко мушване през ребрата и засягаш сърцето. Ще е мъртъв, преди да е разбрал какво му се е случило.

Къртицата извади ножа от канията на прасеца си.

- Бъди бърз.

Джолана скри острието в ръкава си.

- Като светкавица.

Танк седна на любимото си високо столче и вдигна ръка.

- Беше дълъг ден, Педрито - повика го той и си поръча една бира на испански. - Уна сервеса, пор фавор.

Беше успял да издържи цял ден, без да пие. Или почти цял ден, не че някой му ги броеше. Ако Мери Грант не искаше той да разследва, нямаше нищо против. Нямаше да бърза, щеше да се добере до още доказателства какво прикриват Едуард Мейсън и Дон Бенет. Добрите истории искаха търпение. Колко време беше нужно на Удуърд и Бърнстейн за аферата „Уотъргейт“? Година? Две?

Педро сложи бутилка бира „Текате“ на бара и наля щедро количество текила в малката чашка. Златистата течност преливаше през ръбовете.

- Четвъртък на спомените, мой човек. Забрави ли да си донесеш стария футболен екип?

- Оставих го у нас.

- Без него никой няма да знае кой си.

- Благодаря ти - каза Танк и хвана бирата. - Оценявам доверието ти.

- Имам нещо за теб - рече Педро.

- Бутилка „Ла Фамилия“?

- Тц. Нещо, за което говорихме.

Педро бръкна под бара и извади плетена кожена нагайка.

- Не е точно като файтонджийски камшик, но почти. Твой е. Да ти помогне да разбереш какво да правиш сега, когато вече не си журналист.

Педро се отдалечи да обслужи друг клиент, преди Танк да може да му отговори. Танк остави нагайката на бара и надигна бирата. Кой пък беше казал, че вече не е журналист? Ал Солетано? Мери Грант? Едуард Мейсън?

Ако си журналист, какво правиш в „При Педро “?

Танк огледа нагайката. Журналистът си следи източниците и събира улики и доказателства. Изравя истината, без значение колко хитро е скрита. Не се отказва, докато не измъкне цялата история. Журналистът има свещен дълг към истината.

Някога беше вярвал във всичките тези глупости. А сега? Той прокара пръст по камшика, сякаш чакаше да му отговори.

Джолана се промъкна в „При Педро“ през задната врата. Заведението беше оскъдно осветено и му трябваха няколко секунди, за да могат очите му да привикнат. Първото, което забеляза, беше шарената пластмасова риба, която висеше под тавана, а после видя и рисунките на испански звезди върху кадифе. Истинска класа. Бяха заети само няколко маси, но нито един от хората по тях не отговаряше на описанието на Потър.

Откъм бара се чуваше глъчка. Той прекоси помещението и надникна иззад ъгъла. Тук беше пълна лудница от студенти, млади работещи хора, имаше дори и няколко старци. Мнозина бяха със старомодни дрехи и прически. Забеляза табелата „Четвъртък на спомените“ и „Бири - 1 долар“.

Джолана си проби път през тълпата, като гледаше да не привлича внимание и внимателно оглеждаше помещението. Искаше да открие Потър, това беше неговият шанс. Нямаше дарба като Къртицата, не беше електроинженер или разбиван на кодове, нито пък му се удаваше нещо техническо. Не беше учил в „Харвард“ или Масачузетския технологичен институт, но не беше и тъп.

Уилям Хенри Макнеър, или Джолана, както го знаеха приятелите, беше горд випусник на гимназията „Кинг Колидж“ на булевард „Дрексел“ в Чикаго. Не просто завърши, а завърши с отличие. На дипломата му точно под името пишеше сит laude на латински. С отличие. Това нямаше особено значение, когато майка ти не изтрезняваше от сутрин до вечер, а баща ти лежеше в затвора „Джолиет“. Никой в семейството му дори не беше и помислял за колеж.

Джолана не искаше да последва братята си на улицата. Той беше добро хлапе със само две петна в досието си. В деня след завършването хвана автобуса към остров Парис в Южна Каролина, където беше учебният център на морската пехота. Участва в действията в Ирак, след три години стана сержант и му предложиха място в Школата за кандидат-офицери. Тогава обаче главоболията му вече бяха започнали и той реши, че е служил достатъчно. Идеята да се сдобие със златна лейтенант- ска нашивка му харесваше, но възможността да печели по сто хиляди долара на година му допадаше още повече, а точно това му беше обещал брат му.

Брат му го излъга. Вместо сто хиляди долара получи присъда от десет години за въоръжен грабеж. Излежа шест, но и това беше повече от достатъчно. Джолана беше приключил с кражбите. Искаше да има истинска работа в истинска компания с истинска заплата и истински бонуси. Ето че днес печелеше по деветдесет и четири хиляди долара на година със здравни осигуровки, зъболекарска помощ и десет процента вноска за пенсионен фонд. Целта му беше да продължава все така.

В бара беше малко по-светло и той виждаше лицата на хората добре. Направи една обиколка, като си държеше очите отворени за висок, чорлав мъж с поувиснали бузи и тъжен поглед. Не видя такъв, провери отново в ресторанта и се върна отново в бара. Имаше едно-единствено свободно високо столче. Под пълна бутилка бира беше пъхната десетачка. Който и да беше оставил парите, освен бирата не си беше изпил и чашката с текила.

Имаше и още нещо. На бара лежеше красива нагайка от плетена кожа.

Къде, по дяволите, беше Танк Потър?

Джолана побърза към предния вход. Джипа го нямаше.

- Стани ми от мястото.

Джолана тръшна вратата и върна стилетото на Къртицата.

- Изтърва го.

- Тръгнал си е.

Къртицата се върна в работното отделение и седна зад конзолата си.

- Бригс ще побеснее, когато разбере, че си го оставил да се измъкне.

- Казах ти, че си беше тръгнал - повтори Джолана. - Както и да е, има още един пирон за зачукване. Знаеш ли как се стига до Бюда?

52

Беше време да спечели малко пари.

Карлос Канту излезе забързано от колата си и се затича нагоре по стълбите към спалнята. Не можеше да повярва, че вече е шест часът, а той едва сега се прибираше. Бюда беше на двадесет и няколко километра южно от Остин, а тази вечер имаше ужасно задръстване заради преобърнал се камион за тор.

Карлос захвърли служебното облекло от патологията с петна от пот по него и влезе в банята, като пусна само студената вода. Бездруго по това време на годината тя не падаше под 26°С. Докато се миеше, мислеше само за едно нещо - за пари. Искаше да вземе тридесет и пет хиляди долара за часовника и нито цент по-малко.

Той излезе изпод душа, облече се с къси панталони и тениска на футболния отбор „Лонгхорнс“, отвори нощното шкафче и извади торбичката с веществените доказателства и личните вещи, в която беше и задигнатият вчера часовник „Патек Филип“. Вече беше чист и реши да си го сложи. Златото проблясваше, а секундната стрелка се движеше гладко по циферблата с украса от слонова кост. Каишката от крокодилска кожа му отиваше на китката.

Карлос върна часовника в торбичката и го прибра. Ако не струваше толкова много, щеше да се изкуши да го запази за себе си. Но с тридесет и пет хиляди долара можеше да направи много неща. Щеше да плати лечението на майка си, да помогне на сестра си с таксата за колежа, а може би дори щяха да му останат пари да си купи и нова кола.

Не обичаше да краде от мъртвите. Предпочиташе да мисли за действията си като „умишлено преместване“. Разни неща постоянно се губеха при транспортирането от местопрестъплението, болницата и моргата. Ако някак си се озоваваха в джоба му, толкова по-добре.

Канту слезе в дневната. Чаша кафе и десертчета „Сникърс“, извадени от хладилника, минаваха за вечеря. Влезе в Ибей. Търгът течеше в момента. Снимката на часовника „Патек Филип“ изпълваше екрана. До момента беше получил три предложения, но всичките бяха доста под исканата от него сума. Провери какви бяха подателите на офертите. Двама бяха търговци на часовници от Флорида, а третият беше частно лице от Си- атъл. Всичките му изглеждаха редовни. Той се намръщи. Нямаше да приеме по-малко от тридесет хиляди. Тридесет беше магическо число.

Телефонът му звънна мелодично. Беше есемес от Танк Потър, който го питаше дали може да дойде.

- Ох, не и отново - измърмори той и взе телефона, като се чудеше дали да отговори. Вече беше направил достатъчно услуги на Танк. Проблемът с репортерите беше, че те винаги искаха още и още. Сети се как Едуард Мейсън му крещеше да побърза и да натовари телата във вана, без дори да са напълно подготвени. Този човек имаше сериозен проблем с отношението си към другите. Карлос реши, че с удоволствие ще помогне на приятеля си само за да натрие носа на онова дребно лайно в костюм.

Той написа на Танк да идва, когато реши, и го предупреди да влезе през задната врата.

- Доскоро - върна му съобщението Танк.

Карлос остави телефона и отново се загледа в търга. Имаше нова оферта.

Двадесет и пет хиляди долара или нищо. Това беше окончателната му цена.

53

„Вярваш ли му? “

Мери стоеше в дрешника и гледаше окачените дрехи.

Синьо сако, тъмносини панталони и бяла риза. Тя подбираше дрехите внимателно и ги подреждаше върху леглото, как- то някога в неделя вадеше най-хубавата си рокля за ходенето на църква. В момента обаче мислите й далеч не бяха ангелски. Божията молитва, химнът „Напред, Христово войнство“ и двадесет и третият псалм бяха последното, което й минаваше през главата.

Мери Грант беше ядосана. Беше й писнало да я размотават, беше й писнало да я лъжат и манипулират. А най-вече, помисли си тя, й беше писнало да не знае истината.

Джо не й се беше обадил, за да се сбогува. Беше се обадил, за да й каже, че в ситуацията има нещо сбъркано из основи. Това обаждане беше вик за помощ, макар и да знаеше, че тя не може да му даде нужната подкрепа.

Не се беше обадил на Ранди Бел.

Не се беше обадил на Дон Бенет или на Едуард Мейсън.

Не се беше обадил на никого от ФБР.

Беше се обадил на жена си, цивилно лице на четиридесет километра, шофиращо по претъпкана магистрала с двете си дъщери, която не се занимаваше с нищо по-опасно от това да се справя с обикновените и обичайни превратности на всекидневния живот.

Джо се беше обадил на съпругата си, защото тя е била единственият човек, на когото е можел да се довери.

Мери си обу панталоните, облече ризата, като я опъна плътно по гърдите си. Избра чифт строги кафяви обувки, които беше носила точно два пъти. Накрая си сложи и сакото. Влезе в банята, среса си косата и я прибра на опашка. Взе топла кърпа и избърса малко от спиралата за мигли, изтри фон дьо тена от скулите си и си махна червилото.

Застана пред огледалото и се огледа преценяващо.

Изправи гърба.

Изпъни раменете.

Не се усмихвай.

Нещо липсваше.

Тя отвори чекмеджето на Джо и се разрови из вещите му. Повдигна брадичка и забоде значката с американското знаме на ревера си. Изглеждаше както трябва, но усещането не беше такова. Нямаше я онази притегателност, чувството на власт. Изглеждаше като майка на две деца, която отива на родителска среща или при секретаря на организацията на собственици на имоти в квартала. Не беше офицер ветеран.

Мери се върна в дрешника. Коленичи, бутна панталоните на Джо настрани и разкри четвъртит черен сейф, малко по- голям от минихладилник, но десет пъти по-тежък. Сейфът за оръжие на Джо. Тя знаеше комбинацията и след секунди вече беше отворила вратичката и беше извадила „Глок 17“, кутия с патрони и кобур.

Мери занесе пистолета в спалнята. Като всяка примерна съпруга на военен тя можеше да се оправя с оръжие. Знаеше, че трябва да го носи на предпазител и без патрон в цевта, но агентите държаха пистолетите си винаги заредени. Извадиш ли го - стреляш. Не беше стреляла от години, но това беше без значение. Нямаше намерение да използва оръжието. Пистолетът на Джо й даде увереността, която й беше нужна, за да изиграе тази роля.

Тя се върна в банята и отново застана пред огледалото. Изглеждаше по същия начин, но се чувстваше съвсем различно.

Преди четиридесет и осем часа тя беше скърбяща вдовица, на косъм от това да се предаде и примири. В този момент обаче беше агент на ФБР, който разследваше убийството на Джо Грант.

„Вярваш ли му? “

Не, призна си Мери. Не вярваше на Едуард Мейсън. Не му беше повярвала дори за секунда.

54

Танк зави и слезе от магистралата, като мърмореше нервно, докато джипът подскачаше и скърцаше по черния път. При удара във форда беше изкривил полуоската и сега воланът му дърпаше наляво. На предната броня имаше и вдлъбнатина кол- кото тенис топка, но тя поне не се различаваше особено от другите. Полуоската обаче се нуждаеше от ремонт.

Иззад завоя се показа сива дървена къща със стени от припокриващи се дъски, скрита наполовина от опасно изкривена върба. Боята на вратата между двата мръсни прозореца беше толкова напукана и олющена, че стърчеше като бодли на таралеж. Бурените бяха превзели ливадата още преди години. Къщата изглеждаше съвсем изоставена. Единственият признак, че вътре живее някой, беше паркираната отпред стара „Хонда“ на Карлос Канту.

Танк свирна с клаксона и спря. Излезе от колата и се намръщи, тъй като гърбът още го болеше от удара в бъбреците.

- Има ли някой вкъщи? - провикна се той. - Карлос, аз съм.

Той загази през високата до кръста трева към предната врата. Отиването до Бюда беше изстрел в тъмното. От два часа пазеше официално радиомълчание. Точно това трябваше да направиш, когато някой хакне телефона ти. Всъщност не само бяха проникнали в устройството, но и го бяха превзели изцяло. На абордаж.

Смартфонът беше най-ефективното шпионско приспособление, измисляно някога от човечеството. Позволяваше ти да говориш с един приятел или с десетима едновременно и да виждаш лицата им. За секунди можеше да получиш всякаква информация от която и да е публична база данни в света. Правеше снимки и клипове с такова качество, че изглеждаха като живи. Казваше ти къде се намираш с точност до три метра на всяко място по земята, а след това ти посочваше магазините и всякакви учреждения около теб. Но този следобед Танк беше научил от личен опит, че проблемът е, че смартфонът може и да те шпионира.

Танк потропа по вратата.

- Изненадващо посещение. Аз съм, Танк. Отвори.

Заслуша се да чуе скърцането на дъските по пода при приближаването на Карлос до вратата. Къщата беше построена през 1920 г. и той беше сигурен, че нито една летвичка или гвоздей не са били подменяни. Почука отново и когато никой не отговори, пристъпи вдясно и викна през отворения прозорец:

- Карлос, тук ли си?

Никакъв отговор. Къщата беше абсолютно тиха и това го изнерви. Като репортер Танк беше вършил много неща, които вбесяваха хората. На практика това си беше изискване на работата. Ченгетата, областният прокурор или някой обвиняем все не бяха съгласни с нещо, което си написал. През годините беше получил немалко заплахи - че ще го пребият, очистят и не само. Но за пръв път му се случваше някой да пречи на разследването му, като унищожава доказателства.

- Карлос?

Танк се приближи до прозореца и надзърна вътре. Това, което видя, накара стомаха му да се обърне.

Той се върна бързо до колата си. Потърси под предната седалка, но там нямаше запас от течна смелост. Облегна се на джипа, като дишаше тежко и гледаше къщата на Карлос. Събореният стол и неподвижните крака още бяха пред очите му и той се зачуди какво, по дяволите, да прави. Щяха да го открият, нямаше как да се измъкне.

Той се стегна и се върна бавно до къщата. Предната врата беше заключена. Танк мина покрай стария пясъчник и заобиколи отзад. Стъпи на верандата и дъските изстенаха под тежестта му. Вратата на кухнята беше открехната. Видя нещо тъмно на цвят в коридорчето към трапезарията, нещо тъмно, но сякаш течно и живо. Той потисна порива да си тръгне и пристъпи вътре. Миризмата на кордит, на барут от изстрел, го накара да спре. Той се загледа в локвата кръв и в мухите, които бяха накацали и се угощаваха.

Страхливците бягаха, но кой оставаше? Идиотите? Определено не и героите. Първо на първо, един герой нямаше да забърка приятеля си в беда.

Журналистите оставаха.

Танк мина през кухнята и влезе в трапезарията. Карлос Канту лежеше на пода по лице с дупка от куршум в слепоочието. Танк коленичи и провери за пулс. Приятелят му беше мъртъв.

Танк остана клекнал за около минута, като се опитваше да установи какво се беше случило. На масата до отворения лаптоп имаше чаша кафе и полуизядено десертче. Чашата все още не беше изстинала напълно. Кафе и „Сникърс“ не му се струваха подходящи за последна вечеря. Телефонът беше паднал на метър-два встрани на пода.

Когато болката в страдащите му от артрит колена се усили, той се изправи, а ставите му изпукаха като сноп сухи съчки. От всичко изглеждаше, че Карлос беше работил, а някой се беше промъкнал зад него и го беше застрелял в главата. Изстрелът го беше съборил от стола. Очите му бяха отворени. Беше умрял, без да разбере какво става или поне без да се опита да се съпротивлява и да се бие. Но кой би могъл да мине по скърцащия под, без да издаде и звук?

Танк веднага разбра, че вината беше негова. Той се беше обадил на Канту на път към патологията, а след това пак той беше изказал на глас и пред хора тежките обвинения, че нито Джо Грант, нито информаторът са били убити с пистолет. В телефона му имаше есемеси, имейли, а, разбира се, и снимките. Всички те разкриваха самоличността на съконспиратора му.

Внезапно стана много важно да разбере кой го беше направил.

Танк вдигна телефона на Канту от пода и провери списъка с разговорите. Разпозна първите цифри на последното обаждане, получено от Карлос преди около час. Той чукна по екрана и набра номера.

Някой вдигна на четвъртото прозвъняване и един изтормозен мъжки глас каза:

- Дон Бенет слуша. Как сте, г-н Канту? Надявам се, че не се обаждате, за да се измъкнете от разпита в понеделник сутринта?

Не - отвърна Танк. - Ще дойда. Просто исках да съм сигурен в колко часа.

- В девет сутринта. Всичко наред ли е?

- Всичко е идеално, сър. Бях забравил да си запиша в колко часа.

Танк затвори. Това, че Бенет се беше обаждал, му донесе известно облекчение. Както беше разтърсен, можеше съвсем спокойно да допусне, че от ФБР имат пръст в убийството на Канту. Добрата новина беше, че не си уговаряш среща е някого, когото възнамеряваш да убиеш. Лошата беше, че ако Карлос не беше пречукан от ФБР, то това беше дело на групата или групите, отговорни за убийството на Джо Грант и информатора му.

Танк потри чело. Кое беше по-опасно - да остане или да си тръгне? Той отвори директорията с текстовите съобщения. Последните бяха от шест и петнадесет следобеда.

„Хей, Карлос, у вас ли си? Ще ми се да мина. За снимките е.“

Канту:

„Вкъщи съм. Ела когато искаш. Няма да излизам.“

„Ще се видим след малко.“

Канту:

„Мини отзад. Предната врата е счупена.“

Танк гледаше съобщенията и усети, че му се завива свят. Това, което виждаше, нямаше никакъв смисъл. Според телефона на Карлос съобщенията бяха пратени от него, от Танк Потър. На екрана се виждаха неговото име и номер. Проблемът беше, че Танк беше изхвърлил телефона си в реката два часа по-рано.

Радиомълчание.

Първата му реакция беше гняв, после го обзе несигурност, а накрая и страх. Да хакнеш телефон, за да унищожиш няколко снимки, беше едно, но да пращаш съобщения от същия номер, при това след като беше унищожил апарата със собствените си ръце, беше нещо съвсем различно.

Танк се поразвесели въпреки страха си.

- О, да, Ал - прошепна той на себе си. - Имаме история.

Танк отиде до лаптопа. Натисна ентер и на екрана се показа страницата на Ибей със снимка на ръчен часовник от осемна- десеткаратово злато и каишка от крокодилска кожа. Обявената цена беше тридесет и пет хиляди долара. Продавачът беше „Часовници КК Остин“. КК явно означаваше Карлос Канту.

Танк забеляза часовника в торбичка за доказателства върху страничния плот. На него имаше и идентификационен етикет. Той извади часовника от торбичката и видя, че на етикета са инициалите на собственика и датата на завеждане на доказателството. „Х.С. 7/30“.

Карлос беше откраднал часовника от моргата предишния ден - деня след като Джоузеф Грант и информаторът му бяха убити.

Танк се замисли за тялото, което беше видял в отделението. Пълен корем, меки ръце, нокти с маникюр. Това беше труп на богат човек.

Той взе телефона. „Патек Филип“ от истинско злато, ако се съдеше по тежестта му. Хронограф с ден и дата. Часовник на богаташ. Обърна го и видя нещо гравирано на капака. „На X. С. Благодаря. Й.“

Танк върна часовника в торбичката. Кой беше X. С.? И защо Й. му беше подарил часовник за тридесет и пет хиляди долара? И, по-важно, X. С. ли беше информаторът?

Танк не знаеше и не смяташе, че е разумно да мисли по тези въпроси, докато стои до човек, чийто мозък изтичаше по пода. Огледа се за последен път. Журналистът си беше свършил работата. Беше време да си върви.

Видя пушката на излизане. Беше върху шкафа с кухнята, дългите стоманени цеви стърчаха от единия край. Той я свали и я задържа с възхищение в ръцете си. Тежка беше. Утежнена в предната част, за да неутрализира поне частично отката. Чупеща се двуцевка дванадесети калибър, стара като къщата. Той я отвори и видя, че е заредена. С нови патрони, гилзите лъщяха.

Танк излезе и метна пушката на задната седалка на джипа си. Той притежаваше три ловни пушки и различни пистолети, но ги държеше заключени на сигурно място. Но нямаше никакво намерение дори да се приближава до дома си.

Излезе на магистралата и натисна газта докрай, за да накара колата да набере скорост. Светът му изглеждаше по-различен. Може би ясен, не толкова объркан. И определено по-опасен.

Той погледна към задната седалка. Пушката му вдъхна увереност, но не за дълго. Из главата му се въртеше една и съща мисъл - който и да беше убил Карлос Кант, искаше да види сметката и на Танк Потър.

55

„УАН 7“ докосна американската земя в 7:01 часа вечерта, шестнадесет часа и четиридесет и седем минути след излитането си от Израел.

Йън Принс крачеше напред-назад в подножието на подвижната стълба и гледаше как самолетът се приближава. Всичко до момента беше само планиране. Придобиването на „Мериуедър Системс“, ъпгрейдването на суперкомпютъра „Титан“, споразумението с Агенцията по национална сигурност, купуването на „Кларус“, ухажването и увещаването на старшето й ръководство - всяко действие беше стъпка от един по-голям план, точно като ред софтуерен код в приложение.

Пристигането на израелците бележеше повратната точка. Планирането беше приключило. Програмата беше вече написана, а компютрите бяха включени. Беше време да се натисне ентер за изпълнение.

Основаната през 2002 година „Кларус“ беше компания разработчик и производител на хардуерни и софтуерни системи за наблюдение и събиране на всякакви данни от итернет. Основният й продукт - „Кларус Инсайт“, беше суперкомпютър, способен да прехваща обаждания, направени през интернет телефония чрез Скайп, телефон или мобилни комуникации, минаващи през интернет, както и записите на трансакциите между доставчиците на услуги. Лицензният софтуер на „Кларус“ пресяваше със ситно сито огромните обеми информация, преминаващи през интернет и позволяващи на доставчиците на интернет протоколи и мрежовите администратори да инспектират, проследяват и да се насочват към съдържание от интернет потребители и от мобилни телефони при преминаването му през рутерите. Едно прессъобщение на компанията твърдеше, че програмите за прехващане на „Кларус Инсайт“ са „единствената система в индустрията за наблюдение на трафика, която използва прецизно насочване в реално време, залавяне и реконструиране на имейли... включително от Google Gmail, Hotmail, Yahoo! и AOL.“

A сега принадлежеше на Йън.

Самолетът достигна мястото за паркиране и спря. Стълбата се допря до фюзелажа и вратата се отвори навътре. Изпълнителните директори на корпорация „Кларус“ слязоха нетърпеливо, като гледаха към слънцето и вдишваха дълбоко свежия тексаски въздух.

Йън поздрави топло всеки един при стъпването му на твърда земя.

- Давид - каза той и стисна ръцете на Давид Голд, главният изпълнителен директор и основател на компанята. - Добре дошли в новия свят.

- Йън, радваме се, че сме част от твоя екип.

- Не екип - поправи го Йън. - Семейство. Готов ли си да твориш история?

Голд кимна, но пламът в очите му нямаше как да бъде сбъркан. Както и Йън, той също беше изпълнен с вяра.

- Сигурен ли сте за решението си?

- Напълно.

Следващият беше Менахем Волкович, старшият технологичен директор на компанията, когото мнозина считаха за най- добрия криптолог на света.

- Менахем, толкова се радвам да те видя отново. Твоето присъствие е чест за мен.

- Честта е моя.

- Сигурен ли си в решението си? Няма връщане назад.

- Не бих желал нищо друго.

И така нататък, докато всичките десетима мъже не слязоха от самолета и не се качиха в луксозни автомобили. С тях стигнаха до митническата зала, където формалностите бяха уредени бързо. Паспортите бяха прегледани, подпечатани и върнати на собствениците им, а куфарите им бяха предадени, без да бъдат претърсвани.

Йън пожела на мъжете приятно пътуване и им съобщи, че ще се присъедини към тях по-късно за приветствена вечеря. Изчака, докато и последният човек си прибра багажа и последният автомобил напусна летището, преди да се върне пеша в терминала и да отиде до личния си транспорт - хеликоптер „Бел Джет Рейнджър“.

Резиденцията за гости в главната квартира на УАН беше четириетажна сграда, построена като лондонския хотел „Ко- нот“. В апартамента си всеки от мъжете намери бутилка охладено шампанско „Кристал“, кутийка хайвер от белуга, препечени филийки с нарязани яйца и лук и плато студени меса, сладки и подбрани минерални води.

Изящна релефно отпечатана покана напомняше на израелците, че вечерята е в девет часа вечерта. Изискваше се официално облекло. Последната инструкция предизвика потрес. Нито един не си носеше смокинг, а някои от хората въобще отказваха да облекат подобно нещо. Какво имаше предвид Йън под „изисква се официално облекло“?

Мъжете отвориха гардеробите да закачат саката и панталоните си и ахнаха, когато видяха какво има вътре.

Преди години те бяха войници. Тази вечер отново щяха да бъдат.

56

- Единият пирон е забит - каза Питър Бригс.

Йън Принс влезе в кабинета си и се опита да прикрие гнева си, като видя, че Бригс се е облегнал на ръба на бюрото му.

- Кой от двамата?

- Няма значение - поклати глава Бригс.

- А другият?

- Не се притеснявай за него в момента. Има нещо друго.

Йън погледна шефа на охраната си. Тонът казваше всичко.

Пак тя. Жената.

- Искаш ли да видиш? - попита Бригс.

Йън застана до него и изгледа двадесетсекундното клипче, заснето пред къщата на семейство Грант. Мери Грант излезе, облечена в бизнес облекло, и се качи в колата си. Бригс натисна паузата тъкмо когато тя разкопча сакото си и седна зад волана.

- Видя ли нещо?

Йън взе телефона и проучи кадъра отблизо.

- Има пистолет на кръста.

- Прилича ли ти на майка, която си седи у дома и се грижи за малките си дечица? Или по-скоро на жена, която се кани да се замеси в неприятности?

- Нека я проследят.

- Вече знам къде отива. Някакво място, наречено „Орехо- вокафявото кафене“ по пътя към Дрипинг Спрингс. Преди десет минути прегледа навигацията как да стигне дотам.

Йън остави телефона. Погледът му блуждаеше из кабинета и се насочи към черната чанта, която лежеше на обичайното й място в далечния ъгъл. За момент видя как баща му го гледа. Питър Принс поклати глава. Посланието му беше ясно и разбираемо.

- Проследи я - нареди Йън. - Но само толкова. Прати хората си...

- Джолана.

- Да, Джолана, онзи, който свърши толкова добра работа онзи ден. Нека я следи, но толкова. Ще се погрижа за нея по- късно.

- Играеш си с огъня.

- Не ми ли вярваш?

- Честно казано - призна си Питър Бригс, - не.

- Имаш ли нещо друго за докладване?

- За израелците ли? - уточни Бригс и сви рамене. - Лапачката им хареса. Никой не отвори пиенето.

- Има ли нещо, за което да се тревожа? Някой да се съмнява? Да иска да напусне кораба?

- С нас са телом и духом. Така и трябва да бъде с всичките кинти, които им плащаш. Само не ми казвай, че трябва да им викам генерал Голд и полковник Волкович.

- Само и ако аз го правя, сержант Бригс. Ще идваш ли на вечерята?

- Първо трябва да си хвърля един душ. Може и да подремна малко.

- Не забравяй, че потегляме в шест сутринта.

- Никога не се отказваш, така ли?

- Така съм постоянно нащрек.

- От колко години без прекъсване си така?

- От седем.

- Щастливо число.

Щом Бригс си тръгна, Йън отиде до прозореца и се загледа към Моравата. Слънцето се спускаше към западния хоризонт, лъчите му топлеха каменните зъбери на „Магдален“ и „Брейсноус“. Обикновено това беше любимата му част от деня. Тежката работа беше зад гърба му, можеше да отчете постигнатия напредък и да планира бъдещото развитие. Имаше пълното право да е във възторг. От АНС бяха одобрили демонстрацията на „Титан“ рано сутринта. (Работеше!) Сенатът му беше в джоба, сделката да изгради новата вътрешна мрежа на ЦРУ беше чиста формалност. А и израелците бяха пристигнали.

Можеше да отчете напредък по всички фронтове.

Вместо това се чувстваше неспокоен. Не беше само това, имаше и нещо по-притеснително. Едно чувство, което не беше изпитвал от много време. Чувстваше се безсилен.

И всичко заради една жена.

Той си наля чаша сок от асай, отиде до бюрото си, провери списъка със задачите и видя, че има разговор със синовете си Тревър и Тристан. Той въведе номера и след няколко секунди огромният от тавана до пода екран оживя и се появи кухнята на новия му дом в Бел Еър. Една от скорошните му придобивки беше „Алайд Артисте Интернешънъл“, а тази компания притежаваше най-старото и четвърто по големина филмово студио в Холивуд. Съпругата му беше видяла в сделката основание да отиде с децата в Калифорния за лятото, но Йън подозираше, че ще е за по-дълго. Тя беше твърде едра риба за плитките води на Остин.

- Цените на акциите ти са в кенефа. Печалбите са паднали с шест процента от април досега. За последната година десет хедж фонда са извадили УАН от основното си портфолио. Какво, по дяволите, става?

Уенди Уонг Принс седеше на високо столче на плота в кухнята с блутут устройство в ухото си. Беше по клин и тениска, които разкриваха най-страхотното тяло, което бикрам йогата и добрите лекари в Остин, Манхатън и Бевърли Хилс можеха да изваят. Тя беше висока, поразително красива азиатка, родом от Кантон, магистър по бизнес администрация от „Харвард“, беше живяла в Хонконг и Ванкувър, а освен това имаше и докторска степен по компютърни науки от „Карнеги Мелън“.

Йън въздъхна. Такова образование и пак понякога бъркаше предлозите.

- Добър вечер и на теб.

- И? Приключи ли сделката с „Титан“?

- Условно казано - каза Йън.

- Условно? Йън Принс не прави нищо условно.

Йън се усмихна. Понякога му беше трудно да помни, че тя е на негова страна.

- Това е малко по-различно от обичайната ни работа с правителството.

- Знам, знам - каза Уенди. - Поверително е.

- Всъщност е повече от свръхсекретно. Един ден, мила, ще те запозная с подробностите. Не искам да урочасам нещата.

Лицето на Уенди потъмня.

- Сега такава ли станах? Да урочасвам? Съпругата ти е вещица и урочасва?

Тя изстреля забележителна канонада ругатни на кантонски. Йън й отвърна на мига, като неговите бяха дори по-жлъчни. Уенди Уонг не им обърна никакво внимание.

- Сега знам защо се омъжих за теб - каза тя. - Ти си единственият мъж, който ругае по-добре от мен.

- Ти се омъжи за мен, скъпа, защото струвах десет милиарда долара, сключихме предбрачно споразумение, което ти гарантира сто милиона долара, когато момчетата напуснат дома, а и се съгласи, че никога няма да се чукаме.

Усмивката на Уенди се изпари по-бързо от лек ръмеж в Хонконг. От задния край на кухнята се дочу глъч и момчетата влетяха вътре, последвани от гувернантките си.

- Здрасти, татко - казаха те.

Тревър беше на четиринадесет, а Тристан на единадесет. Тревър беше висок за възрастта си, едър, силен и надарен спортист. Тристан пък беше нисък за годините си, пълничък и предпочиташе да играе на своя „УАНбокс“, вместо да се занимава с нещо в реалността.

- Здравейте, момчета. Как мина денят ви?

- Мама не ни оставя да пропуснем нито един урок по китайски - оплака се Тревър. - Писна ми. Искам да отида в студиото. Снимат новия филм на Джеймс Камерън.

- Не можеш ли да идеш след урока по китайски?

- Имам урок по голф в „Бел Еър Кънтри Ютъб“. После съм на масаж.

- А ти, Тристан?

- Аз харесвам китайския. Мама ме научи да казвам „дю не ло мо“. Знаеш ли какво означава?

- Това звучи точно като нещо, изречено от майка ви - каза Йън с усмивка. Дю не ло мо означаваше „еби си майката“. - Ей, другата седмица започва Висшата лига. Ще отидем до Англия със самолета, за да хванем първия мач. „Арсенал“ играе с „Уест Хем“.

- „Арсенал“ ще ги смачкат - каза Тревър. - На треньорската скамейка ли ще седим?

- Е, все пак притежаваме клуба, нали?

Йън беше купил Арсенал, един от най-старите и престижни футболни клубове в Англия, преди три години и имаше договор за спонсорство. Логото на УАН беше на екипите на играчите.

- Не искам да ходя чак до Лондон заради някакъв тъп футболен мач - намръщи се Тристан. - Не мога ли да остана тук и да се грижа за животните?

Откакто се преместиха в Лос Анджелис, момчетата се бяха сдобили с цяла менажерия. Имаха чинчила, два хамстера, котка, боа удушвач и трикрако куче, взето от приют. То се казваше Хауи.

- Ще видим, Тристан. Иска ми се да си в пилотската кабина с мен. Дори ще те оставя да приземиш самолета. Какво ще кажеш?

Тристан сви рамене, без да изглежда заинтригуван.

- Може би.

- Аз ще го приземя - пожела Тревър. - Толкова добре, кол- кото и ти, тате!

Йън се разсмя.

- Трябва да бягам, момчета. Грижете се за мама. И, Тристан, никакви животни повече.

Той затвори, като се чувстваше самотен. Много обичаше синовете си, а все не можеше да ги вижда достатъчно често. Той отиде в задната част на кабинета и през една въртяща се библиотека влезе в голяма баня с гардероб. Взе си душ и се преоблече за вечеря с черни панталони и добре ушита черна риза. Огледа се за последно в огледалото и замръзна от ужас. Не можеше да бъде. Не и толкова скоро. Той приближи лицето си до стъклото. И все пак... ето го.

Сив косъм.

Не сив, бял. Искрящ като снежинка.

Той намери пинсети, отскубна провинилия се косъм и го пусна в мивката, където той се сля с порцелана и изчезна.

Това, че човек е смъртен, беше единствената концепция, която не можеше да приеме.

57

Питър Бригс вървеше по ул. „Хай“ към собствения си апартамент. Сержант Бригс. Йън можеше да бъде язвителен. Разбира се, той беше шефът и можеше да си го позволи. Но все пак...

Той запали цигара и гневно издиша дима. Вечният подофицер, никога офицер. Така да бъде. Той мина зад ъгъла на сградата и погледна през Моравата към река Айсис, или каквото там име беше дал Йън на попресъхналото подобие на поток. Оксфорд в Тексас. Що за глупост. Но Йън го беше направил. Беше наел архитект, беше внесъл камъка и беше отделил две години и повече от един милиард долара, за да построи проклетото почти перфектно копие на един от най-старите университети в света. А Питър Бригс беше до него през цялото време.

Адютант.

По време на Бурската война това са били хората, грижещи се за офицерите. Адютантът движел всичките дела на офицера - подготвял му облеклото, лъскал му ботушите, грижел се за коня, готвел, когато се налагало, завивал го през нощта и го цункал по проклетата бузка. И след всичко това се биел редом до него.

Бригс беше адютантът на Йън, без значение дали му харесва или не. Работата му беше да се грижи за добруването на офицера, а това означаваше да предприема действия, които офицерът можеше и да не осъзнава, че са в негов интерес. Действията, които Бригс обмисляше, засягаха Мери Грант.

Той се обади на Джолана.

- Жената. Тръгнала е нанякъде.

- Къртицата ми каза. Пътувам.

- Впечатлен съм. Сега нека видим дали можеш да ме впечатлиш още повече. Слушай внимателно какво ще направиш.

Отне му по-малко от минута да опише какво иска от Джолана по отношение на Мери Грант.

- Всичко ли е ясно?

- Кристално - каза Джолана.

Питър Бригс затвори. Доволен, че е предприел съответните мерки да защити офицера си, той тръгна към апартамента си, за да се изкъпе и облече за галавечерята.

Един лоялен адютант би направил точно това.

58

ДРИПИНГ СПРИНГС 32 км.

Мери натисна газта, като поддържаше скорост малко под сто и тридесет километра в час. От сто и тридесет до сто и четиридесет си играеш със съдбата. Над сто и четиридесет просто изгаряш.

Беше осем и петнадесет вечерта. Слънцето висеше точно пред нея и флиртуваше с хоризонта. Небето беше като подпалено, обагрено в онова прегоряло оранжево от уестърните на Зейн Грей, които адмиралът толкова много обичаше. Пътят се издигаше и спускаше по хълмовете и сечеше през тексаската пустош. Десет минути след като излезе от очертанията на града, тя се почувства сама и неспокойна, пионер в една странна и безкрайна земя. Цялата увереност от вида й в огледалото в безопасността на дома й изчезна. Пистолетът на Джо вече не я вдъхновяваше, а тегнеше като камък на кръста и напомняше за безразсъдството й.

А Джо? Какво би направил той?

Щеше да направи каквото правеше и тя. Да излезе навън, да се огледа и да отиде тук-там. Да задава въпроси. Да разръчка храстите и да види какъв ли заек ще изскочи от тях.

Мисълта я успокои, но не толкова, колкото й се щеше. Тя взе телефона и се обади у дома.

- Здрасти, Джес. Само да ви чуя как сте. Какво става?

- Всичко е наред.

- Какво правиш?

- Същото като преди половин час.

Мери беше оставила момичетата у дома, като Джеси трябваше да гледа Грейс. Един поглед към майка им в костюм беше достатъчен да възпре всякакви възражения.

- Излизам - каза им тя. - Ще се върна до единадесет и ще е добре да ви намеря по леглата.

За пръв път Джеси не се беше възпротивила и Мери остана като ударена от гръм, като се чудеше дали пък Джеси най- после не беше пораснала, дали, както би се изразила самата тя, нямаше да започне „да чисти подове и да мие прозроци“.

- А сестра ти?

- Тук е, до мен. Да ти я дам ли?

- Само й кажи, че се обаждам.

- Добре. Чао.

Мери затвори и метна телефона на седалката. Може би оптимизмът й беше прибързан. Трябваше да е доволна, че Джеси беше приела задачата си, без да негодува и да отвръща.

Тя навлезе в малкото фермерско градче Сидър Вели. Мина покрай местната закусвалня и бензиностанцията и забеляза шестметровия неонов каубой, завъртял ласото си във въздуха в приветствие, че е дошла в „Ореховокафявото кафене“.

Някаква табела оповестяваше, че тази вечер свири Гари Кларк-младши. Паркингът се простираше върху два съседни парцела в отъпканата пръст край пътя, но беше препълнен и колите бяха наспирали и по уличките. Тя обиколи два пъти и успя да си намери място чак в далечния ъгъл между един дъб и стар ван фолксваген.

Мери заключи колата и тръгна към ресторанта. Последните пристигнали също бързаха, но към външната сцена зад заведението. Във въздуха се носеше музиката на блус банда. Тя се почувства скована и съвсем не на място, облеклото й определено не беше за тук. Нямаше никаква идея какво й беше хрумнало, че взе и пистолет. Забави крачка и спря. Погледна към входа на ресторанта на около трийсет метра пред нея и се опита да измисли какво ще каже. Нищо не й идваше наум.

Черният пикал „Форд F-250“ изтрополя при влизането си в паркинга минута след Мери. Шофьорът беше едър мъж с широки рамене, кожата му беше с цвят на кафе с мляко и носеше овехтяла шапка на корпуса на морските пехотинци. Той стъпи на спирачката и се заозърта. Бързо забеляза русата жена в бизнес костюм и я загледа, докато тя накрая отново закрачи и влезе в кафенето.

- Здравейте, госпожице Мери.

Джолана включи на скорост и обиколи паркинга, докато не откри място с ясна видимост към входа. Насочи пръст като пистолет и се прицели във вратата. Само ми дайте старата ми снайперска карабина „Ремингтън“ и един патрон, помисли си той. От това разстояние щеше да е като да застреляш риба в кофа.

Той свали въображаемата пушка и набра някакъв номер.

- Тя е тук.

- Разбира се, че е там - отвърна Питър Бригс. - Приключвай и можеш да разчиташ на повишение.

Джолана вдигна капака на централната конзола и извади пиринчена табакера. Имаше още малко време, преди да я убие, а не се сещаше за по-добър начин да го прекара. Отвори табакерата с палец, избра си тънка и стегнато навита цигара и я запали. Джолана не докосваше алкохол и повечето наркотици, но понякога си позволяваше по малко качествен джойнт. Дръпна силно и тръсна пепелта от огънчето през прозореца. Задържа дима в дробовете си, докато усети, че очите му се насълзяват, гърдите му се издуват, а главата му се замайва и му става топло. Този сорт марихуана се казваше „Тройно Б“ от „буден, бдителен и боен“. Отпускаше те, нещата изглеждаха по-нормално, но и леко те приповдигаше, за да си нащрек и съсредоточен.

Той издиша.

- О, да - въздъхна Джолана и през очите му заигра разноцветна дъга. Той мигна и тя изчезна. - Ето това е тревица.

Джолана посегна да си дръпне отново, но размисли. Един път беше повече от достатъчно. Не знаеше какво беше искал Джоузеф Грант от г-н Принс. Помисли си, че сигурно е нещо около сделката с Мериуедър от миналата зима. Тогава беше доста стресиращо време за всички в компанията. Господин Принс беше стегнал юздите на всички, за да е сигурен, че УАН ще завърши придобиването, а Бригс пък беше вдигнал всички от охраната на бойна нога. Имаше доста задачи - проникване тук и там, демонстрация на физическа сила, такива работи. Тогава Къртицата започна да снима онези клипчета с децата.

Също оттогава Джолана беше започнал да върви стабилно нагоре по стълбицата на йерархията. Бригс беше дал да се разбере, че работата му е да защитава г-н Принс и компанията му. Говореше за УАН като за страна, а не като за корпорация. На Джолана това му харесваше. Той беше човек, който предлага своята вярност безрезервно, а УАН представляваше всичко, на което се възхищаваше. Беше могъща, влиятелна, уважавана, а най-хубавото беше, че не съдеше за хората по цвета на кожата им. В УАН се ценяха постиженията. Важни бяха способностите.

Ако работата му налагаше да застреля федерален агент, добре тогава. За него това беше да убие враг, задачата не беше по-различна от това да елиминира бунтовник в Ирак. Или си с УАН, или си срещу нея. Освен това Джолана си беше патил от ФБР. За него тази задача беше шанс за разплата - да уравновеси везните на правосъдието, така да се каже. И ако работата му изискваше да се погрижи за друг проблем, значи щеше да се погрижи.

Той погледна часовника си и видя, че жената стои в кафенето вече цял час. Това не беше положително развитие на нещата. Той имаше ясна представа какво правеше тя вътре и беше сигурен, че г-н Бригс нямаше да е доволен, когато разбере.

Джолана отвори жабката да провери истинското си оръжие, деветмилиметрова „Берета“ с десет патрона в пълнителя и още един в цевта, пригодена да стреля с усилени боеприпаси. Тази вечер не му трябваше карабина. Работата щеше да е отблизо, лице в лице.

Той затвори жабката и се настани да чака. Вече си повтаряше какво щеше да каже на Мери Грант, преди да я убие.

59

- Казвам се Мери Грант. ФБР. Бих искана да говоря с управителя.

Сервитьорката погледна значката на Мери.

- Да, госпожо. Моля, изчакайте тук, докато го открия.

- Благодаря ви.

Сервитьорката изчезна някъде в задната част на кафенето. Мери чакаше с отпуснати ръце, точно както трябваше да изглежда. Ако значката предизвикваше такива отговори, щеше да я носи по-често.

Минута по-късно към нея се приближи висок и пълен чер- нокож мъж на около петдесет години с дънкова риза.

- Кал Милър.

Мери се представи и показа значката на Джо.

- Бихме ли могли да поговорим някъде на по-тихо място?

- Мога ли да попитам за какво става дума?

- Преди два дни един агент е бил прострелян и убит в ранчо „Летящите рога“ нагоре по пътя. Точно преди това е ял тук. Бих искала да ми помогнете да разбера с кого може да е бил.

- Кабинетът ми е отзад.

Милър я поведе към задната част през врата с надпис „Личен достъп“. Кабинетът му беше претъпкан и с размерите на килер за метли. Стените бяха облепени с плакати от минали концерти - Винс Гил, Брус Хорнсби и Уили Нелсън. Милър се вмъкна зад бюрото си, а Мери отмести някакъв препариран броненосец от фотьойла. Като сядаше, разкопча сакото точно колкото да позволи на мъжа да зърне полуавтоматичния „Глок“ на Джо. Едва тогава забеляза, че и той носи оръжие под ризата, нещо много голямо и много лъскаво.

Тя му подаде касовата бележка, която беше намерила в портфейла на Джо.

- Сервитьорът тук ли е? Бих искала да му задам няколко въпроса.

- Това е Минди. Тя взима по две смени в понеделник и четвъртък. Нека я доведа.

Милър излезе от кабинета. Мери си пое дъх и се опита да се успокои. Беше преминала първата проверка и не я бяха разкрили. Сега трябваше да се държи нормално и властно като Джо.

Милър се върна, следван от сервитьорката Минди. Тя беше ниска, налята червенокоса жена на средна възраст, с твърде тежък грим. Гърдите й щяха да изскочат от стегнатия черен потник.

- Как сте? - попита Минди и протегна ръка. - Кал ми каза защо сте дошли. Наистина съжалявам за случилото се на приятеля ви. Имате ли негова снимка? Бих могла да помогна.

- Да - отвърна Мери. - Разбира се.

Първа грешка . Не си беше подготвила снимка на Джо.

Тя се потупа по джобовете за телефона си и затърси снимка на Джо, за да я покаже на сервитьорката. На всички той беше или с момичетата, или с Мери. Нямаше нито една, на която да е сам. Накрая избра кадър на Джо с момичетата от Коледа миналата година. Поне носеше костюм и тя с болка осъзна, че е същият, с който е бил облечен преди два дни.

- Ето го.

- Това дъщерите ли му са? Бедните момичета. Наистина са много красиви.

- Да, така е - каза Мери, може би твърде бързо.

- Хамбургер, пържени картофи и кола. Помня го - кимна сервитьорката, вдигна поглед и се усмихна доволно. - А другият беше голям каприз.

- Продължавайте - подкани я Мери.

- Наскоро бил претърпял операция, нещо на сърцето. Не можеше да яде нищо прекалено мазно или с много холестерол. Притесняваше се как готвим храната. Настояваше да е без растителни или трансмазнини, нали знаете, всичките ония глупости от Ню Йорк. Ало, ние да не сме шибаният „Четири сезона“, бе?!

- Откъде знаете, че е бил от Ню Йорк?

- Имаше акцент, затова. Но съм адски сигурна, че не беше оттук.

- Спомняте ли си как изглеждаше?

- Дебел, червендалест. Бих казала позатлъстял. Косата му беше сресана на една страна. Не приличаше на мъж от корица на списание „GQ“. Но другият, този от снимката, беше направо да го изядеш.

- Той е женен - каза Мери.

- Забелязах - кимна Минди, но сякаш това нямаше никакво значение за нея или за похотливите й амбиции. - Има ли нещо друго? Чакат ме пет маси и хората вече сигурно са изпаднали в истерия или са побеснели.

- Мисля, че това е достатъчно.

- Съжалявам за приятеля ви. Виждам, че наистина сте съкрушена - каза Минди, като се приближи и потупа Мери по рамото. - Предполагам, че и на вас не ви е пукало, че е бил женен.

- Аз бях негова... - започна Мери, но си прехапа езика. Нямаше какво да се обяснява.

- Ботуш - рече Минди на излизане.

-  Моля?

- Готиният тип наричаше другия „Ботуш“. Изглеждаха ми приятели. Просто казвам.

Минди затвори вратата зад себе си.

- Мога ли да ви помогна с нещо друго? - попита Кал Милър.

- Можете - каза Мери, но не знаеше с какво. Все трябваше да има още нещо. Не беше карала четиридесет километра, само за да разбере, че Джо беше изял последния си обяд с дебел агент на ФБР с прякор Ботуша, с проблеми със сърцето и нюйоркски акцент. За жалост нямаше никаква, идея кой би могъл да е Ботуша, а не смяташе, че Дон Бенет, Ранди Бел или който и да било от ФБР би се зарадвал на въпросите й. Със сигурност не и Едуард Мейсън, не и след като му обеща повече да не си пъха носа в делата на Джо, а той я заплаши недотам деликатно, че ще я тикне в затвора, ако не го направи. Освен това не искаше и да застрашава националната сигурност на страната.

Национална сигурност. Двадесет и четири каратовото непробиваемо извинение за всички действия на правителството. Питай на своя отговорност.

- Госпожо?

Мери въздъхна и стана, като знаеше, че забравя нещо, но не се сещаше какво.

- Благодаря ви - каза тя накрая, като се промъкваше странично между препарирания броненосец и бюрото.

Кал Милър отвори вратата.

- Ако сте гладна, с удоволствие ще ви донеса каквото пожелаете. За сметка на заведението. Известни сме с пържената си пилешка пържола.

Тогава се сети. Национална сигурност. Ами сигурността на „Ореховокафявото кафене“?

- А камерите? - попита тя рязко. - Имате охранителни камери, нали?

- Като всички останали - кимна Милър. - Но не съм сигурен, че ще помогнат.

- Колко камери сте разположили?

- Разположили? - учуди се Милър на думата. - В сградата имаме двадесет и четири камери. Застрахователната компания изисква да покрием всеки квадратен сантиметър.

- Значи имате камера и в ресторанта?

- Две. При предната врата и на касата. Разбира се, има няколко и на паркинга. Неприятностите обикновено стават точно там. Нали знаете, сбивания, сдърпвания, такива неща. Другите камери са пръснати отзад към сцената. Но може и да е твърде късно, дискът се презаписва на всеки два дни.

- Въпреки това бих искала да погледна.

- На ваше разположение.

- Да започнем с вътрешните.

60

Джеси забеляза фаровете в алеята и си дръпна забързано от електронната цигара. „Идвм вднг“, пусна съобщение тя.

Раница. Лаптоп. Сълзотворен спрей. Джеси се увери, че е взела всичко необходимо, и изтича надолу по стълбите. Грейс седеше на дивана и размахваше дистанционното за телевизора.

- Да го пускам ли?

Джеси остави раницата си до предната врата и се тръшна до сестра си. Телевизорът беше на канала със „Сървайвър“.

- Мишле, трябва да изляза.

- Но това е финалът. Трябва да видим кой ще спечели.

- Знам, но това е по-важно.

- Ти трябва да ме гледаш. Мама ти го каза.

- Съжалявам, но трябва да тръгвам. Заради татко е.

- Къде отиваш?

- Навън.

- Къде навън?

- Просто навън. Не ти трябва да знаеш повече.

- Кога ще се върнеш?

- Не съм сигурна.

- Ще се бавиш ли повече от час?

- Ти на мама ли се правиш?

- Не ми харесва да оставам сама. Страшно е.

Джеси се размърда на дивана. Беше се опитала да бъде търпелива и да проявява разбиране, но така не ставаше. Малките деца мислеха единствено за себе си.

- Заключи вратата и гледай телевизия. Мисли си, че съм си в стаята, и без това винаги там стоя. Така или иначе трябва да си си легнала и да спиш, когато мама се върне. Всичко ще е наред. Обещавам.

- Ама ти няма да си в стаята си.

Джеси се изправи.

- Грейс, ти си почти на дванадесет. След няколко седмици ще си в седми клас. Порасни.

- Поне ми кажи какво ще правиш.

- Искам да разбера как така мама е изгубила съобщението от татко. Мисля, че някой е хакнал телефона й. Ще говоря с асистента от курса, за да видя дали може да ми помогне.

Грейс се замисли.

- С Гарет ли излизаш?

Джеси погледна през прозореца. Виждаше главата и стърчащата небрежно сресана коса зад волана на стар фолксваген костенурка. Сърцето й се разтуптя по-силно и това я ядоса.

- Може би.

- Сложила си си грим.

- Не съм.

- И парфюм. Миришеш на мама.

- Стига си досаждала. Трябва да тръгвам.

Грейс изпрати сестра си до предната врата.

- Ами ако се изплаша?

- Няма да се изплашиш. А и освен това мама ще се прибере дори преди да разбереш.

- Но тя ще види, че те няма.

- Как? Ще погледне в стаята ми и ще реши, че спя.

- Тя понякога влиза и сяда на леглото ми. Ами ако седне и на твоето?

- Аз съм на петнадесет. Мама вече не влиза в стаята ми.

Грейс я сграбчи за ръкава.

- Ако са хакнали телефона на мама, може и да ни наблюдават.

- Не ставай смешна. Защо пък някой ще ни наблюдава. Татко е мъртъв.

- А защо някой ще хаква телефона на мама?

Джеси скръсти ръце и издиша притеснено. Беше си задавала същия въпрос десетки пъти и не можеше да намери отговор. Така беше още по-важно да разбере кой го беше направил. Няма как да разбереш „защо“, преди да си узнал „кой“.

- Тръгвам. Ако кажеш на мама, ще те убия.

- Няма.

- Недей!

Джеси се приведе и млясна Грейс по бузата.

- Пожелай ми късмет, мишле.

- Късмет, фъстъче.

Грейс изгледа как сестра й изтича по пътеката и се качи в колата.

- Късмет за какво? - извика тя след Джеси. - За телефона или за Гарет?

61

Детска стая.

Сутринта. През пролука в завесите нахлува слънчев лъч.

Момиче, спящо в леглото си. Русата коса е разпиляна по възглавницата. Розови бузи. Ангелче.

Една татуирана ръка приближава остър като бръснач нож до лицето на детето.

Острието минава покрай брадичката на момичето, край носа и очите. Змиите се гърчат от татуирания череп.

Къртицата беше паркирал вана на километър и половина от къщата пред някакъв малък мол е пицария „Папа Джон“, денонощен магазин, пералня на самообслужване и барбекю бар „Зеленият мескит“. Той седеше във вана и гледаше клипчето на Грейс Грант, което беше направил тази сутрин.

Неговото ангелче.

Движение на основния монитор привлече вниманието му и той остави телефона. Един фолксваген костенурка отби към алеята. Къртицата се изправи в стола и видя как по-голямата дъщеря изтича по пътеката и скочи в колата. Зад нея слабото русо момиче стоеше на прага, а светлината от фоайето я описваше като в рамка.

Къртицата увеличи изображението. Видя гънка синя нощница, кичур руса коса и вратата се затвори.

Той се облегна, сърцето му биеше лудо и не можеше да откъсне очи от екрана.

Неговото ангелче беше само в къщата.

62

- Господа, добре дошли. Поздравявам ви за изключително важната стъпка, която направихте. Благодарен съм за вярата, която показахте лично в мен, и за вярата ви в моята визия за бъдещето. Благодаря.

Йън Принс остави публиката да осъзнае думите му, до- като гледаше към директорите на израелската компания, настанени между собствените му лейтенанти по масите, разположени по ширината на залата. „Грейвс Хол“ беше огромна, с дървена ламперия по стените и високи прозорци от рисувано стъкло. Свещите пръскаха светлина от огромни красиви канделабри от ковано желязо. От стените гледаха портрети в пълен ръст на Винт Сърф, Стив Джобс, Тим Бърнърс-Лий и, разбира се, на него самия. За Йън това беше катедрала, свято място за боготворене на великите умове, започнали дигиталната революция.

- Живеем в един прекрасен нов свят - продължи Йън. - Свят на възможности. Свят, в който просяк в Мозамбик има достъп до същите знания, същия експертен опит и същия подбор на информация като милиардер в Манхатън. Живеем в ера, в която отделният човек има огромна власт и всеки от нас е способен на невъобразими постижения. Лекар в Атланта може да „печата“ човешка тъкан от една-единствена клетка. Учен в Cao Пауло може да промени ДНК и да елиминира лошите гени. Съпруг в Токио може да разговаря с жена си в Квебек и не само да чува гласа й, но и да я вижда... на часовника си. За това пишеше в старите комикси и научнофантастичните романи, за това се говореше в радиосериалите от миналото. Всеки ден ние се пресягаме към бъдещето и го впрягаме в настоящето. Но нищо от това нямаше да е възможно без средствата на мигновения достъп до информация, без отговора и преноса й. Това са стълбовете, върху които е изградена УАН.

Йън се спря и огледа залата. Беше толкова тихо, че щеше да чуе, ако някой изтърве не игла, а микрочип. Лицата бяха обърнати към него, в очите блестеше амбиция.

- Преди двадесет години - продължи той - ми хрумна идея как да събирам информация от едно чудесно ново изобретение, наречено „Световната мрежа“. Идеята се превърна в нещо, чието име беше „УАНскейп“. В онова средновековно време му викахме „Лазещия из мрежата“. Днес „УАНскейп“ е най- ползваната интернет търсачка в света.

Той се усмихна, наслаждавайки се на смеха на колегите си.

- Не спрях с „УАНскейп“, а продължих и създадох компания, която пишеше софтуер и още една, която произвеждаше хардуера, съставил гръбнака на интернет. Изградих компания, която правеше смартфони и таблети, използващи този гръбнак, а наскоро купих и компания, която създава съдържание, което се предава по нашия хардуер и на което хората се наслаждават от своите смартфони и таблети. Но това не е достатъчно. Имам по-голяма отговорност и тя е да надзиравам този великолепен организъм, наречен интернет. Да го пазя заради просяка в Мозамбик и заради милиардера в Манхатън. И тогава един ден открих „Кларус“. И веднага разбрах, че „Кларус“ ще ми даде тази възможност.

За пръв път забелязах „Кларус“, когато узнах, че моите приятели от Форт Мийд са избрали вашето оборудване, за да прехванат целия трафик, навлизащ в страната през интернет. Вгледах се по-внимателно в „Кларус“, когато ми казаха, че една страна е използвала вашето оборудване, за да срине цялата система за въздушна защита на врага си и така да осигури достъп на своите военновъздушни сили до въпросната съседна страна. Но реших, че трябва да работим заедно, едва когато разбрах, че създаден от вас вирус е поразил ядрената програма на една неназована държава, при това така, че е довел до внезапен и почти катастрофален срив. Някой би ли могъл да ми припомни името на този вирус?

Главите срещу него се поклатиха, а няколко пръста се размахаха в отрицателен жест, който показваше, че това не е удачна тема на разговор. Йън не очакваше и нещо друго от хора, които си изкарваха хляба, като пазеха тайни.

Той стана от мястото си на масата и слезе по пътеката.

- Както вие всички знаете, покупката на „Кларус“ не беше обикновена сделка. Аз не купих само активи, техническо ноу- хау и регистри с поръчки. Исках повече. Настоявах всички вие, които сте тук тази вечер, да преминете на моя страна и да станете моята преторианска гвардия. Вашата задача ще бъде да пазите всичко, което сме изградили до момента, и да пазите останалия свят от онези, които искат да ни навредят. Можем да поддържаме тази забележителна организация здрава само като имаме достъп до всяка нейна клетка. Можем да идентифицираме вирусите и паразитите, които застрашават съществуването ни, и да ги елиминираме безмилостно само като видим цялата информация, която се носи из вените й. Залогът е всичко или нищо.

Йън вдигна чашата си. Гостите станаха и кристалът от техните чаши блесна под свещите.

- И така, тази вечер ви приветствам официално с добре дошли в семейството на УАН и заедно ще преобразим УАН от корпорация в нещо повече - нещо, каквото светът още не е виждал.

63

Мери го познаваше.

Познаваше Ботуша.

Тя излезе от кафенето, а Кал Милър й пожела лека вечер и заключи вратата зад нея. Беше минало десет часът и паркингът беше опустял. Музикалната програма беше завършила преди половин час, а заведението следваше строга политика за бързо освобождаване на помещенията. Беше тъмно, а паркингът изглеждаше различен с толкова малко автомобили. Мери се спря на няколко пъти, преди да се ориентира и да забележи колата си в далечния ъгъл на по-близкия парцел, на сто-двеста метра от нея.

Тя вървеше забързано, развълнувана от късмета си. Кал Милър беше успящ да открие записи отпреди петдесет и осем часа, чак от дванадесет и половина на обяд в понеделник, а им оставаха едва десет минути преди дискът автоматично да започне да презаписва. Въпреки това той беше открил снимките. Охранителните камери от паркинга и предния вход бяха уловили как Джо влиза в заведението, а минута по-късно го последва здрав и набит мъж със зачервено лице, сресан на една страна. Ботуша според цветистото описанието на Минди. А още поточно - според името от касовата бележка - това беше „НСА ФК“.

Охранителните камери бяха на десет години и зърнестото им изображение беше на светлинни години от високата резолюция. Въпреки това Мери беше абсолютно убедена, че е виждала мъжа, но не можеше да се сети къде или кога. Смяташе, че е било у тях, тъй като само там се беше срещала с колеги на Джо. В коя от всичките къщи по света обаче? А и как, по дяволите, се казваше?

Тя се пипна по джоба и усети диска с кадрите на Джо и Ботуша, който Милър й беше записал. Щеше да има предостатъчно време да го прегледа по-обстойно у дома. Междувременно превърташе из ума си спомени от купони и се мъчеше да си припомни за мъж с телосложение на круша, със зачервено лице и остра кафява коса. Рано или късно щеше да се сети.

- Хей, здравейте.

Мери се сепна изненадана. На около два метра от нея стоеше едър мъж с ръце в джобовете и военно кепе, нахлупено ниско над очите.

- Здравейте - отвърна тя, но не намали крачка, а се опита да го заобиколи.

Мъжът пристъпи пред нея.

- Имате ли нещо за мен?

- Моля? - спря се Мери.

- Дискът, който стърчи от джоба ви. Моля ви да ми го да- дете.

Мери отстъпи, а мъжът я последва. Беше широкоплещест, мускулест и кипеше от агресия. Ако изпищеше, щеше да я спипа за секунда. Тя се огледа, но наоколо нямаше никого. Кафенето беше на четиридесет-петдесет метра зад гърба й. Отляво беше паркиран черен пикап, но зад волана нямаше човек. Тя се озърна през рамо, но Кал Милър не се виждаше никъде. Решението й да паркира в далечния край внезапно й се стори крайно неразумно. Беше забравила, че сега е от ФБР и можеше да паркира където си поиска.

- Кой сте вие?

- Няма значение. Дискът. Веднага.

- Защо го искате?

- По същата причина, по която и вие.

Мери отстъпи още крачка, но мъжът я последва и скъси разстоянието между двамата. Тя усети тежестта на пистолета на кръста си.

- Спри на място - заповяда той с тих и властен глас. - Спри или ще престана да бъда толкова учтив.

Мъжът повдигна глава и тя видя очите му на лунната светлина. Бледи, решителни и безмилостни. По гърба й пролази тръпка и тя усети със сигурност, че той ще я убие.

- Добре. Ще ви дам диска.

- Бавно. Не си мисли, че не знам, че носиш оръжие. Не забравяй коя си, госпожице Мери. Ти си просто една майка.

Знаеше името й. Което значеше, че познава и Джо.

Мери му подаде диска.

- Какво разследваше той?

- Нещо, което не биваше да разследва.

- Предполагам, че все някой си мисли така.

- И аз така смятам.

- За кого работите?

- Ще се изненадате.

- Да видим.

- Нали знаете приказката „Бих могъл да ти кажа, но след това ще трябва да те убия“.

- Значи няма да ме убиете?

Мъжът пъхна диска под колана си. Когато извади ръка, държеше пистолет.

- Не съм казвал такова нещо.

Мери побягна. Успя да направи две крачки, преди той да я докопа, да я повдигне с една ръка за кръста и да запуши устата й с другата. Завъртя я и я понесе към колата й, сякаш беше не по-тежка от пазарска чанта.

- Мери, Мери, Мери - прошепна мъжът. - Все никнеш там, където никой не те сее. Не ти ли казаха да престанеш?

Той я стисна, за да подчертае думите си.

- Не ти ли казаха? Ама не, ти трябва да продължиш да ровиш. Трябва да си вреш гагата като мъжа ти. Не знаеш ли, че ние сме тези, които все душат?

Мери зарита и се опита да се бори. Чувстваше се като дете в ръцете на великан. Всеки опит да се освободи беше пресичан от два пъти по-силно движение. Мъжът подмина колата й, качи се върху бордюра по ръба на паркинга и я замъкна към пущинака отвъд. След секунди бяха обградени от мескитови храсти и преплетени клони, диви и високи колкото нея самата. След сто метра той я пусна и я бутна да седне. Когато отстъпи, тя видя, че беше взел и пистолета на Джо.

- Те ще разберат, че си ти - каза тя. - Видях записите от охранителните камери. Ще видят пикапа ти на влизане, а след това и на излизане.

- Обличаш костюм, запасваш пищов и си мислиш, че вече си истински федерален, а? А как ти се струва това, госпожице Мери? Снимките дори няма да ги има.

- Разбира се, че ще ги има. Камерите записват всичко.

- Може да имат и инфрачервени камери, които ме снимат как те хващам, отнасям те дотук и те застрелвам, но и това няма да има никакво значение. Просто ще ги изтрием. Сидър Вали е наша територия.

- Как така ваша територия?

- Охранителната система е свързана с интернет. А това означава, че минава по нашите кабели. Ние я притежаваме.

Той пъхна полуавтоматичния „Глок“ в колана си, а в другата ръка държеше своя пистолет.

- Пък и никой не задава въпроси за самоубийства.

Мери успя да запази самообладание.

- Никога няма да се самоубия.

- Ами писмото, което остави?

- Никакво писмо не съм оставяла.

- Да, но ние ще оставим - увери я той. - Прощален имейл от мама, пратен от собствената й поща.

- Не можете да го направите. Дори не ми знаете пощата.

- Наистина ли? А как тогава знаехме, че тази вечер ще дойдеш тук или че следобеда ще бързаш към моргата, или че те е посетил репортер, който преди две вечери е бил спипан да кара пиян?

- Кои сте вие?

- Ние сме бъдещето.

Мъжът внимателно зави цилиндричен предмет на цевта на пистолета си. Заглушител. Беше виждала, че Джо си играе с един такъв у дома.

- Моля ви - проплака Мери. - Ще спра да ровя. Имате диска. Какво още искате?

- Съжалявам - отвърна той. - Наистина. Сега ела тук. Ще го направя бързо. Нищо няма да усетиш.

- Това не е необходимо. Както каза, аз съм просто майка. Сега вече го знам. Ще спра да търся, ще спра да си вра носа.

- Обещаваш ли?

- Да, да. Обещавам.

- Не, аз ти обещавам.

Мъжът пристъпи към нея, вдигна ръка и насочи пистолета към лицето й. Мери стоеше изправена, предизвикателна и го гледаше с широко отворени очи.

В мрака нещо прошумоля в храстите, чуха се стъпки и сумтене. Тя видя как зад мъжа изникна сянка. Той извърна глава към шума. Нещо цветно се мерна на лунната светлина и една огромна фигура изскочи от храстите, като ги натроши. Мъжът се извъртя и стреля - един, два пъти, нещо изрева оглушително и той просто изчезна, както стоеше до нея.

Мери отстъпи, спъна се и падна по гръб на земята. Ушите й звънтяха от гърмежа на пушката. Мъжът лежеше на метър-два от нея с разперени ръце, а отворените му очи не помръдваха.

- Добре ли си? - попита я един познат глас.

Тя се подпря на лакът и погледна нагоре, докато сянката придобиваше форма.

-Ти?

64

Барът „Короната и котвата“ се намираше на булевард „Сан Хасинто“ срещу университета. Беше дълъг, тесен и сумра- чен, миришеше на вкиснала бира и прегорели хамбургери. По дължината на помещението минаваше дървен бар. На стената зад него канелките на десетки видове бири се подаваха от фалшиви бъчви.

Джеси си проправи път покрай редицата маси, като търсеше Лайнъс Янковски. Миризмата беше гадна, но от музиката направо й се доповръща. От тонколоните на аудиоуредбата се носеха стари английски моряшки песни. Все едно отново беше на шест, а адмиралът я държеше на коленете си и пееше „Крушението на „Едмънд Фицджерълд“.

Откри Лайнъс на кръгла маса в дъното, тъкмо до мишените за дартс. С него имаше още шест или седем души. Джеси позна двама от умниците от курса, другите бяха асистенти, които беше виждала в университета, докторанти или преподаватели като Лайнъс.

- Успя значи - каза Лайнъс. - Сядай.

Джеси обиколи масата до последния свободен стол.

- Хм, аз просто ще постоя - вметна Гарет и сложи ръце в джобовете си.

Джеси кимна, като й се искаше да го нямаше. Пътуването до центъра беше доста неловко. През цялото време Гарет говореше, сякаш бяха на някаква среща, и питаше какво ще правят, след като се видят с Лайнъс. Джеси почти не го слушаше и все повече се притесняваше за Грейс. Ами ако тя е права за хората, които бяха хакнали телефона на майка им? Ако наистина ги наблюдаваха? Джеси за пръв път носеше отговорност за някого, истинска отговорност за безопасността на човек. Мислите я притискаха, а непрекъснатото дърдорене на Гарет само влошаваше нещата. Накрая се принуди да му се сопне: „Просто млъкни и карай.“ След това ситуацията стана по-поносима и тя заключи, че момчетата харесват някой да им казва какво да правят.

- Аз имам ли въобще право да съм тук? - попита тя, като сядаше.

- Строго погледнато, не - отвърна Лайнъс. - Ама кой ще дойде да проверява.

Той се усмихна, но не я представи на другите около масата и Джеси реши, че не се радва особено, че я вижда.

- Открих нещо в телефона ми - започна тя нервно. - Всъщност в телефона на майка ми. Но го копирах и сега е на моя. Никога не съм виждала нещо подобно.

- Чакай малко, госпожице Грант - прекъсна я Лайнъс. - Започни отначало.

Джеси придърпа стола си по-близо, като усещаше, че всички я гледат. Тя отвърна на погледите, като си напомни, че нито един от хората тук не беше решил задачата „Плени знамето“ за тринадесет минути.

- Добре - каза тя и погледна Лайнъс в очите. - Става дума за баща ми.

- За баща ти? От ФБР, нали?

- Да - кимна Джеси. - Преди да го убият, той се обадил на майка ми и й оставил гласово съобщение. Не знам какво е казал. Смятам, че е било нещо важно, но тя си мълчи, защото си мисли, че ще се разстроя и ще изпадна в депресия. Както и да е, но проблемът е, че някой е изтрил съобщението от телефона на майка ми.

- Някой, но не майка ти?

- Да.

- Наистина ли? - запита Лайнъс с пренебрежителния тон, който тя използваше, когато говореше с Мери.

- Точно това казах. Мама е добър човек, но е пълен инвалид с техниката. Реших, че тя го е изтрила. Но не е била тя. Някой е хакнал телефона й и е изтрил съобщението. Само това съобщение. Всичко останало си беше там.

- И искаш от мен да го открия?

- Не - поклати глава Джеси. - Тоест, да, разбира се, ако можете... ако въобще е възможно. Но сега искам просто да погледнете следите, които открих.

- И да разбера кой е хакнал телефона на майка ти?

Джеси кимна.

- Който го е направил, е убил баща ми - преглътна тя. - Имам право, нали?

Разговорите около масата бяха престанали и приятелите на Лайнъс слушаха внимателно.

- Покажи ми - съгласи се той. - Не тук. Навън. По-далеч от тия умници.

Джеси избута стола си и стана. Незнайно защо хвана Гарет за ръката и го поведе навън. Барът беше на основната улица през комплекса на Тексаския университет и по нея имаше най- различни други заведения, книжарници и бутици за дрехи. В десет и петнадесет вечерта гъмжеше от пешеходци.

Лайнъс им махна да отидат зад ъгъла на по-тихо място. Джеси отвори скрийншота на екрана с кода от телефона на майка й.

- Ето. Кажи ми какво мислиш.

Лайнъс взе телефона и проучи откъса от код.

- Виждаш ли? - каза той веднага, като сочеше една част към края. - Това идва от някъде много високо по хранителната верига. Ти и аз сме дребосъци, а ето това лайно е от голяма бяла акула. Някой се е сдобил с достъп до безжичния оператор на майка ти. И имам предвид много дълбок достъп.

- Значи не е от оператора?

- Никакъв шанс. На него не му трябва универсален код. А това е точно такова. Който и да е пробил, стои извън обичайната верига.

- Значи съобщението може да е още някъде там?

- Възможно е. Операторите пазят гласовите съобщения по няколко седмици на основните си сървъри.

- Можеш ли да го проследиш?

- Какво да проследя? Просто погледни. Тук няма нищо. Всичко, което е оставил зад себе си, е един ред от код. Който и да го е направил, е бил професионалист. Тук говорим за супер учени. И въобще не се бъзикам.

- По-умен от теб?

- Много по-умен.

- Може би, ако твоите приятели погледнат... - намеси се Гарет.

Лайнъс се намръщи.

- Не смятам, че ще тръпнат от нетърпение да се насадят насред разследване на ФБР.

- Поне можеш да им го покажеш - настоя Гарет.

- Моля те - подкрепи го Джеси.

- Виж, Джеси, ще бъда честен с теб. Имам лошо предчувствие за тази история. Тези отпечатъци ме плашат. Защо просто не оставиш нещата така? Станалото - станало.

Лайнъс погледна часовника си.

- Съжалявам за баща ти, но не мога да ти помогна. Вече е късно. Гарет, трябва да отведеш Джеси до тях.

Лайнъс се обърна и закрачи надолу по улицата. Гарет сложи ръка на рамото на Джеси.

- Той е прав. Трябва да тръгваме. Но не е чак толкова късно. Какво ще кажеш за един хот дог с лук и горчица и лимонада с натрошен лед в „Соник“?

Джеси блъсна ръката му и се затича. Настигна Лайнъс тъкмо като завиваше при ъгъла.

- Спри - каза тя и го дръпна за ръкава.

- Ей! - възмути се Лайнъс. - Какво, по...

- Ти не разбираш - настоя Джеси. - Татко е казал на мама нещо важно, а аз го прецаках. Аз съм виновна.

Лайнъс се закова на място.

- Как така ти си го прецакала?

Джеси заби поглед в земята, но си наложи да вдигне очи, да погледне Лайнъс и да си признае какво беше направила.

- Когато татко се обади, аз разкодирах телефона на майка ми. Тя пропусна съобщението заради мен.

- И?

- Не схващаш ли? Аз го убих. Татко се обаждаше да потърси помощ, а мама пропусна обаждането, защото аз се опитвах да се изфукам колко съм умна. Аз убих баща си.

Лайнъс пристъпи по-близо, а лицето му се присви неуверено.

- Дай ми го - каза той накрая и грабна телефона от ръката й, преди Джеси да може да отговори. - Чакай тук. Може и да не стане бързо.

Джеси го изгледа как крачи по улицата и завива зад ъгъла. Тя сведе глава, засрамена от избухването си. Гарет я хвана за ръката.

- Добре ли си?

- Да. Всъщност не. Не съм добре. Съвсем обратното. Така става ли?

- Да, става.

Тя изгледа Гарет - висок, рус, наистина привлекателен. Беше сменил тениската си на „Мъмфорд енд Санс“ със стара тениска на „Аеросмит“. Поне това беше стъпка в правилната посока. Майка й би казала, че сините му очи я гледат „с обожание“ и тя се зачуди за хиляден път какво въобще би могъл да види в нея.

- Ако искаш, ме прегърни - каза тя, като го придърпа по- близо. - Но дори не си и помисляй да ме целуваш.

Двадесет минути по-късно Лайнъс Янковски се появи иззад ъгъла. Джеси разбра, че не е успял, само като му погледна лицето.

- Загазила си - каза Лайнъс.

- Не сте могли да се справите? Нито един от вас?

Лайнъс поклати глава.

- Само един човек може да успее. Може би...

- Кой е той? - попита Джеси. - Къде е? Ти познаваш ли го?

- Не лично, но знам къде е.

- Къде?

- На „ДефКон“. Конференцията е тази седмица. Джеси поклати глава.

- Той ли?

- Грубиянина.

65

Танк Потър стоеше изправен над тялото. В ръцете си държеше ловна пушка, а от двете цеви се виеше дим. Беше почервенял и в мрака лицето му светеше като на дявол.

- Добре ли си? - повтори той.

Мери кимна, избута се от земята и се изправи.

- Той мъртъв ли е?

- О, да - каза Потър. - И преди съм виждал мъртъвци. Съвсем мъртъв е. Познаваш ли го?

- Не. Но той ме познаваше. Искаше диска.

- Какъв диск?

Мери се озърна и откри прозрачната обложка на няколко метра встрани.

- Ето този - рече тя и го вдигна. - Записаха ми го в кабинета на управителя. На него се вижда, че Джо се среща с контакта си в кафенето. Виждала съм го. Сервитьорката каза, че Джо му викал Ботуша. Не си спомням истинското му име, но ако го гледам достатъчно дълго, съм сигурна, че ще се сетя.

- Това са добри новини.

Мери изтупа прахоляка от ръцете си. Чувстваше се отпаднала, гадеше й се и дишаше твърде учестено. Пристъпи към Потър и коленете й се подкосиха. Репортерът посегна бързо и я прихвана.

- Той щеше да ме убие - каза тя.

- Да, госпожо. Според мен правеше точно това.

- Благодаря ти, че ме хвана - каза Мери. - А и за... сещаш се.

- Хич не го и споменавай.

- Какво нравиш тук?

- Същото, каквото и ти. Това, че Мейсън ме пусна, след като блъснах колата му, за мен беше като сигнал за тревога.

- Заплаши ли те със затвор, ако продължиш да се бъркаш?

- Е, и? Загубих си работата, пенсията и репутацията. Да вляза в затвора няма да е кой знае колко по-лошо. Ти имаш много повече какво да губиш от мен.

Ти ме попита какво ми е предложил. Каза ми, че така застрашаваме националната сигурност и вредим на цялата работа на Джо.

- Това им е стандартната реплика. А пък аз си мислех, че наистина им вярваш.

- Вярвам - отвърна Мери. - Иначе нямаше да съм тук.

Тя изгледа трупа и разкърши рамене наляво-надясно, като се огледа наоколо. Навсякъде се мяркаха силуети и сенки, а на повече от десет метра мракът ставаше почти непрогледен. Духаше вятър и донасяше звуците от движението по магистралата и зловещия покой на равнината.

- Трябва да се обадя на полицията.

- Точно така. Добре ще направиш.

Мери набра 911, но се спря, преди да натисне бутона за начало на разговора.

- Той каза, че знае всичко за мен. Каза, че е знаел, че ще бъда тук, че по-рано през деня сме тръгнали за моргата и че ти си идвал до нас, за да ме питаш за Джо.

- Подслушвали са ни.

- Как?

- Чрез моя телефон, това е сигурно. Когато се обадих на моя авер в патологията, онзи, който ми разреши да снимам телата на съпруга ти и на информатора, той ми каза, че Мейсън и Бенет подготвят труповете. Не очакваше да тръгнат преди два часа на обед. А спомняш ли си колко бързо се изнесоха, когато пристигнахме? Първият седан едва не те прегази.

- Накъде биеш?

- Някой е казал на Мейсън, че идваме.

- Той ли? - кимна Мери към мъртвеца.

- Или хората, за които работи.

- Тогава това означава... - започна Мери, но спря. Не искаше да довършва изречението. Не й се струваше възможно, че може да има връзка между убиеца, лежащ в краката им, и Едуард Мейсън.

- Все още ли искаш да се обадиш на полицията?

- Трябва.

- Съпругът ти не се е обадил на полицията, когато е бил в беда - каза Танк и замълча. - Нито пък на ФБР.

Мери се замисли над думите му. Зачуди се каква е думата за състоянието, когато цял живот си мислил нещо за правилно и неопетнено, а то изведнъж се окаже фалшиво и манипулативно. А и знаеш, че си напълно сам. Съвсем сам.

След секунда тя коленичи до трупа и го претърси за документи, като се мръщеше, щом пръстите й докосваха плът, вътрешности и други неща, които дори не смееше да си представи.

- С какво точно го застреля.

- С ловна пушка дванадесети калибър. Върши работа.

- Правил ли си го преди?

- С пекари, диви свине, фазани... Това е първият ми човек. За животните ми беше повече жал.

Мери подаде на Потър телефона на убития и пъхна полуавтоматичния „Глок“ на Джо в кобура си. В джоба на мъжа напипа нещо твърдо и ръбесто. Ключове за кола.

- Телефонът е заключен - каза Потър. - Нещо друго намери ли?

- Няма портфейл. Само ключовете.

Танк връчи на Мери пушката и приклекна, а съсипаните му колене изхрущяха като триещи се воденични камъни. Смъкна кепето и прочете изписаното с перманентен маркер име върху лентата за обиране на потта.

- Макнеър - каза той. - Все е нещо, откъдето да започнем.

Мери му подаде ръка и му помогна да се изправи. Колената му изпукаха отново и тя трепна.

- Доста зле звучи.

- Поискал съм си нови колене от Дядо Коледа. Все още чакам да видя кога и как ще ми се отразят мозъчните сътресения. Главата ми е понесла толкова удари, колкото и тялото.

- Пиенето няма да ти помогне.

- Не, не помага. Между другото аз така или иначе вече бях уволнен. Всъщност с едномесечно предизвестие. Шофирането под влияние на алкохол просто ускори процеса.

Вече беше единадесет без двадесет. Луната светеше високо като сребърен долар. Звездите обсипваха тъмното небе като светли дупчици от картечни откоси. Мери погледна трупа. Един човек беше убит. Това трябваше да се докладва. Тя беше дъщеря на адмирал, а адмиралът правеше всичко по правилата.

- Трябва да се обадим на полицията.

- Мейсън ще ни тикне в затвора, преди да е станало полунощ - каза Потър. - Национална сигурност.

- Така или иначе ще ни намерят.

- Може би. А може би не. Междувременно ще разберем какво става. Може пък точно на тях да им се наложи да бягат.

- Големи приказки.

- Аз съм журналист. Такива ги харесвам.

Телефонът на мъртвеца звънна кратко.

- Входящо съобщение от някой, наречен Бригс. Погледни.

Мери се надвеси над телефона. Съобщението беше: „Приключи ли?“

- И това ли е голяма приказка? - попита тя.

- Трябва да тръгвам. - каза Танк.

Мери му върна пушката и му подхвърли ключовете от колата на Макнеър. Двамата се затичаха през равното поле, като заобикаляха мескитовите храсти. Скочиха от бордюра и бягаха до колата на Мери. Джипът беше паркиран до нея, а пикапът на Макнеър беше по средата на паркинга.

Кафенето беше тъмно, дори и неоновият каубой беше угасен.

- На бас за петдесет долара, че пикапът е регистриран на негово име - рече Танк.

- Даже и не си го помисляй. Който и да е пратил съобщението, вероятно чака на километър-два нагоре по пътя. Не искам да съм тук, когато пристигне, за да провери защо Макнеър не му отговаря.

- Ще рискувам.

- Побързай.

- Лейди, „бърз“ не е прилагателно, характерно за мен. Но обещавам да се постарая и да не се пипкам.

Потър тръгна към пикала, като подтичваше с накуцване. Мина минута, после още една. Тя потропа нервно с крак, щеше й се той вече да се връща и не откъсваше очи от магистралата и алеята към паркинга. Помисли да се обади на момичетата, за да им каже, че е добре, но вече беше късно и беше сигурна, че спят. Е, поне Грейс. Реши да прати съобщение на Джеси. „Прибирам се след четиридесет минути. Гаси компютъра и си лягай. Обичам те.“

Потър най-накрая се дръпна от пикала и се върна тичешком.

- Е? - попита го тя.

- Открих малко трева - отвърна Потър и хвърли едно прозрачно пликче на земята. - Освен това намерих регистрацията на автомобила и застраховките му. Казва се Уилям Джеймс Макнеър.

- Нещо друго?

- Портфейл. Шофьорска книжка.

- Има ли визитки?

- Не видях. Но можем да проверим останалото по-късно.

- Този пикап е бил тук и преди три дни. Видях го на един от записите на охранителните камери. Беше паркиран близо до входа, когато Джо излизаше от кафенето.

- Трябва да е наблюдавал Джо - заключи Танк.

- Смяташ ли, че е правел само това?

Телефонът на Мери извибрира в ръката й. Беше съобщение от Джеси. „Лека, мамо. Обичам те.“ Мери задиша по-леко. „И аз те обичам, мила. Прибирам се.“

- Всичко наред ли е? - попита Потър.

- Джеси ми пише за лека нощ.

- Тя е у вас, нали?

- Грижи се за Грейс.

- Добре.

Едва тогава Мери забеляза притесненото изражение на Потър.

- Защо?

- Не дойдох тук само за да видя Кал. Дойдох да те намеря. Преди това минах покрай вас и като не видях колата ти, реших, че вероятно ти е хрумнала същата идея като на мен.

- И?

Танк си пое дъх и разказа подробно за посещението си в къщата на Карлос Канту. Мери усети студ и се почувства съвсем сама.

- Тази история не е приключила - каза той. - Те искат да убият теб, мен и Карлос и няма да спрат, докато не успеят.

- Трябва да се прибера у дома.

66

Туп!

Грейс чу звука, идващ от горния етаж, и намали звука на телевизора докрай. Замръзна на място, стоеше, без да помръдва и мускулче, без дори да диша. Звукът беше тежък и някак кух. Като стъпка.

Тя чакаше, но не чу нищо повече и най-накрая издиша.

Хакерите бяха дошли. Това бяха хората, проникнали в телефона на мама, а сега бяха тук. На горния етаж.

Туп!

Грейс подскочи. Това беше стъпка и идваше от стаята точно над нея. Стаята на Джеси. Тя се обади на сестра си, но Джес не вдигна. „Ела си у дома. В къщата има някой“, написа й тя съобщение.

Намери номера на майка си, но не го набра. Не още, Джеси щеше да я убие.

Грейс се надигна от дивана и отиде възможно най-тихо до подножието на стълбите. Погледна нагоре, а сърцето й биеше лудо. Лампите в коридора светеха и й се стори, че видя сянка. Отново се обади на Джеси, но сестра й пак не вдигна.

Хакерите блокираха разговорите им.

Грейс се разтрепери. Осъзна, че има три избора - да се обади на майка си, да изтича до Креймърови или да се качи горе и да се изправи срещу който и да беше там.

Не можеше да се обади на майка си, нито пък да отиде при съседите. Ако идеше, Кери щеше да се обади на майка й на секундата и тайната на Джеси щеше да бъде разкрита. Тя си спомни, че майка й казваше, че проблемите не се решават, ако само ги гледаш. Ако татко й беше тук, вече щеше да се е качил горе и да провери откъде идва шумът. Той не се страхуваше нито от хакери, нито от когото и да било.

- Качвам се - извика тя. - Ако има някой горе, махай се. Предупреждавам те!

Тя тръгна нагоре, като спираше на всяко стъпало и се ослушваше. Беше тихо. Хакерите се спотайваха и чакаха. Тя не знаеше как някой би могъл да влезе в къщата, камо ли да се качи на втория етаж, без да го чуе. Но пък всеки знаеше, че крадците и убийците бяха умни и силни, а точно хакерите бяха убили баща й. Ако искаха да я хванат и да я убият, можеха да го направят.

Телефонът й изсвирука. Джеси отвръщаше на съобщението й: „Никой няма, бъзло. Лягай си. Мама скоро ще се прибере.“

Грейс не си направи труда да отговори. Преглътна и пристъпи още едно стъпало нагоре.

Туп! Туп! Туп!

Грейс ускори крачка нагоре по стълбите. Звукът не беше от стъпки. Нещо жужеше наоколо и се удряше отново и отново в стената. Хакерите не правеха така. Те бяха подли и лоши, но не жужаха.

Тя стигна до стаята на Джеси и отвори вратата. Нещо голямо и зелено профуча край нея. Тя се приведе и едва не изпищя.

Туп!

Големият зелен бръмбар се блъсна в стената и продължи да хвърчи. Тя се дръпна в коридора и се загледа в лудешкия танц на цикадата. Глупавата Джес беше оставила прозореца си отворен и буболечката беше влетяла вътре. Грейс я наблюдаваше как се движи на зигзаг из стаята. Не беше само една цикада, бяха две една върху друга, сякаш залепени заедно.

Гнус, помисли си Грейс, те го правеха.

Тя пресече бързо стаята, отвори още един прозорец и затича наоколо, като ръкомахаше, докато накрая чифтосващите се цикади не излязоха навън. Затвори прозорците и изтича долу. Беше твърде уплашена, за да стои на втория етаж.

Наля си чаша мляко в кухнята и извади две бисквитки „Орео“ от опаковката. Седна в къта на майка й и пусна компютъра. Както винаги, първо провери пощите си. Имаше четири нови съобщения, но третото отгоре надолу привлече вниманието й. „Най-сладкият ленивец в света! Вижте го!”

Грейс отвори писмото. „Гледайте това и ще умрете от смях! Тоооолкова е сладък!“ Отдолу имаше хиперлинк.

Тя го посочи с курсора, но не го натисна веднага. Джес постоянно предупреждаваше нея и майка й. че от пощата могат да се пипнат опасни неща. Беше им казала никога да не отварят приложение, ако не знаят от кого е. Нещо в него можело да ти скапе целия компютър.

Но какво лошо можеше да има в клип за ленивци? Бяха изгледали хиляди клипове с ленивци в Ютюб.

Грейс чукна два пъти върху линка и той я препрати към видеото. Гледаше и се кикотеше как едно бебе ленивец се напъваше да се изкатери по пречките на детска кошарка и да излезе, сграбчваше гладките дървени пръчки, покатерваше се малко и се плъзгаше обратно до матрака, като падаше назад. Фокусът се приближи, камерата показа отблизо как ленивецът се прозява и Грейс избухна в смях. Една тийнейджърка се пресегна в ко- шарката, взе ленивеца и го гушна до гърдите си. Животинчето положи глава на рамото й, очите му се вторачиха в обектива, а влажното му носле душеше доволно.

Грейс се замисли за хамстера си Пухчо. Той също се опитваше да се катери, но не се прозяваше. Въпреки това още й беше мъчно за него. Джеси казваше, че Пухчо е само един космат гризач и не е личност, но Грейс все пак си го обичаше.

Тя изгледа клипа още веднъж, а после си го пусна пак. Реши, че иска ленивец. Трипръст ленивец от Южна Америка.

Препрати видеото на Джеси и излезе от интернет. Качи се по стълбите усмихната и се мушна в леглото. Дори и Джеси би харесала ленивеца.

Стига само да се прибере...

67

- Познаваш ли го? - попита Джеси.

- Грубиянина ли? Че защо трябва да го познавам? - почеса се Лайнъс по брадата.

- Имам предвид знаеш ли поне кой е? Как се казва?

- Той е Грубиянина. Това е всичко. Никой не знае как се казва. Предполагам, че родителите му знаят, както и най-близките му приятели, но ние... нямам представа. Така успява да върши това, с което се занимава. Нали знаеш, да атакува услугите на „Амазон“, да блокира главния компютър на флота за два часа, да изтрие половината твърди дискове на най-голямата нефтодобивна компания в Саудитска Арабия, такива неща.

- Как тогава знаеш, че е на „ДефКон“?

- Той печели „Плени знамето“ седем години поред. Трябва да защитава титлата си. Разбира се, че е там.

Джеси отвори сайта на „ДефКон“. Показа се знаме с череп и кръстосани кости, а отдолу бяха посочени мястото и датите.

- По дяволите - измърмори тя и погледна Лайнъс. - Конференцията приключва утре. Кога играят?

- Какво да играят? - попита Гарет.

- В последния ден - отвърна Лайнъс. - „Плени знамето“ започва в осем сутринта. Искат да са сигурни, че всички още са махмурлии.

- Колко време продължава?

- Колкото е нужно. Осем часа. Или десет. Зависи кой отбор е най-силният.

- Но ти каза, че Грубиянина е решил онази задача с проникването в компютъра за пет минути - заяде се Джеси.

- Да, тя беше най-трудната, но има още много.

- Ти защо не отиде тази година?

- Аз преподавам. Не мога просто да се откопча и да хвана самолета за Вегас.

Джеси отвори страницата на международно летище „Бергстрьом“ и провери полетите.

- Последният за Вегас е в единадесет часа. А вече е десет и половина.

- Чакай, чакай, чакай - размаха притеснено ръце Лайнъс. Майка ти просто няма да те остави да отидеш там сама.

Джеси го погледна вбесено.

- Не е само това - поясни Лайнъс. - Ти не си записана за „ДефКон“. Трябва да се регистрираш за конференцията, а след това трябва да минеш квалификации, за да играеш. Не допускат кой да е до състезанието. Трябва да си част от отбор.

- Колко струва? - попита Джеси.

- Не знам - сви рамене Лайнъс. - Миналата година май платих осемстотин долара. Но това е без значение. Не чу ли какво ти казах? Ти нямаш отбор.

- Ами твоят?

- Казах ти, че няма да играя.

- А не познаваш ли някой, който ще участва?

- Познавам, разбира се. Но...

- Обади им се. Кажи им да ме пуснат да играя с тях.

- Не мога да го направя.

- Защо не?

Джеси чукна два пъти върху номера на полета и сърцето й подскочи.

- Отложен е!

- Какво е отложено? - пак не разбра Гарет.

- Полетът.

Джеси осъзна, че вика, и си наложи да се овладее. Беше й трудно да се успокои. За секунда беше повярвала, че нещата можеха и да се получат. Ще отиде във Вегас, ще играе в отбора на приятелите на Лайнъс, ще им помогне да спечелят, а след това ще се срещне с Грубиянина. Той ще реши загадката с непознатия код за нула време и ще й каже кой е хакнал телефона на майка й, а Джеси ще разбере кой е убил баща й.

- Аз ще платя таксата за участие. Ще ти платя и билета. Ти просто трябва да дойдеш е мен и да ме представиш на приятелите си.

- Не мога да дойда, Джес. Съжалявам.

Тя му протегна телефона си.

- Обади им се. Моля те. Няма да те посрамя.

- Джес, майка ти ще те убие - каза Гарет.

- Чудесно - отвърна тя. - Стига да е след като спечелим.

Лайнъс пак поклати глава.

- С колко е забавен полетът?

Джеси преглътна. Тя съвсем сериозно обмисляше да пътува. Лайнъс също обмисляше варианта с включването й в отбора.

- Не пише - провери тя.

- Джес, не говориш сериозно - изуми се Гарет.

- Тихо - прекъсна го тя и се обади на авиокомпанията, като се ориентираше колкото се може по-бързо през автоматичните препращания. Отне й две минути, преди да се свърже с човек.

- Обаждам се за полет 2998 до Лае Вегас. Виждам, че е отложен.

- Продажбата на билети вече приключи. Скоро ще започне качването в самолета.

Джеси се извърна от другите, сведе глава и се разплака.

- Баща ми почина. Казва се Джоузеф Грант. Той е в Лае Вегас и трябва да помогна на полицията, за да намерят отговора на някои въпроси. Те смятат, че той е бил убит. Моля ви, госпожо. Наистина е спешно. Трябва да стигна дотам. Не знам какво друго да направя.

- Задръжте за момент.

Джеси вдигна глава и погледна Лайнъс. Бузите й бяха съвсем сухи.

- Половината от това да си добър хакер е да си добър в социалното общуване, нали?

Лайнъс кимна.

Представителят на авиокомпанията се върна на линията.

- Ало, госпожице? Има две свободни места. Сама ли ще пътувате или с друг член на семейството'/

Джеси закри телефона с ръка.

- Има две места - прошепна тя.

Лайнъс се поколеба, като дърпаше яростно брадата си, сякаш се беше подпалила.

- Не можеш да го победиш - каза той.

- Защо да не мога?

- Никой не може да бие Грубиянина. Ето защо. Освен това ти дори нямаш хакерски прякор.

- Напротив, имам.

- Вярно? И какъв е?

- Якомомиче. Една дума.

Лайнъс закрачи в кръг, като си говореше. Най-накрая вдигна ръце.

- Тя е луда. Една дума било. Луда е.

- Лайнъс, моля те.

Лайнъс Янковски въздъхна.

- Аз няма да пътувам, но ще се обадя. Нищо не мога да обещая.

- Аз ще дойда с теб - каза Гарет. - Искам да кажа, ако искаш.

- Да, би могло - съгласи се Джеси и вдигна телефона до ухото си. - И двете места, ако обичате.

Тя набра номера на кредитната си карта, отдавна го знаеше наизуст.

- Полетът ще излети след четиридесет и пет минути. Ако стигнете до летището до единадесет, ще направим всичко по силите ни да ви качим на борда. Съжаляваме за загубата ви.

- Ще стигнем - каза Джеси, затвори и се втренчи в Лайнъс. - Сега ти си на ход.

Лайнъс се отдалечи малко по улицата, но Джеси чуваше високия му глас въпреки шума от преминаващите коли. Той се върна пет минути по-късно, като клатеше глава унило.

- Какво става? - попита Джеси, като очакваше лоши новини и вече обмисляше друг начин да се добере до Грубиянина.

- Днес имаш късмет - отвърна Лайнъс. - Има едно свободно място в отбора. Един от другите се е напил като свиня и му е твърде лошо, за да играе утре.

- И ще ми позволят да се включа на негово място? - не повярва Джеси. Беше преживяла твърде много разочарования, за да се довери веднага.

- Но трябва да си платиш таксата за участие.

- Договорихме се.

- Ами, хубаво. По-добре да тръгвате.

Джеси се надигна на пръсти и за миг си позволи да се зарадва, няколко секунди на триумф.

- Не знам какво да кажа.

- Едно „благодаря“ стига.

- Благодаря.

Джеси се спусна към Лайнъс и го целуна по бузата. Брадата му беше по-мека, отколкото очакваше.

- Не стой просто така. Размърдай си задника - обърна се тя към Гарет.

Гарет се затича към колата. Тя се поколеба за момент и го последва.

- Няма да спечелиш - викна след тях Лайнъс.

68

Малуерът проникна в настолния компютър на семейство Грант като вирус в кръвоносната система на заразен човек. Освободен от оковите на видеоклипа, той се разпространи из силициевите артерии на машината със скоростта на светлината. Основната му цел беше операционната система, откъдето се клонира във всички апликации, проучи всички слабости, уязвими места и недостатъци в кода, които биха позволили достъп.

Като всеки паразитен вирус малуерът атакуваше множество точки едновременно. Откри постоянната памет на компютъра и започна да копира всяко едно натискане на клавиш, правено някога. Прехвърли данните към компютъра на Йън Принс на пакети от по сто хиляди знака, а там те бяха препратени към алгоритъм, създаден да различава потребителски имена и пароли. Нищо не можеше да се мери с „Титан“, но компютърът използваше микрочипове от следващо поколение и можеше да извършва трилиони операции в секунда. Само за миг алгоритъмът се разтършува и откри десетте най-често използвани двойки от потребителско име и парола.

Едновременно с това програмата извади и сайтовете, изискващи име и парола, и започна да въвежда двойките. Беше съвсем прост процес на проба и грешка. Малуерът беше неуморим и не спря, докато не се логна успешно в над шестдесет сайта и не осигури достъп до най-поверителната информация на семейство Грант.

Друг щам на вируса превзе камерата и микрофона на компютъра, като така го превърна в подслушвателно устройство и тайна камера за наблюдение.

Още един щам даде на Йън дистанционен контрол върху клавиатурата.

За по-малко от десет секунди компютърът и всичко в него вече принадлежеше на Йън Принс.

69

Вечерята приключи, Йън произнесе речта си. Събралите се директори се преместиха от залата в салона, който беше по- малък и по-уютен, за да се насладят на питиетата. Вместо сервитьор с фрак, който да налива миниатюрни глътчици бренди или коняк, имаше бюфет с кафе, чай и „Фернет Бранка“. Цареше атмосфера на внимателно сдържано въодушевление, всички говореха за предстоящите, може би опасни събития, които щяха да променят света.

Наблизо стояха шестима инженери в тъмносини работни комбинезони. На гърдите им в жълто беше избродирано „Орка“. На стената зад тях се виждаше фотография с размери метър и двадесет на метър и осемдесет, показваща въздушна снимка на елипсовиден остров. Беше дълъг хиляда и шестстотин метра, широк наполовина и поразително симетричен. Орка, името на острова, беше отпечатано с главни букви под снимката.

- Разположили сме офис комплекса в югозападния край на острова - обясняваше Йън, като сочеше други по-детайлни снимки на ниски, добре изглеждащи сгради сред полета трева и буйна растителност. - Разполагаме с над четиристотин шестдесет и четири хиляди квадратни метра свободна офис площ, което е повече от достатъчно да консолидираме глобалните ме- ниджърски функции в бизнес секторите на едно място. Знам, че ще оцените дизайна. Рем Колхас, Норман Фостър и Франк Гери са само някои от архитектите, които ангажирахме.... О, да не забравя и Сантяго Калатрава. Освен това сме енергийно независими заради слънчевите панели и собствената ни атомна електроцентрала на острова.

Йън отиде до друга група снимки.

- Тук, в северната част на острова, е районът с жилищата. Предлагаме апартаменти и къщи. Ако има хора, които искат да похарчат спестяванията си, за да си построят имения, съперничащи си с това на г-н Гейтс или на г-н Елисън, искам да им кажа, че съм им спести три години главоболия, безкрайни спорове с основния изпълнител и сто милиона долара. Може да ми благодарите по-късно. Жилищата преспокойно ще дадат удобства за шест хиляди мъже, жени и деца. А най-хубавото е, че са безплатни.

Йън посочи фитнес центъра и безбройните игрища, басейни и тенис кортове.

- В съседство се намира секторът за забавления и възстановяване. Откъм подветрената страна на острова сме направили плаж, който може да съперничи на всеки един в Тайланд, Ха- ваите или Карибите. Палми, хамаци, хубав клуб, но пък няма досадни местни хора, които се опитват да ви продадат гердан- чета от мидички.

Йън се върна към общия план на острова.

- За да сме сигурни, че на никой няма да му се налага да смесва работата, семейството и времето за почивка, виждате, че през средата на острова минава доста висок хълм. Иска ми се да му викам планина, но дори моето его не е толкова голямо - усмихна се Йън, за да покаже на всички, че той е просто един от тях и слуховете, че се взима изключително сериозно, са преувеличени. - В идеалния вариант всички ще отиват на работа пеша, но за по-мързеливите от нас има високоскоростно влакче, с което ще изминете тези хиляда метра за около тридесет секунди.

Йън посочи друг участък от фотографията.

- А ето тук в югозападния край е разположен индустриалният сектор - производствени съоръжения, складове, транспорт, докове и така нататък. Пистата от хиляда и двеста метра може да приеме почти всеки самолет, с изключение на напълно натоварен джъмбо джет.

От другия край на стаята Питър Бригс наблюдаваше всичко това със смесица от страхопочитание, възхищение и пренебрежение. Беше пропуснал виното и си беше налял бърбън „Уайлд Търки“, чист. Отпиваше от чашата и гледаше как Йън обработва хората. Чакаше обаждането на Джолана и беше твърде нетърпелив и притеснен, за да обърне повече внимание. Погледна часовника си сигурно за десети път през последните десет минути. Все още нищо.

Йън беше престанал да хвали сладкодумие достойнствата на Орка и сега беше на тема „без граници“.

- Светът вече няма граници... старите отживелици... идентичността ни, някога определяна от племето...

Бригс на практика можеше да повтори без запъване всяка от думите на страстната реч на Йън.

- Нямали сме избор кои и какви да бъдем... после идват убежищата, замъците и крепостите... след това късче земя, оградено от едната страна от река, планинска верига или океан и охранявано от войници, живеещи в неговите географски граници. Преминали сме от села и градове към общности и държави. Но какво е държавата днес?

Телефонът на Бригс извибрира. Слава Богу. Крайно време беше Джолана да се обади. Той го извади от джоба си, но видя, че не е Джолана, а дежурният.

- Да.

- Съжалявам, че ви притеснявам, но имаме код черно.

„Код черно“ означаваше смърт на служител.

- Изчакай малко.

Бригс напусна салона, слезе по стълбите на приземния етаж и изскочи навън. Последният починал служител беше един старши вицепрезидент, получил сърдечен пристъп в Мумбай, предизвикан от ядене на най-лютите чушки в света. Транспортирането на тялото у дома в разумно време се беше оказало трудничка задача.

- Кое е бедното копеле?

- Бил Макнеър.

- Джолана? Сигурен ли си?

- Да, сър. Всички сме доста разтърсени.

Бригс отиде до балюстрадата над Моравата, за да е сигурен, че е сам и никой не го чува.

- Какво е станало?

- Не беше на работа, така че е доста неясно, но, изглежда, са го застреляли, след като е бил на концерт в Сидър Вали.

Бригс прекара ръка по главата си, като се опитваше да осмисли новината.

- Продължавай.

- Според координатите от радиочестотната идентификация е бил в заведение, наречено „Орехово кафявото кафене“. Стоял е на място деветдесет и три минути, а преди тридесет минути се е преместил наблизо. Пет минути по-късно данните прекъсват. Няма сърдечен ритъм, нито кръвно налягане. Стана толкова внезапно, че помислихме, че е някаква повреда в системата. Обадихме му се веднага. Никой не вдигна.

- Идвам веднага.

Бригс изтича през Моравата, влетя в „Брейсноус“ и хукна нагоре, като прескачаше през две стъпала. Дежурният екип беше от четирима души.

- Изпратихте ли хора?

- Да, сър. Открили са го в полето зад заведението.

- Само Макнеър ли е бил? Никой друг ли е нямало?

- Не, сър.

- Екипът още на мястото ли е?

- Да, сър.

- Дай ми ги на видеовръзка, а на втори монитор ми покажи биоданните на Макнеър.

На екрана се появи угрижената физиономия на мъж с европеидни черти. Бригс нареди за пълен доклад.

- Пристигнахме и открихме колата му на паркинга. Вратите бяха отключени, а ключовете в запалването. Трябваше да се обадим до щаба, за да ни дадат физическите му координати. Открихме го на триста метра, паднал сред някакви шубраци. Нямаше никакви следи какво е правил там, но оръжието му беше извадено.

Бригс знаеше съвсем точно какво е правел Джолана в шубраците.

- Продължавай.

- Причината за смъртта е огнестрелна рана от ловна пушка в гърдите и гърлото. Телефонът му е у него, но не можем да открием портфейла. Честно казано, объркан съм.

- Покажи ми трупа.

Служителят от сигурността насочи камерата към проснатото неподвижно тяло на Уилям „Джолана“ Макнеър.

- Добре - каза Бригс. - Има ли някакви признаци, че идва полиция?

- Не.

- Добре. Разчистете мястото. Махнете го оттам и докарайте колата му тук. Не се обаждайте на шерифа, разбрахте ли? Това е вътрешен проблем.

- Извинете, сър - изненада се дежурният. - Макнеър не беше на работа. Портфейлът му липсва. Може да е случай на въоръжен грабеж...

- Правете каквото казвам и толкова. И разкарайте пикапа оттам.

Бригс насочи вниманието си към по-малък монитор, който изписваше жизнените показатели на Макнеър, предадени от биогривната му. Пулсът на Макнеър е бил стабилен, шейсет удара в минута, като леко се е ускорил в последните минути на живота му. Кръвното налягане също леко се покачваше тогава. И двата показателя бяха стабилни, нивото на адреналина също беше леко повишено. Въодушевление, но не и страх.

А после... нищо. Всички показатели прекъсваха рязко до нула. Нямаше рязко ускоряване на пулса, нито пък скок в диастоличното налягане. Джолана беше умрял на мига и без да го разбере. Смърт като тази от изстрел от ловна пушка от близко разстояние. Бил е издебнат от засада.

- Уведомете ме, когато почистите всичко.

- Да, сър.

Бригс излезе от оперативния център. Докато стигне до колата си, вече имаше идея какво се беше случило. Телефонът му звънна тъкмо като напускаше комплекса на УАН. Беше Къртицата и звучеше толкова объркан, колкото ядосан беше Бригс.

- Мери Грант се прибра току-що.

- Джолана е срещнал известни трудности.

- Оставил я е да се измъкне?

- Имай малко уважение към мъртвите.

- Мъртъв? Джолана? Но как?

- Просто дръж къщата под око - каза Бригс. - Обади ми се, ако забележиш някакво раздвижване вътре или навън.

- Какво ще правиш?

- Каквото вече трябваше да съм направил още преди време. Да се погрижа за това веднъж и завинаги.

ЧЕТВЪРТЪК

70

Мери паркира в гаража, както й беше казано, и остана в колата, докато вратата зад нея се смъкна докрай. Излезе тихо, понеже не искаше да буди момичетата или да се издаде на някой, който можеше да я чака вътре. Беше безсмислен ход, тъй като, ако някой я наблюдаваше, щеше да я види, че се прибира. Ако вътре имаше някого, вече щяха да са го уведомили, макар че и тупването на гаражната врата щеше да го предупреди.

Тя влезе през пералното помещение и затвори фоайето. Светлините бяха приглушени и беше съвсем тихо. Тя се спря и се огледа. Пистолетът на Джо тежеше в ръката й, а сърцето й биеше толкова силно, че ако полицаите го чуеха, щяха да пристигнат с виещи сирени.

Дръж се сякаш нищо не е станало, беше я предупредил Танк. Никакви обаждания, никакви есемеси. Приеми, че те подслушват всичко. Не им давай основание да се задействат. И без това скоро ще разберат за Макнеър.

Тя провери дали всички врати са заключени и задиша по- леко. В дневната нещо светеше и тя се стресна, но се оказа, че е телевизорът с намален докрай звук. Тя посегна да го изключи, но се върна до стълбите. Събу строгите кафяви обувки, които я убиваха повече дори от онези с десетсантиметровите токове. Държеше пистолета пред себе си, едната ръка на дръжката, а другата под цевта. Ако видеше някой, различен от дъщерите й, който и да е, щеше да натиска спусъка, докато изпразни пълнителя.

Вратата на стаята на Грейс беше леко отворена. Косата на малкото й момиченце светеше по възглавницата. Мери пристъпи в стаята, приседна на ръба на леглото и се заслуша в равномерното дишане на дъщеря си, като си мислеше, че това е най- прекрасният звук на света.

Един налице, докладва тя на адмирала.

Мери пресече коридора към стаята на Джеси. Завесите бяха дръпнати, а под завивките се очертаваше някаква купчина.

- Джес? Будна ли си?

Тя прекрачи някаква камара дрехи, а очите й постепенно привикваха с тъмнината.

- Джес?

Отдолу се чу леко звънтене и почукване по стъклената врата. Танк Потър беше дошъл.

Мери излезе от стаята, като пътьом вдигна и мръсните дрехи. Потър стоеше до плъзгащата се врата, приведен като тийнейджър, който се промъкваше в къщата на гаджето си. Мери врътна ключалката и дръпна вратата.

- Влизай.

- Сега ли ще переш?

Мери пусна дрехите на пода.

- Не ми обръщай внимание.

Танк посочи пистолета.

- Това може също да го махнеш.

- Извинявай - каза Мери и пъхна пистолета в кобура на кръста.

- Наред ли е всичко?

- И двете са горе, спят.

- Трябва да тръгваме. Всеки момент ще открият Макнеър, ако вече не са го открили.

- Мамо.

Мери се обърна и видя Грейс долу на стълбите, притиснала розово пони до гърдите си.

- Здрасти, мишле. Да не те събудихме?

Грейс погледна към Танк и отново към майка си. Изведнъж започна да плаче. Мери бързо отиде при нея и я прегърна.

- Още ли си разстроена? - прошепна тя.

Грейс поклати силно глава.

- Какво има тогава?

- Съжалявам - отвърна тя приглушено.

- За какво? - попита Мери, като се дръпна на една ръка разстояние и изтри сълзите на дъщеря си с палец.

Грейс преглътна тежко.

- Трябваше да ти кажа, но тя рече, че ще се върне. Обеща ми.

- Миличка, за кого говориш?

- За Джеси - опита се да продължи Грейс, но нов пристъп на плач я задави.

- Какво за Джеси, скъпа?

- Няма я. Отиде да търси хакерите.

- Никой не вдига.

Мери стоеше до леглото на Джеси с телефон в ръката, а стомахът й се беше свил от страх и от хилядите майчини тревоги.

- Напиши й есемес - каза Танк.

Мери бързо набра: „Джес. Обади ми се веднага. Няма да ти се карам. Трябва да знам, че си добре. Обичам те. Мама.“ Помисли малко, добави „Моля те“, но после го изтри и прати съобщението.

- Не се притеснявай - опита се да я успокои Танк. - Просто е излязла с момче. Как му беше името... Гари.

- Гарет - поправи го Мери и се обърна към Грейс. - Знаеш ли му фамилията?

Грейс поклати глава.

Мери чак се възхити на хитро наредените възглавници и на тъмната шапка на бейзболния отбор „Ред Сокс“ върху тях, за да изглежда, че Джеси си е в леглото.

- Джес не харесва момчета - обясни тя колкото на Потър, толкова и на себе си. - Имам предвид, харесва ги, но те не я харесват, така че тя... нали ме разбираш. Тя харесва компютри, хакерството и да гледа стари епизоди на „Досиетата X“.

На Мери й се искаше телефонът в ръката й да избръмчи и да покаже отговора на дъщеря й.

- Ами ако те... - започна тя и погледна Танк.

- Не прави прибързани заключения. Нямаш основания да си мислиш, че...

- Нямам основания ли? - просъска Мери шепнешком. - Джо е мъртъв. Твоят приятел е бил убит преди шест часа. А и мен почти не ме...

Тя си прехапа езика и се овладя, тъй като Грейс стоеше на прага на вратата зад тях.

- Хакерите ли са, мамо?

Дъщеря й споменаваше хакери за втори път.

- Извинявай, миличко, но какво искаш да кажеш с това „хакерите“?

- Хората, които са изтрили съобщението на татко, хората, които Джеси търси. Те ли са я хванали?

Хакерите. Най-модерните въображаеми кошмарни врагове на американците след „червенокожите“, „нацистите“ и „отвлякоха ме извънземни“.

- Не са хакерите. Господин Потър е прав. Джес сигурно е с Гарет.

- И с асистента й - добави Грейс. - Така че е в безопасност.

Грейс за пръв път споменаваше преподавателя на Джеси от курса.

- Какво каза? Имаш предвид Лайнъс ли?

- Тя каза, че ще се види и с асистента си. Той щял да й помогне да разбере уликата.

Мери включи нощната лампа на бюрото на Джеси и се огледа за бележник или за брошура от курса, където би могла да намери номера на преподавателя. Имаше по един брой на „PC Magazine“ и на „Wired“, но нищо от университета или от курса на Джеси. Какво беше станало с тетрадките с твърди корици и с онези, подшитите с тел?

Тя отвори чекмеджето. Вътре цареше пълен хаос от химикали, моливи, гумички и бележки. Мери измъкна една фотография. Джес и Джо на симпозиум за бъдещето на интернет, който бяха посетили миналата година. Върна снимката и продължи да рови из бъркотията. Пръстите й докоснаха нещо хладно и кръгло, тикнато чак в дъното.

- Това пък какво е?

- Електронна цигара - отвърна Танк.

- Какво?

- Вътре се слага нещо като течност, която се изпарява от електрическа искра. Най-новата мода.

- Дъщеря ми не пуши.

- А, тя и момчета не харесва.

Мери пусна електронната цигара обратно. Знаеше, че трябва да е шокирана или разочарована, но всъщност изпита само лека изненада. В момента електронните цигари бяха някъде на дъното на личния й списък с провинения, заслужаващи наказание. Тя затвори чекмеджето и претърси пода и шкафа.

- Раницата й я няма - каза тя. - Взела си е лаптопа.

Танк стоеше на прага и хапеше устни.

- Наистина трябва да тръгваме.

- Не още.

Мери го бутна да мине и слезе долу. Седна в работния си кът и чукна два пъти с мишката върху полето за търсене.

- Недей - предупреди я Танк. - Те виждат всичко.

- Не ми пука - отсече Мери и влезе в сайта на Тексаския университет. - Трябва да намеря Джес. Нямам време да играя игричките им.

След няколко секунди тя намери описание на курса и конспекта на лекциите. Името на професора беше най-отторе с адреса на кабинета и телефонните номера. Под него беше същата информация за асистента Лайнъс Янковски, доктор от Масачузетския технологичен институт със специалност изкуствен интелект и теория на игрите.

На мобилния му телефон се включи гласова поща.

- Господин Янковски, обажда се Мери Грант. Разбрах, че дъщеря ми може би се е срещнала с вас по-рано тази вечер. Вече е почти един през нощта, а тя още не се е прибрала. Ако сте я видели, или имате някаква идея къде би могла да бъде,моля, обадете ми се на този номер. Не се притеснявайте колко е часът, няма да съм заспала. Моля, имайте предвид, че е спешно.

- Мамо, къде отиваме? - попита Грейс. - Трябва ли да се обличам?

- Къде отиваме, г-н Потър? - обърна се Мери към Танк.

- Все още не съм сигурен. Но първо отиваме до колата ми.

- Само секунда.

Мери отвори онлайн телевизията и избра филма „Разговорът“ с Джийн Хекман.

- Това пък за какво е? - недоумяваше Грейс, объркана от стария филм.

- Разправя се за един човек, който тайно подслушва други хора - обясни Мери и погледна към Танк през рамо. - Би трябвало да им хареса.

- Леле? И какво става?

- Онези хора започват тайно да го подслушват, той разбира и побеснява.

71

Беше минало полунощ.

Йън беше сам в офиса си и гледаше онемял как животът на Мери Грант се разгръща пред него в триизмерна холограма. Това не беше физическо подобие в обичайния смисъл на думата, а изобразяване на всекидневния й живот, представен от онлайн активността й. Това беше много по-цялостен портрет. В известен смисъл беше нова форма на изкуство. Да Винчи беше усъвършенствал перспективата. Моне беше дал на човечеството импресионизма. Пикасо - кубизма. Но независимо от стила си художникът винаги се стараеше да надзърне в най- потайните кътчета на душата. Сега Йън беше навлязъл точно в тези съкровени дебри.

Той се завъртя в кръг, лицето му беше окъпано от зловещо сияние. Беше програмирал малуера да влезе във всеки един сайт, посетен от семейство Грант, и да ги подреди по честота. Така кулата стана дори още по-висока, а екраните се редяха един зад друг по два, по три или по четири в дълбочина, докато накрая се оказа заобиколен от прозрачни изображения на височина колкото него самия, но простиращи се чак до ъглите на кабинета. Това не беше наука. Беше изкуство. Той го наричаше киберреализъм, точен до последния дигитален щрих.

Йън отпи от чая си, докато очите му пробягваха нагоре-на- долу по екраните. Търсеше начин да проникне, издирваше най- уязвимото място на жертвата. Проблемът не беше, че такива места бяха твърде малко, а че бяха твърде много. Откъде да започне?

От банките? Имаше неограничен достъп до сметките й и можеше да прави каквото си поиска с парите й. С кредитните карти? Щеше да изкара лимита й на червено само с няколко покупки. От социалните медии? Една по-неблагоприлична снимка или твърде язвителен коментар можеха да съсипят репутацията й само за час. Погледът му скачаше от екран на екран и накрая се спря не върху сайт на банка, компания за кредитни карти или социална мрежа, а върху икона на приложение за снимки.

Той вдигна ръка и посегна, но след секунда се спря, а пръстите му изтръпнаха като от токов удар. Не още. Снимките бяха за десерт. Трябваше да заслужи наградата си.

Завъртя глава и се спря върху имейла на Мери. Докосна екрана и чукна върху новите писма. Повечето бяха от приятели и изразяваха съболезнования. Прочете няколко, мина на по- старите и се зарови назад, като не знаеше какво точно търси.

Продължи да преглежда стари писма от семейството, приятелите, банки, училищата, докато накрая вниманието му беше привлечено от думите „Лешникова бърлога“. Имейлът беше адресиран до Дж. С. Грант с копие до Мери. Йън го отвори веднага. Беше лично писмо от една световноизвестна болница, която информираше бившия си пациент Джоузеф С. Грант, че има просрочени задължения, и питаше кога ще уреди баланса си за престоя преди три години.

Йън се обърна, влезе в сайта на застрахователната компания на семейство Грант и извади историята на старите плащания. Почти всички бяха за лечение на децата, а общата им сума беше стотици хиляди долари. Той се върна три години назад и намери иск за седемдесет и четири хиляди долара за девет-десетдневен престой в отделението на „Лешниковата бърлога“ за възстановяване от зависимост от алкохол и медикаменти. Застрахователната компания беше платила шестедест хиляди долара, а семейството трябваше да покрие останалите четиринадесет хиляди.

Йън се извърна и откри синята иконка, която беше подминал преди малко. Докосна я с върха на пръста си и екранът се изпълни със снимки на семейство Грант. Повечето бяха на момичетата, двете заедно или сами. По-малкото русо дете беше вечно слънчево и усмихнато, а по-голямото с тъмната коса излъчваше воля, предизвикателен нрав, дори злост на моменти. Фотографиите показваха семейството на плажа или докато се спускаха с лодка по бързеите на някаква река.

После идваха задължителните снимки от първия учебен ден. Голямата дъщеря Джеси (той вече знаеше името й) беше облечена с торбести черни дънки и тениска на някаква рок група. Малкото момиче беше с плисирана пола и розова ризка с копчета. На Вси светии голямото дете не носеше костюм, а по- малката й сестра беше облечена като странно жълто същество с едно око. Според Йън това беше Миньон, герой от популярно филмче, който все правеше бели. Още по-надолу се натъкна на кадрите от Деня на благодарността. Снимка на бащата с дъщерите. Той чукна върху нея, тя се увеличи и изпълни целия екран. Ето го и Джоузеф Грант. Най-накрая се срещаме. Той беше висок, силен и изглеждаше добряк, въобще не приличаше на човек, който постоянно си вре носа, където не му е работа. Шило в торба не стои. Мъж, който би пожертвал живота си заради кариерата.

Йън чукна отново снимката и се върна към директорията. Коледа. Кадър на семейството пред скромно украсена елхичка. Госпожо Грант, не можете ли да се справите по-добре, помисли си строго Йън. Четиримата бяха облечени в най-хубавите си дрехи за случая - тъмен костюм за бащата (не му стоеше съвсем по мярка, а и качеството беше съмнително) и червен пуловер със сводобно падаща яка и наниз перли за майката. Малката дъщеря беше с бяла рокля, а голямата по дънки и с развлечена тениска.

Йън продължи да разглежда снимките, изумен колко са много. Имаше ли въобще случай или събитие, което да не е увековечено с няколко кадъра? Печене на кюфтета за бургери на общо барбекю? Изработване на картички за Свети Валентин от цветен картон? Отлична оценка в училище? Гледане на телевизия от дивана?

Погледът му се спря на снимка на Джоузеф Грант и дъщерите му. Беше правена отблизо с добро увеличение, агентът от ФБР ги беше прегърнал през раменете и ги притискаше към себе си. Йън извърна очи, засрамен, сякаш го бяха спипали да надзърта в нещо лично. След малко погледна отново. Бащата се беше обърнал към по-голямата си дъщеря и точно това го накара да реагира и предизвика позната емоция.

Йън приведе глава и се загледа през калейдоскопа от екрани към далечния ъгъл на кабинета си. Откри очуканата черна кожена чанта и се помъчи да извика образа на баща си Питър Принс. Не се вълнуваше дали ще го гледа с очи, искрящи от бащина гордост. Всеки образ щеше да е хубав, намръщен, засмян, спящ... какъвто и да е.

Но спомените му както винаги го предадоха. Той беше човек с чудовищен интелект, но успяваше да изстиска от паметта си само една-единствена картина. Беше от сутринта, ко- гато баща му излизаше за работа. Йън виждаше костюма на тънко райе, обувките, вратовръзката с изящната вдлъбнатина на възела, а накрая и идеално сресаната коса. Отнемаше му няколко секунди, за да си припомни лицето на баща си, но когато го направеше, пак не можеше да възстанови изражението. Без значение колко се стараеше, не можеше да накара Питър Принс да го погледне с нещо различно от неутрална празнота. Не можеше да види гордостта и безусловната обич, с която Джоузеф Грант гледаше дъщерите си.

С херкулесовско усилие си наложи да се съсредоточи отново върху снимката на Джоузеф Грант и децата му. Но сега Йън съзираше в чертите му не обич, а високомерие. Не гордост, а самолюбие. Агентът на ФБР сам си беше виновен. Беше предупреден. Едуард Мейсън му беше дал да разбере, при това ясно, че трябва да спре и да прекрати разследването си. Грант знаеше какво го чака.

Йън се ядоса и затвори папката със снимките. Съчувствието можеше да изиграе лоша шега на човек с неговата позиция. Той изпъна раменете, потръпна недоловимо и се концентрира върху непосредствената си задача - да придобие абсолютен и неприкосновен контрол върху друго човешко същество.

Йън се завъртя, докато не откри сайта на банката на семейство Грант.

Това беше най-доброто място, от което да започне.

72

Мери сви кокалчетата на пръстите си и потропа отсечено като картечница по стъклото на плъзгащата се врата на Креймърови. Три бързи почуквалия, три с кратка пауза между тях и отново три бързи. Морзовият код за SOS, помощ. След минута светна лампа и Кери надникна иззад ъгъла, а съпругът й се криеше зад нея.

- Какво правиш тук? - попита я тя, като бутна вратата и я отвори.

- Трябва да ми помогнеш - помоли Мери.

- Един през нощта е. Защо не се обади?

- След малко ще ти кажа - рече Мери и се озърна през рамо. - Идвайте.

Танк и Грейс се появиха от сенките и побързаха да влязат в кухнята.

- Заключи - каза Мери.

Кери затвори вратата и врътна ключалката.

- А къде е Джес?

Петнадесет минути по-късно след две чаши кафе и едно смислено обяснение Мери седеше с Танк в кабинета на съпруга на Кери. Бяха придърпали столовете си по-близо до неговия аймак. Грейс вече беше в леглото, стиснала телефона до гърдите си, в случай че сестра й се обадеше.

Мери постави диска със снимките от охранителните камери от „Ореховокафявото кафене“.

- Мислиш ли, че вече са го намерили?

- Със сигурност.

- Дали ще дойдат у дома?

- Ще дойдат.

Мери се огледа, като си повтаряше, че тя и Грейс са в безопасност, но всъщност не беше особено убедена. Сигурно за десети път набра номера на Джеси от телефона на Кери, но отново беше препратена към гласова поща и тя затвори.

- Защо не вдига?

- Не иска да ти каже какво прави.

- Къде ли би могла да е?

- Опитва се да помогне, като разгадае смъртта на баща си. Поне така си мисли.

- Само да ми падне в ръчичките тая млада госпожичка, ще я...

Мери се опита да си представи какво жестоко конско щеше да чете на дъщеря си, но колкото и да се стараеше, осъзнаваше, че гневът й щеше да се стопи.

- Аз съм виновна. Трябваше да съм тук. За кого се мисля? Макнеър сам го каза. Думите му бяха „Мери, помни, че ти си майка“. И аз съм точно това. Не съм Джо.

- Смяташ, че Джеси нямаше да излезе, ако ти си беше у дома?

- Може би... Не знам.

- Да, така мислиш.

Мери кимна. Щеше да постави Джеси на място в мига, в който я помолеше да излезе и да се опита да възстанови гласовото съобщение от Джо. Не знаеше какво очаква да направи Джес, но дълбоко в себе си осъзнаваше, че се надява да измисли нещо, да намери някакво решение, да извади някакъв трик от лаптопа си.

- А ти? Добре ли си?

- А, вися си тук - отвърна Танк с измъчена усмивка, но очите му бяха уморени и зачервени. Някога колосаната му риза беше ужасно измачкана и изцапана с петна от кафе и пръски кръв. Не беше сама. Танк също не можеше да се прибере у дома си. Името му беше в същия списък като нейното.

- Дай да погледнем този диск.

Мери чукна два пъти с мишката върху първия клип. Той продължаваше петнадесет секунди и показваше как Джо влиза в кафенето, последван от мъжа, наречен от сервитьорката „Ботуша“. Мери даде на пауза и Ботуша, или надзираващ специален агент Ф. К., замръзна втренчен в камерата.

- Познавам те - каза тя и посочи екрана с пръст. Проучи лицето на мъжа - увисналите бузи, непокорната сресана на една страна коса и тъжните подпухнали очи. Спомняше си, че говореше гръмогласно, обичаше да разказва истории и да се смее. „Веселяк“, би казал адмиралът, като имаше предвид някой, който твърде спокойно си налива от чуждото пиене.

- Фред... Франк... Флойд - започна да изброява Танк с нов ентусиазъм. - Феликс...

- Чакай - спря го Мери. - Нека помисля.

- Фелгън... Филип...

- Стига, престани - прекъсна го Мери остро, без да отлепя очи от монитора.

- Извинявай. Забрави, че се обадих. Само последно - Финиъс и Фърг. От анимационното филмче.

- Какво каза?

- Финиъс и Фърг. От анимационното...

- Точно така. Казва се Фъргъс.

- Фъргъс? Сигурна ли си?

- Виждала съм го веднъж, беше миналата година в Сакра- менто. През есента. Още преди Джо да започне да пътува до Сан Хосе. Спомням си името, понеже е единственият Фъргъс, който познавам.

- Надзираващ специален агент Фъргъс...

- Можем да видим що за птица е.

- Къде?

- В бюлетина на ФБР. Това е месечно онлайн издание. В него се посочват повишенията, обвинителните присъди и големите случаи, по които са работили. Ако през последните десет години е направил нещо важно, ще бъде посочен.

Мери влезе в сайта на бюлетина на ФБР и пусна търсене на „надзираващ специален агент Фъргъс“.

- Надявам се, че паметта ти е по-добра от моята - каза Танк.

- Аз съм нямала толкова мозъчни сътресения.

Появиха се два линка. Първият беше „Надзираващ специален агент Фъргъс Кийф поема поста на помощник-ръководител на регионалното управление в Сан Хосе“. Вторият гласеше „Заместник-директорът Дилън Уолш и специален агент Фъргъс Кийф стартират новия отдел на Бюрото за разследване на киберпрестъпления“.

- Фъргъс Кийф - прочете Танк. - Направо го закова.

Мери усети тръпка на въодушевление. Тя чукна два пъти върху първия линк, който ги отведе към кратка статия, нищо по-различно от обикновено съобщение за пресата, в която се казваше, че през юли миналата година Кийф е станал помощник-ръководител на управлението в Сан Хосе, след като от 2007 г. е работил с Дилън Уолш в отдела за разследване на киберпрестъпления. В кариерата му имаше и назначения в Балтимор и Ню Йорк. Кийф беше завършил академията на ФБР в Куонтико през 2002 г.

Мери чукна два пъти върху втория линк, който беше към статия за основаването, или „стартирането“ на отдела за разследване на киберпрестъпления. В статията се споменаваше и неформалното му име „Специални интернет дейности“.

- Специални интернет дейности - повтори Мери. - СИД. Това е имал предвид.

- Нали се казваше Фъргъс.

- Не, СИД не е нечие име, а съкращението на „Специални интернет дейности“. Джо каза, че това са добрите. Мислех си, че Сид е агент, с когото е работил, но всъщност е екипът, от който и Джо е бил част.

- Ако Фъргъс Кийф все още е бил прикрепен към този отдел, това обяснява защо е бил пратен в Сан Хосе.

- Да, и защо Джо все е пътувал до Силициевата долина. Въпросът е какво е довело Джо и Кийф чак тук?

- „Семафор“?

Мери въведе „Кийф“ и „ФБР“ в Гугъл и натисна ентер. Появиха се десетина съвпадения. Първото беше статия от „Ню Йорк Таймс“, озаглавена „ФБР прекратява разследването по обвиненията в изнудване при придобиването на „Мериуедър Системс“.

Датата беше миналия десети декември, а статията започваше така: „ФБР прекрати разследването по обвинения в изнудване, повдигнати срещу „УАН Технолоджис“ и основателя и главния изпълнителен директор на компанията Йън Принс, във връзка със скорошната покупка на „Мериуедър Системс“, базиран в Сан Хосе производител на суперкомпютри и интернет хардуер, твърди „Димящото дуло“, сайт за онлайн разследвания. Няма да бъдат повдигнати никакви обвинения.

През ноември адвокат, представляващ Уилям Мериуедър, син на Джон Мериуедър, основател и изпълнителен директор на „Мериуедър Системс“, информирал ФБР, че клиентът му е бил заплашван от непознати хора, че ако не гласува за продажбата на компанията на базирания в Остин, Тексас, технически гигант, ще му се случи нещо лошо. Уилям Мериуедър притежава шест процента от акциите на „Мериуедър Системс“.

Фъргъс Кийф, специален агент от управлението на ФБР в Сан Хосе, е посетил офисите на „Мериуедър Системс“ в Съни- вейл, Калифорния, както и на други места. Според неогласен публично документ, с който „Димящото дуло“ се е сдобил, разследването е водено от управлението на ФБР в Сан Хосе. Говорител на ФБР заяви, че според политиката на Бюрото той не може нито да потвърди, нито да отхвърли, че се води разследване.

Йън Принс, основател и главен изпълнителен директор на „УАН Технолоджис“, засега не отговаря на съобщението ни с молба за коментар. Говорител на „УАН Технолоджис“ помоли всички въпроси да бъдат насочвани към ФБР.“

- Джон Мериуедър е мъртъв - каза Танк.

- Бащата? Честно казано, никога не съм го чувала.

- Около смъртта му се вдигна доста шум. Излязъл от зимната си къща в Северна Калифорния, за да лети до Сан Хосе, и изчезнал. Не го откриха седмици наред.

- Какво се е случило?

- Самолетна катастрофа. Времето било лошо и се разбил в склона на планината.

- Смяташ ли, че Джо би могъл да е работел с Фъргъс Кийф по разследването за изнудване?

- Възможно е. Седалището на УАН е тук, в Остин. Имат офиси и в Силициевата долина, но така или иначе всички имат.

Мери се сети за думите на Макнеър.

- А УАН контролира ли интернета в Сидър Вели?

- Потърси на „цифрова абонатна линия“ и „Сидър Вали“.

Мери въведе ключовите думи и натисна ентер. Оказа се, че три компании предлагат цифрова абонатна линия или ди ес ел в Сидър Вали - „Ей Ти енд Ти“, „Геслър Кейбъл Системс“ и „УАН Технолоджис“.

- „Геслър“ е местна фирма - каза Танк. - Не мисля, че имат клон в Силициевата долина. Задраскай я от списъка.

- Значи останаха две. Да хвърляме ли ези-тура?

- Имам нещо по-добро наум - каза Танк и извади златен ръчен часовник от джоба си. - Взех го от къщата на моя приятел Карлос.

Мери огледа часовника.

- Негов ли е бил?

- Оказва се, че Карлос е бил крадец. Взимал е вещи от работата си и ги е продавал. Етикетът от торбичката за веществени доказателства показва, че Карлос е откраднал часовника от моргата преди два дни. В деня след като съпругът ти е бил убит.

- Искаш да кажеш, че е крадял личните вещи на умрелите'?

- Горе-долу.

- Чуден приятел.

Танк посочи часовника.

- Обърни го.

Мери обърна часовника в дланта си и прочете посвещението. „НаХ. С. Благодаря. Й.“

- Моята догадка е, че X. С. е бил информаторът на съпруга ти.

- А Й.?

- Й. е Йън Принс.

- Самият Йън Принс?

- Доколкото знам, има само един.

- Значи Джо е разследвал „УАН Технолоджис“?

- Съвпада. УАН е била целта на разследването на Кийф миналата година. Той и съпругът ти са работили върху нарушения в технологичната индустрия и са се занимавали с компания, която има офиси в Силициевата долина и Остин. А и УАН контролира поне част от кабелните системи в Сидър Вали.

- Кой тогава е X. С.?

- Има и още нещо - продължи Танк. - Не само ти знаеш как да откриеш някого.

Мери дръпна стола си настрана, за да направи място на Танк, който влезе в сайта на „УАН Технолоджис“ и намери под- страницата с имената и биографиите на мениджърите, като се започне с Йън Принс. Танк слезе надолу по списъка, като прескочи фотографиите на изпълнителния председател, главния бизнес директор, старшия вицепрезидент по корпоративното развитие и главния правен съветник. Нито един от тях не беше с инициалите X. С.

Мери посочи по-надолу.

- Ами старшите ръководители?

Танк чукна два пъти върху новия списък. Излязоха още снимки. Старши вицепрезидент по информацията, старши вицепрезидент по рекламата и търговията...

- Спри - нареди Мери. Тя гледаше фотографията на мъж на средна възраст с очила с рогови рамки и буйна прошарена коса, щръкнала нагоре, сякаш току-що беше бръкнал в контакта.

- Харолд Дж. Старк. Старши вицепрезидент по специалните проекти и инфраструктурата.

- X. С. - каза Танк. - Който работи за Й. Колко приятно звучи.

- Има ли биография?

Танк чукна два пъти върху снимката и прочете кратката биография на глас. „Харолд Старк е старши вицепрезидент по специалните проекти и инфраструктурата и представител на УАН в „УАН Технолодокис“. Преди да се присъедини към УАН е бил преподавател по компютърни науки в Тексаския университет в Остин. Има докторат по компютърни науки от Стан- фордския университет, където изследва мащабни и енергийно ефективни мрежи за събиране на данни.

- Само толкова?

- За Старк ли? - Танк пусна търсене на името в мрежата. - Двадесет и пет хиляди съвпадения стигат ли?

Сред линковете имаше такива към статии от рода на „Как да направим мрежата по-бърза“, „Способността да съхраняваме неограничени количества данни“ и „Открита интернет среща“. Изведнъж нещо различно привлече окото й.

- „Хал Старк - прочете тя на глас. - Геният зад Йън Принс“.

- Съпругът ти е имал адски информатор - отбеляза Танк. - Старк е бил дясната ръка на Принс, като Нейтън Мирволд за Бил Гейтс.

- Нейтън кой?

- Няма значение. Това е все едно Юда да порти шефа си.

Той отвори страницата на Старк в „Уикипедия“ и започна да чете:

- Старк е двадесет и първият служител на УАН и първият инженерен вицепрезидент на корпорацията. Той до голяма степен е оформил инфраструктурата на УАН. През последните четири години е работил рамо до рамо с Йън Принс, за да очертае навлизането на корпорацията в суперкомпютрите и играе ключова роля в придобиването на „Мериуедър Системс“.

- Пак тази компания - отбеляза Мери. - С какво се занимава?

- Джон Мериуедър създаваше наистина бързи компютри. Суперкомпютри. Най-бързите и най-мощните в целия свят.

- Все още само предполагаме, че Джо е разследвал УАН. Не знаем дали е било така.

- Наистина ли вярваш, че не е било?

Под биографията на Старк имаше линк към личната му страница в „УАН X“ с най-различни снимки и събития, които той беше сметнал за интересни. Някъде по средата имаше негова фотография пред червена спортна кола. Отдолу пишеше „Аз и моето бебче за милион долара“.

- Старк е карал този автомобил, когато се е срещнал със съпруга ми.

- „ЛаФерари“? Откъде знаеш?

- Можеш да я видиш на снимката от местопрестъплението на първата страница на вестника ти.

- Сега доволна ли си?

- Хал Старк е бил информаторът на Джо - кимна Мери. Но защо е трябвало да се срещат толкова далеч извън града? Защо Старк просто не му е пуснал имейл с каквото там е имал да му казва?

- Всички компании за технологии шпионират висшите си служители - усмихна се мрачно Танк. - Старк е бил директор по специалните проекти и е бил наясно с всички произвеждани продукти - кое работи, кое не и какъв ще е следващият хит. За параноята на Йън Принс се носят легенди. Чувал съм, че кара служителите си да минават през детектор за метали и да изпразват джобовете си всеки път когато напускат сградата. Старк просто не е можел да прати имейл на съпруга ти, без значение какво е имал да му казва. Трябвало е да го предаде лично. Джо е имал нужда от солидни доказателства. Това е ключът към загадката.

- Но ние никога няма да... - започна Мери и си прехапа езика. Ключът. В съобщението си Джо беше споменал, че не е успял да вземе нещо, нали? Тя не се сещаше за точните му думи, но из ума й се въртеше нещо, което беше видяла съвсем наскоро, нещо, което й напомняше за „бебчето за милион долара“ на Хал Старк.

- Покажи ми отново снимката на колата.

Танк чукна два пъти върху нея и тя се увеличи. Старк стоеше пред новия си спортен автомобил, гледаше право към обектива и се усмихваше нагло.

- Какво има... нещо по колата ли? - попита Танк.

- Не е колата. Кончето.

- На снимката няма никакъв кон.

- Има, на предния капак. Знакът на „Ферари“ - посочи Мери и увеличи, за да покаже черния жребец, изправен на задните си крака на жълт фон. - Виждала съм го и преди.

- Всички са го виждали.

- Не, имам предвид, че съм го виждала у дома - тръсна глава Мери и се изправи. - Ти стой тук. Трябва да взема нещо.

73

Питър Бригс паркира беемвето си в сянката на една върба на сто метра по-надолу от къщата на семейство Грант. Огледа улицата, извади пистолета си от кобура и нави заглушителя. Според Къртицата Мери Грант и по-малката дъщеря бяха у дома си, а по-голямото момиче било излязло с някакъв приятел. Планът на Бригс беше да влезе, да стигне до спалните и да елиминира и двете цели, като остави оръжието и нагласи нещата като убийство и самоубийство. Съкрушената вдовица отнема живота на дъщеря си, а после посяга и на себе си. Такива неща се случваха постоянно. Отсъствието на по-голямото момиче щеше само да заплете загадката.

Бригс прещрака затвора, за да вкара патрон в цевта, и бутна лостчето на предпазителя за всеки случай. Не му харесваше да не се подчинява на Йън, но нямаше особен избор. Хората като Йън нямаха никакво понятие от конкретиката на проблемите. Бяха забравили, че за да се окоси една ливада, са нужни човек и косачка. Виждаха само резултата - безупречно равна трева, висока половин-един сантиметър. Всичко се свеждаше до основните нагласи. Йън вярваше, че технологиите могат да разрешат проблемите му, но Бригс беше по-наясно. Имаше неща, които човек трябваше да свърши със собствените си ръце.

Той излезе от колата и потъна в сенките. Затича се леко, като се придържаше близо до къщите. Отдавна не беше излизал сам на задача и адреналинът бушуваше в кръвта му. Някога го правеше заради страната си. Тази вечер беше заради компанията, но предаността му беше не по-малко страстна. Може би в крайна сметка всички онези глупости, които Йън надрънка за корените на човешката лоялност, не бяха съвсем празни приказки. Може би държавите наистина бяха нещо изостанало.

Две минути.

Мери се пусна от оградата и се приземи несръчно, като стъпи накриво. Докуцука до плъзгащата се врата, отвори я да влезе и се стовари в първия стол, който й попадна пред очите. Телефонът й беше на масичката, уловка, оставена в случай че преследвачите засичаха местоположението й. Провери екрана, но Джес все още не се беше обаждала.

„Две минути - беше казал Танк. - Влизаш, намираш какво- то търсиш и се връщаш.“

Тя се надигна с усилие и отиде в кабинета на Джо. Седна на бюрото му, извади чекмеджето с разните дребни неща и го обърна върху плота. Навсякъде се разпиляха флаш памети. В тъмнината тя различи няколкото с по-необичайна форма - като пакетче дъвки, медальон с формата на сърце и ключ за кола. Вече знаеше, че това не е какъвто и да е ключ, а точно за „Ла Ферари“, каквото имаше г-н Харолд Дж. Старк, старши вицепрезидент на „УАН Технолоджис“ по специалните продукти. И да не беше истински ключ, беше точно копие.

Тя включи нощната лампа. Ключът беше черен и дебел, а знакът на „Ферари“ беше под прозрачната сфера в средата. Мери натисна кончето с палец и сгънатата флаш памет изскочи навън.

Планът на Джо й стана ясен, сякаш беше неин. Видя как Харолд Старк влиза в кабинета си, мушва флаш паметта в компютъра и копира доказателствата, които Джо беше изискал. В края на деня просто хвърля ключа в пластмасовия панер с другите си лични вещи и съвсем спокойно минава през проверката на охраната. Доста хитро.

Някакъв шум прекъсна мислите й. Звук от падането на един от дървените й столове. Мери погледна нощната лампа.

Светлината...

Вратата на кухнята беше открехната.

Бригс пристъпи в стаята. Беше извадил пистолета си, държеше го ниско долу, а пръстът му галеше скобата на спусъка. Без да иска, бутна един от столовете и го преобърна. Той изтропа ужасно силно и Бригс побърза да го вдигне от земята. Замръзна на място, като се ослушваше и си мислеше, че май твърде отдавна не е излизал на оперативна работа. Изчака, до- като се увери, че в къщата никой не помръдва и всички спят, и чак тогава остави стола на земята. Прекоси кухнята и мина през фоайето към гаража, за да се увери, че колата е вътре. Върна се обратно по същия път, като забеляза, че телевизорът в дневната работеше без звук, но никой не го гледаше.

Бригс вдигна пистолета и започна да се изкачва по стълбите с максимално напрегнати сетива. Вратите на стаите на момичетата бяха затворени, както и тази на спалнята в дъното на коридора. Той се спря при първата врата вдясно. Според Къртицата това беше стаята на по-малката дъщеря. Бригс се стегна. Щеше да приключи бързо. Не искаше нещата да стават грозни, емоционални или да излязат извън контрол.

Отвори вратата и влезе вътре, включи лазерния прицел и насочи лъча червена светлина към възглавницата. Стреля два пъти и се приближи към целта. В леглото нямаше никого, а завивките и чаршафите бяха дръпнати надолу. Бригс се обърна внимателно на пета. Реши, че няма нищо странно в това, че момичето не е в леглото си. Тя беше малка, уплашена, същинско агънце и имаше нужда от майка си. Той се придвижи бързо към края на коридора. Завъртя топката на вратата, видя, че е отключено, пое си дъх и отвори. Тръгна към леглото, като държеше пистолета с изпъната напред ръка, но този път не стреля. В стаята нямаше никого.

Бригс бутна микрофона по-близо до устата си и се обади на Къртицата.

- Тук няма никого.

- Видях я, че се прибира с колата. Все още виждам телефона й в къщата.

- По-умна е, отколкото си мислехме.

Бригс свали оръжието. Мери Грант им се беше изплъзнала. Ако наистина беше умна, щеше да изчезне колкото се може по- далеч. Но надали го беше направила, не беше в стила и.

Той слезе на първия етаж и забеляза светлина в стаята до предния вход. Дали я беше пропуснал, или лампата е била включена и по-рано?

- Само да проверя още нещо - каза той и тръгна по коридора. - Не прекъсвай връзката.

Танк стоеше до прозореца в дневната на Креймърови, надничаше иззад завесите и държеше под око алеята към къщата на Мери. Бяха изтекли вече пет минути, с три повече, отколкото би искал. Не виждаше причина да се притеснява. Не бяха минавали никакви коли, не беше забелязал нито някаква фигура, нито пък сянка или силует да се промъква към предната врата на дома на Грант. Въпреки това не можеше да се успокои. Не толкова заради закъснението на Мери, колкото заради безнадеждната ситуация, в която се намираха. Бяха затънали до гуша и нямаше към кого да се обърнат. Не можеха да се свържат нито с някой вестник, нито с полицията, а за ФБР не ставаше и дума. Всичко зависеше само от него и Мери. Шансовете им бяха не просто минимални, а направо незначителни.

- Танк?

Уплашеният глас го накара да подскочи.

- Не можеш да заспиш ли? - попита той Грейс.

Момиченцето стоеше на прага, прегърнала плюшената си играчка.

- Къде е мама?

- Веднага ще се върне. Трябваше да прибере нещо от вашата къща.

- Аз си взех розовото пони.

- Нещо друго.

Грейс не помръдна, бледа и крехка като фин майсенски порцелан.

- Добре ли си? - попита я Танк.

Грейс поклати глава.

- Не се притеснявай за сестра си. Джеси ще се оправи.

- Не е за това.

- Аха. Искаш ли да ми кажеш какво е, или ще поседнеш да изчакаш майка си?

- Кракът ме боли.

- Кракът? Да не ти е изтръпнал, докато си спяла?

Грейс отново поклати глава. Танк хвърли още един поглед към алеята пред къщата на Мери. Нищо не се беше променило. Беше отворил прозореца няколко сантиметра, но целият квартал беше притихнал като гробище.

- Я ми покажи.

Тя внимателно повдигна подгъва на нощницата си и разкри синината в долната част на бедрото.

- Къде си се ударила така?

- Паднах на батута.

- Изглежда все едно те е блъснал камион - каза Танк и видя как очите й се насълзяват. - Съжалявам, миличка, просто се шегувах. Но не изглежда особено добре.

- Джеси каза, че прилича на изакано от гарга.

- Трябва да е била някаква много голяма и силна гарга.

За секунда усмивката проби гримасата на болка по лицето на Грейс.

- Страх ме е.

- Това е просто синина.

- Ти не разбираш. Може би отново се разболявам.

- От грип ли?

- От ОЛЛ. Получава се, когато тялото ти не произвежда достатъчно кръвни телца. Лекарите са почти сигурни, че ще се оправя. Осем от всеки десет деца под петнадесетгодишна възраст, които са се разболели, оздравяват.

- Това е хубаво - кимна разбиращо Танк, като се надяваше, че усмивката ще прикрие шока. Знаеше какво е ОЛЛ - остра лимфобластна левкемия. - Сигурен съм, че вече си наред. Дай да намерим малко лед за синината.

Танк хвана детето за ръчичката и двамата отидоха в кухнята. Докато вървяха, той погледна часовника си.

Осем минути.

Нещо не беше наред.

Мери чу стъпките на мъжа да отекват тежко надолу по стълбите и се скри под бюрото, като се прилепи колкото се може по-навътре. Стъпките прекосиха фоайето. Вече не можеше да угаси лампата. Ако някой наблюдаваше къщата, щеше да забележи, че прозорецът на кабинета изведнъж става тъмен.

На прага се появиха чифт обувки, спряха за точно три удара на сърцето й и пристъпиха към бюрото.

- Какво пък е това? - прошепна учудено мъжът.

В бързината Мери беше оставила флаш паметите на бюрото.

Мъжът седна в стола на Джо и краката му почти я докоснаха. Тя затаи дъх и замръзна. Лицето й беше на сантиметри от панталоните му.

Нещо тупна върху бюрото. За втори път тази нощ Мери усети мириса на барут и знаеше, че идва от дулото на пистолета на мъжа и че онези звуци бяха изстрели със заглушител. Той беше дошъл да убие нея и момичетата.

- Проверихте ли Старк за скрити флаш памети? - попита мъжът с по-силен глас.

Мери зачака някой да отговори, ужасена, че в къщата има още някой.

- Трябва да е имал - продължи мъжът след кратка пауза. - Нямаше да кара чак до Дрипинг Спрингс само да си поговори с Грант.

Гласът беше с южноафрикански акцент и тя знаеше, че мъжът говори с някого по телефона или по-вероятно по радиостанция с близък обхват.

- Кийф не знаеше как Старк изнася доказателствата. Онзи мръсник Грант не е казал на никого. Знаел е, че Мейсън играе с нас. Беше доста потаен.

Щом чу името на Фъргъс Кийф, Мери едва не ахна. Сега й стана ясно защо не го беше видяла в болницата. Кийф беше предал Джо.

- По-добре огледайте телата.

Южноафриканецът разлюля крак и връзките на обувките му я погалиха по лицето.

- Ако се появи някакво доказателство, твоето име е първо в списъка на заподозрените... Няма да се изненадам, ако Йън реши, че си се продал. Аз също бих могъл да си го помисля... Радвам се, че си сигурен. Значи няма от какво да се притесняваш. Защото съм абсолютно уверен, че Старк е носел доказателствата със себе си, а вие, нещастни аматьори, сте ги пропуснали.

Точно тогава телефонът на Мери иззввъня от кухнята.

Столът се плъзна назад. Обувката се залюля покрай носа й още веднъж.

- Чакай малко.

Телефонът продължи да звъни и южноафриканецът излезе забързано от кабинета.

Джеси.

Мери погледна часовника си. Беше два и половина. Предполагаше, че Джеси се прибира и точно сега е на улицата. Дори и да не беше така, мъжът в къщата можеше да разбере къде е. Той беше убиец. Мери нямаше да позволи някой да нарани дъщерите й.

Тя изпълзя бързо изпод бюрото, без да се старае да не вдига шум. Нямаше време за това. Посегна да извади пистолета на Джо, но той беше в къщата на Креймърови заедно със сакото и чантата й.

- Ало - каза южноафриканецът по телефона. Акцентът му беше изчезнал и звучеше като адмирала. Аристократ от Анаполис.

Мери взе купата от масичката до вратата. Беше стоманена купа за готвене от Тайланд, тежка, със скосени стени и остри ръбове. Откакто се бяха върнали, я ползваха да държат ключовете си в нея.

Тя влезе в кухнята. Мъжът беше висок и стегнат, облечен в черно и обърнат с гръб към нея. С едната си ръка държеше телефона до ухото си, а пистолетът беше в другата. Ако се обърнеше, щеше да я застреля. Вече би трябвало да я е чул, че се приближава, но тя знаеше, че е по-съсредоточен да слуша какво казва Джеси, а и смяташе, че в къщата няма никого.

Мери вдигна купата високо с две ръце и я стовари върху темето на мъжа. При удара по черепа изръмжа, както правеше, когато на софтбол успееше да прати топката с бухалката далеч и да вземе направо две бази, а китките и ръцете я заболяваха. Мъжът падна на колене, Мери изтърва купата и тя издрънча по пода. Той се обърна и тя видя черните сенки по лицето му и бледосините очи, които светеха дори в тъмното. Мъжът мигна, вдигна пистолета и се срути на земята. Движението му беше по рефлекс, не се опитваше да стреля, а да се хване за нещо, дока- то губеше съзнание. Мери отскочи назад. Южноафриканецът се стовари тежко върху бузата си и повече не помръдна.

Мери изтръгна телефона от ръката му.

- Джеси? Мама е. Къде си?

Отговори й мъжки глас:

- Госпожо Грант? Казвам се Лайнъс Янковски. Връщам обаждането ви. Успокойте се, става ли? Всичко е наред.

- Лайнъс? Тя с вас ли е? Мога ли да говоря с нея?

- Не, госпожо. Не е с мен. Помислих си, че ви се е обадила, за да ви каже.

- Къде е тя? Добре ли е?

- Съвсем добре е, госпожо Грант. Или поне беше добре, когато тръгна. Казах й да ви се обади.

- Как така е тръгнала? Къде е?

- Предполагам, че в момента сигурно каца във Вегас.

- В Лае Вегас?

- Да, госпожо. Отива на конференцията „ДефКон“.

74

Йън остави чашата си чай. Очите му се бяха насълзили от усилието да се взира в толкова много екрани толкова дълго време. Беше приключил работата си. На сутринта Мери Грант щеше да установи, че животът й се е променил значително. Тя беше твърде горделива и упорита, но не беше глупава. Щеше да избере моркова, не пръчката.

Йън се прозя, прекоси кабинета си и приседна на ъгъла на бюфета. Щеше да се гордееш, татко, каза той тихо, като гледаше черната чанта. Аз не съм някакъв кръвожаден дивак. Не си ме отгледал, за да наранявам хората. Аз съм дипломат, като теб. Или поне така ни караше да смятаме. Но аз знам, нали? Точно затова си оставил чантата, искал си да разбера.

Йън коленичи и внимателно откопча месинговите токи. Отвори чантата, както някой учен би разгърнал древен ръкопис. Вътре имаше папки. Всекидневните циркулярни писма от консулството в Прага от около 1988 година. Предстоящите празници. Работното време. Строго написано комюнике, в което се казваше, че само началникът на станцията и неговият помощник могат да използват наскоро сложената телефакс машина. Имаше и чекова книжка. Балансът беше седемстотин и петдесет паунда. Проучването на банковите регистри показа, че чекове са били редовно изписвани в полза на компанията за залагания „Оф-трак бетинг“. Сумите стигаха до четиристотин паунда, но по-задълбоченото изследване установи, че Питър Принс е правил и доста по-големи залози. Казано по-точно, сто тридесет и седем хиляди паунда за период от петнадесет години. Почти двеста и петдесет хиляди долара. Днес това бяха жълти стотинки, но в онези дни това е била много сериозна сума за дипломат, печелещ по тридесет и осем хиляди паунда на година.

Йън остави чековата книжка. В чантата имаше още нещо. Той го извади и го задържа в дланта си. Веществено доказателство

А: един полуавтоматичен деветмилиметров пистолет „Валтер ПКК“. Правителствена поръчка. Сериен номер 9987С.

Питър Принс не е бил второразряден дипломат или комарджия неудачник. Той не беше напуснал семейството си и не ги беше зарязал да мизерстват, след като е пропилял спестяванията. Поне такива бяха слуховете за самоубийството му. Но това беше само прикритие. Част от внимателно избродиран гоблен, целящ да прикрие истинския му пост. Бащата на Йън е бил шпионин. Загинал е при изпълнение на служебния си дълг към правителството на Нейно Величество. Йън беше убеден, че е така.

Утре щеше най-после да разполага със средствата да узнае дали е бил прав.

Той се усмихна с очакване, върна пистолета в чантата и я затвори.

Точно тогава чу гласа.

- Бригс? - попита той. Ти ли си?

Йън се огледа, но беше сигурен, че е сам в кабинета.

Гласът на Бригс идваше от един от екраните в холограмна- та кула. Йън се върна в стола си зад завесата от уебсайтове и ги разгледа един по един от горе до долу. Бригс се обади отново и Йън бързо откри източника.

Беше екран, показващ картината от къщата на Грант, получавана благодарение на завладения компютър и камерата му.

Не беше изненадан, просто разочарован. Технологията не лъжеше.

Йън се изправи в стола и умората му изчезна. Засега само гледаше и внимаваше, докато вече нямаше за какво.

75

- Какво има? Какво е станало?

Мери влезе в кухнята и завари Кери Креймър да притиска торбичка лед върху крака на Грейс, а Танк се въртеше край тях като угрижен чичо.

- Просто синина, мамо - отвърна Кери. - Всички ще сме наред.

Танк тръгна към нея и я закри с грамадното си тяло, за да не ги виждат.

- Защо се забави толкова?

Мери пристъпи по-близо до него.

- Те се опитаха отново - прошепна тя. - Трябваше да го нокаутирам.

- Да те убият? Той още ли е там?

Мери преглътна с усилие и гърлото я заболя.

- Ей сега ще ти разкажа всичко.

Тя мина край него и седна до дъщеря си.

- Как си, мишленце?

- Кракът ме боли - рече Грейс. - Опитах се да не му обръщам внимание. Съжалявам.

- Недей да съжаляваш - успокои я Мери и я прегърна. - Ако нещо те притеснява, ми казвай веднага. Обещаваш ли?

- Обещавам.

- А сега дай да погледна.

Грейс махна торбичката лед от крака си. Мери някак си успя да се усмихне.

- Знаеш ли какво мисля? Мисля, че това е просто една голяма и гадна синина от падането на батута.

Мери лъжеше. Никога не беше виждала толкова голяма синина от някакво обикновено падане. Молеше се да е реакция на организма към новото лекарство, което Грейс взимаше.

Дъщеря й я бутна по крака.

- Нали болестта не се връща, мамо?

- Доктор Роджърс каза, че си добре. Но, честно казано, може би трябва да отидем до болницата, за да погледнат.

- Веднага ли?

- Смятам, че ще е най-добре.

- Могат ли да ми дадат нещо, за да спре да ме боли? Кери ми даде „Адвил“, но няма никаква полза.

- Сигурна съм, че могат. Би ли почакала тук с Кери, докато аз поговоря с Танк?

Грейс пак сложи леда върху крака си.

- Откри ли Джеси?

- Да. Тръгнала е на малко пътешествие, но е добре.

- Къде е?

- Ще ти кажа след малко.

- Говори ли с нея?

- Още не.

Грейс се замисли с угрижено изражение.

- Тогава откъде знаеш, че е добре?

Мери се засмя на въпроса, сякаш беше просто дреболия от някакво по-голямо и забавно недоразумение, и отиде при Танк в трапезарията. Щом влезе, усмивката й се изпари и тя се строполи в някакъв стол.

- Какво се случи? - попита я Танк и седна срещу нея. - Изглеждаш ужасно.

- Джеси е в Лас Вегас. Отишла е с приятеля си Гарет да участва в някакво хакерско състезание. Явно там има някой, който може да й помогне да разбере кой е хакнал телефона ми.

- Чакай малко. Поеми си дъх.

Мери се хвана за главата и изчака дишането й да се успокои и цветът да се върне по бузите й. Още по-добре беше, че предмишниците спряха да я болят от удара на металната купа в черепа на онзи мъж.

За десет минути разказа всичко, което беше станало в дома й - как беше открила флаш паметта във формата на ключ за „Ферари“, как чута, че някой влиза, качва се горе и стреля, как се скрила под бюрото на Джо, а мъжът седял на сантиметри от нея и казвал на някакъв от хората си, че у Старк не били открити никакви доказателства, как накрая телефонът й звъннал, тя си помислила, че е Джеси, но бил Лайнъс Янковски, и как ударила мъжа.

- Бил е Кийф - каза тя. - Той е предал Джо. Той им е казал, че Старк е информаторът. Южноафриканецът рече, че Кийф не е знаел как информаторът на Джо успява да изкара доказателствата и че Джо знаел за двойната игра на Едуард Мейсън. Ти беше прав. Те няма да се спрат, докато не избият всички ни.

- Мразя, като съм прав за такива неща - въздъхна Танк.

Мери се изправи, като се чувстваше по-силна, макар и само защото знаеше какво се иска от нея.

- Може би ще успея да се свържа с нея. Лайнъс ми даде номера на Гарет.

- Кажи й да иде на някое безопасно място. При шерифа или в полицията. Ако ще и в пожарната.

- Но южноафриканецът не говори с Лайнъс. Те не знаят къде е Джеси.

Танк се изправи и се приближи до нея в изблик на внезапен гняв.

- Ако са ти хакнали телефона преди, защо мислиш, че не го подслушват и в момента? Ако ти знаеш, че тя е във Вегас, значи и те знаят.

Мери излезе да вземе телефона на Кери Креймър и влезе с него в банята. Въпреки молитвите й Гарет Кларк не вдигна, затова му остави съобщение: „Гарет, обажда се Мери Грант. Чуй ме. Няма значение, че ти и Джес сте във Вегас, но трябва да напуснете срещата и да отидете някъде на безопасно място. Хората, които раниха съпруга ми, мъжете, които убиха бащата на Джеси, знаят къде сте. Не се плашете, просто веднага идете в полицейското управление. Ще се кача на първия полет сутринта и ще дойда да ви прибера. Просто идете в полицейското управление и стойте там. Ох... и не използвайте телефоните си. И двамата.“

Мери остави телефона и се погледна в огледалото. На нищо не приличаше. Очната й линия се беше размазала, а кръговете под очите й бяха тъмни като асфалт. Тя наплиска лицето си с вода, изми останалия грим, намери гребен и се опита да приведе косата си в ред. Поизправи рамене и се взря в очите си, като се опитваше да намери някакъв непокътнат резерв от смелост, да изстиска последни силици или поне малко надежда. След секунда сведе поглед. Не откриваше нищо, беше напълно изчерпана. Но какво да прави? Да се предаде? Да хвърли кърпата? Не можеше. Беше майка.

Откри Танк задрямал на дивана. Тя го събуди и му каза какъв е планът й.

- Сигурна ли си? - попита я той, когато обсъдиха всичко.

- Сещаш ли се за нещо по-добро?

- А приятелката ти ще ти помогне ли?

- Така мисля. Заради Грейс.

- Ами, добре. Да тръгваме тогава.

- Все още не си ми казал къде е колата.

- Онова ферари ли? Не се притеснявай, знам точно къде се намира.

- Откъде знаеш?

- Вчера го видях.

76

Цицината на главата му беше колкото граната.

Питър Бригс се изправи е мъка на крака, опипа скалпа си и отпусна ръце. Нямаше кръв, но главата го болеше, сякаш някой го налагаше дивашки е чук. Реши, че в крайна сметка може би ще е по-мъдро да поседне за минутка. Стовари се в най-близкия стол, помисли и реши, че е бил в безсъзнание около пет минути.

Бригс знаеше, че е получил мозъчно сътресение. По принцип трябваше вече да е в линейка и да бърза към болницата, за да му направят ядрено-магнитен резонанс, но идеята никак не му допадаше. Всъщност направо го отвращаваше, сякаш ставаше дума за някаква гадна срамна болест. Йън Принс нямаше да се зарадва да научи, че шефът на охраната му е бил пратен в безсъзнание от жената, с която му беше забранено да се занимава, камо ли да я убива.

Болницата отпадаше като вариант.

Бригс намести слушалката на радиостанцията и приближи микрофона до устата си.

- Там ли си?

- Какво стана? Звучиш като мъртвец. Опасна е тази жена. Убила е Джолана, а и теб те е подредила добре.

- Забрави жената. Кажи ми, че си прехванал входящото обаждане.

- Всичко съм записал.

- Кой се обади?

- Ти не помниш ли?

Последният спомен на Бригс беше как седи в кабинета на Джо Грант и разглежда флаш паметите.

- Просто ми кажи кой беше.

- Някакъв си Лайнъс Янковски. Асистент и преподавател в Тексаския университет.

- За какво си говориха?

- Тя искаше да разбере къде е по-голямата й дъщеря.

- А той знаеше ли?

- Според Янковски тя се качила на самолет за Лас Вегас. Проверих полетите. В два и петнадесет там трябва да кацне самолет на „Югозападни авиолинии“ от Остин.

- Имаме ли потвърждение, че тя е на борда?

- В момента работя върху списъка с пътниците.

На Бригс това му звучеше почти невероятно. Той смяташе, че по-голямата дъщеря просто се е измъкнала с гаджето си.

- Защо във Вегас? И защо точно сега?

- Отива на „ДефКон“.

- Шегуваш ли се? Защо?

- Нямам представа.

Бригс се насили да стане и да се раздвижи, докато Къртицата му разказваше какво беше разбрал за интереса на Джеси Грант към хакерството и, че е разпитвала за някакъв ред от код.

- Защо преди нищо не си ми казал за това?

- Не знаех, че се интересуваме и от хлапето.

- Е, трябвало е да знаеш.

- А онзи ред от код, от който се интересувала...

- Него го остави - каза Бригс. - Ще се занимаваме с това по-късно. Трябва да се махам оттук.

Бригс взе пистолета си и излезе навън. На улицата се опита да се сети какво му се беше случило в къщата, но краткотрайната му памет беше напълно изключила. Прекалено голямо натоварване и твърде малък ресурс на процесора. Постоянно се препъваше и не след дълго се отказа от промъкването през цветните лехи и от защитата на сенките и стъпи на по- безопасния за краката му тротоар.

Забеляза колата си и пресече улицата, като все още залиташе като пиян. Изведнъж някакъв автомобил го освети с фаровете си и набра скорост.

- Карай по-бавно - викна той тъкмо когато очуканият джип „Чероки“ профуча край него. Успя да се извърне бързо и различи голяма рошава глава зад волана и женски силует на дясната седалка.

Танк Потър и Мери Грант.

Бригс се метна зад волана и хвърли пистолета на другата седалка. Главата вече не го болеше, зрението му се избистри и усети прилив на енергия и решителност. Излезе с колата на улицата и ускори, без да включва фаровете. Зави зад ъгъла, видя стоповете на джипа по лекото изкачване сто метра напред и бързо съкрати дистанцията.

Джипът пред него подмина някакъв знак стоп, без дори да намали.

Леле Боже, помисли си Бригс, наново въодушевен от преследването. Ама че сме се разбързали.

Той смъкна една предавка и също подмина знака, без да спре. Знаеше защо карат толкова безразсъдно. Доказателството беше у тях. Мери Грант беше рискувала да се върне в къщата, за да вземе информацията, която Хал Старк беше измъкнал от кабинета си.

Бригс стисна яростно волана. Това беше шансът му. Ако успееше да се сдобие с доказателството, Йън щеше да е съвсем чист. Ако се провалеше, с Йън беше свършено, а Бригс щеше да го последва. Всичко се свеждаше до едно нещо - да спре Потър и жената на всяка цена.

Джипът подмина някакво училище, зави надясно по „Андерсън Мил Роуд“, а гумите му изсвириха толкова силно, че Бригс ги чу чак на сто метра зад него. Движението беше слабо, но все пак имаше коли и това му пречеше да предприеме по- активни мерки за елиминирането на джипа. Освен това наоколо беше пълно с електронни свидетели, на всеки светофар имаше камери.

Той последва Потър и жената по четирилентовия булевард и включи фаровете си. Познаваше пътя. Напред имаше отсечка без никакво наблюдение, дълъг и плавен завой, който пресичаше някакво поле с хилави храсталаци. Нямаше никакви светофари, нито пък камери. Щеше да има един-единствен шанс да се справи с тях.

Настъпи педала на газта и се залепи за задницата на джипа. Пътят започна да завива и Бригс със задоволство установи, че наоколо нямаше други коли. В огледалото за обратно виждане не светеха никакви фарове. Той мина вляво и ускори, като бързо настигна джипа и се залепи плътно зад него. Отвори десния прозорец и хвана пистолета с дясната си ръка. Между двете коли имаше едва двайсет-трийсет сантиметра. Бригс се прицели в Танк Потър. Очакваше джипът да извърти рязко вдясно, за да го избегне, но той продължи да се движи напред. Един последен поглед го увери, че наоколо няма други коли и може да стреля, без никой да го види.

Той настъпи газта и се изравни с джипа. Забеляза профила на шофьора - силна челюст, загоряло на слънцето лице. Добре, значи наистина е той. Бригс изпъна ръка. Три изстрела щяха да са достатъчни. Прицели се ниско с първия, за да компенсира отката и подскачането на цевта за следващите два. Пръстът му обгърна спусъка и той усети изблик на оптимизъм.

Щеше да свърши с тях... най-накрая.

Шофьорът се наведе и показа глава от прозореца. Беше красива жена на тридесет и осем-девет години и изглеждаше ядосана и неотстъпчива. До нея седеше бледо момиче с ленено- руса коса и уплашени широко отворени очи.

Това въобще не беше Танк Потър. А и къде беше Мери Грант?

Жената протегна ръка през прозореца и му показа среден пръст.

Бригс натисна спирачката и изгледа как джипът се отдалечи и изчезна в нощта.

77

- Ти му показа онзи пръст - ужаси се Грейс и чак се смъкна в седалката си от неудобство.

Кари Креймър следеше огледалото за обратно виждане и не откъсна очи от него, докато беемвето не се изгуби зад тях.

- Точно така, сладурче. Той си го заслужаваше.

- Какво направи той?

- Уплаших се от това, което искаше да направи.

- Сега всичко наред ли е?

- Сега да.

Грейс въздъхна и се поизправи.

- Можеш да ми викаш „мишле“. Мама така ми вика.

Кери я помилва по главата.

- Добре, мишле.

Зави на юг и излезе на булевард „Рисърч“. Въпреки късния час движението беше натоварено и в двете посоки. Гледката на толкова много фарове й донесе невероятно облекчение. Тя потръпна и напрежението се отцеди от раменете й. Планът на Мери беше проработил, но не напълно. Не беше сигурна дали да каже на приятелката си за мъжа с пистолета.

- Как си? - попита тя Грейс.

- Мисля, че съм добре.

- Добро момиче си ти.

Грейс кимна със светнал поглед.

- Когато караш бързо - каза тя, - съвсем забравям, че ме боли кракът.

Кери скочи на педала на газта.

- Така кажи, мишле.

78

- Сигурен ли си, че е тук? - попита Мери.

Танк се огледа през прозореца.

- Сигурен съм.

Беше три и половина през нощта. Двамата седяха във високопроходимия „Лексус“ на Кери, паркиран на банкета срещу сградата на компанията за пътна помощ и изтегляне на автомобили „Булдог Рекър“ в южната част на авеню „Конгрес“, на около осем километра от реката, по-скоро извън града. Дворът за конфискуваните автомобили беше с плътна метална ограда, а около целия комплекс от сгради имаше свободни парцели. На всеки няколко минути пристигаше камион влекач, помъкнал плячката си. Шофьорът натискаше звънец, поглеждаше в камерата и изчакваше вратите да се отворят с тропот.

- Във вторник вечерта си взех колата оттук - каза Танк. - Ченгетата бяха викнали да я изтеглят, след като ме окошариха заради шофиране в нетрезво състояние. Струваше ми четиристотин долара да си я получа обратно.

Мери се огледа. Кварталът беше не просто съмнителен, а й се струваше направо опасен.

- Какво да направя?

- Същото каквото и в „Ореховокафявото кафене“. Влизаш вътре, размахваш си значката и казваш, че искаш да огледаш колата.

- Но сега е посред нощ.

- Ти си федерален агент, който работи по убийството на твой колега от правоохранителните органи. Не ти пука колко е часът. Ако си убедителна, няма дори да се усъмнят.

- Ами ти?

- Ще бъда в колата, ако ти потрябвам.

Мери се огледа за идващи автомобили, направи обратен завой и спря до вратата. Натисна звънеца и вдигна значката на Джо пред камерата. Секунда по-късно вратата изскърца и се отвори с тропот по релсите. Мери влезе и подкара към офиса през двора от отъпкана пръст и чакъл. Двама шофьори се подпираха на броните на камионите и си почиваха. Бяха запалили по цигара, подаваха си плоско шише, а от стереоуредбата гърмеше мариачи музика. Тя видя ферарито в другия край на двора, оставено до една тойота и форд пикап.

- Май си прав.

- Познавам колите.

- Пожелай ми късмет.

- Не ти трябва късмет - каза Танк. - Ти си законът.

Мери излезе от автомобила и подръпна сакото си, за да прикрие пистолета на Джо. Влезе в офиса и звънчето над вратата издрънча. Зад рецепцията стоеше жена испански тип. Тя също носеше пистолет на кръста си, но искаше всички да го видят.

- Затворено е. Отваряме отново утре в осем.

- Случаят е спешен. Ще оценя помощта ви - рече Мери и показа значката. - Дошла съм да огледам автомобила, който ви докарахме преди два дни. Виждам, че е отпред.

- Съжалявам, ключовете са в сейфа. Не мога да ги взема преди утре сутринта.

- Ами ключовете от колите, които ония момчета докарват? Какво правите с тях?

Жената погледна двата ключа на бюрото и сви рамене, победена в собствената си игра.

- Имате ли данните?

Мери се наведе към плота.

- Тук да не би да имате две ферарита?

Жената отиде до компютъра си и доста време чука нещо по клавиатурата.

- На кого е регистриран автомобилът?

- Харолд Старк.

- А вие сте?

- Специален агент Мери Грант.

Жената надникна иззад монитора.

- Имате същата фамилия като агента, когото убиха.

- Нямаме роднинска връзка.

Жената се замисли. Беше ниска, но със здраво телосложение и татуировки по двете ръце. Най-голямата изобразяваше орел, загърнал се с мексиканското знаме. Тя се усмихна и разкри зъб със златна коронка.

- И аз искам да бъда полицай. Подала съм си молбата в полицейското управление на Остин, в отдел „Магистрална безопасност“.

- Желая ви успех.

- Стрелям по състезания. Това не би трябвало да е проблем. Вие какво носите?

- Моля?

- Оръжието ви... пистолета... патлака. Както го наричате вие, федералните.

- „Глок“.

- Хубав пистолет. С девет, единадесет или шестнадесет?

- Извинете?

- С колко патрона е?

Мери си погледна часовника.

- Ако не ми дадете ключовете от онази кола, единственото число, от което ще се вълнувате, е едно, защото точно толкова куршума ще изстрелям, за да се размърдате.

Жената изведнъж стана сериозна.

- Да, госпожо.

- Благодаря ви, госпожице...

- Гарса. Йоланда Гарса.

- Благодаря, госпожице Гарса. Ако ми се удаде възможност, със сигурност ще кажа някоя добра дума за вас.

Йоланда Гарса отключи едно шкафче на стената зад себе си. Когато се обърна, държеше дебел гумен ключ, какъвто Мери беше видяла по-рано в кабинета на Джо.

- Заповядайте, специален агент Грант - каза тя и сложи ключа на плота. - Трябва да видя личната ви карта и шофьорската ви книжка.

Мери се потупа по сакото и се намръщи. Преди беше забравила да вземе снимка на Джо, но това беше доста по-сериозен пропуск.

- В чантата ми са. Веднага се връщам.

- Оставете ключа.

Мери пусна ключа от ферарито на плота.

- Заповядайте. Връщам се след минутка.

Гарса вече беше седнала на компютъра и разглеждаше някаква страница с присвити очи.

- Не бързайте. Първо трябва да се обадя на началника ви.

Мери се спря на вратата.

- Извинете?

- От вашата служба не за пръв път оставят коли при нас. Не мога да ви дам нищо, докато не говоря с ръководителя на управлението. Политика на компанията. На вашата при това.

- Играете си с огъня - каза Мери, като се опитваше да звучи весело, но без особен успех. - Дон Бенет не обича да го будят посред нощ.

- Тогава не биваше да идвате толкова късно.

- Както искате - сви рамене Мери.

Шофьорите на камионите влекачи все още се подпираха на броните и пушеха. Като видяха Мери, се опитаха да скрият плоското шише, но без много-много да се стараят. Мери ги изгледа строго, като през цялото време си налагаше да върви, а не да тича.

- Трябва да тръгваме - каза тя, като сядаше зад волана. - Тя ще се обади на Дон Бенет. Има нужда от позволението му, за да ни допусне до автомобила.

- Взе ли го?

Мери отвори юмрук.

- Размених ключовете, когато не ме гледаше.

- Започвам да си мисля, че си си объркала кариерата.

- Да тръгваме, преди да се е обадила на Бенет. Жената носи пищов колкото базука.

Тя включи на скорост и се насочи към изхода, като мина върху сензорите за натиск, които отваряха портите. Вратата потрепери и започна да се плъзга по релсите. По-бързо, помисли си Мери.

- Да видим дали сме били прави.

Мери му подаде ключа. Той натисна с палец прозрачната полусфера по средата. Нищо не се случи.

- Опитай отново.

Той натисна сферата този път по-силно. Отново нищо.

- Имаш ли други идеи?

- Дай на мен.

Мери грабна ключа и впи палец в издутината. Усети как нещо поддава и флаш паметта се подаде от долната страна на ключа.

- Жена трябва да пипне.

- Исусе. Права беше.

- Ти не ми ли вярваше?

- Честно ли? Не - призна си Танк и се извъртя в седалката, за да погледне към вратата на офиса. - А, по дяволите.

- Какво?

- Не си се майтапела за пистолета.

Зави сирена и вратата се закова на място. В огледалото за обратно виждане Мери видя как Йоланда Гарса изскача от вратата на офиса с извадено оръжие. Жената крещеше нещо на шофьорите на камионите, които бързо се отгласнаха от броните и изтичаха до кабините си. И двамата се появиха с пистолети в ръце. Чу се звънтене на метал и изстрел. Още един.

Страничното стъкло рухна на сол. Гръмна гума и колата се килна наляво. Мери се приведе към волана.

- Направо сме в престрелката в шибания О. К. Корал.

- Излезте от колата - извика Гарса. - Отворете вратите.

Мери се подчини.

Танк се пресегна и я трясна обратно.

- Няма да се оставя да бъда заловен тук от някаква жена каубой.

- А какво ще направиш, ще я застреляш ли? Излез от колата, Танк. Всичко свърши. Дотук сме.

Танк измъкна пистолета й от кобура.

- Дявол да го вземе, нищо не е свършило. Дори не сме близо до края.

- Танк!

- Чуй ме. Прави, каквото тя ти казва. Излез от колата. Изглеждай кротка и мирна. Не забравяй, че си майка, а не агент на ФБР. Като преброя до три, падай на земята.

- По никого няма да стреляш. Няма да го позволя.

- Честна скаутска, няма.

- Никъде не можем да отидем. Предната гума е спукана. Колата е съсипана.

- Тази кола е съсипана - каза Танк и измъкна ключа от фе- рарито от ръката й. - Но тази не е.

- Но...

- Искаш ли да прекараш следващите пет до десет години в затвора? Днес достатъчно си насили късмета, а това беше дори преди да убием Макнеър. Може аз да съм натиснал спусъка, но ти си ми съучастник.

- Но той щеше да ме убие.

- Нещо много „но”-та се насъбраха.

- По дяволите - изруга Мери.

- Поне ме остави да опитам да се измъкнем оттук.

Мери погледна към Гарса, която ги чакаше и се беше прицелила в тях от около девет-десет метра. Шофьорите стояха доста по-благоразумно назад до камионите си. Отвращението й към Мейсън я заля отново, а с това и гневът. Ако спреше сега, ако се откажеше, преди да се е възползвала от всяка една възможност, щеше да ги остави да спечелят. Да спечелят Йън Принс, Едуард Мейсън и Фъргъс Кийф. Джо щеше да бъде запомнен като неподходящ за работата или дори като пълен провал. Още по-лошо - смъртта му щеше да остане неотмъстена.

- Без да стреляш по когото и да било - повтори тя.

- Да, госпожо. Сега отвори вратата. И помни...

- На три падам на земята.

- Имай ми вяра - кимна Танк.

Мери протегна крака навън и стъпи на земята. Вдигна ръце, без да я подканят. Хрумна й, че за последните двадесет и четири часа вече за трети път насочваха оръжие към нея.

- Стой там - излая Гарса и викна към шофьорите: - Рей, в бюрото ми има чифт белезници. Иди ги вземи и ми ги донеси.

- Едно... - започна Танк.

- Разгърни сакото, за да виждам пистолета ти - нареди Гарса. - Внимателно и бавно. И кажи на партньора си също да излезе.

- Две.

Гарса се приближи, предпазливо присвила очи. Мери разкопча сакото и го разгърна широко.

- Танк, излез, моля те - каза тя.

- Три.

Мери се хвърли на земята. С крайчеца на окото си забеляза как Танк изскача от колата с пистолет в ръка. Не се целеше в Гарса или в шофорите, а го беше насочил към някакъв цилиндричен железен варел до вратата на двора. За секунда тя мерна върху него някаква лепенка с формата на ромб и думата „запалимо“, но само толкова. После чу изстрел и варелът експлодира.

Мери зарови лице в пръстта и усети как взривната вълна минава над нея. Горещината беше силна, но за кратко. Надникна изпод ръка и видя, че Танк тича към ферарито. Гарса лежеше на земята пред нея, без да мърда. Шофьорите на камиони бяха изчезнали. От варела в нощното небе се издигна огнено кълбо като гигантски фойерверк.

Чу как спортният автомобил запали. Беше уникален звук, ниско, мощно ръмжене, което отекна чак в стомаха й. Това не беше толкова кола, колкото звяр. Тя се надигна тъкмо когато Танк спря до нея и отвори вратата.

- Влизай.

- Тя да не би... - посочи Мери към Гарса.

- В безсъзнание е.

- Сигурен ли си?

- Дявол да го вземе, Мери, влизай в колата.

Ферарито беше толкова ниско, че тя направо падна на седалката. Интериорът не приличаше на нищо, което беше виждала. Всякакви циферблати и прибори светеха в електрикови нюанси на зелено и жълто.

Звънтенето от експлозията в ушите й заглъхна и тя чу друга сирена.

- Полицията - каза Танк и насочи колата към изхода. - Дръж се.

Вратата беше запратена чак по средата на улицата, усукано и разкъсано парче желязо. Отдясно към тях се носеше полицейски автомобил със светещ буркан, но още беше далеч. За неин ужас зад него се движеше още един.

- Карай наляво - викна тя.

Танк се озърна, но оттам се приближаваше друга патрулка.

- Някъде наблизо сигурно има магазинче за понички, та се навъртат наоколо.

- Накъде ще караш?

- Мисля на север.

- А после?

- Едно по едно.

Той излезе на улицата и внимателно заобиколи вратата. Полицейските коли се приближаваха бързо, но той не помръдна. Просто чакаше по средата на улицата с угасени фарове и муцуна обърната право към тротоара и храсталаците зад него.

- Хвани се за подлакътника.

Мери стисна силно кожата. Фаровете на полицейските коли светеха право към тях и тя отмести очи.

Танк настъпи газта, извъртя волана наляво и потегли на север. Чу се свирене на гуми и двигателят изрева сатанински. Главата на Мери се удари в облегалката и тя стисна подлакътника още по-силно. Пътят сякаш изчезна изпод тях, а линиите се замъглиха. Това не беше автомобил, а космически кораб.

Шест секунди по-късно подминаха друга идваща полицейска кола, а километражът вече сочеше двеста и десет километра в час. Фаровете на колите зад тях избледняха и се загубиха. Танк мина на червено, продължи да кара още няколко преки, натисна рязко спирачката, зави надясно и отново скочи на газта.

След две минути вече караха бавно из тих, сънлив квартал. Танк държеше волана с една ръка и се подпираше на вратата.

- Добре ли си? - попита го Мери.

Той се пипна отстрани и се намръщи.

- Не, госпожо.

- Какво има? Какво става?

Той вдигна окървавената си ръка.

- Май ме простреляха.

79

Полет 79 на „Югозападни авиолинии“ кацна на международно летище „Макарън“ в Лас Вегас в два часа и петнадесет минути местно време. Джеси и Гарет слязоха първи, изтичаха през терминала и по ескалатора, а Джеси се спря на банкомата на изхода и изтегли максималния си дневен лимит от осемстотин долара.

- Откъде имаш толкова пари? - учуди се Гарет.

Джеси натъпка банкнотите в джоба на дънките си.

- Мъжете сякаш са ненормални. Само това ще ти кажа.

Гарет държеше телефона до ухото си.

- Гласова поща от майка ти. Казва, че трябва да отидем в полицията. Не можем да участваме в „ДефКон“, защото трябва да се пазим от хората, убили баща ти.

- Само се опитва да ни сплаши.

- Мислех, че информаторът го е прострелял - каза Гарет и й протегна телефона. - По-добре чуй сама.

- Не искам.

- Джес...

- Гарет, дойдох тук, за да накарам Грубиянина да ми помогне да разбера кой е хакнал телефона на майка ми. Кое от това не ти стана ясно?

- Онова, че може би сме в опасност.

- Ти със сигурност не изглеждаш като страхопъзльо.

- Какво? - възмути се Гарет. - Кой е страхопъзльо?

Джеси излезе навън и тръгна към редицата таксита.

- Каза ли на родителите си?

- Ти шегуваш ли се? - подскочи Гарет. - Ако не се прибера, досега нашите да са се обадили на Националната гвардия. Майка ми чака до вратата, за да се увери, че съм у дома преди полунощ. Не се майтапя. До вратата. Може да не съм от най- послушните, но не съм жесток.

Гарет се усети как Джеси може да изтълкува последните му думи и побърза да се поправи:

- Съжалявам. Не исках да кажа това.

Джеси никога не беше мислила за себе си като за жесток човек.

- Майка ми е откачила, защото не й казах къде отивам. Щом стигнем до „ДефКон“, се озъртай за типове в тъмни костюми и черни очила, които ни гледат странно. Ако видиш, ми кажи и изчезваме оттам.

Гарет пусна гласовата поща отново.

- Просто я чуй.

- Не искам.

- Това е майка ти. Тя те обича.

Джеси грабна телефона от ръката му и изтри съобщението.

- Майка ми ме смята за някакъв изрод. Не може да понесе, че не нося тесни сини дънки, не си слагам грим, не си изправям косата, мразя певицата Тейлър Суифт, че съм дебела, но не обичам да бягам или да ходя на фитнес. Така добре ли е? Може да й пука за мен. И, да, знам, че се притеснява. Но тя не ме обича. Не и истински. Тате ме обичаше. Затова съм тук. Ако искаш да си тръгнеш, върви си. Аз оставам.

Тя се качи в миниван с реклама на стриптийз бар на тавана.

- Какво си зяпнал такъв? - сопна се тя.

- Нищо... Искам да кажа... О, забрави - тръсна глава Гарет, качи се в таксито и затвори вратата. - Оставам.

- Закарайте ни в хотел „Рио“ - каза Джеси.

- За „ДефКон“, нали? - попита шофьорът, като въртеше незапалена цигара из устата си. - Ей, от година на година ставате все по-млади. Скоро бебета ще почна да возя натам.

- Ей, приятел, просто карай - каза Джеси.

- Много сте оригинални.

Излязоха на булевард „Лас Вегас“ и подминаха „Мандалей Бей“, „Мираж“ и „Беладжио“, греещите храмове на неона. Светлините й напомниха за Банкок, за нощните пазари и хотелите по брега на река Чао Прая. Всъщност двата града въобще не си приличаха. Може би единственото общо между тях беше, че и в двата беше горещо денем и нощем и имаше множество високи сгради. Но сега това я натъжаваше. В Банкок татко й беше още жив, а Мишлето не се беше разболяла. А и тя не беше направила така, че майка й да не получи последното съобщение от баща й.

- Добре ли си? - попита я Гарет, като сложи длан на ръката й.

- Просто мълчи - каза Джес и изтри бузите си.

- Извинявай.

- Нямах това предвид. Просто съм уморена.

- И аз.

- Благодаря - кимна тя и облегна глава на рамото му.

- За какво?

Джеси искаше да каже хиляди неща, но думите се препъваха една в друга.

- Просто благодаря.

Таксито зави по „Фламинго Роуд“ и Джеси видя хотела в края на пряката, извисяващ се пред тях като ярко осветена празнична торта. Беше голям и красив, но не изглеждаше толкова бляскав като останалите. Това се връзваше. Хакерите и компютърните маниаци също не изглеждаха бляскави. Бяха само по-умни.

Таксито зави още веднъж и спря пред колоните на главния вход. Джеси плати, добави само долар за бакшиш и слезе, преди шофьорът да успее още веднъж да изкоментира колко е оригинална. Тръгна напред през огромното фоайе с размерите на футболно игрище и забеляза плакатите за „ДефКон“ при входа към източния коридор.

- Ето го - каза тя с въодушевление и се затича по коридора. Над входа към балната зала „Миранда“ висеше огромен банер с надпис „Плени знамето“. Джеси набра номера на бившия съотборник на Лайнъс и съобщи, че са пристигнали. Няколко минути по-късно един нисък и слаб мъж с няколкодневна набола брада и рошава коса излезе от залата.

- Ти ли си Джеси? - попита той, като гледаше Гарет.

- Всъщност аз съм Гарет. Тя е Джеси.

Макс се обърна към нея.

- Ти си Джеси?

- Лайнъс не ви ли каза, че съм момиче?

- Предполагам, че е забравил да го спомене. Каза само, че умът ти сече като бръснач и ще сме идиоти, ако не ти позволим да се присъединиш към отбора.

- Предполагам, че скоро ще разберете.

- Макс - представи се той и протегна кльощава ръка. - Радвам се, че дойде. Ето, сложи си тениската.

Макс й бутна в ръцете тениска в оранжево, жълто и черно.

- Добре дошла в „Нинджинер ите“. Ето го и пропуска ти. Носи го на врата си винаги когато си в зоната на играещите.

Джеси навлече тениската и метна пропуска на врата си. Тъгата и притеснението й изчезнаха. Никога през живота си не беше усещала такова вълнение. Беше на „ДефКон“. Беше „нинджинер“ и щеше да играе в „Плени знамето“ срещу Грубиянина. Това беше най-готиният момент в целия й живот.

- А Гарет? - попита тя. - И той е доста добър с кодовете.

- Съжалявам - поклати глава Макс. - Допускат по осем човека в отбор. Гарет, ако искаш да гледаш, около цялата игрална зона има места. Залата отваря в седем и половина, тридесет минути преди началото на играта.

- Не се притеснявай - каза Гарет и пъхна ръце в джобовете си. - Ще ида да взема нещо за ядене. Ще се видим.

- Доскоро - отвърна Джеси и го загледа тежко, за да не му хрумне да направи нещо лигаво, като например да се опита да я целуне.

- Доскоро - рече Гарет и тръгна по коридора. Джеси пона- мести тениската и се наведе, за да огледа картинката на нинджа от анимационен филм, който пронизва лаптоп със самурайския си меч. Рисунката беше неумела, но на нея не й пукаше. Сега и тя беше „нинджинер“ и нямаше да допусне някой да каже и дума срещу отбора й.

- Ела с мен - подкани я Макс. - Тъкмо тренираме и загряваме със задачки от „Завладей кутията“. Стандартните неща. Трябва да се срещнеш с всички и да кажеш какво можем да очакваме от теб.

Той отвори вратата и Джеси го последва в грамадната бална зала. За финалите се бяха класирали само осем от общо две хиляди отбора. Всеки от тях заемаше няколко маси, наредени във формата на и и събрани около команден квадрат в средата. На стената имаше табло с резултатите с имената на отборите. Освен „Нинджинерите“ участваха още „Пионерите с виолетово каре“, „Отбор мутант X“, „Големите лоши татета“, „Мумиите“, „Отбор Ко Тек Рай“, „Дас Бут“ и накрая Грубиянина.

- Тази година има нови правила - каза Макс. - Имаме телевизионна аудитория, така че играта е съкратена. Имаме осем часа, за да решим четири задачи. Всяка от тях е раздробена на части или на „знамена“, които трябва да пленяваш.

- Това ли е всичко?

- Кратко и ясно. По-малко хакове, но пък по-трудни.

Макс стигна до командната маса на „Нинджинерите“. Шестима души в тениски на отбора работеха и се приготвяха - свързваха мрежови кабели и лаптопи и подреждаха кутийки „Ред Бул“ на една ръка разстояние. Макс представи Джеси на всеки от отбора. Всички бяха учтиви, но никой не се постара да прикрие скептицизма си. Джеси огледа другите отбори. Разбира се, тя беше единственото момиче.

- Разделяме се на три екипа - обясни Макс. - „Атака“, „Проучване“ и „Защита“. „Атака“ анализира дадените задачи, обикновено е администраторски код, за уязвими места. Щом открием такова, предаваме задачата на „Проучване“ и те намират възможните начини за използване на пробойната. „Защита“ държи под око системата, за да не позволи на другите отбори да ни откраднат знамената, щом ги пленим.

- Аз съм в „Атака“ - поиска Джеси.

- Аз ще реша къде ще бъдеш - каза Макс и отвори една задача на лаптопа си. - Покажи ни колко си добра, младо дарование.

Джеси се взря внимателно в кода. За минута откри три „пробойни“ или уязвими места и показа всяка една от тях на Макс.

- Как се справих?

- Както казах, ти отиваш в „Атака“ - одобри Макс, дръпна си стол и седна до нея. Озърна се заговорнически през рамо и се приведе към нея. - Лайнъс каза, че искаш да биеш Грубиянина.

- Трябва да го победя.

- Никой не го е побеждавал досега - каза Макс. - Но ако забелязваш пробойните толкова бързо и когато играта започне, може пък да имаме шанс.

80

Танк паркира ферарито под сянката на един стар дъб в пуста странична уличка в източен Остин.

- Вдигни си ризата и дай да погледна - каза Мери.

- Добре съм. Да проверим ключа.

- Ключът може да почака.

Танк се пресегна за таблета на задната конзола, но Мери му попречи, бутна го внимателно обратно в седалката и вдигна предупредително пръст, за да му покаже, че ще съжалява горчиво, ако се опита отново. Отвори жабката и измъкна фенерчето. Бежовата седалка беше прогизнала от кръв.

- Господи, Танк. Сериозно си ранен. Ела, нека огледам.

Танк повдигна пешовете на ризата си и разкри понапълнял торс с бледа кожа. Кръвта капеше от дупка с диаметър колкото гумичка в една от гънките тлъстина. Тя му помогна да се наведе напред. От другата страна имаше изходна рана в меките тъкани точно над таза.

- Куршумът е излязъл.

- Знаех си, че има защо да отложа влизането във форма за есента.

- Довечера ще трябва да кажеш една молитва и да благодариш.

Мери отвори аптечката на колата и извади марля, бинт, ножици и дезинфектант. Тя внимателно приготви две превръзки и ги сложи на централната конзола. Отряза още едно парче марля и го намокри с дезинфектант.

- Стой мирно. Това може и да боли.

- Играл съм американски футбол, нали си спомняш.

- Едно... две...

Танк извика и удари с юмрук по подлакътника.

- Не каза три.

- Стар номер. Сега се отпусни. Вторият път няма да е толкова зле.

- Вторият?

- А аз си мислех, че си играл американски футбол.

- Това беше много отдавна. Бъди внимателна.

Танк отмести поглед, очите му се насълзиха, но прехапа устни и устоя на болката, докато Мери превързваше раната.

- Опитай се много-много да не мърдаш. Не съм сигурна колко здраво държи лепенката.

Танк дръпна ризата върху раната.

- Сега вече може ли да проверим ключа?

Мери грабна таблета и мушна флаш паметта. На екрана се появи иконка на твърд диск с име „Доносник“.

- Да видим какво г-н Старк е щял да предложи на ФБР.

Тя чукна два пъти върху иконата. На екрана се появи директория с три папки.

- „Мериуедър“, „Орка“ и „Титан“ - прочете Танк.

- Мериуедър. Това е човекът, обвинил УАН в изнудване.

- Твоят приятел Фъргъс Кийф е водил разследването, изкарало УАН чиста като сълза.

- Не ми е приятел.

Мери чукна два пъти върху папката. Тя съдържаше списък от над сто документа, Word файлове, снимки и таблици. Погледът й падна върху един, наречен „Заповед на Принс към Бригс/Ноем. 10“. Беше вътрешен имейл от Йън Принс до шефа на корпоративната сигурност Питър Бригс. В него пишеше: „Питър, във връзка с нашия разговор относно М. следвай прикачения списък с целеви акционери с оглед постигането на положителен резултат - нашите интереси.“

- Хитро - каза Танк. - Принс казва всичко, но и нищо. Не посочва кой е М „ не излиза на преден план и не казва: „Измъчвай нежелаещите да сътрудничат копелета, които няма да са съгласни с програмата.“

Мери отвори следващия файл с име „Седмично обновление/Кийф за Принс“. Беше имейл, пратен от личната поща на Фъргъс Кийф до Йън Принс и представляваше подробно резюме за последното развитие на разследването на УАН от ФБР.

- Принс е държал Кийф в джоба си през цялото време.

- Съжалявам.

- От това може и да се получи материал.

- За материал ще ми трябва много повече от това - рече Танк и запали двигателя. - Но едно е сигурно - не можем да седим тук и да четем.

- Къде отиваме?

Танк потегли и продължи надолу по улицата, без да пуска фаровете.

- Изключваме се от мрежата.

81

- Ед, Дон Бенет се обажда.

- Дон... чакай малко... Исусе, колко е часът?

- Тук, в Тексас, е пет сутринта.

Едуард Мейсън се прокашля, за да се разсъни.

- Пет часът. Да, добре. Изчакай за секунда.

Дон Бенет стоеше на задната си веранда и гледаше своето късче от американската мечта - голям неравен квадрат спечена пръст, обрасъл с пълзящи плевели, който представляваше задният му двор на дома му в Уестлейк Хилс. Навсякъде имаше разпилени играчки. В тъмното можеше да различи триколка, още една с голяма предна гума, бейзболни ръкавици и опъната широка лента твърд найлон. Когато по него се пуснеше вода, ставаше много хлъзгав и играеше двойната роля на водна пързалка и домашен басейн.

Той вдигна ръкавицата на най-големия си син, черна „Ролингс Голд Глав Геймър“. По негово време се играеше със „Стив Гарви“ с оплетка между палеца и другите пръсти. Дон Бенет беше запален привърженик на бейзболния „Доджърс“ цял живот, като млад слушаше коментара на Вин Скъли и макар че не беше живял в Лос Анджелис от осемнадесетата си година, все още беше заклет фен на отбора. Той се потупа с ръкавицата по крака.

Гарви. Валенсуела. Кършоу. Все велики играчи.

Всичко се свеждаше до лоялност.

- Здрасти, Дон. Съжалявам, че се забавих, трябваше да изляза по-далеч от жена ми. Не си представям, че по това време на нощта ми звъниш с добри новини.

- Става дума за Мери Грант.

- Господи Боже... Сега пък какво? Случило ли й се е нещо?

- Отбила се е през наказателния паркинг, където държим ферарито, и се е представила за агент на ФБР.

- Разпитвала е за колата?

- Да, сър. Подробностите са неясни, но в някакъв момент е имало престрелка и сериозна експлозия. Една жена е леко ранена.

- Успяла ли е да го вземе?

- Да, сър, откраднала е ферарито.

- Мери Грант е откраднала шибаното ферари?

- Била е с някакъв висок тъмнокос мъж. Предполагаме, че е Танк Потър, репортерът, който я докара до летището вчера. Оказва се, че неговият автомобил е бил изтеглен до същия паркинг, след като го арестували за шофиране в нетрезво състояние. Трябва да е видял ферарито, когато е отишъл да си прибере колата.

- И кога се е случило всичко това?

- Преди едва тридесет минути. Работя с местната полиция и се опитвам да открия автомобила, но засега сме с празни ръце.

- Отишла е там в три и половина и се е преструвала на агент на ФБР, за да открадне колата?

- Горе-долу така излиза, сър.

- Мамицата му - процеди Мейсън почти на себе си. - Ето къде е било. Той сигурно й е казал.

- Извинете?

- Нищо, Дон. Просто размишлявам на глас.

- Значи имате идея защо е искала колата?

- Този проблем не засяга управлението в Остин.

- Въпрос на национална сигурност. Да, сър. Не съм забравил.

- Точно така.

- Но, виждате ли, Старк е работел в УАН. Дори и да е въпрос на национална сигурност, като ръководител на управлението тук, в Остин, смятам, че трябва да съм осведомен за случай, в който е въвлечена една от най-големите корпорации в района ми. Поне в каква насока се движеше Джо Грант?

- Ако беше нужно да знаеш, вече щяхме да сме ти казали.

Дон Бенет пусна ръкавицата на сина си на верандата и закрачи по ливадата, а росата студенееше на краката му. Напомни си, че е човек, който следва заповеди. Вярваше в йерархията. Беше надежден мъж. Но най-вече беше лоялен към собствените си хора. А това включваше Джо Грант.

Бенет мислеше за обаждането, за което го беше питала Мери Грант, когато се бяха срещнали за обяд преди два дни. Кой, беше настояла тя, се беше обадил на 911, за да се погрижат за Джо?

Бенет не беше отговорил, макар че вече беше прослушал разговора. При убийство стандартната практика беше да съберат данните от спешните центрове. Оттогава беше прослушал записа толкова много пъти, че го беше запомнил наизуст.

- Обажда се специален агент Джоузеф Грант, ФБР. Пратете линейка в ранчо „Летящите рога“ на магистрала 290 на точно петнадесет километра извън Дрипинг Спрингс. Спрял съм със син „Шевролет Тахо“. Жертвата е с огнестрелна рана.

- На каква възраст е?

- На четиридесет и две. Вижте, нямам време. Трябва да се обадя и другаде.

- Раната животозастрашаваща ли е?

- Все още не знам... Тоест, да, така е, вероятно е смъртоносна. Пратете някого. Побързайте.

- Сър, знаете ли името на жертвата?

- Жертвата съм аз. Разбирате ли? А сега действайте. И побързайте.

Бенет потръпна при спомена. Джо Грант е знаел, че ще бъде убит, и се беше обадил сам, за да му помогнат и да го отнесат. А другият разговор? Той беше с жена му. Мистериозно изтритото гласово съобщение от телефона й. Съобщението, за което Едуард Мейсън му нареди по никакъв начин да не помага да бъде възстановено. Точно затова Бенет беше толкова разстроен - защо Джо не се беше обадил на него или на някой от другите агенти в остинското управление? Защо вместо това беше звъннал на жена си?

- Къде са те момента? - сепна го Мейсън.

- Нямам представа. Полицаите се опитали да ги преследват, но нито една от колите им не е можела да се мери с ферарито.

- Това е огненочервен спортен автомобил. По това време на нощта едва ли има много такива по улиците. Добре тогава. Пратете екип до дома й, както и до къщата на Потър. Искам да доведете и двамата за разпит.

- Съмнявам се, че са там. Искам да кажа, предвид обстоятелствата...

- Тя все трябва да е някъде. Тя е майка, а не престъпен гений. Просто си върши работата. Намери я.

- И колата, сър.

Бенет едва успя сподавено да измърмори още нещо, но Мейсън затвори.

Дон Бенет се върна в дома си и си наля малко уиски. Взе чашата и седна на кухненската маса, като барабанеше с пръсти по плота. След минута телефонът му звънна. Той погледна номера и вдигна.

- Записа ли това?

- Всяка дума.

- А сега?

- Върши си работата.

82

Йън Принс седеше в пилотската кабина на „УАН 1 “ и завършваше предполетната проверка. Излитането беше насрочено за шест и половина сутринта. Според прогнозата щеше да бъде ясно и спокойно през целия път, времетраенето на полета се очакваше да е два часа и половина, така че щеше да кацне в Юта приблизително около осем часа сутринта местно време. Той остави списъка и се загледа как слънцето пролазва нагоре по хоризонта.

Днес беше денят.

Серина, старшата стюардеса, подаде глава в кабината.

- Всички са на борда, никого не чакаме.

- Господин Бригс е успял да се качи? - учуди се престорено Йън. Въпросът беше реторичен. Беше видял, че Бригс пристига в зоната за поддръжка и плете забързано крака по асфалта, сякаш беше пиян. Трябваше да се отбележи още, че Бригс не беше дошъл в пилотската кабина да поздрави за добро утро или да даде обичайния отчет.

- Изглежда, сякаш е прекарал доста тежка нощ - отбеляза стюардесата.

- Е, всички знаем какъв е Питър.

- Катарина е готова и ще се заеме с вас, когато решите, щом излетим, но каза да побързате, ако искате да приемете всички течности. Господин Голд и г-н Волкович спят в покоите за гости. Предната врата е обезопасена и сме готови за излитане.

Йън изрулира до главната писта и поиска разрешение по радиото от кулата. Получи го и ускори самолета. Щом скоро- стомерът докосна 190 километра в час, Йън дръпна леко лоста на щурвала към себе си. Носът на самолета се повдигна без никакво усилие, колелата се отлепиха от земята и „УАН 1“ се заизкачва в безоблачното синьо небе.

Йън остана при приборите и управлението, докато самолетът не достигна крейсерската си височина от единадесет хиляди и петстотин метра и предаде отговорността на втория пилот.

- Щурвалът е твой.

- Поемам управлението.

Йън отиде в основния салон. Бригс седеше с изпънати рамене в седалката и четеше нещо от таблета си.

- Интересна нощ? - попита Йън, като седна срещу него.

- И по-лоши съм имал.

- А Мери Грант?

- Нищо ново за докладване. Топката е в твоето поле, нали?

- Така е. Не очаквам да имам повече проблеми с нея.

- Щом казваш.

- Ще се видим, като стигнем в Юта - каза Йън, потупа Бригс по рамото и тръгна към личните си помещения. Чувстваше се като човек, прогледнал отново след дълги години на слепота.

Най-накрая можеше да вижда.

83

Черният път водеше към колиба, построена върху малка полянка, самотна като единствена къщичка върху дъска за игра на „Монополи“. Бяха подминали последната обитавана постройка преди десетина километра и вече бяха на поне тридесет километра източно от магистралата.

- Не си се шегувал, като каза, че се изключваме от мрежата - каза Мери и излезе от колата. - За какво точно идваш тук?

- За пъдпъдъци. Наричам я моята ловна хижа. Не изглежда особено добре по това време на годината, но през пролетта потокът е пълноводен, а тревата израства до кръста.

- И никой не знае?

Танк се измъкна от джипа и закрачи нестабилно към къщичката.

- Много хора знаят, но те са ми приятели. Няма никакви документи, съдебни записи или дела, които Йън Принс или Едуард Мейсън могат да издирят и проверят, за да се сетят, че се крием тук. Водата е от собствен кладенец, а електричеството е от генератор. Нищо не могат да проследят.

- Виждам.

Мери стоеше зад Танк и го чакаше да изрови ключовете си от джоба на панталоните. Мислеше си за плаката на стената в стаята на Джеси и надписа за „информацията, която иска да бъде свободна“. Вярваше, че разбира какво означава. Думите, идеите и фразите имаха собствен живот или поне зачатък на такъв, който крещеше за внимание. Може да ги смълчиш за малко, но самото им съществуване беше борба за изразяване и разпространение. Същото се отнасяше и за доказателствата, които Старк беше записал върху флаш паметта.

Танк отключи и бутна вратата.

- След вас.

Обзавеждането се състоеше от диван, маса, тумбеста печка на дърва и шкафчета.

- Хубаво е - одобри Мери. - Ейбрахам Линкълн би се почувствал като у дома си. Липсва ти само нощно гърне.

- Тоалетната и банята са отзад. Тук не е хотел „Четири сезона“.

- Забелязах. На вратата има дори нарисувано полукръгло прозорче.

- Стремим се да ви удовлетворим.

Танк заключи вратата и се стовари на дивана.

- Кафето и чашите са над мивката.

- Добре ли си?

- Ще се оправя.

Мери сложи трески и клечки в печката, запали огън, загря вода и направи кафе, докато Потър седеше и четеше увлечено файловете на Старк.

- Записал е всичко необходимо, няма две мнения.

Мери седна до него. Всяка от трите папки - „Мериуедър“, „Орка“ и „Титан“, съдържаше цяло гъмжило от стотици файлове. Започнаха с „Мериуедър“.

В директорията имаше имейли от Йън Принс до Едуард Мейсън и от Мейсън до Принс; от Принс до Питър Бригс и от Бригс до У Макнеър. Тъкмо Бригс му беше пратил есемеса „Приключи ли?“. Имаше и имейли от Принс до Харолд Старк. Следваха над десет файла за случаи на ФБР, които в никакъв случай не би трябвало да се появят в сървъра на частна корпорация. Джо беше работил по случая „Мериуедър“ заедно с Ранди Бел и Фъргъс Кийф и се оказваше, че Принс беше получавал всеки разпит на свидетел, всеки доклад за развитието на разследването и всяка молба за доказателства, които агентите бяха пращали.

Беглият преглед показа, че разследването беше започнало обещаващо. Някои от ключовите акционери бяха дали писмени показания под клетва, че са получавали чести заплахи от хора, за които смятат, че работят за „УАН Технолоджис“. Друг акционер беше признал за анонимна заплаха, че ако не гласува с дела си за УАН, зависимостта на сина му от наркотици ще излезе наяве. Имаше и показания под клетва от главния финансов директор на „Мериуедър“, че от сървърите на компанията са откраднати поверителни данни за продажби, а към тях беше прикрепено и оплакване от техническия директор за кражба на тайни инженерни данни от проект, наречен „Титан“. Мери и Потър предположиха, че документите за проекта са в папката, която Старк беше озаглавил по същия начин.

След това обаче разследването беше стигнало до задънена улица. Един от свидетелите беше оттеглил показанията си, като твърдеше, че са фалшиви и дадени под принуда. Друг се беше разболял и не можело да бъде разпитан. Запитванията за информация относно УАН оставаха без отговор. Призовките се оспорваха. Всичко сочеше, че това е класически пример за прикриване. Но вместо да увеличи усилията си, какъвто беше обичайният модус операнди, или начин на действие на ФБР, Бюрото беше направило точно обратното. Записка от Фъргъс Кийф до Джо и Ранди Бел изискваше да прекратят разследването. И двамата бяха възразили, но без никаква полза. Седмица по- късно Джон Мериуедър беше изчезнал в самолетна катастрофа и случаят беше официално приключен. Скоро след това беше одобрена и продажбата на компанията на „УАН Технолоджис“.

Тук се криеше и още нещо, а Харолд Старк се беше постарал Джо да го открие. Разкъсвана от гняв и неможеща да повярва, Мери прочете поредица имейли от Йън Принс до Едуард Мейсън, изискващи заместник-директорът на ФБР да „затапи“ разследването „Мериуедър“. За Йън лобираше и директорът на Агенцията за национална сигурност, който определяше придобиването на „Мериуедър“ от УАН и разработването на суперкомпютъра „Титан“ като „първостепенно за продължаването на превъзходството на разузнаването на САЩ и събирането на данни от целия свят“. Мейсън беше отвърнал, че до момента разследването не е събрало достатъчно доказателства за престъпни действия и ще направи всичко по силите си да доведе случая до бързо и благоприятно разрешаване.

Мери изруга отвратена и попита Танк има ли друг случай, когато действащ заместник-директор на ФБР да е представял какъвто и да е свой коментар на генералния директор на компания, която всъщност разследва. Да не говорим за обещанието да помогне за прекратяването на разследването.

Откриха причината секунда по-късно. Горещата улика беше писмо от Йън Принс до Едуард Мейсън, което потвърждаваше превода на десет милиона долара в кодирана сметка в Лихтенщайн. Единственият бенефициент на сметката беше именно Мейсън.

- Десет милиона - свирна изумено Танк. - С толкова пари ще изпие доста коктейли „Маргарита“.

- Явно Йън Принс наистина много е искал за придобие „Мериуедър“.

- Започвам да се сещам защо.

- Заради „Титан“?

Той кимна мрачно.

Мери сложи таблета в скута си и отвори папката „Титан“. В нея нямаше документи и имейли, а сложни схеми по компютърно инженерство и диаграми на плановете и производството на вътрешните компоненти на „Титан“. Големи части бяха акцентирани с жълт фон и изпъстрени с думи като байпас, задна вратичка и овъррайд. За окото на лаика плановете бяха напълно непонятни, но и внушителни. Хал Старк си беше дал сметка за това и на една страница беше обяснил всичко на разбираем език.

- Това е главната жила - каза Танк, след като спряха да четат. - Тук има всичко - от-до.

- Хората в правителството знаят ли, че той е направил компютрите им уязвими?

- Да, бе. Не ми се вярва, че ще се зарадват, ако Йън Принс им наднича зад рамото.

Мери отпусна глава на облегалката и въздъхна.

- Виж това - каза Танк след малко. - От Мейсън до Принс. За Джо е.

Мери подскочи и се наведе да погледне. В това съобщение Мейсън предупреждаваше Принс, че Дилън Уолш, шефът на отдела за разследване на киберпрестъпления, или както го наричаха още „Специални интернет дейности“, е създал таен екип, за да проучи УАН и по-специално хакването на сървърите на ФБР преди шест месеца, точно когато компанията е придобивала „Мериуедър Системс“. Екипът се казвал „Семафор“.

- Джо е разследвал УАН през цялото време - каза Танк. - Знаел е точно какво е замислил Принс.

- Ето ти историята за материала.

- Материал? Та това е цяла книга - възкликна Танк. - Но ще започна с материала. Как ти звучи за начало: „През миналия декември Едуард Мейсън, заместник-директор на ФБР, е получил плащане в размер на десет милиона долара от Йън Принс, основател и главен изпълнителен директор на „УАН Технолод- жис“. Парите са преведени в кодирана сметка в Националната банка на Лихтенщайн и срещу тях Мейсън задържа разследване срещу компанията по обвинения в изнудване и заплашване на акционери при придобиването на „Мериуедър Системс“?

- Добре ми звучи.

- Първа страница. Чело на вестника.

Мери разглеждаше отново папката „Мериуедър“.

- Има нещо, което сме пропуснали.

- Какво?

- Нещо много по-лошо от изнудване - каза Мери и премести курсора върху иконката на документ с име „Катастрофа“.

Документът беше от една страница и представляваше скрийншот на компютърен код. Най-отгоре имаше един-единствен ред с пояснение: „Малуер, използван срещу бордовата навигационна система на Джон Мериуедър (сериен номер ХХХ77899). Инсталиран на 12/15 от Йън Принс.“

Мери вдигна поглед от екрана.

- Ти каза, че Джон Мериуедър се е блъснал със самолета си в планински склон. Пилотска грешка.

- Явно не е било.

- Историята ти току-що стана още по-добра.

Тя погледна часовника си и скочи на крака, изненадана от часа.

- Трябва да тръгвам. Полетът ми е в седем петдесет и пет.

- Почакай - спря я Танк. - Все имаш пет минути. Нека погледнем и „Орка“.

Трябваха им точно пет минути, за да узнаят за плановете на Йън Принс да създаде най-големия супертанкер, строен някога. Дори не и супертанкер, а всъщност цял остров, ако се съдеше по зададените височини. Остров с домове за няколко хиляди души, с фабрики, офиси, самолетна писта, плаж, собствена атомна електроцентрала и с внушителна планина в средата. Остров или кораб, това нещо беше съвсем ново.

- Защо Старк е кръстил файла „Орка“? - попита Мери.

- Защото си пада малко шегаджия. „Орка“ е името на лодката на рибаря от „Челюсти“ - обясни Танк. - От филма. Нали си спомняш какво казва Рой Шайдер, когато са с Робърт Шоу и Ричард Драйфус по средата на океана и той вижда акулата за първи път?

- Не, какво?

- „Ще ти трябва по-голяма лодка“ - отвърна Танк и остави таблета. - Йън Принс си е построил най-голямата лодка на света.

- А от каква акула се бои тогава?

Танк сви рамене и се оттласна от дивана.

- Време е да потегляш, при това бързичко.

- Не мога да карам онова нещо. Дори и да можех, няма как. Полицията ще търси колата навсякъде.

- Вземи пикапа ми. Отвън под навеса е. Ключовете са на таблото.

- А ти?

- Аз ще намеря как да се върна в града.

Мери стана и отиде с него до вратата.

- Добре се справихме.

- Съпругът ти се е справил добре. Но работата ни няма да е завършена, докато историята не стигне до вестник.

- Няма ли начин просто да пратим файловете?

- Тук нямаме връзка. Няма обхват, нито пък безжичен интернет. Както казах...

- Изключени от мрежата.

- Да.

Мери целуна Танк по бузата.

- Благодаря ти.

- Не ми благодари. Казах ти, аз участвам заради себе си. Сега иди и доведи дъщеря си.

Мери излезе навън и прекоси двора до порутения навес. Пикапът беше стар „Форд“, още по-очукан от джипа, с ръчна скоростна кутия и подаващи се от седалките пружини, но двигателят запали от първия опит. Мери спря пред хижата.

- Напиши материала си.

- Нашия материал - поправи я Танк.

Мери включи на първа и потегли по черния път. Вятърът се беше усилил и изпълваше салона с мирис на бодили и пръст. Хвърли поглед към огледалото и видя, че Танк й маха. Стори й се, че й вика нещо. Не беше сигурна, но й прозвуча като „камшик“.

84

- Мое.

Официалното му название беше „Цялостна инициатива на разузнавателното общество за националната киберсигурност“, но беше известен просто като „Център за данни Юта“. Простираше се на почти сто хектара сред хълмовете точно над магистрала 71 между градовете Блъфдейл и Солт Лейк Сити. За прикриването на огромното съоръжение не бяха предприемани никакви мерки. Хилядите сървъри, необходими за съхраняване на океана от събрана информация, бяха в четири зали за данни с площ от над девет хиляди квадратни метра, разположени успоредна една на друга. За охлаждането се грижеше отделна инсталация, а електричеството идваше от собствена централа. За незапознат човек комплексът изглеждаше не по-различно от дистрибуционен център на „Уолмарт“, „Костко“ или „Таргет“, като огромните еднообразни складове, изникнали покрай магистралите из целите Съединени щати.

Собственикът обаче беше Агенцията за национална сигурност, което означаваше, че центърът принадлежи на комбинираните разузнавателни служби на САЩ.

А след успешната демонстрация на суперкомпютъра „Титан“ той вече щеше да принадлежи на Йън Принс.

- Това е - каза Боб Голдфарб, грозният като гном асистент на Императора. - Време е да видим какво ще ни дадат всичките ексафлопи.

- Все едно да счупиш орех с чук - каза Йън. - Подобреният стандарт за шифриране няма никакъв шанс.

- Надявам се, че си прав - кимна Голдфарб, а очите му блестяха от мечтата за световно господство. - Президентът също се надява.

Не всичко в Центъра за данни Юта се виждаше с просто око. Оперативната зала беше в непроницаем за лъчения и вълни бетонен бункер на деветдесет метра под земята. Това беше съоръжение за защита на поверителна информация, вложено в друго такова, но по-голямо. Мониторите покриваха стените от пода до тавана, работните места на анализаторите бяха редица след редица, а по ъглите имаше знамена.

Тази сутрин оперативната зала беше изпълнена до краен предел, по столовете се бяха настанили хора на правителството и военни, а останалите стояха до стените. Брифингът беше по-секретен от свръхсекретен, улзрасекретен или какъвто там беше последният термин за най-висшия достъп до информация. Присъстваше и вицепрезидентът, заобиколен от свитата си, седнал до генерал Тери Улф. Дори самият президент щеше да следи срещата в компанията на съветника си по националната сигурност и директора на ЦРУ, макар и от три хиляди и двеста километра от стратегическата зала под Белия дом.

Йън стоеше до задната стена, скръстил ръце. Беше оставил Бригс във фоайето за посетители заедно с десетина други висши офицери и служители, които обаче нямаха нужния достъп. Йън беше част от мозъчния тръст, генерал Улф го наричаше негов собствен Опенхаймер. Но докато другите говореха само на теория, Йън беше създал проклетото нещо.

Преди седемдесет години една подобна група се беше събрала сред дюните на Уайт Сендс, Ню Мексико, за да наблюдават един кръгъл обект, поставен върху висока кула, и да станат свидетели на първата ядрена експлозия в историята на човечеството. Бомбите „Малчугана“ и „Дебелака“, разрушили Хирошима и Нагасаки, бяха само черно-бели спомени. Новата звезда се казваше „Титан“.

АНС го беше закупила с една-единствена цел - да разшифрова информация, съхранена в дебрите на мрежата или дълбоката мрежа, невидими за обикновения човек. В дълбоката мрежа бяха всички защитени с пароли данни, правителствени и корпоративни, всички комуникации на САЩ и на чуждите правителства, както и всички файлове без търговска стойност, обменяни между доверени пиъри. Проблемът не беше в събирането на информация и никога не бе бил. АНС имаше сита във всички транзитни точки на всеки комуникационен хъб по света и можеше да събере каквото си поиска. Проблемът беше в дешифрирането.

Всичките данни от дълбоката мрежа бяха криптирани според подобрения стандарт на шифриране, или ПСШ, неразби- ваема на теория черупка, обграждаща всяко съобщение, за да го предпази от неканени гости и да е сигурно, че то ще бъде прочетено само от желания получател. До момента нито една машина не беше способна да разбие ПСШ, поне не бързо и ефективно.

„Титан“ щеше да промени това.

„Титан“ имаше огромна изчислителна мощност, неописуем интелект, несравнима скорост и можеше да разбие всеки код за секунди. „Титан“ беше чукът по черупката на ПСШ. Един удари и прас! Черупката щеше да се разпадне.

По скептичните изражения Йън съдеше, че малцина от присъстващите тук тази сутрин вярват, че „Титан“ ще проработи. Йън нямаше никакви съмнения. Той знаеше.

- Дами и господа, моля за внимание - започна генерал Тери Улф, като се изправи пред залата и побутна суетно очилата си. - Днес сме се събрали тук, за да станем свидетели на първия работен тест на новия суперкомпютър „Титан“. Ще започнем с прехванато съобщение, което дръпнахме от нашите приятели в Москва. Ако съдя по формата, е от директора на Федералната служба за безопасност Громов до човек на висок пост в Киев. Занимаваме се с него вече два дни и не можем да разбием черупката.

Той се обърна към техника и кимна.

- Започвайте. Да видим какво може да направи „Титан“.

Техникът подаде съобщението към компютъра. Редове криптиран код изпълниха екрана - букви, символи, цифри се объркаха в наглед хаотичен миш-маш. В долния край на екрана светна „Обработване“ и „Титан“ пусна съобщението едновременно през множество програми за дешифриране.

- Два дни и още нищо не можем да постигнем - прошепна Голдфарб. - Не всички умни руснаци работят в Гугъл.

Йън се загледа в екрана, стиснал ръце зад гърба си, докато секундите отминаваха една по една. Изтече минута, после още една. Някой прочисти гърлото си. Друг протътри стола си по пода, чу се и кашлица. Слуховете за суперсилите на „Титан“ явно бяха преувеличени.

- Поне оправихте проблема с прегряването - каза Голдфарб. - Пак е нещо за начало.

- Хей! - възкликна някой.

Цялата зала се смълча.

- Ето го и него - каза Императора.

Изражението на Йън не трепна дори когато миш-машът от букви, символи и цифри беше заменен от редовете на съобщението, не само дешифрирано, но и преведено на безупречен английски.

От: Юри Громов, директор, ФСБ

Получател: Борис Кличко, президент, Украйна

Текст: Във връзка с предстоящата визита на премиера той помоли да подготвите по десет килограма сухо зряло американско говеждо на ден. Да бъде средно изпечено, тънко нарязано и да се сервира на Иван точно в шест часа сутринта, един часа на обяд и осем вечерта. Следобедната закуска е от един килограм стек тартар. Иван също така иска поне пет кашмирени одеяла и два кокала от телешки джолан с костен мозък.

- Кой, по дяволите, е Иван? - включи се президентът от стратегическата зала.

- Смятам, че е кучето му - отвърна директорът на ЦРУ - Ирландски вълкодав.

Всички се засмяха.

Йън усети нечие присъствие. Озърна се и видя, че вицепрезидентът го гледа настойчиво.

- Значи построихме център за данни за милиард и половина долара с най-модерния суперкомпютър в света, за да научим какво обича да яде кучето на премиера на Русия.

Вицепрезидентът отдавна се противопоставяше на увеличението на бюджета за разузнаване и беше срещу изграждането на Центъра за данни Юта.

Смехът заглъхна.

- Сега доволен ли сте, г-н Принс? - прошепна той. - Ще добавите още една нула към състоянието си. Всички сте шарлатани. Само вашата играчка може да спаси света. Я стига. Какво ще правим с всичко това?

- Според мен пропускате основния момент - каза Йън. - Не е важно какво пише в съобщението, а фактът, че можем да го прочетем.

Вицепрезидентът се обърна към Императора.

- Да криете още някое асо в ръкава си, генерал Улф? - сопна се той.

Директорът на АНС се притесни и отново намести очилата си.

- Постарай се да ни впечатлиш, Дейв - подкани той един полковник от военновъздушните сили, седящ наблизо.

- Да, сър - каза той и започна да трака по клавиатурата. От уредбата се разнесоха гласове. Йън разпозна езика като мандарин, но със северен диалект. На основния екран се появи превод на разговора в реално време.

- Срещата започна преди петнадесет минути - каза някой, идентифициран само като Говорител 1. - Присъстват вицепрезидентът, директорът на Агенцията по национална сигурност и много други правителствени функционери. На снимките се вижда, че през последния час на обекта са пристигнали шестнадесет автомобила, Смятаме, че тестват наскоро инсталирания нов хардуер.

- Какъв е? - попита Говорител 2. - „ Титан “?

- Все още не сме сигурни, но най-вероятно е по-сложна изчислителна апаратура,

- Изложени ли сме на риск?

- Абсолютно не. Никой не може да проникне в системите ни.

- Господа, слушаме генерал от китайското министерство на държавната сигурност в Пекин и разговора му с Ху Бао, вицепремиер на Китай, по сигурна и криптирана линия. Обикновено би ни отнело няколко часа да разбием кода, ако въобще успеем. Както всички сме свидетели, преводът се извършва в реално време. Изглежда, господин президент, че китайците говорят за нас. Обсъждат демонстрацията на „Титан“. Тук. Днес. Сега, Снимките, за които говорят, са от един от шпионските им сателити, който ни наблюдава от няколкостотин километра височина. Всъщност ние шпионираме как враговете ни шпионират нас - и се справяме по-добре.

В стратегическата зала президентът дори не се постара да прикрие гордостта си.

- И това е възможно заради тези нови машини? - попита вицепрезидентът.

- Да, сър - каза Улф. - Така е. Ето още един разговор. Започнал е преди три минути и продължава и в момента.

Този път езикът беше арабски, но преводът беше бърз и точен като преди. Улф обясни, че слушат разговор между министъра на отбраната на Саудитска Арабия и мъж, наречен Мохамед Фавзи, алжирец, отлавяващ „Ал Кайда“ в ислямски Магреб в Северозападна Африка.

- Избиват воините ми - каза Фавзи. - Няма къде да се крием.

- Търпение, приятелю - отвърна саудитецът.

- Майната му на търпението. Времето е скъпа стока, Трябват ни пари, за да го купим, пари за по-добро комуникационно оборудване, за по-сигурни убежища и за да плащаме на мъжете, за да заемат местата на загиналите мъченици.

- Кралят ще даде обичайния си принос.

- Пет милиона долара не стигат. Трябват ми поне десет, за да можем да продължим с Париж, както желае кралят.

- Кралят не харесва Париж. Веднъж го помолиха да напусне един хотел там. „Мюрис Той е собственост на евреи. Трябва да продължите с Париж.

Улф спря разговора.

- Моля, имайте предвид, че Централното разузнавателно управление е наясно със заговора за Париж от известно време.

Вицепрезидентът вдигна ръка, за да привлече вниманието на залата.

- Само един въпрос. Ако можете да подслушвате китайците чак от Шанхай, Пекин или където там, по дяволите, се намират, или хората от „Ал Кайда“, където и, по дяволите, да се намират, а всички те говорят по сигурни криптирани линии, какво ще ви попречи да подслушвате президента ни, когато разговаря с британския премиер по нашата собствена сигурна криптирана линия?

- Да - обади се и президентът. - Откъде да знам, че няма да ме подслушвате?

Генерал Улф подръпна маншетите си и намести очилата си. Очите му се стрелнаха към Йън и Боб Голдфарб и се върнаха отново към екрана.

- Няма, г-н президент - започна той тържествено, сякаш бойскаут полагаше клетва, - защото това би било незаконно.

В тези времена, помисли си Йън, законът е последното убежище за мошеника.

Един час по-късно Йън беше отново на борда на „УАН 1 “ и седеше в залата към опашката. Катарина му беше дала добавките, а по венозната система течеше фосфатидилхолин и къпеше теломерите му с хранителни вещества. Лаптопът беше отворен пред него и той нетърпеливо разглеждаше екрана.

Това беше седмата година.

Давид Голд влезе в салона, слаб, загорял и силен.

- Йън, искал си да ме видиш.

Йън вдигна очи и си отбеляза наум докъде беше стигнал.

- Да, Давид. Един въпрос - всичко ли получаваме?

- О, да - отвърна израелският компютърен учен. - Машините ни прехващат всичко, което постъпва в оперативната зала или излиза от нея. Точно това прави „Кларус“.

- Значи наистина бих могъл да подслушвам президента и британския премиер по сигурната им линия?

Голд сведе глава обидено и брадичката му опря в гърлото.

- Защо не, разбира се. Кажи ми има ли нещо, с което „Титан“ би могъл да ти помогне? Нещо належащо?

Йън потропа с пръсти по масата. Хрумна му едно име. Един гневлив червенокос ирландец с голяма уста и опасни разсъждения.

- Всъщност има.

85

Гордън Мей обиколи самолета си „Бойна брадва“, като спираше тук-там и се надигаше на пръсти, за да излъска огненочервения фюзелаж. До последното състезание за сезона оставаха три дни. Стюардите бяха отхвърлили контестацията въпреки яростните му протести. Беше объркан как така не можеха да разберат, че Йън Принс го беше засякъл от вътрешната страна, беше го избутал от линията му на полет и беше застрашил живота му. Това решение завърза интригата в шампионата, сега и двамата имаха по три победи.

В неделя залогът щеше да бъде всичко или нищо.

Мей се качи в кабината и стартира двигателя. Винтът се позапъна, после се завъртя, осембуталният двигател оживя и изрева като бик със заклещени в менгеме топки. Той излезе от хангара и се насочи към пистата. Беше поредният слънчев и безоблачен ден в пустинята на Северна Невада.

Планираше кратък полет, колкото да натовари двигателя максимално и да види дали е способен да поддържа скорост от 550 възела, или хиляда и осемнадесет километра в час за продължителни периоди от време.

Той погледна приборното табло. Отвън неговият P-51D изглеждаше като в деня, когато беше излязъл от фабриката. Интериорът обаче беше съвсем различен. Беше оборудвал „Бойна брадва“ с модерната авионика на изтребител F-16. Стъклени дисплеи и тъчскрийн монитори.

Освен това към крака му имаше прикрепен таблет, свързан безжично с двигателя. Така можеше да регулира подаването на гориво, горивно-въздушната смес и налягането на маслото, като настройва въртящия момент съвсем прецизно, докато е във въздуха.

- Кула, това е Голф Браво 415. Искам разрешение за излитане.

- Разбрано, Голф Браво 415. Вие сте първи за излитане. Пистата е ваша.

- Разбрано, кула.

Гордън Мей продължи до края на пистата и направи обратен завой. Спря, за да провери приборите за последен път, и започна ускорението. При 90 възела, или 166 километра, в час носът подскочи нагоре и самолетът се изстреля в небето с вой на побесняло банши.

Взе курс на североизток към Пирамид Лейк. Въздухът беше спокоен, възходящите течения и турбуленциите, които често се носеха от Сиера Невада на север, не се усещаха. На четири хиляди и петстотин метра той прекрати изкачването и се наслади за малко на езерото Тахо на запад и границата с Орегон на север.

Мей пристегна коланите си и се намести в седалката. Днес проверката беше за скорост. Щеше да изстиска всичко от „Бойна брадва“.

Провери приборите отново. Налягането на маслото беше нормално, а стрелката за температурата на двигателя беше далеч в безопасната черна зона. Доволен, че бебчето му е готово за танци, той хвана лоста за газта и го натисна напред, като увеличи скоростта си до 400 възела, или седемстотин и четиридесет километра, в час. Усмихна се. Двигателят никога не беше звучал по-добре. Усещаше, че все едно е закачен за ракета. Йън Принс нямаше никакъв шанс.

Мей увеличи въздушната си скорост до 500 възела, или 926 километра, в час, а после ускори до 520 възела. Летеше с над 960 километра в час, но носът на самолета беше стабилен, а конструкцията му оставаше солидна като скала без никакво разтърсване. Натисна лоста още и скоростта скочи до 550 възела, или почти хиляда и двадесет километра, в час. В миналото състезание му липсваха точно тези последни няколко възела, заради това го беше задминал Принс. Погледна таблета, обогати горивната смес, като добави високооктаново тестово гориво и намали кислорода. Резултатът беше увеличение на въртящия момент и сега самолетът разполагаше с онзи тласък на ускорение, за да изпревари съперник.

Машината реагира според очакванията му.

Нямаше търпение да дочака неделя.

Точно тогава носът се гмурна рязко надолу. В един момент летеше успоредно на земята, а сега се носеше към водите на Пирамид Лейк.

Изумен, Мей дръпна щурвала към себе си и изравни самолета. Погледна таблета, но екранът беше потъмнял. Почука стъклото, но нищо не се промени. Двигателят се закашля и самолетът трепна, сякаш някой го беше ударил отдолу.

Мей си пое дъх, като се опитваше да се успокои. Допреди десет секунди всичко работеше прекрасно. Наземният му екип беше проверил всички модификации. Това беше просто нещо дребно, нищо повече.

Той започна плавен завой обратно на юг. Беше време да се прибира и да върне „Бойна брадва“ обратно на земята. Отново погледна таблета, но екранът беше напълно черен. Отклони очи към таблото и видя, че приборите му също са тъмни. Нищо не светеше по целия дисплей. Щурвалът изведнъж се заби напред и самолетът се спусна стръмно надолу. Мей хвана щурвала с две ръце и с всички сили го дръпна към себе си, но той дори не помръдна. Носът се наведе още, после още и сега самолетът се носеше отвесно право към земята.

Мей прекъсна притока на гориво, но двигателят не само че не спря, но сякаш увеличи оборотите си. Започна да натиска педалите, да се опитва да регулира задкрилките, пробваше всичко, за да измъкне самолета от пикирането, но нищо не се получаваше. Самолетът вече не беше негов.

- Кула, тук е Голф Браво 415, докладвам за спешен случай. Намирам се в неконтролируемо спускане.

Кулата не отговори.

Мей почуства, че започва да му причернява и да губи съзнание от претоварването при ускорението. Усещаше натиска върху гръдния си кош и очните ябълки, беше му трудно да диша. За пръв път си позволи да не гледа приборите и се взря през предното стъкло. Водата се приближаваше с главоломна скорост. Вече беше на по-малко от триста метра.

Мей направи още един опит да дръпне щурвала към себе си.

- Моля те! - извика той.

Щурвалът поддаде. Носът се издигна.

- Слава Богу.

Дори не успя да си поеме дъх, когато щурвалът отново се заби напред и Гордън разбра, че всичко е загубено.

Водата се носеше стремглаво към него, цялото предно стъкло се изпълни в синьо и той осъзна, че това не е повреда. Авиониката и приборите не го бяха подвели, някой някак си беше успял да поеме контрола върху самолета му. Сещаше се само за един човек. Самолетът се вряза във водата и се разби на хиляди парчета.

- Принс! - изпищя Мей.

86

Джеси Грант седеше на мястото си в отборната станция на „Нинджинерите“ и гледаше как часовникът отброява секундите до началото на „Плени знамето“. Лаптопът й беше включен в мрежата и напълно зареден. Телефонът й също беше зареден и готов за ползване, ако се наложеше да работи едновременно с два браузъра.

- Две минути - обяви говорителят. - Ако трябва да отидете до тоалетната, вече е твърде късно. Ще трябва да стискате.

Джеси изпуфтя. Компютърни гении. Беше си купила достатъчно храна, за да й стигне за играта - безалкохолно „Маунтън Дю“, бонбони „Скигьлс“ и десетина дъвки „Базука“ с картинки от комикси. „Базука“ беше любимата дъвка на баща й.

Балната зала беше претъпкана до пръсване, по трибуните, издигнати край трите стени, нямаше свободно място. В двата противоположни края на помещението бяха поставени камери, а един репортер обикаляше от отбор на отбор и интервюираше играчите.

Тя огледа трибуните, като търсеше Гарет, но й беше трудно да различи лицата в приглушеното осветление. А и Джеси се интересуваше много повече от друг човек и се обърна към самотната фигура на най-отдалечената станция от „Нинджинерите“. Той носеше тъмен суичър и беше нахлупил качулката ниско над лицето си, освен това седеше с гръб към нея и всички останали. Другите отбори бяха в пълен състав от по осем души, но той седеше сам, дори нарочно беше оставил мястото за емблемата празно. Това беше без значение, всички в залата знаеха кой е.

Макс се доближи до нея, изглеждаше нервен, както и се чувстваше.

- Готова ли си, хлапе?

- Надявам се.

- Това може да е нашата година. Разчитаме на теб!

Джеси забоде поглед в монитора на лаптопа, твърде смутена от комплимента, за да отвърне.

- Добре, давай да го направим! - каза решително той и протегна костелив юмрук. Джеси неохотно го чукна със своя. Този преигран ентусиазъм не й допадаше, ако спечелеха, сигурно щеше да иска да скачат и да се бутат във въздуха гърди в гърди. Да имаш да вземаш, помисли си Джес.

- Една минута.

Всички отбори щяха да получат първите задачи по CTF. net, специално създадената за състезанието мрежа, в секундата, в която надпреварата започнеше, но засега екранът светеше в синьо и показваше логото на „Плени знамето“. Тя си пое дъх. Отборът й разчиташе на нея.

Изсвири сирена.

Първият хак се появи на екрана. Беше задача от типа „Завладей кутията“, подобна на онези, които бяха решавали с Лайнъс в курса. Джеси прегледа кода, като търсеше пробойни- те, оставени нарочно като тайни проходи към сърцевината на кода. Веднага забеляза една.

- Получих - каза „Проучване“ и веднага се зарови в програмите си, за да открие начин да се възползва от нея.

Джеси се усмихна вътрешно. Първата задача беше винаги най-лесната. Не можеше да си позволи да бъде самонадеяна, но все пак...

Хакерството някак си винаги й се беше удавало, в много отношения й напомняше на играта „Познай какво е скрито“ в списание „Хайлайтс“, което четеше при зъболекаря. Спомни си как се взираше в картинката - на стопански двор, на цирк или на карнавал, твърдо решена да открие скрития гребен, монета, тенис ракета или платноходка. След това й допаднаха книгите „Къде е Уолдо?“. Никой не забелязваше Уолдо и червената му плетена шапка по-бързо от нея. Не само Уолдо, Джеси можеше да посочи също Уенда, кучето му Бау и всички други скрити герои, при това толкова бързо, че изглеждаше чак плашещо. Скритите изображения сякаш й се набиваха в обичет сред целия хаос на рисунките. Тази необикновена способност не можеше да бъде обяснена с нищо, освен че просто си беше такава.

Хакването на мрежа не беше по-различно. Трябваше да знаеш кое си е на мястото, кое - не, и да имаш специална връзка между окото и мозъка, за да го забележиш първи.

- Пипнах те! - извика Джеси, като забеляза още една про- бойна. Секунда по-късно от „Проучван“ вече бяха проникнали в първата и „Нинджинерите“ плениха първото си знаме. Публиката избухна в овации. Джеси си позволи да хвърли поглед наоколо за миг и видя, че Гарет не отлепя очи от нея. Тя му се усмихна, но се изненада от мрачното му изражение. Не виждаше ли таблото? „Нинджинерите“ бяха пленили първото си знаме.

Гарет поклати глава и посочи таблото. Грубиянина имаше вече три знамена.

Сърцето на Джеси замря.

- Мамка му! Току-що го отмъкна! - извикаха от „Защита“ и Джеси усети пулса си чак в гърлото.

Знамето на „Нинджинерите“ изчезна от таблото.

Грубиянина го беше откраднал.

87

Мери скочи от седалката в секундата, когато самолетът се долепи до гейта, и си проби път през претъпкания салон, като се привеждаше, промъкваше и се извиняваше на избутаните хора, докато не стигна до предната врата.

- Май бързаме, а? - подкачи я стюардесата.

Мери се промуши край нея, без да отвърне, и се втурна по рампата. Полетът до Лае Вегас беше кацнал с тридесет минути закъснение. Беше десет сутринта, а беше оставила последното съобщение на гласовата поща на Гарет преди почти четири часа. Нямаше никаква представа откога Джеси е в полицейското управление и дали въобще я е изчакала.

В летището Мери се вмъкна в първия магазин за електронна техника и си купи телефон с предплатена карта за 29,95 долара. Пусна кутията на лентата, сложи кредитната си карта до нея и потропа нетърпеливо с крак, докато касиерката маркираше поръчката.

- Извинете, госпожо, но тази карта е отхвърлена.

- Опитайте отново - каза Мери. - Ако обичате.

Касиерката прекара картата за втори път през четеца.

- Съжалявам, госпожо. Картата е отхвърлена.

- Сигурна ли сте?

- Съжалявам.

Точно сега ли... Мери прибра картата в портфейла си и извади друга. Проблемът беше в касата, не в картата й. Тя помнеше баланса си, както заклет фен помни резултатите и головата разлика на любимия си отбор.

- Тази трябва да е наред.

Обърна се и огледа тълпите, суетящи се във всички посоки. Никога не беше харесвала Лае Вегас. Самата идея за това място дразнеше калвинистките й корени. Не заради греховност- та или порочността, а заради прахосничеството. Почти всички хора, които виждаше, изглеждаха така, сякаш трябваше да се мъчат да спестят пари, а не да ги дават на едноръкия бандит.

Тя се прозя. Не беше спала от повече от двадесет и четири часа, но по време на полета не успя дори да дремне, колкото и да се опитваше. Беше твърде притеснена за Джес и за всичко.

- Госпожо?

Тонът на младата жена подсказа на Мери, че нещо не е наред.

- Да?

- И тази карта е отхвърлена.

- Сериозно? Никога не я използвам, това е картата ми за спешни случаи.

- Мога да кажа само какво се изписва на четеца.

Мери си взе картата по-скоро ядосана, отколкото объркана.

- Мога ли да ви дам друга? Наистина сигурна съм, че проблемът е в машината ви.

- Госпожо, моля ви - касиерката погледна зад Мери, където вече се беше образувала опашка. - Приемаме и пари в брой.

Мери плати за телефона с последните си две банкноти по двадесет долара. Минута по-късно вече беше на ескалатора и се спускаше към стоянката на такситата. Набра номера на Гарет, но обаждането се прехвърли към гласова поща. Хлапета, помисли си тя сърдито. По цял ден бяха забили носове в телефоните си, но не вдигаха, когато някой им звънеше.

- Отново е майката на Джеси. Надявам се, че си й предал съобщението ми. Току-що кацнах и отивам в полицейското управление. Моля, обадете ми се на този номер веднага щом си прослушаш пощата.“

Тя мина покрай лентите за получаването на багажа и се насочи към изхода. През витрината видя, че се е извила огромна опашка за таксита. Тя забави крачка, като разбра, че девет долара и някакви центове няма да й стигнат за сметката до полицейското управление.

До стената забеляза банкомат. Тя пъхна картата в процепа и потръпна. Стори й се, че някой я хваща със студена ръка за рамото, а един ужасен глас й шепне в ухото, че картите й са отхвърлени и това не е никаква грешка. Тя тръсна глава. Разбира се, че беше грешка. Машините постоянно грешаха. Всичко с кредита й беше наред.

И с телефона ти всичко е наред, а?

Тя въведе ПИН кода си и екранът светна без никакви проблеми. Мери въздъхна облекчено и натисна бързо теглене на шестдесет долара. Машината зажужа и се забави. Накрая изплю картата й със съобщение, че тегленето не е възможно заради недостатъчна наличност.

Това просто не може да е вярно, каза си тя, като отказваше да повярва на съобщението на банкомата, че проблемът е точно в кредитните й карти. Пъхна отново картата си и влезе в менюто за проверка на баланса. На екрана се изписа „-27,98“.

Картата беше с превишен лимит.

Пълни глупости. Мери никога не си беше позволявала да излезе на червено. Преди два дни балансът й беше почти три хиляди долара. Щеше да знае, ако има някакво непокрито голямо плащане.

Значи беше грешка... или пък не.

Усети как паниката я обзема за пръв път.

Върна се към главното меню и натисна за проверка на спестовната си сметка, където имаше четиринадесет хиляди долара и някакви дребни. Беше безумно малка сума за семейство на около четиридесет години с две деца, а и не покриваше все още неплатените болнични сметки.

Екранът мигна.

Нула.

Мери се загледа онемяла в екрана, неспособна да проумее новата действителност, която й се натрапваше от тази единствена нула. Парите бяха нейна отговорност. Джо ги печелеше, а тя ги пазеше като орлица.

Без пари. Без кредитни карти. Без спестявания.

Очите й се насълзиха, въпреки че гласът на адмирала в главата й нареждаше да не изпада в паника. Семейният кораб на Грант не беше пробит и водата не нахлуваше в трюма с тонове всяка минута.

С треперещи пръсти набра проверка на последните транзакции. Целият баланс от четиринадесет хиляди четиристотин петдесет и девет хиляди долара беше прехвърлен към нещо, наречено „М. Дж. Г. Ентърпрайсис“. Нямаше друга информация.

М. Дж. Г. Мери, Джеси и Грейс.

Провери кредитните карти и видя, че всичките й пари са пратени към същата организация.

Мери извади картата си и излезе навън в овладения хаос. Тротоарът гъмжеше от пешеходци, такситата свиреха с клаксони, чуваха се и полицейски свирки. Не е честно, каза си тя, това е удар под пояса. Съкрушена, тя седна на бордюра и се хвана за главата. Знаеше, че хората я гледат, но никой не я попита добре ли е. Отчаянието беше просто обратната страна на радостта. В Града на греха двете се сменяха постоянно.

Планините не стават по-малки, като ги гледаш...

Тя се стегна и си наложи да престане да си повтаря думите на адмирала. Беше време да разчита на себе си.

Отвори чантата си и се опита да прецени ситуацията. Първо добрите новини. Беше се объркала, че има само девет долара. Всъщност имаше десет долара и осемдесет цента. Не беше кой знае колко по-хубаво, но когато започваш от нулата, всеки долар е от значение. Пусна портфейла си обратно в чантата и видя, че нещо проблясва в ъгълчето. Нещо като месинг или злато. Тя се разрови из ментовите бонбони, мокрите кърпички и внимателно сгънатите касови бележки и пръстите й докоснаха нещо кръгло, с обли ръбове и гладко.

На X. С. Благодаря. Й.

Тя затвори чантата си. Докато се самосъжаляваше, опашката за таксита се беше увеличила още повече. Тя я подмина и пресече към островчето между платната, където бяха паркирани десетина лимузини в очакване на богаташите.

- Добро утро, госпожо - поздрави я шофьор в костюм и и отвори вратата. - Изглеждате така, сякаш сте тръгнала право към булеварда с казината. Нека позная... „Уин“?

- Не, съжалявам...

- „Беладжио“? Знаех си.

- Не отивам в хотел или в казино - каза Мери.

- Аха. Къде мога да ви закарам?

- В заложна къща - нареди Мери и седна в климатизираната прохлада на задната седалка. - При това по-бързо.

88

Часовникът „Патек Филип“ лежеше в кутийка с подплата от зелено сукно върху прозрачна витрина, в която бяха наредени огърлици, обици, гривни и други часовници.

- Рядко ни предлагат такова качество. Производството е ограничено до пет или шест часовника на година. Това е наистина рядък модел.

Мъжът се казваше Ал и по собствените му думи беше експертът по часовници на заложната къща. Ал беше нисък и започваше да надебелява. Имаше месести предмишници и рошава черна брада като на пират. Приличаше на човек, който вероятно разбира от коли и със сигурност знае много за моторите, но в никакъв случай не и за часовниците.

- Радвам се, че ви харесва - каза Мери.

- Мога да разпозная качеството - кимна Ал, надраска някакво число в бележника си и го обърна към нея.

- Мисля, че може да направите и по-добро предложение.

- Тридесет цента за долар е щедра оферта. Но като имаме предвид марката, бих могъл да я повиша малко. Ако се интересувате от продажба, ще ви дам по-привлекателна сума.

- Не, само заем.

Ал взе часовника и го вдигна, за да го огледа отново, както ценител на виното би се взирал в чаша бордо.

- Изключителен е.

- Беше на един приятел.

- Съжалявам - каза Ал.

- Няма защо, беше гадняр.

Ал върна часовника в кутийката, зачеркна първата сума и написа нова.

- Това е най-доброто ми предложение.

Мери откъсна листчето.

- Съгласна.

- Попълнете документите, а аз ще отида до касата и ще ви издам чек.

- Бих предпочела пари в брой.

Ал я изгледа изненадано и поглади брадата си.

- Цялата сума?

Мери кимна.

- В наши дни човек не може да има доверие на банките.

Ал я покани в личния си кабинет. Попълването на документите отне няколко минути и още толкова за обработката им. Условията бяха достатъчно ясни. Часовникът беше залог срещу заем. Имаше шестдесет дни, за да върне цялата сума с годишна лихва от двадесет и два процента и половина. Не беше кожодерство, но почти.

В кабинета влезе някаква жена и остави кафяв плик на бюрото. Ал изсипа съдържанието му - стегнати пачки банкноти по сто долара, все още с бандерола от банката. Той преброи внимателно парите и ги подреди на ветрила от по десет хиляди долара.

- Десет... двадесет... тридесет... тридесет и шест хиляди долара.

Мери кимна одобрително, Ал събра парите ловко като крупие, което подрежда колода карти, и ги сложи в по-малък и по- дискретен плик. Тя го пусна в чантата си и почувства кратко облекчение. Парите не бяха нейни. Часовникът принадлежеше на семейството на Хал Старк и щеше да ги върне веднага щом се прибереше с Джеси у дома, а Танк публикуваше статията си.

Дано някак си дотогава успее да си върне спестяванията, помоли се тя.

- Мога ли да ви помогна с нещо друго? - попита Ал, когато се върнаха в залата.

Мери отиде спокойно до една близка витрина. В нея нямаше огърлици, обици, гривни или часовници.

- Да - каза тя и посочи предмета, привлякъл вниманието й. - Бих искала ето това. Продавате го, нали?

89

Танк издърпа листа А4 от старата си пишеща машина „Ъндърууд“ и прочете последния абзац на материала си.

„Суперкомпютърът „Титан“, разработен от Джон Мериуедър и усъвършенстван от Йън Принс, е ключов фактор в системата за наблюдение от ново поколение на Агенцията за национална сигурност и ще може да дешифрира дори най-строго криптираните съобщения на съюзници и врагове. Данните, осигурени от инженерите на УАН, показват, че „задните вратички“, вградени в „Титан“ (а и в почти всички други устройства, произведени от „УАН Технолоджис“), осигуряват на всеки с точния код на паролата неограничен достъп до съобщенията и до цялата информация, минаваща през компютъра. До този момент от ФБР и „УАН Технолоджис“ не са върнали обажданията за коментар.“

Той взе химикал и написа „30“ в долната част на листа - стар вестникарски жаргон за „Край. Да се прати за набиране“.

Той се изправи със стон и отиде до мивката. Не беше предполагал, че рана от куршум, който просто беше минал през мускулите и тлъстините, може да боли толкова. Не само раната, цялото му тяло тръпнеше и се тресеше, сякаш наистина се беше блъснал с колата, както беше разказал на Ал Солетано. Изпи чаша вода, но тя само го освежи за малко, не го накара да се почувства по-добре.

Той се облегна на плота и погледна към старата машина „Ъндърууд“ в другия край на стаята. Беше тежка, неудобна, можеше да ти докара артрит на пръстите от силното удряне по клавишите, истинска реликва. Напомняше му за някого, когото познаваше.

Той се върна при бюрото и събра листовете. Статията беше около две хиляди думи и твърдеше, че Йън Принс беше ръководил кампания по изнудване и заплашване на акционерите в „Мериуедър Системс“, за да ги убеди да гласуват за продажба на компанията на „УАН Технолоджис“. Освен това той стоеше и зад хакването на мейнфрейма на ФБР във Вашингтон, довело до кражбата на над хиляда поверителни файла, и беше платил десет милиона долара на Едуард Мейсън. Всичко това беше част от плана му де факто да завладее „Центъра за данни Юта“ на АНС и да установи абсолютен контрол над него.

Нямаше нужда да се спекулира за какво Йън Принс щеше да използва достъпа си, действията му в миналото говореха предостатъчно - заплахи, кражба, саботаж и убийство бяха едва началото на списъка.

Не биваше да се забравя и малуерът, който според Хал Старк Йън Принс беше инсталирал в електронните системи на самолета на Джон Мериуедър. Той се беше разбил в планинския склон точно заради това. Пълното доказване на твърдения беше възможно единствено с пълно проучване на компютрите на Принс, но той щеше да даде уликите на ФБР и да остави Бюрото да се оправя.

Каква ирония, помисли си Танк.

Статията щеше да му донесе голяма награда дори и без обвиненията в убийство. Поне „Пулицър“. Щом излезеше, целият ад щеше да се отприщи. Танк щеше да е ангажиран месеци, ако не и години, за да отрази всички допълнителни разкрития и истории, които неминуемо щяха да завалят. Чувстваше се като герой във филм за Втората световна война - безстрашният войник, който открива кабела на детонатора в пясъка, разравя го с опасност за живота си и тръгва по него до взривателя.

Вече чуваше как Ал Солетано се извинява: „Знаеш ли, Танк, аз не бях на себе си, когато ти казах, че вече не ставаш. Ти беше не просто приличен репортер, а направо страхотен. Нека забравим тия глупости за съкращаването на персонала. Вестникът желае да се върнеш.“

Танк се наслади на мисълта. Честно казано, не беше съвсем уверен, че иска да се върне на старата си работа. Можеше да остане на свободна практика, да си осигури тлъст договор за книга и да развърти кариера като разследващ журналист.

Той докуцука до шкафа и потърси някакви чисти дрехи, и се спря на дънки, макар и леко изкаляни долу по крачолите, и фланелена риза, която миришеше на нафталин. Наплиска лицето си с вода и се среса. Последните два дни се оказаха доста дълги, но въпреки това видът му го порази. Изглеждаше, сякаш го беше газил камион, при това бавно.

Той отмести поглед, дозакопча ризата, взе статията и бележките си и ги сложи върху таблета. Внимателно отвори флаш паметта и я включи. Без нея всичко написано беше просто слухове и брътвежи. Без нея Танк Потър беше мъртвец.

Все още жаден, той отвори шкафчето с надежда да намери кола или джинджифилова бира, нещо за освежаване. Нямаше никакво безалкохолно, но на горния рафт почти в дъното видя две малки високи дървени касетки. Той се изправи на пръсти и сърцето му заби лудешки. Текила. И то не „Куерво Голд“, как- вато държеше като запас в джипа си, а „Хосе Куерво Ресерва де ла Фамилия“, еликсир, достоен за крале, с цена от над сто долара за бутилка.

Танк стъпи нормално. Внезапно болката в раната стана почти непоносима и перипетиите от изминалите дни се стовариха отгоре му. Сети се как се сблъска с Едуард Мейсън на летището, как откри обезобразения труп на Карлос Канту и как изпразни и двете цеви в гърдите на Макнеър. Всеки човек би имал нужда от питие, ако е преминал през всичко това.

Само едно малко, колкото да си успокои нервите и да попритъпи болката.

И все пак... Той се поколеба. Колкото и да му се искаше да си пийне, само една глътка, съзнаваше, че трябва веднага да излезе, да се качи във ферарито и да кара като луд право в Остин. Неговата задача беше да занесе доказателствата на властите. Животът му зависеше от това, не само неговият, но и на Мери.

Тръгвай. Веднага.

Краката му станаха като от олово.

Той си напомни, че е журналист и имаше дълг към истината. Въпреки това ръката му сякаш сама посегна и хвана една от дървените касетки. Смъкна я внимателно. Повече от сто долара бутилката... Отнесе я до мивката, тялото не го слушаше, действаше на автопилот. Не мислеше как да отнесе доказателствата на властите, не се сещаше за Мери. Фактът, че беше журналист, при това дяволски добър, не значеше нищо за него.

Трябваха му няколко минути да отвори касетката, да измъкне шишето и да махне корковата тапа. Миризмата почти го накара да падне на колене. Намери си чаша, наля си глътка, после още една и още една, като облизваше лакомо устни, докато кехлибарената течност се издигаше към ръба.

Хвана чашата и я вдигна с благоговение към устните си.

- Наздраве - каза той на Мери, Ал Солетано и дори на Пе- дро от грил бара. - Пипнахме ги.

Едва тогава чу хрущенето на гуми на кола по чакъла. Двигателят спря, затръшна се врата, по верандата отекнаха стъпки и някой почука.

- Господин Потър. ФБР. Моля, излезте.

Танк се огледа из стаята. Нямаше къде да бяга. Скри флаш паметта на единственото място, което му хрумна.

- Отворете, г-н Потър.

Танк отвори. Веднага разпозна агента, беше го видял предишната нощ, но тогава той не държеше пистолет.

- Вие? - изненада се Танк.

Специален агент Фъргъс Кийф го простреля в коляното. Танк се строполи на пода и се хвана за крака.

Кийф го прекрачи и влезе в стаята.

- Смятам, че паркираният отвън автомобил ни принадлежи.

90

Грубиянина 17, „Нинджинери “ 16.

Десет минути преди края битката щеше да се реши между два отбора. Първият, пленил двадесет знамена, печелеше. През цялата игра бяха в ролята на догонващи. Всеки път, когато Джеси и съотборниците й се сдобиваха със знаме, Грубиянина го открадваше.

- Кажи на „Защита“ да се стегнат - обади се Джеси. - Няма достатъчно „пробойни“, за да спечелим, ако продължаваме да си губим знамената.

Тя изпука кокалчетата на пръстите си и отпи глътка „Маунтън Дю“. Биеше Грубиянина в „Атака“ и пленяваше по две знамена за всяко едно негово. Отборът й обаче нямаше късмет в опазването им и той ги крадеше. Тя си спомни как баща й седеше пред телевизора и гледаше мачове на баскетболния „Бостън Селтик“. „Мачовете се печелят от защитата“, казваше винаги той.

Тълпата избухна в овации. Още едно знаме за Грубиянина.

Тя забеляза, че Макс я гледа с очакване. Разчитаме на теб. Един оператор насочи камерата си към нея и я заслепи с прожектора.

- Разкарай се - изкрещя тя.

Последната задача се появи на екрана й. Джеси веднага разбра, че е загазила. Това не приличаше на нищо, което беше виждала. Трябваше й цяла минута просто да прочете кода. Нищо не й идваше наум. Прочете го пак, но само се обърка още повече. Изглеждаше й напълно безсмислен.

Тя огледа и видя, че Гарет я гледа, стиснал юмруци, сякаш да я накара да побърза. Джеси отново насочи вниманието си към монитора и тогава забеляза... нещо познато... Не знаеше какво означава, но усети, че е крачка по-близо до решението. И тогава го съзря.

Джеси грабна телефона си и отвори откъса от код, останал от човека, изтрил съобщението на баща й. Сравни го със задачата и видя, че е права. Двата кода съвпадаха напълно, с изключение на последния ред. Ето я „пробойната“!

- Намерих една - извика тя, оцвети грешката в жълто и я прати на „Проучване“.

- Това е вариант на Линукс - отвърна й съотборникът. - Миналата година правих такъв в Калифорнийския технически институт. Това е телекомуникационен протокол. Хаквахме телефонната компания.

Джеси скочи от стола си и седна при „Защита“.

- Дръпни се - каза тя и се приведе, за да вижда по-добре екрана. - Гледай, пробива през черната матрица.

Грубиянина проникваше в системата им. Тя го блокира с лъжлива следа и докато той се чудеше какво става, успя да влезе в неговата система и за секунда откри пролука. Минута по- късно беше откраднала знаме.

- Върнах едно.

„Нинджинери“ 18, Грубиянина 18.

- Реших го - извика „Проучване“.

Бяха повели за пръв път в играта - „Нинджинери“ 19, Грубиянина 18.“

Малко по-късно обаче публиката отново изригна. Грубиянина беше пленил поредното знаме.

- Дай ми малко „Скитълс“ - помоли Джес.

Макс сипа цяла купчина в ръката й и тя ги метна бързо в устата си. Задъвка ожесточено и се върна на предишното си място.

- Открадни му едно от знамената - викна тя през рамо.

- Работя по въпроса!

Оставаше само едно знаме за пленяване. Всичко зависеше от това кой щеше пръв да открие последната „пробойна“ и да я реши.

Джеси прокара пръсти по бюрото и проучи следващия код. Телекомуникационните протоколи не бяха силата й, тя не се вълнуваше от хакване на телефони. Обичаше да прониква в мрежи и компютри.

- Една минута - обяви реферът по високоговорителя.

Ако играта свършеше сега, резултатът щеше да е равен, но това не я устройваше. Не и когато беше толкова близко да донесе първата победа на „Нинджинерите“. Не и когато беше толкова близо да победи Грубиянина.

- Взе ли го?

- Блокира ме. Ти намери ли „пробойна“?

Джеси не отговори. Трябваше й време да я открие. Успокой се. Концентрирай се. Ще я видиш.

Залата отново се разръкопляска. Тя хвърли поглед към таблото и видя, че Грубиянина беше пленил двадесетото си знаме. Тя изтича при „Защита“ и го изблъска от стола. Единствената й надежда беше да открадне едно от знамената на Грубиянина.

Тълпата започна да отброява последните двадесет секунди.

- Двадесет... Деветнадесет...

Джеси усещаше, че Макс и другите са се скупчили зад нея. Отново и отново се опитваше да пробие системата му, но той я блокираше.

-Десет... Девет...

Ето го! Пролука, достатъчно широка да мине влак! Тя бързо набра решението. Само още няколко секунди...

- Шест... Пет...

Тя дописа последната дума и натисна ентер. Беше успяла. Беше заковала Грубиянина и беше откраднала знамето му. Резултатът щеше да е равен.

-Две... Едно...

Прозвуча сирена и обяви края на състезанието. Джеси се изправи от стола. Таблото с резултатите беше същото. Грубиянина 20, „Нинджинерите“ 19.

- Но аз го взех - каза тя. - Пробих му защитата. Плених знаме.

- Не - каза Макс. - Има грешка в последната дума.

- Какво?

Джеси седна и погледна екрана. Макс беше прав. Беше пукнала „с“ вместо „х Вината отново беше нейна.

- Съжалявам.

„Нинджинерите“ се срутиха унили по столовете. Никой не й каза и дума. Беше ги накарала да повярват, че могат да спечелят и ги беше подвела.

Тълпата се изсипа от трибуните и хората се скупчиха в залата. Тя мерна как Грубиянина мина край съдиите, пренебрегна протегнатата ръка на рефера и не обърна никакво внимание на опитите да го поздравят. Промъкна се покрай подиума и тръгна към изхода.

Сега или никога.

Джеси се прехвърли през масата и си проби път през тълпата. Трябваше да говори с него. Беше толкова близо. Едно знаме. И то заради някаква правописна грешка.

Видя черната качулка отново в коридора. Забърза се към него, като се затича и заобикаляше хората, напускащи залата. Той зави и тя го видя до асансьора, с ръце в джобовете и с гръб към нея.

Тя се спря и се стегна, като изпъна рамене. Беше си повтаряла какво ще му каже стотици пъти, а сега не се сещаше и за дума.

- Както и да е, Джес, просто говори с него - измърмори тя.

Някой я хвана за рамото.

- Джеси!

Тя се обърна и стомахът й се сви. Не сега, не и тук.

- Мамо? Дошла си?

- Чаках ви цели часове в полицейското управление. Постоянно звъня на Гарет, но той не отговаря. Не получихте ли съобщенията ми? Добре ли си?

Джеси кимна. Искаше да каже, че е наред и почти беше спечелила „Плени знамето“ - една тъпа правописна грешка! - но нямаше време.

- Трябва да тръгваме - каза Мери. - Толкова се радвам, че си тук и че те открих.

Тя протегна ръце и Джеси забеляза сълзи в очите й. Отстъпи и избягна прегръдката. Озърна се през рамо и видя, че вратите на асансьора се отварят и Грубиянина влиза вътре.

- Не сега. Съжалявам, но трябва...

- Джеси, чакай - не!

Джеси избута майка си и хукна.

Успя да влезе в претъпкания асансьор тъкмо когато вратите се затваряха.

91

- Къде е? - настоя Кийф.

Танк лежеше на една страна и гледаше шарката на дървото по пода. Да те прострелят два пъти, и то за един ден, мислеше си той. Късметът ми трябва да се подобри, няма накъде по-лошо.

- В колата ли беше? - продължи Кийф. - Господин Мейсън не вижда друга причина ти и жената на Грант да направите нещо толкова колосално глупаво като кражба на правителствено имущество посред нощ. Той смята, че откраднатите от Старк файлове са били в ключа на колата. Каза, че трябва да са на флаш памет или на нещо подобно. Къде е тя между другото?

- Не знам. Няма я. Тръгна преди час.

- После ще се върнем на този въпрос. Сега ми трябва ключът или на каквото там устройство е съхранил информацията Старк.

- Как ме откри? - попита Танк.

- С едно съвсем ново изобретение, наречено „ЛоДжак“. Всяка кола над двайсет бона има такъв чип. От десет години насам.

- Наскоро не съм се оглеждал за нови коли.

Кийф затвори вратата и я заключи. Коленичи, претърси Танк, взе му портфейла и изтърси всичките му кредитни карти на пода. Не откри нищо, изправи се и обиколи стаята внимателно. Спря се на кухненската маса и прочете статията.

- Добра работа - каза той. - Джо Грант щеше да е на седмо- то небе и най-накрая да получи повишението във Вашингтон, което искаше. А може би не. Той беше твърде добър в работата си, за да го залостят зад някакво бюро.

Кийф разгледа таблета, на който Танк беше презаписал всички файлове на Старк.

- А ето те и теб, дошъл чак тук без интернет връзка.

- Даже и дайъл-ъп модем нямам.

Кийф взе чашата с текила и изпи половината на един път.

- Малко ми е рано, но пък обикновено до обяд не стрелям по никого.

Той се обърна и коленичи пред Танк.

- Ще сътрудничиш или не?

Танк затвори очи и притаена чело в пода.

- Не.

Кийф опря пистолета в лявото му коляно и стреля.

- В ИРА правят така. Наричат го да „махнеш коляното“ на някого. Боли, нали?

Танк не можеше да говори, превит от агония.

Кийф довърши текилата и остави чашата в мивката.

- Знаеш ли - каза той, - всъщност няма особено значение дали ще получа ключа или не. Важно е никой друг да не го намери. Но ако си тръгна без него, всички нагоре по веригата ще си помислят, че е у Мери Грант. Не знаем къде е тя в момента, но не си представям, че ще успее да се крие дълго. Така че, ако нямаш открадната от Старк информация, няма да имаме друг избор, освен да приемем, че е у нея.

Танк се разплака. Не толкова от болка, колкото от разочарование и от отчаяние.

- В пишещата машина е - каза той. - Ключът е в пишещата машина.

Кийф я огледа и извади ключа от „ЛаФерари“.

- Хитро копеле - отбеляза той, като извади флаш паметта. - Само да знаеш, че така или иначе ще убием Мери Грант и дъщерите й. Господин Мейсън не харесва неща извън контрол. Нито пък Йън Принс.

- Да не сте посмели!

Кийф застана над Танк и насочи пистолета към главата му.

- И как точно смяташ да ни спреш?

92

Асансьорът беше претъпкан и задушен. Джеси стоеше с лице почти опряло във вратата, притисната от всички страни. Знаеше, че Грубиянина е някъде зад нея, но имаше твърде много хора, за да го заговори. Едва можеше да обърне глава. Асансьорът спираше често и бълваше хора. Последните двама слязоха на двадесет и първия етаж. Вратите се затвориха и желанието й се сбъдна. Беше насаме с Грубиянина.

- Хм... - започна неуверено тя, като се обърна към него и се усмихна. - Хубаво име.

Грубиянина остана с приведена глава и не каза нищо.

- Аз бях от „Нинджинерите“. Защитата ни трябваше да е по-добра.

Все още никакъв отговор.

Джеси се извърна към вратата, като цялото й същество искаше да потъне вдън земя и да умре от срам.

Асансьорът продължи към покрива и надстройките. Вратата се отвори и Грубиянина се промуши край нея. Джес го последва.

- Чудех се дали не бих могла да поговоря с вас за секунда. Не знам как успявате едновременно да се справяте с атаката, проучването и защитата. Направо е страхотно.

Джеси стисна зъби. Звучеше като някаква глупава фенка.

- Всъщност аз дойдох, за да играя срещу вас - продължи тя упорито, като забърза крачка, за да не изостава. - Мислех, че ако спечеля, вие може да поискате да говорите с мен. Виждате ли, имам един проблем. Става дума за хакване, но сама не мога да разбера как е било осъществено. Дори преподавателят ми не може. Който и да го е направил е направо свръхумен. Истината е, че не знам кого друг да питам.

Стигнаха до края на коридора.

Президентския апартамент.

Джеси остана малко назад, докато Грубиянина плъзна картата си през ключалката и отвори вратата. Тя успя да зърне мрамор, много растения и аквариум, който изглеждаше като истински океан. Грубиянина влезе вътре и остави вратата отворена. Джеси надникна, но не посмя на прекрачи прага.

- Моля ви - каза тя, но без да звучи сякаш се унизява. - Става дума за семейството ми. За баща ми всъщност. Имам нужда от помощта ви.

Грубиянина се обърна и тя видя лицето му за пръв път. Тъмни, дълбоко разположени очи, малка нервна уста с болно червени възпалени устни.

- Влез - каза той. - Затвори вратата.

Джеси пристъпи вътре и дръпна вратата. Аквариумът представляваше стена между фоайето и дневната, която й се стори голяма колкото цялата им къща на „Пикфеър Драйв“. Прозорци от тавана до пода разкриваха гледка към булевард „Лас Вегас“ и отвъд него.

- Значи искаш да говориш с Грубиянина? - попита той.

Джеси кимна. Странен въпрос, беше очевидно, че иска.

- Той е там - каза Грубиянина или поне човекът, който тя си мислеше, че е Грубиянина, и посочи към вратата.

- Но вие не сте ли...

Вратата се отвори и към Джеси закрачи мъж, който беше виждала хиляди пъти по телевизията и в интернет.

- Здравей, Джеси - каза той. - Фантастична игра. Почти ме спипа.

- За една буква - кимна Джеси.

- Понякога трябва само толкова - съгласи се Йън Принс.

- Вие сте Грубиянина?

- От пет години. Вече шест.

- Но вие не бяхте в залата.

- Трудно е. Твърде много внимание. Моят помощник заема мястото ми. Помага ми малко, но аз му давам отговорите. Ти си надарен играч, млада госпожице. Може би един ден ще работиш за мен.

- Това ще бъде готино.

- В крайна сметка и двамата живеем в Остин.

Джеси се обърка и загуби присъствие на духа. Йън Принс стоеше на метър и половина от нея и тя разговаряше с него. Хотелският апартамент беше направо умопомрачителен, а в аквариума плуваше акула.

- Откъде знаете името ми?

- Знам всичко за теб. Знам, че харесваш „Лед Цепелин“. Аз също. Коя е любимата ти песен?

- „Разбивач на сърца“.

- А моята е „Стълба към небето“.

Отговорът не струваше, но Джеси не искаше да коментира.

- Знам, че посещаваш летни курсове в Тексаския университет и че имаш по-малка сестра, която се казва Грейс - продължи той. - Освен това знам, че и двете обожавате ленивци.

- Извинете, но малко ме плашите.

-А и знам, че наскоро си загубила баща си. Съжалявам.

Преди Джеси да успее да отвърне каквото и да било, на вратата се почука рязко.

- Простете - каза Йън Принс, отиде във фоайето и отвори.

- Влезте - каза той сърдечно и протегна ръка. - Каква изненада.

Майката на Джеси влезе в апартамента. Зад нея стоеше слаб и груб на вид човек с ниско подстригана руса коса.

- Мамо? Какво правиш тук?

Мери не отговори.

- Пусни я - каза тя на Йън Принс.

- Колко е хубаво, че най-накрая се срещаме. Имам чувството, че сякаш вече ви познавам.

Джеси гледаше ту към единия, ту към другия.

- Мамо, какво става? Откъде познаваш Йън Принс?

- Баща ти го е познавал. Сега замълчи, Джеси.

Джеси отстъпи крачка назад. Нямаше представа какво се случва, но никога не беше виждала майка си толкова притеснена.

Йън Принс отпусна ръка.

- Затвори вратата, Питър - каза той на русия здравеняк. - Мери и аз трябва да си побъбрим.

93

- Не е необходимо нещата да свършват зле. Стига да получа това, което ми трябва, не виждам причина защо да не можем да върнем всичко, както си беше преди.

Мери седеше в кожен стол с ниска облегалка с лице към Йън Принс в библиотеката на втория етаж на президентския апартамент.

- Съпругът ми е мъртъв. Ти си наредил да го убият. Нещата не могат да се върнат както са си били.

- Ти нямаш пари. Нямаш спестявания. Кредитът ти е съсипан, а сметките от болниците са цяла планина. А сега Грейс е отново в болница в компанията на своя пазител госпожа Креймър, чиято кредитна карта ти използва, за да си запазиш билет за полета до Лае Вегас. Не ме питай откъде знам.

Мери се опита да овладее страха си. Знаеше откъде той знае всичко. Вгледа се в очите на Йън Принс, а част от нея се запита дали той въобще е човек. Приветливата усмивка, блестящите очи и лъскавата коса - всичко излъчваше здраве и благосъстояние, но беше някак изкуствено, не съвсем живо.

- Готов съм да поправя тези нещастни стечения на обстоятелствата - продължи той. - Сметката ти ще бъде захранена отново, както и спестяванията. Освен това ще платя болничните сметки на Грейс до последния цент. Дори ще ви осигуря щедра помощ, за да можете да си стъпите на краката след тази тежка загуба.

Йън Принс помълча, протегна ръка и я докосна по коляното.

- Искам само най-доброто за вас.

Мери отблъсна ръката му.

- Да беше помислил за това, преди да накараш да убият Джо.

Йън Принс се засмя, сякаш това беше дребно недоразумение между приятели.

- Едуард Мейсън ми каза, че си упорита.

- Той няма никаква представа.

Погледът в очите на Йън Принс се промени, сякаш изгасна някаква светлинка.

- Разбира се, стои и въпросът с пенсията на съпруга ти - каза той.

- Какво за нея? - попита Мери. Всичките им пари бяха откраднати от банката и те имаха единствено пенсията на Джо. Мери беше изчислила, че ще е около три хиляди долара на месец. Ако Едуард Мейсън спазеше обещанието си за посмъртно повишение в старшето ръководство, сумата щеше да се повиши до почти пет хиляди долара. Пенсията беше единствената им останала спасителна мрежа.

- Ако съм разбрал правилно, във ФБР смятат злоупотребата с алкохол или наркотици по време на служба за наказуемо деяние. Джо е прекарал известно време в „Лешниковата бърлога“, нали така? Шестдесетдневен курс на лечение, удължен на деветдесет дни заради сериозните пристрастености... да, в множествено число. Алкохол. Медикаменти с рецепта. Дори марихуана.

- Джо не е пил или ползвал каквито и да било вещества от две години и половина. Всичко започна заради една работна злополука. Получи дискова херния...

- Докато е вдигал шкафче с документация и е местил доказателства - довърши Йън Принс. - Знам, знам. Тези неща често започват по най-невинния начин. Но Едуард Мейсън ме информира, че стандартната процедура включва и анализ на кръвта от времето на настъпване на смъртта. Ако във ФБР открият нещо нередно, ще имат пълното право да намалят пенсията му, ако не и въобще да я спрат.

- Заплашваш ли ме?

- Отдавна отминахме фазата със заплахите, Мери - каза Йън и се усмихна. Светлинката в погледа му се възвърна. - Що се отнася до Грейс, за малко да забравя да ти кажа. Намерих един многообещаващ лекар в Хюстън, който може да се погрижи за нея. Д-р Шендър, доктор по медицина в клиниката „Андерсън“ от Центъра за борба с раковите заболявания на Тексаския университет. Истинско светило в областта си. Просто брилянтен.

- Грейс е добре.

- Ти казваш така. А и с радост бих поканил Джес да работи при нас в УАН. Тя е природен талант, точно като мен на нейната възраст. Можем да започнем със стаж през следващото лято. Разбира се, ще й плащаме таксата за колежа, както и курсовете за допълнителна квалификация, които би искала да запише. Всичко. Ще й поемем и разходите.

- Не, благодаря - каза Мери. - Няма да е необходимо.

Йън присви очи.

- Не мисля, че си в позиция да отхвърляш предложението ми.

- Смятам, че съм.

- Наистина?

Мери се приведе към него.

- Във ФБР се мръщят и на още нещо и това са подкупите. Ти си платил на Едуард Мейсън десет милиона долара, за да спре разследването на съпруга ми по случая с „Мериуедър Системс“. А да не забравяме и казуса, че си хакнал мейнфреймо- вете на Бюрото. Въобще не споменавам първите обвинения в изнудване на акционерите на „Мериуедър“. Не ме питай откъде знам.

- Ти заплашваш ли ме?

- Отдавна отминахме фазата със заплахите, Йън. Разполагам с всички файлове на Хал Старк. Всичко, което е копирал от твоите компютри, за да го даде на Джо. Всеки момент помощникът ми ще даде на вестника статия, както и копие от файловете с подробности за извършените от теб престъпления - натърти Мери, изправи се и си взе чантата. - Бих посъветвала Едуард Мейсън да остави кръвта на съпруга ми и да не я пипа по никакъв начин. А сега, ако ме извиниш, ще сляза долу и ще отведа дъщеря си.

Мери тръгна да излиза от стаята, когато вратата се отвори и се появи шефът на охраната.

- Мисля, че сме се срещали - каза Мери, като се разминаваха. - Снощи. У дома. Аз бях онази със стоманената купа.

- Скоро ще се видим отново.

- Съмнявам се.

Мери слезе по стълбите и видя, че Джеси седи на дивана и работи на лаптоп до човека е хлътналите очи.

- Хайде, фъстъче. Махаме се оттук.

- Тъкмо говорехме за кода, който открих в твоя телефон. Това е Грег. Бил е в Масачузетския технологичен институт. Той ми обясни напълно.

- Здравей, Грег. Впечатлена съм - каза Мери, хвана Джеси за ръката и я дръпна от дивана. - Отиваме си у дома.

Джеси измъкна ръката си.

- Добре. Няма нужда да си толкова агресивна - възмути се тя и се обърна към Грег от Масачузетския технологичен институт. - Благодаря ти, че ми показа. Не го открих никъде в ГитХъб.

- Много жалко за онази правописна грешка - усмихна се Грег и Мери си помисли, че прилича на хиена. Искаше да се махне от Йън Принс повече от всякога.

- Трябва да си взема лаптопа - каза Джеси. - Оставих го в балната зала, дано Гарет се е погрижил.

- Чудесно. Нека просто си ходим.

Йън Принс беше слязъл по стълбите и стоеше до аквариума. Бодигардът му мина край него и тръгна към Мери.

- Трябваше да си държиш устата затворена - изръмжа той с южноафриканския акцент, който беше чула снощи.

Мери дори не видя замахването за удара. Усети, че нещо кораво и тежко я удари по челюстта и всичко пред очите й се размаза. Когато се осъзна, разбра, че лежи на пода, а от устата й тече кръв.

Джеси пищеше, но изведнъж спря. Силни ръце дръпнаха Мери да се изправи. Тя видя, че Джес се превива на дивана и се държи за стомаха. „Приятелят“ й Грег от Масачузетския технологичен институт се беше изправил над нея.

- Опасявам се, че имам лоши новини - каза Йън Принс. - Господин Мейсън ми съобщи, че вашият приятел г-н Потър е бил убит. Доказателствата, за които споменахте, са в ръцете на ФБР. Били са на флаш памет в ключ за кола. Това ме кара да смятам, че го е измислил Хал Старк. Или може би е било идея на съпруга ви? Така или иначе е много хитро.

Принс направи крачка-две и погледна към охранителя си.

- Господин Бригс, мисля, че тук приключихме - рече той и се обърна към Мери. - Трябваше да приемете предложението ми, докато имахте тази възможност. Страхувам се, че вече не е валидно.

Мери го заплю в лицето със слюнка и кръв.

- Ето какво мисля за предложението ти.

Йън отскочи, като бършеше лицето си.

- Никога няма да успеете да ме спрете - каза той. - Аз съм бъдещето.

- Господи, дано не е така.

Йън се обърна и излезе от апартамента.

Бригс поведе Мери към един стол и я накара да седне. Извади чифт пластмасови белезници и ги пристегна върху китките й, но пред тялото, без да извива ръцете зад гърба й, и залепи устата й със скоч лента. Джес скочи от дивана и се втурна към вратата. Грег я събори и я задържа, докато Бригс завърза ръцете й и запуши устата й.

- Изчакай, докато се стъмни - каза Бригс на Грег от Масачузетския технологичен институт. - Ще пратим някой да ти помогне. Дотогава са твои. Само не цапай.

94

Танк Потър все още не беше мъртъв. Лежеше на една страна на пода в хижата си, потънал в адското море на болката.

Фъргъс Кийф стоеше над него и тъкмо натискаше бутона за край на обаждането.

- Чу ли това, Потър? Указания от самия шеф. Всичко несигурно да се елиминира. А това означава теб, приятелю.

Танк се обърна по гръб.

- Дай ми да пийна. За последно.

- Не искаш ли вместо това да се помолиш на Бога?

- Двамата нещо не се разбираме.

Кийф наля два пръста текила в чашата и му я подаде.

- Хубава стока. Няма две мнения.

- По долар шишето.

- Да, бе. Надявам се, нямаш нищо против и аз да си налея.

Кийф понадигна Танк и поднесе чашата към устните му.

Той се опита да отпие, но текилата вече не ухаеше толкова за- пленяващо. Хрумна му, че ако не се беше забавил да си налее едно, вече щеше да се е измъкнал. Сега щеше да кара някъде към Хъто, листовете със статията щяха да са на седалката до него, а файловете на Хал Старк да са на сигурно място в ключа и на таблета. Помисли си за Мери и за момичетата й и осъзна, че Кийф или някой като него скоро щеше да ги навести.

Танк отблъсна чашата с последни сили.

- Какво има? - попита Кийф.

- Не мога - отвърна Танк.

- Както искаш - сви рамене Кийф, изпи текилата с наслаж- дение и се изправи. - Готов ли си?

Танк оброни глава. За пръв път от много години насам започна да се моли. Молеше се за Мери и за нейните момичета. Молеше се Йън Принс и Едуард Мейсън да умрат от ужасна смърт. Молеше се и за прошка. Не му отне много време.

- Когато решиш.

По верандата глухо отекнаха стъпки. Кийф бързо отиде до вратата.

- Кой е това? Мери Грант още ли е тук?

Той вдигна пистолета и рязко отвори вратата. Танк видя как очите му се разшириха. Чу се ужасен, оглушителен звук и Фъргъс Кийф падна на пода, докато куршумите на автоматния ред разкъсваха гърдите му.

Дон Бенет влезе в хижата и пусна още един къс откос в проснатото тяло на Кийф.

- Само не и ти - изстена Танк и сърцето му замря.

Бенет приклекна край Танк.

- Дръж се - каза той. - Скоро ще дойде линейка.

Появи се още един мъж, по-възрастен, с рошава побеляла коса и пълен в корема. Той се наведе и вдигна ключа от ферарито от пода.

- Това ли е? - попита Ранди Бел.

- Това ли е, Потър?

- Всичко е там - кимна Танк.

Бенет викна на Бел да донесе алтечката от колата и отново се обърна към Танк.

- Сигурен съм, че ще прочетем за историята във вестниците.

Но в момента Танк не се интересуваше от вестника, от написването на статията, която ще му спечели наградата „Пу- лицър“, или от тлъстия договор за книга. Той се пресегна и хвана Бенет за ръката.

- Намерете Мери.

95

Къртицата докосна меката торбичка под окото на Джеси с острието на ножа. Кожата й беше толкова гладка. Тя беше чиста. Недокосната.

- Стани. Не искам да те излагам пред майка ти.

Момичето не се изправи. Той видя омразата в очите й и усети възбуда. Къртицата натисна върха на ножа в кожата, видя и страх, а това го развълнува още повече.

Джеси стана.

- Отиди в спалнята.

Мери Грант се надигна и се хвърли срещу него. Къртицата я ритна и тя падна назад през масичката за кафе. Той скочи върху нея и притисна ножа във врата й. От порязването потече струйка кръв и обагри острието.

- Стой тук. Не мърдай. Не издавай и звук. Ако те чуя, ще забия ножа толкова дълбоко в корема на бебчето ти, че няма да мога да го измъкна. А после ще дойда и ще го забия и в твоя.

Къртицата превъртя ножа в ръката си, опря утежнената дръжка в челото на Мери и леко затвори умоляващите очи. Имаше планове и за нея.

Изправи се и бутна Джеси напред към леглото в спалнята. Обърна се и затвори вратата зад себе си, но не съвсем. Ако Мери Грант се опиташе да вика, щеше да я чуе.

Мери се изправи секунди след като вратата се затвори. Беше замаяна, но нищо повече. Ако не друго, болката й действаше отрезвително. Тя изхлузи обувките си и се плъзна безшумно през стаята. Чантата й беше на пода, паднала там, където Бригс я беше ударил. Тя падна на колене и я отвори, бръкна със завързаните си ръце, избута настрани портфейла си, плика с тридесет и шестте хиляди долара и напипа дръжката на никелирания револвер тридесет и осми калибър. Старомоден подарък срещу неприятности в събота вечер, струваше й двеста деветдесет и пет долара в заложната къща.

Тя измъкна оръжието, стисна го здраво и запъна петлето с двата си палеца.

Раната на врата й кървеше ужасно и наръси алена огърлица по пода.

От другата стая се дочу шум.

Мери не се затича. Стъпка по стъпка тя се приближи до спалнята и до притворената на сантиметър-два врата. Видя голите бедра на мъжа и се забърза. Нямаше да позволи на никого да нарани дъщеря й.

Тя беше прекрасна.

Беше негова.

Къртицата държеше телефона си в лявата ръка, а ножа в дясната. Искаше да заснеме първия си път. Предвкусваше как щеше да гледа клипа отново и отново. Гледането беше дори по- приятно.

Джеси лежеше на леглото, както й беше наредил. Той се приближи внимателно, готов зарезки движения и удари. Плъзна ножа под тениската на „Нинджинерите“ и я сряза надлъжно през средата на гърдите.

- Точно така - каза той. - Стой мирна и гледай в обектива.

Той се приближи още малко, вдъхваше миризмата й, искаше я цялата.

Джеси се опита да го изрита. Той избягна ударите с лекота и притисна ножа в тялото й.

- Сега махни другата тениска - нареди той.

Искаше и да я целуне, но не можеше да махне скоч лентата от устата й. Щеше да я целува по-късно, докато беше все още топла.

Джеси не помръдна и той я резна леко по бузата.

- Следващия път ще боли повече.

Джеси смъкна тениската и извърна поглед.

- Отвори очи, Джес - каза той. - Искам да видиш всичко.

Искаше, когато гледа клипа по-късно, да вижда как животът се отцежда от очите й.

Къртицата погали сутиена й с ножа и го смъкна по-надолу до дънките й. Чувстваше се силен, властен. Той контролираше ситуацията, той нареждаше, не някой друг. Не Бригс. Не Йън Принс. Целият свят правеше каквото му каже, сякаш беше програмирал всяко негово действие.

- Сега тези.

Джеси изхлузи дънките си. Той я погледна в очите и я докосна. Искрица на страх, на очакване. Внезапно страхът изчезна. Той зърна някакво отражение в зеницата й, сянка на движение зад него.

Джеси извърна глава на една страна и стисна очи.

Нещо твърдо и студено докосна главата му над тила.

Къртицата започна да протестира, искаше да се обърне и да види кой е зад него и не се подчинява на програмата му.

Последва ярка светлина. Експлозия. Слънце.

И настъпи мрак.

96

Мери държеше Джеси в прегръдките си и я остави да се наплаче, докато сълзите й пресъхнаха.

- Как е Грейс? - беше първото нещо, което дъщеря й я попита. - Тя ми прати съобщение, че отива в болницата.

- Все още не знаем.

- Но ти си тук.

- Разбира се, че съм тук - кимна Мери.

При тези думи Джеси се разплака отново.

- Обичам те, мамо - промълви тя.

- И аз те обичам.

Мери беше завела Джеси обратно в дневната. Вратата на спалнята беше плътно затворена. Надяваше се само дъщеря й да не е видяла твърде много.

Джеси изхлипа за последен път и избърса очи.

- Съжалявам. Трябваше да ти кажа, че ще идвам. Знаех, че няма да ми позволиш.

- Права си. Но за това ще говорим по-късно.

- Добре.

- А що се отнася до онази електронна цигара, млада госпожице...

- Ровила си ми в бюрото? - сепна се Джеси.

- Джес.

- Няма нищо. Знам, че просто си се притеснявала - каза тя и се поизправи. - Защо дойде? Защо Йън Принс иска да ни причини зло? Заради татко ли? Той знаеше името ми.

- Татко ти го е разследвал - каза Мери. - Йън Принс е наредил да го убият, за да го спре.

На Мери й трябваха цели десет минути, за да разкаже на Джеси всичко, което се беше случило през последните четиридесет и осем часа. Не й спести нищо. Говореше с Джеси като с възрастен, защото така щеше да говори с нея и адмиралът.

Джеси щеше да навърши шестнадесет едва след няколко месеца. Ако дори малко приличаше на майка си, щеше да може да се оправя сама в мига, в който получеше шофьорската си книжка. В живота на всеки родител идва момент, в който трябва да остави децата да поемат по собствения си път. Мери все още не беше готова за него, но нямаше думата по въпроса.

- Танк наистина ли уби онзи тип? - попита Джеси, след като помълча малко, за да се опита да осмисли чутото.

- Трябваше. Онзи щеше да убие мен.

- А ти наистина ли удари Бригс по главата със стоманената купа?

- Налагаше се.

- Стига бе - изуми се Джеси. - Майка ми е Жената чудо.

- Не - каза Джеси. - Просто майка ти. Това е достатъчно.

- Но откъде Йън Принс знаеше толкова много за мен?

- Някак е успял да хакне компютъра ни и се е сдобил с всичките ни пароли. Предполагам, че е можел да види всичко.

- Взел е всичките ни пари.

- Поне засега.

- Това е преебана работа - каза Джеси. - Съжалявам, но е така.

- Права си - съгласи се Мери. - Наистина е преебана.

- Мамо!

- Мислех, че съм Жената чудо.

- Жената чудо няма толкова мръсна уста.

Джеси опря глава в рамото на Мери. След около минута започна да се смее.

- Какво има? - попита я Мери.

- Имам една идея.

- Каква?

- Знам как е хакнал компютъра ни.

- О?

- Казах на Грейс да не отваря имейли от хора, които не познава.

Джеси стана от дивана, отиде до бюрото, седна и започна да чука по клавиатурата на лаптопа на Грег от Масачузетския технологичен институт.

- Какво правиш? - не разбра Мери.

Джеси дори не вдигна глава.

- Разчиствам сметки. Поне да сме квит.

97

Йън Принс ликуваше.

„Семафор“ вече беше зад гърба му, в миналото. Мери Грант вече не беше грижа, а и „Титан“ работеше.

Беше вече в Остин, седеше доволен на бюрото си и отвори софтуера, създаден от Давид Голд, Менахем Волкович и мозъчния тръст в „Кларус“, неговата преторианска гвардия. Той влезе в програмата за пръв път и създаде потребителско име и парола. Секунди по-късно вече беше вътре.

Хората от „Кларус“ бяха запретнали здраво ръкави и проследяваха като сенки всяка операция. От Агенцията по национална сигурност не губеха време и бяха подали за дешифриране хиляди прехванати съобщения, Йън виждаше, че са над петдесет хиляди. Бяха групирани по геополитически белег и по приоритет с една до три звезди, като тези с три бяха най- важните. Имаше заявки от Европа, Азия и Близкия изток, както и от всички „клиенти“ на АНС - Пентагона, ЦРУ, ФБР, МИ-6 и много, много други.

Йън влезе направо в икономическата директория, отвори подсекцията за корпорациите в САЩ и избра „Интернет“. Беше възнаграден с истински рог на изобилието от прехванати съобщения на основните му конкуренти. Имаше новини за предстоящи сливания, за договори с чужди правителства и за разработването на нови продукти. Това беше всевиждащо око в кабинета на всеки изпълнителен директор, във всяка изследователска лаборатория и отдел по стратегическо планиране.

Йън не смяташе да действа прибързано. Засега щеше само да събира, да съхранява и да проучва. Възнамеряваше да остане напълно невидим поне още няколко години. Знанието беше сила дори само по себе си.

Той се вгледа в черната чанта в другия край на кабинета си. Баща му беше изчезнал преди почти двадесет и шест години. Щом опознаеше системата, щеше да надникне във файловете на британското разузнаване. Не таеше особени надежди, че ще намери нещо в британското външно министерство, документите от 1989 г. щяха да са доста назад в списъка за дигитализация и качване в мрежата, а сведенията от второстепенните консулства в Брюж и Лайпциг щяха да са съвсем на дъното.

МИ-6 беше друга история. Йън знаеше, че там ще намери всичко, което му трябва. Проблемът беше, че партньорството между Великобритания и САЩ беше едва ли не свещено. Двете страни си разменяха информация „по заявка“. МИ-6 беше клиент на АНС, точно както ЦРУ беше клиент на Правителствения комуникационен щаб, съответстващата на АНС организация в Челтнъм, Англия. Те не се шпионираха едни други. Проникването в МИ-6 щеше да бъде просто въпрос да види кой е подходящият протокол за разменените съобщения. Нищо извън неговите умения. Не и когато разполагаше с „Титан“ на повикване.

Йън избута стола си, прекоси кабинета и седна до чантата. Даде клетва на баща си, че ще открие досието му и светът ще узнае за постиженията му.

- Шефе. Искал си да ме видиш.

Йън вдигна глава и видя, че Питър Бригс е влязъл в кабинета.

- Да, няма да те задържам дълго. Всичко под контрол ли е?

- Когато за последно се чух с Мейсън, неговият човек беше взел флаш паметта. Имам потвърждение, че Къртицата се е погрижил за проблемите ни във Вегас. В момента хората ни трябва да са в хотела. Ситуацията е уредена, веднъж и завинаги.

- Добре - каза Йън. - Значи моментът е съвсем подходящ. Освобождавам те, Питър.

- Моля?

- Недопустимо е началникът на охраната ми да действа зад гърба ми и съвсем явно да не ми се подчинява. Работата ти е да ме пазиш, а не да ме въвличаш в неприятности.

- За какво говориш?

- Ами, като начало за тази гадна цицина на главата ти. Така се случи, че докато снощи вършех една работа, те видях в дома на Мери Грант. Знаеш как работи наблюдението. Чух те да говориш с Къртицата и с г-н Макнеър. Казах ти да я оставиш на мира.

- Просто се опитвах да ти прикрия гърба. Ти си зает човек. Понякога... оставаш доста далеч от действителния начин, по който се случват нещата.

- Заповядах ти дори да не пипаш с пръст Мери Грант или децата й. Ти не ми се подчини. Няма какво повече да си кажем освен „довиждане“.

- Освобождаваш ме... Въпреки всичко, което знам?

- Платено ти е добре. Едно обаждане до Едуард Мейсън ще блокира всички обвинения, ако си толкова глупав да се разприказваш.

- Аз се погрижих за Мериуедър и Грант. Без мен никога нямаше да получиш договора с АНС.

- Довиждане, Питър.

Но Бригс не си тръгна. Той разкопча сакото си и тръгна към Йън, а червендалестото му лице пламна в кървавочервено. Изгледа чантата подигравателно.

- Откри ли нещо за баща си?

- Това не е твоя работа.

- А може би не искаш да търсиш прекалено усилено?

- Какво намекваш?

- През цялото време се блещиш в тая скапана чанта и мечтаеш за баща си. Откажи се, Йън, няма смисъл. Той не е бил таен агент. Бил е пияница. Удавил се е с лице в собствения си бълвоч в канавка до един бардак в Брюксел.

- Това е смехотворно.

- Питай майка си.

- Не си говорим.

- Тя ти е казала истината преди двайсет години.

- Лъжеше. Тя го мразеше.

- И е имало за какво - рече Бригс и вдигна чантата. - И аз се поразрових. Сам. Исках да ти помогна да разбереш истината. Тя ми каза всичко. За хазарта и залозите, за побоищата.

Но най-вече за пиенето. Все пак исках да ти вярвам, повечето жени така или иначе са мръсници. Но всичко е описано в документите на белгийската полиция. На излизане ще се постарая да ти оставя копия.

Йън дръпна чантата от ръцете на Бригс.

- Той не беше пияница. Това е било само прикритие. Бил е агент от МИ-6 и е убит при изпълнение на служебните му задължения. Тялото така и не е било открито.

Бригс му се смееше в лицето.

- Разбира се, че са го намерили, само че майка ти е отказала да го вземе. Британското правителство също е отказало. И знаеш ли защо? Защото баща ти е бил уволнен шест месеца по-рано. Скъпото ти старо татенце е заровено в анонимен гроб някъде извън града или където там ги хвърлят такива като него в Белгия.

- Лъжеш.

- Така ли?

Бригс пристъпи до Йън и го бутна с пръст в гърдите.

- Ще разкажа на целия свят, Йън. Ще кажа на всички истината за Питър шибания Принс. Всички ще разберат какво пропаднало пиянде е бил баща ти.

- Не, няма да го направиш.

- О, да, ще го направя. Бъди сигурен, ще го уредя.

Йън стреля в него. Питър Бригс се олюля и отстъпи крачка назад. Йън пусна чантата, хванал стария „Валтер“ с дясната ръка. Стреля отново. Бригс падна. Беше мъртъв дори преди да докосне пода.

- Уредено е. По конец.

Гърмежите от пистолета сепнаха Йън и го накараха да се съвземе. Яростта му се изпари. Сега беше важно да се погрижи за себе си. Той клекна, извади пистолета на Бригс от кобура и го сложи в ръката му. Чиста самозащита. Всеки щеше да го види.

Изчака помощниците му да дотичат на помощ, но вече беше почти осем вечерта и всички си бяха тръгнали. Никой не беше чул изстрелите. Той отиде до бюрото си и се обади на Едуард Мейсън. Щеше да му каже, че Бригс го е заплашил, че ще отиде при властите, и Мейсън щеше да прати някого. Бяха заедно в тази работа, нямаше друг избор.

Обаждането се прехвърли към гласова поща. „Ед, Йън с. Обади ми се. Случаят е спешен.“

Йън пусна пистолета в горното чекмедже на бюрото и се върна при трупа. Бригс не беше женен, нямаше нито приятелка, нито семейство в града. Нямаше да липсва на никого, при това дни наред. Може би нямаше да извърти случая като самозащита, имаше предостатъчно време да се отърве от тялото. Дори би могъл някак да го свърже с Мери Грант.

Личната му телефонна линия звънна. Беше осем вечерта, значи това беше всекидневното обаждане от децата му в Лос Анджелис. Идеално съвпадение, щеше да каже, че по времето на смъртта на Бригс той е говорел със семейството си. Йън отмести камерата, така че да не е обърната към тялото на пода, и се настани пред обектива.

- Здравейте на всички - вдигна той с престорено весел глас.

Екранът оживя и Принс видя момчетата си Тристан и

Тревър в кухнята в къщата в Бел Еър.

- Тате, тате - викаше по-малкият Тристан. - Имаме изненада!

Йън се постара да се усмихне.

- Сериозно? Каква е?

- Знаем, че каза никакви животни повече, но това е много специално.

- Още нещо ли сте взели? Какво е този път? Дано не е още едно куче.

- Само почакай, татко - каза Тревър. - Направо ще откачиш. Толкова е готино.

- Познай де - подкани го Тристан.

- Не мога... Котка?

- Разбира се, че не.

- Змия?

- Лесно е, татко. Нали нарочно ни прати онзи видеоклип.

- Така ли? Какъв видеоклип?

Точно тогава Тристан вдигна животното и го задържа с изпънати ръце. Беше едро и космато, с големи лапи с дълги нокти и тъжни черни очи.

- Кажи здрасти на Джоуи. Той е трипръст южноамерикански ленивец.

- Ленивец? - изуми се Йън и примига. Беше уверен, че му се привижда.

- Не се ядосвай, тате - продължи Тристан. - Нали затова ни прати клипа с ленивеца, който се опитва да се покатери по пръчките на детската кошарка? Знаел си, че няма да можем да му устоим.

Това беше клипът, който беше пратил на момичетата на Грант с прикрепения малуер. Но как, по дяволите, го бяха получили синовете му?

- Сигурни ли сте, че аз съм ви го пратил?

- Да, тате - каза Тревър. - Много добре знаем, че не бива да отваряме имейли от непознати.

- Аз накарах мама да отиде до магазин за екзотични домашни любимци в Бевърли Хилс. Не смяташ ли, че е сладък?

Йън се втурна към компютъра си. Ако бяха свалили видеоклипа с ленивеца, щяха да заразят всичко с малуера. Всички устройства в семейството бяха свързани и малуерът щеше да даде на потребителя пълна власт върху всичко в домашната мрежа - настолни компютри, лаптопи и таблети. Сдобиването с паролите му щеше да е детска игра и някой можеше да получи достъп до всичките му файлове - както личните, така и от работата, и да открие всичко.

Йън влезе в пощата си и видя, че казаното от синовете му е вярно. Беше им изпратил клипа. Или по-скоро го беше изпратил човекът, хакнал компютъра му.

Той си пое въздух и се зачуди как може да се е случило. Как въобще беше възможно?

Някъде от кухнята зад момчетата се чу писък.

- Йън!

Беше жена му Уенди. Тя се появи откъм шкафа с напитките, стиснала лаптопа си с отворен екран.

- Какво си направил? Има го навсякъде.

- За какво говориш?

- Истина ли е? Кажи ми, Йън, истина ли е?

Уенди обърна лаптопа към камерата, но той едва виждаше изображението.

- Нямам представа за какво говориш - каза той.

- Застреля ли го? Застреля ли го?

- Кого да съм застрелял?

- Бригс! Застреля ли го?

Уенди крещеше истерично и викаше на момчетата да излязат от кухнята.

Йън отвори „Райвълфокс“, сайт за най-модните теми и личности в мрежата. За негов ужас името му беше на първо място. Той чукна два пъти върху него и се отвори линк към видеоклип в Ютюб, озаглавен „Йън Принс убива хладнокръвно Питър Бригс“.

Той го пусна и видя как седи в кабинета си и говори с Питър Бригс едва преди пет минути.

- Той не е бил таен агент - казваше Бригс. - Бил е пияница.

Йън не помръдна, докато гледаше всичко останало, записано с висока разделителна способност от камерата на компютъра му.

Малуерът.

- Скъпото ти старо татенце е заровено в анонимен гроб някъде извън града или където там. ги хвърлят такива като него в Белгия.

-Лъжеш.

-Така ли?

Бригс пристъпи до Йън и го бутна с пръст в гърдите.

- Ще разкажа на целия свят, Йън, Ще кажа на всички истината за Питър шибания Принс. Всички ще разберат какво пропаднало пиянде е бил баща ти.

- Не, няма да го направиш.

- О, да, ще го направя. Бъди сигурен, ще го уредя.

Йън стреля в него. Питър Бригс се олюля и отстъпи крачка назад. Йън пусна чантата, хванал стария „Валтер“ с дясната ръка. Стреля отново. Бригс падна. Беше мъртъв дори преди да докосне пода.

- Уредено е. По конец.

Той отмести поглед от екрана. Само един човек можеше да е направил това. Джеси Грант. Беше пратил клипа с ленивеца и на нея. Тя имаше уменията, почти го беше победила на „Плени знамето“. Но тя беше мъртва в хотелския апартамент в Лае Ве- гас. Бригс беше потвърдил.

Или... може би не беше мъртва,

Йън зареди страницата отново. Броят на гледанията растеше главоломно нагоре.

Две хиляди,.. Десет хиляди... Сто хиляди...

Клипът набираше популярност. Целият свят го гледаше.

- Йън, това истина ли е? - продължаваше да крещи Уенди Принс. - Йън!

Той прекъсна връзката.

Някъде отдалеч се чу сирена, после още една. Той отиде бързо до прозореца и видя, че десетина необозначени автомобила минават директно по Моравата към офис сградата.

Телефонът му звънна. Едуард Мейсън.

- Ед, здравей, слава Богу, че се обади. Има...

- Господин Принс, казвам се Дилън Уолш. Аз съм ръководител на отдела за разследване на киберпрестъпления към ФБР. Едуард Мейсън се намира в ареста. Сградата ви е заобиколена от наши агенти. Настояваме да се предадете незабавно. Моля, излезте през предния вход с вдигнати ръце.

Йън затвори. Мейсън беше в ареста. ФБР разполагаше с файловете на Старк. Знаеха всичко. Кабинетът му беше обграден.

Броят на гледанията продължаваше да расте.

Петстотин хиляди... Шестстотин хиляди.

Скоро щяха да стигнат милион, а това беше само началото. Наблюдаваше как един клип със сигурност щеше да стане най- гледаният в историята на интернет.

Йън отвори горното чекмедже и впери очи в пистолета на баща си.

98

Кануто с балансьори се поклащаше по вълните на ранния сутрешен прилив.

- Това ли е мястото? - попита Грейс.

- По-добре да е това - изсумтя Джеси. - Аз няма да греба повече.

Мери плъзна поглед над океана към зелените склонове на Мауи. Лекият бриз духаше откъм острова и носеше аромата на гардении и плумерии. Слънцето изгряваше зад пролива и позлатяваше брега на Ланаи с наситената си топлина. Тя прибра веслото.

- Мисля, че баща ви би харесал мястото.

- А сега какво ще правим? - попита Джеси.

Мери отвори раницата си и извади малка желязна кутия. От смъртта на Джо и последвалите събития бяха минали пет месеца. Погребалната служба беше в Бостън, но тя беше решила да няма официално погребение с почести. Джо трябваше да бъде някъде, където се чувстваше най-щастлив, а това беше плаж, на който да играе с момичетата. Тя подаде кутията на Грейс.

- Не забравяй, не всичко наведнъж.

Грейс задържа урната над водата и внимателно изтърси малко пепел. Потопи ръка във водата и се засмя на някаква си нейна мисъл.

- Чао, тате.

Джеси пое кутията след нея. Задържа я в скута си задълго, без да казва нищо, само се взираше във фината прах. Внезапно протегна ръце над океана и обърна урната, като разсипа пепел в кръг и пак така рязко бутна кутията в ръцете на Мери.

Тя я задържа в длани. Беше се сбогувала отдавна. Вдигна очи към дъщерите си, към вече шестнадесетгодишната Джеси и към Грейс, на дванадесет години... дъщерите на съпруга й... и му благодари за тази неизмерима благословия. Наклони урната и я потупа, докато и последната прашинка от пепелта на Джо не се понесе над Тихия океан.

- Добре, а сега цветята.

Джеси смъкна своя венец от врата си и го пусна в океана. Грейс направи същото, после и Мери. Това бяха леи, хавайски гердани от цветя, и пускането им във водата означаваше, че човек принадлежи на океана и на земята. С тях даряваха и гостите, за да се върнат отново в земния рай. Четвърти венец полетя във въздуха и падна във водата сред разсейващото се облаче пепел.

- Добро хвърляне, Танк - похвали го Грейс.

Танк Потър се усмихна. Косата му беше късо подстригана, а в болницата беше свалил повече от двадесет килограма. Мери го беше посещавала често и двамата се бяха сближили. Момичетата го обожаваха. Той беше част от семейството.

- Може ли вече да си тръгваме? - попита Джеси. - Тук няма обхват.

- Взела си телефона си? - не повярва Грейс.

- Че защо не?

Мери се загледа някъде далеч над океана. Искаше да вярва, че всичко ще е просто чудесно. Че Грейс щеше да остане в ре- мисия. Че Джеси ще преодолее ужасите, които беше изстрадала. Че един ден Танк ще проходи без бастун, а може би дори ще спечели наградата „Пулицър“ за поредицата от статии за Йън Принс и УАН. Бъдещето беше колкото обещаващо, толкова и тайнствено.

Но засега тя мислеше единствено за настоящето. Йън Принс беше мъртъв. „УАН Технолоджис“ беше обект на ожесточено разследване по какви ли не престъпления. Едуард Мейсън гниеше в затвора. В знак на признателност към Джо, а и към Мери от ФБР бяха й дали не пенсия, а пълната заплата на съпруга й, каквато щеше да бъде към момента на пенсионирането му. Освен това някаква неизвестна ръка се беше намесила, беше възстановила кредитния баланс и спестяванията на семейството каквито си бяха, а и беше покрила задълженията им към болниците. Мери отказа да приеме повече, макар че разреши на неизвестната ръка да си купи нов лаптоп, нов айфон и да подари на по-малката си сестричка домашен любимец - трипръст южноамерикански ленивец. Грейс го нарече Сънльо.

Единственото важно в момента беше, че Мери е с дъщерите си и с мъжа, който не й беше безразличен.

Утрото беше наистина красиво.

- Да - каза Мери. - Можем да си тръгваме.

Танк потопи веслото си във водата и загреба.

Мери влезе в ритъма му и заедно потеглиха към сушата.

Content

Кристофър Райх
Абсолютен контрол

МАГИЯ

ПОНЕДЕЛНИК

1

2

3

4

5

6

7

8

9

10

ВТОРНИК

11

12

13

14

15

16

17

18

19

20

21

22

23

24

25

26

27

28

СРЯДА

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

ЧЕТВЪРТЪК

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98